
	ท้ายที่สุดนี้ ในนามของสำนักงานศาลปกครอง ขอขอบคุณมูลนิธิคอนราด อาเดนาวร์ ประจำประเทศไทยที่ได้ให้การสนับสนุนการจัดพิมพ์หนังสือของสำนักงานศาลปกครองด้วยดีเสมอมา

หน้า 1

เรื่องที่ ๑ 
การฟ้องคดีขอให้เพิกถอนคำสั่งทางปกครอง 
โดยไมต้องอุทธรณ์ก่อนฟ้องคดี




คำสั่งศาลปกครองสูงสุดที่ ๖๘๔/๒๕๕๐

สาระสำคัญ

	เงื่อนไขสำคัญประการหนึ่งในการฟ้องคดีขอให้ศาลปกครองมีคำพิพากษาหรือคำสั่งเพิกถอนคำสั่งทางปกครองนั้น นอกจากผู้ฟ้องคดีจะต้องเป็นผู้ได้รับความเดือดร้อนหรือเสียหายหรืออาจจะเดือดร้อนหรือเสียหายโดยมิอาจหลีกเลี่ยงได้ จากคำสั่งทางปกครองแล้ว ผู้ฟ้องคดียังจะต้องดำเนินการแก้ไขความเดือดร้อนหรือเสียหายดังกล่าวโดยอุทธรณ์คำสั่งทางปกครอง เพื่อให้ผู้มีอำนาจพิจารณาอุทธรณ์พิจารณาคำสั่งทางปกครองนั้นเสียก่อนเว้นแต่ผู้ฟ้องคดีมิใช่ผู้ได้รับคำสั่งทางปกครองและมิใช่คู่กรณีในกระบวนการพิจารณาทางปกครอง แต่เป็นเพียงผู้ได้รับผลกระทบจากคำสั่งทางปกครอง ผู้ฟ้องคดีจึงสามารถยื่นฟ้องคดีต่อศาลปกครองได้โดยไม่ต้องอุทธรณ์คำสั่งทางปกครองนั้น

		หลักกฎหมาย/บรรทัดฐานที่เกี่ยวข้อง

	มิใช่คู่กรณีในคำสั่งทางปกครองแต่เป็นผู้ได้รับหรือจะได้รับความเดือดร้อนหรือเสียหายจากผลของคำสั่งทางปกครอง สามารถยื่นฟ้องคดีเพื่อขอให้เพิกถอนคำสั่งทางปกครองได้โดยไม่ต้องอุทธรณ์คำสั่งทางปกครองเสียก่อน


หน้า 2

	การฟ้องคดีขอให้เพิกถอนคำสั่งทางปกครองโดยไม่ต้องอุทธรณ์ก่อนฟ้องคดี

	เงื่อนไขสำคัญประการหนึ่งในการฟ้องคดีขอให้ศาลปกครองมีคำพิพากษาหรือคำสั่งเพิกถอนคำสั่งทางปกครองนั้นนอกจากผู้ฟ้องคดีจะต้องเป็นผู้ได้รับความเดือดร้อนหรือเสียหายหรืออาจจะเดือดร้อนหรือเสียหายโดยมิอาจหลีกเลี่ยงได้จากคำสั่งทางปกครองแล้ว ผู้ฟ้องคดียังจะต้องดำเนินการแก้ไขความเดือดร้อนหรือเสียหายดังกล่าวเสียก่อนนำคดีมาฟ้องต่อศาลปกครองตามมาตรา๔๒ วรรคสอง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ อีกด้วย โดยผู้ฟ้องคดีจะต้องอุทธรณ์คำสั่งทางปกครองเพื่อให้ผู้มีอำนาจพิจารณาอุทธรณ์พิจารณาคำสั่งทางปกครองนั้นเสียก่อน แต่หากมีข้อเท็จจริงปรากฏว่าผู้ได้รับความเดือดร้อนหรือเสียหายมิได้เป็นผู้ได้รับคำสั่งทางปกครองโดยตรง แต่เป็นผู้ได้รับผลกระทบจากผลของคำสั่งทางปกครอง กรณีจึงอาจมีปัญหาสงสัยว่าผู้ได้รับความเดือดร้อนหรือเสียหายจากผลของคำสั่งทางปกครองดังกล่าวจำต้องดำเนินการอุทธรณ์คำสั่งทางปกครองน้นั ก่อนนำคดีมาฟ้องต่อศาลปกครองหรือไม่

	กรณีตามปัญหาดังกล่าว ศาลปกครองได้พิจารณาวินิจฉัยไว้ในคำสั่งศาลปกครองสูงสุดที่ ๖๘๔/๒๕๕๐ สรุปความได้ว่าผู้ฟ้องคดีซึ่งเป็นผู้ครองครองอาคารที่มีชื่อบิดาของผู้ฟ้องคดีเป็นเจ้าของอาคาร


หน้า 3

	ได้รับหนังสือลงวันที่ ๒๓ มกราคม ๒๕๕๐ จากผู้อำนวยการเขตของกรุงเทพมหานครในฐานะเจ้าพนักงานท้องถิ่นตามกฎหมายว่าด้วยการควบคุมอาคาร ถึงบิดาของผู้ฟ้องคดีแจ้งว่าจะเข้ารื้อถอนอาคารซึ่งผู้ฟ้องคดีครอบครองอยู่ในส่วนที่ก่อสร้างดัดแปลงโดยไม่ได้รับอนุญาต เนื่องจากบิดาของผู้ฟ้องคดีไม่ดำเนินการรื้อถอนอาคารดังกล่าวตามคำสั่งลงวันที่ ๑๙ สิงหาคม ๒๕๔๘ ตามที่ได้เคยแจ้งให้บิดาของผู้ฟ้องคดีทราบก่อนหน้านั้น ผู้ฟ้องคดีเห็นว่าบิดาของผู้ฟ้องคดีได้ย้ายไปอาศัยอยู่ในต่างจังหวัดตั้งแต่ก่อนที่จะมีการก่อสร้างดัดแปลงอาคารการที่ผู้อำนวยการเขตมีคำสั่งถึงบิดาของผู้ฟ้องคดีให้รื้อถอนอาคารโดยไม่เคยแจ้งให้ผู้ฟ้องคดีทราบ เป็นการดำเนินการที่ไม่ถูกต้องและไม่ชอบด้วยกฎหมาย เนื่องจากทำให้ผู้ฟ้องคดีไม่มีโอกาสได้โต้แย้งและชี้แจงข้อเท็จจริง ผู้ฟ้องคดีจึงนำคดีมาฟ้องต่อศาลปกครองขอให้เพิกถอนคำสั่งดังกล่าว

	ศาลปกครองสูงสุดวินิจฉัยว่า ผู้ฟ้องคดีเป็นผู้มีสิทธิครอบครองอาคารพิพาทเมื่อผู้อำนวยการเขตมีคำสั่งให้บิดาของผู้ฟ้องคดีรื้อถอนอาคารพิพาทในส่วนที่ดัดแปลงโดยไม่ได้รับอนุญาตออกทั้งหมด ผู้ฟ้องคดีจึงเป็นผู้ได้รับความเดือดร้อนหรือเสียหายอันเนื่องมาจากคำสั่งทางปกครอง และเป็นผู้มีสิทธิฟ้องคดีนี้ สำหรับในส่วนของเงื่อนไขในการฟ้องคดีที่เกี่ยวกับขั้นตอนหรือวิธีการสำหรับการแก้ไขความเดือดร้อนหรือเสียหายที่ผู้ฟ้องคดีจะต้องดำเนินการก่อนฟ้องคดีนั้น


หน้า 4

	เมื่อปรากฏว่าตามนัยมาตรา๕๒ วรรคหนึ่ง แห่งพระราชบัญญัติควบคุมอาคาร พ.ศ. ๒๕๒๒ แก้ไขเพิ่มเติมโดยพระราชบัญญัติควบคุมอาคาร(ฉบับที่ ๒) พ.ศ. ๒๕๓๕ ได้บัญญัติไว้แต่เพียงว่าผู้ขอรับใบอนุญาต ผู้ได้รับใบอนุญาต ผู้แจ้งตามมาตรา ๓๙ทวิ และผู้ได้รับคำสั่งจากเจ้าพนักงานท้องถิ่นตามพระราชบัญญัติดังกล่าวเท่านั้น ที่มีสิทธิอุทธรณ์คำสั่งได้ ดังนั้นผู้ฟ้องคดีซึ่งมิใช่ผู้ได้รับคำสั่งให้รื้อถอนอาคารพิพาทจึงไม่อาจอุทธรณ์คำสั่งได้ นอกจากนั้นผู้ฟ้องคดีมิใช่คู่กรณีในกระบวนการพิจารณาออกคำสั่งให้รื้อถอนอาคารพิพาทผู้ฟ้องคดีจึงไม่มีสิทธิอุทธรณ์คำสั่งดังกล่าวตามบทบัญญัติแห่งพระราชบัญญัติวิธีปฏิบัติราชการทางปกครอง พ.ศ.๒๕๓๙ เช่นเดียวกัน กรณีจึงถือว่าไม่มีกฎหมายกำหนดขั้นตอนหรือวิธีการสำหรับการแก้ไขความเดือดร้อนหรือเสียหายที่ผู้ฟ้องคดีได้รับ หรืออาจจะได้รับจากคำสั่งทางปกครองดังกล่าวไว้โดยเฉพาะ ผู้ฟ้องคดีจึงมีสิทธิฟ้องคดีนี้ได้ทันทีที่รู้หรือควรรู้ถึงการที่ผู้อำนวยการเขตมีคำสั่งให้รื้อถอนอาคาร และรู้ถึงการที่ผู้อำนวยการเขตจะใช้มาตรการบังคับให้เป็นไปตามคำสั่งทางปกครองดังกล่าว สำหรับในส่วนของเงื่อนไขการฟ้องคดีที่เกี่ยวกับระยะเวลาในการฟ้องคดีนั้น เมื่อข้อเท็จจริงปรากฏว่าผู้อำนวยการเขตมีหนังสือแจ้งที่จะเข้าดำเนินการรื้อถอนอาคารพิพาท ฉบับลงวันที่ ๒๓ มกราคม ๒๕๕๐ ถึงบิดาผู้ฟ้องคดีพร้อมทั้งได้ส่งสำเนาคำสั่งรื้อถอนอาคารพิพาท ฉบับลงวันที่ ๒๔ เมษายน ๒๕๔๘ ไปพร้อมกับหนังสือฉบับดังกล่าวด้วยโดยผู้ฟ้องคดีอ้างในคำฟ้องว่า หนังสือได้ส่งไปที่ร้าน(อาคารพิพาท) ของผู้ฟ้องคดีเมื่อวันที่ ๒๖ มกราคม ๒๕๕๐


หน้า 5

	กรณีจึงเชื่อได้โดยปราศจากข้อสงสัยว่าผู้ฟ้องคดีได้รู้หรือควรจะรู้ถึงการที่ผู้อำนวยการเขตมีคำสั่งให้รื้อถอนอาคารพิพาท และการที่ผู้อำนวยการเขตจะเข้าดำเนินการรื้อถอนอาคารพิพาทเมื่อวันที่ ๒๖ มกราคม ๒๕๕๐ ดังนั้น เมื่อผู้ฟ้องคดียื่นคำฟ้องต่อศาลปกครอง ในวันที่ ๒๘ พฤษภาคม ๒๕๕๐ จึงเป็นการยื่นคำฟ้องเมื่อพ้นกำหนดระยะเวลาการฟ้องคดีตามมาตรา๔๙ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ แล้ว และเมื่อการฟ้องคดีดังกล่าวมิได้เป็นไปเพื่อประโยชน์ต่อส่วนรวมหรือมีเหตุจำเป็นอื่นที่ทำให้ผู้ฟ้องคดีไม่อาจยื่นฟ้องคดีภายในระยะเวลาที่กฎหมายกำหนดไว้ ศาลจึงไม่อาจรับคำฟ้องไว้พิจารณาได้

	จากคำสั่งศาลปกครองสูงสุดที่ได้นำเสนอข้างต้น แม้เป็นกรณีที่ศาลไม่อาจรับคำฟ้องไว้พิจารณา แต่ศาลปกครองก็ได้วางแนวทางการพิจารณาเกี่ยวกับการดำเนินการตามเงื่อนไขในการแก้ไขความเดือดร้อนหรือเสียหาย ก่อนนำคดีมาฟ้องต่อศาลปกครองที่สำคัญไว้ประการหนึ่ง คือ กรณีที่ผู้ฟ้องคดีมิใช่ผู้ได้รับคำสั่งทางปกครอง แต่เป็นผู้ได้รับหรือจะได้รับความเดือดร้อนหรือเสียหายจากผลของคำสั่งทางปกครอง เมื่อไม่มีกฎหมายเฉพาะบัญญัติให้ผู้ฟ้องคดีมีสิทธิโต้แย้งคำสั่งทางปกครองไว้ และผู้ฟ้องคดีไม่อยู่ในสถานะของคู่กรณีที่จะใช้สิทธิอุทธรณ์ ตามพระราชบัญญัติวิธีปฏิบัติราชการทางปกครอง พ.ศ. ๒๕๓๙ ได้


หน้า 6

ผู้ฟ้องคดีย่อมสามารถยื่นฟ้องคดีต่อศาลปกครองเพื่อขอให้เพิกถอนคำสั่งทางปกครองได้โดยไม่ต้องอุทธรณ์คำสั่งดังกล่าวเสียก่อน


หน้า 7

เรื่องที่ ๒
สัญญาหลักประกันซอง

คำสั่งศาลปกครองสูงสุดที่ ๖๕๘/๒๕๕๑ และ ที่๖๕๙/๒๕๕๑

สาระสำคัญ

	ในกรณีที่หน่วยงานทางปกครองยึดหลักประกันซองของเอกชนผู้มีสิทธิเสนอราคา ซึ่งไปไม่ทันเวลาลงทะเบียนเสนอราคาในกระบวนการจัดจ้างโดยการประมูลด้วยระบบอิเล็กทรอนิกส์ เป็นการใช้สิทธิตามสัญญาหลักประกันซอง ซึ่งเป็นคดีพิพาทเกี่ยวกับสัญญาทางปกครองตามมาตรา ๙ วรรคหนึ่ง(๔) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ จึงต้องฟ้องคดีภายในระยะเวลาที่กำหนดในมาตรา ๕๑แห่งพระราชบัญญัติดังกล่าว

		หลักกฎหมาย/บรรทัดฐานที่เกี่ยวข้อง

	-สถานะของสัญญาหลักประกันซองเป็นสัญญาทางปกครองหรือไม่ ต้องพิจารณาจากสัญญาหลักที่จะทำขึ้นในอนาคตซึ่งต้องเป็นสัญญาทางปกครองด้วย

	-กำหนดระยะเวลาการฟ้องคดีเกี่ยวกับสัญญาหลักประกันซองซึ่งเป็นสัญญาทางปกครองเริ่มนับตั้งแต่วันที่คณะกรรมการประมูลทางอิเล็กทรอนิกส์ได้สั่งการให้ยึดหลักประกันซอง


หน้า 8

	สัญญาหลักประกันซอง

	ในกระบวนการจัดซื้อจัดจ้างด้วยวิธีการปกติตามระเบียบสำนักนายกรัฐมนตรีว่าด้วยการพัสดุ พ.ศ. ๒๕๓๕ หน่วยงานทางปกครองจะมีสิทธิยึดหลักประกันซองได้ก็ต่อเมื่อหน่วยงานได้มีคำสั่งอนุมัติให้เอกชนผู้เสนอราคารายหนึ่งเป็นผู้ชนะการสอบราคาแล้ว แต่ผู้ชนะการสอบราคาไม่เข้าทำสัญญาแตกต่างจากในกระบวนการจัดซื้อจัดจ้าง โดยการประมูลด้วยระบบอิเล็กทรอนิกส์ ซึ่งผู้ประสงค์จะเข้าเสนอราคาในการประกวดราคาจะต้องยื่นซองข้อเสนอทางเทคนิค พร้อมกับยื่นหลักประกันซองและหนังสือแสดงเงื่อนไขของการซื้อและการจ้างด้วยวิธีการทางอิเล็กทรอนิกส์ และในกรณีที่ผู้มีสิทธิเสนอราคารายใดไม่เข้าเสนอราคาตามวัน เวลา และสถานที่ที่กำหนดไว้ในหนังสือดังกล่าว หน่วยงานมีสิทธิยึดหลักประกันซองได้ เมื่อเป็นเช่นนี้จึงอาจเกิดปัญหาว่าหากเอกชนไม่เห็นด้วยกับการยึดหลักประกันซอง จะฟ้องคดีต่อศาลปกครองได้หรือไม่ ศาลปกครองสูงสุดได้วางหลักในเรื่องนี้ไว้ในคำสั่งศาลปกครองสูงสุดที่ ๖๕๘/๒๕๕๑และที่ ๖๕๙/๒๕๕๑

	ผู้ฟ้องคดีได้ยื่นซองประมูลงานจ้างเหมาก่อสร้างอาคารที่ทำการแผนกสถานีรถไฟฟ้าแรงสูงระยอง๒ จังหวัดระยอง ตามประกาศ เรื่อง การประมูลทางอิเล็กทรอนิกส์ของการไฟฟ้าฝ่ายผลิตแห่งประเทศไทย(ผู้ถูกฟ้องคดี)


หน้า 9

ซึ่งได้กำหนดเงื่อนไขของการเสนอราคาไว้ว่าผู้เสนอราคาจะต้องยื่นซองข้อเสนอทางเทคนิคพร้อมกับยื่นหลักประกันซอง และหนังสือแสดงเงื่อนไขการซื้อและการจ้างด้วยวิธีการทางอิเล็กทรอนิกส์ หากผู้เสนอราคาซึ่งผ่านคุณสมบัติและมาตรฐานทางเทคนิคไม่ไปเสนอราคาหรือไปไม่ทันการลงทะเบียน ผู้เสนอราคารายนั้นจะถูกยึดหลักประกันซอง ภายหลังจากผู้ฟ้องคดีผ่านการตรวจคุณสมบัติและมาตรฐานทางเทคนิคแล้ว ผู้ถูกฟ้องคดีได้นัดหมาย วัน เวลาและสถานที่ให้ผู้ฟ้องคดีไปเสนอราคา แต่ผู้ฟ้องคดีกลับไปไม่ทันเวลาลงทะเบียนเสนอราคา ผู้ถูกฟ้องคดีจึงมีคำสั่งยึดหลักประกันซองผู้ฟ้องคดีไม่เห็นด้วย จึงฟ้องขอให้ศาลปกครองยกเลิกคำสั่งยึดหลักประกันซองและขอให้คืนหนังสือค้ำประกัน

	ศาลปกครองสูงสุดวินิจฉัยว่า ประกาศเรื่องการประมูลทางอิเล็กทรอนิกส์มีลักษณะเป็นคำเชื้อเชิญให้ผู้มีอาชีพรับจ้างก่อสร้างทำคำเสนอขอเข้าทำสัญญาจ้าง มีลักษณะเป็นคำเสนอให้ผู้ที่จะเข้าเสนอราคาปฏิบัติตามเงื่อนไขของการเสนอราคาตามที่กำหนดด้วย เมื่อผู้ฟ้องคดีตกลงยินยอมผูกพันตนตามประกาศของผู้ถูกฟ้องคดีด้วยการเข้าเสนอราคาจัดทำหนังสือแสดงเงื่อนไขการซื้อและการจ้างด้วยวิธีการทางอิเล็กทรอนิกส์และยื่นหลักประกันซอง จึงถือว่าได้แสดงเจตนาสนองรับคำเสนอของผู้ถูกฟ้องคดี และก่อให้เกิดสัญญาประเภทหนึ่งขึ้น ซึ่งเรียกว่า “สัญญาหลักประกันซอง” โดยที่มีคู่สัญญาฝ่ายผู้ถูกฟ้องคดีเป็นหน่วยงานทางปกครองและมีเอกสิทธิ์ในการเลือกคู่สัญญา ควบคุมการปฏิบัติตามสัญญาแก้ไขสัญญาและเลิกสัญญาได้ฝ่ายเดียว

	ซึ่งแสดงให้เห็นถึงอำนาจของคู่สัญญาฝ่ายปกครองที่มีเหนือคู่สัญญาฝ่ายเอกชน อันเป็นลักษณะพิเศษของสัญญาทางปกครองที่ไม่ค่อยพบในสัญญาทางแพ่ง โดยมีวัตถุประสงค์เพื่อให้ได้มาซึ่งคู่สัญญาที่จะเข้าร่วมดำเนินการจัดให้มีสิ่งสาธารณูปโภค ซึ่งเป็นความมุ่งหมายให้การดำเนินกิจการทางปกครองหรือการบริการสาธารณะบรรลุผล สัญญาหลักประกันซองดังกล่าวจึงมีลักษณะเป็นสัญญาทางปกครอง ตามมาตรา ๓ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ เมื่อคดีนี้มีข้อพิพาทอันเนื่องมาจากการยึดหลักประกันซอง ซึ่งเป็นการใช้สิทธิตามสัญญาหลักประกันซอง จึงเป็นคดีพิพาทที่เกี่ยวกับสัญญาทางปกครอง ตามมาตรา ๙ วรรคหนึ่ง (๔)แห่งพระราชบัญญัติดังกล่าว และเมื่อคณะกรรมการประมูลทางอิเล็กทรอนิกส์ได้สั่งการให้ยึดหลักประกันซองวันที่ ๑๒ ธันวาคม ๒๕๔๙ ผู้ฟ้องคดียื่นฟ้องคดีวันที่ ๓ เมษายน ๒๕๕๐ จึงเป็นการฟ้องคดีภายในกำหนดเวลาการฟ้องคดีตามมาตรา๕๑ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ (คำสั่งศาลปกครองสูงสุดที่ ๖๕๘/๒๕๕๑)

	คดีดังกล่าวศาลปกครองสูงสุดได้วางหลักกฎหมาย ๒ ประการ


(๑) สถานะของสัญญาหลักประกันซองเป็นสัญญาทางปกครอง อย่างไรก็ดี หากนำคำสั่งศาลปกครองสูงสุดที่ ๖๕๙/๒๕๕๑ มาอธิบายจะเห็นได้ชัดเจนยิ่งขึ้นว่า

สัญญาหลักประกันซองจะเป็นสัญญาทางปกครองหรือไม่ ต้องพิจารณาสัญญาหลักที่จะทำขึ้นในอนาคต กล่าวคือหากสัญญาหลักที่จะทำขึ้นต่อไปในอนาคตเป็นสัญญาทางปกครอง สัญญาหลักประกันซองจะมีลักษณะเป็นสัญญาทางปกครองทำให้ข้อพิพาทที่เกิดจากสัญญาหลักประกันซองเป็นคดีพิพาทเกี่ยวกับสัญญาทางปกครอง ซึ่งอยู่ในอำนาจพิจารณาพิพากษาของศาลปกครองในทางกลับกันหากสัญญาหลักที่จะมีการทำขึ้นในอนาคตไม่มีลักษณะเป็นสัญญาทางปกครองสัญญาหลักประกันซองก็ไม่มีลักษณะเป็นสัญญาทางปกครองโดยสภาพซึ่งส่งผลให้ข้อพิพาทที่เกิดจากสัญญาหลักประกันซองดังกล่าวไม่เป็นคดีพิพาทเกี่ยวกับสัญญาทางปกครอง อันจะอยู่ในอำนาจพิจารณาพิพากษาของศาลปกครองแต่อย่างใด


	(๒) กำหนดระยะเวลาการฟ้องคดีพิพาทเกี่ยวกับสัญญาหลักประกันซองตามมาตรา ๕๑ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ เริ่มนับตั้งแต่วันที่คณะกรรมการประมูลทางอิเล็กทรอนิกส์ได้สั่งการให้ยึดหลักประกันซอง

เรื่องที่ ๓

ขอให้พิจารณาใหม่...ได้หรือไม่

คำสั่งศาลปกครองสูงสุดที่ ๘๓๕/๒๕๕๑

สาระสำคัญ

	เดิมศาลปกครองมีคำสั่งไม่รับคำฟ้องไว้พิจารณา เพราะเหตุฟ้องเมื่อพ้นกำหนดระยะเวลาตามมาตรา ๕๑ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ต่อมาเมื่อมีกฎหมายแก้ไขระยะเวลาการฟ้องคดีเป็นภายในห้าปีนับแต่วันที่รู้หรือควรรู้ถึงเหตุแห่งการฟ้องคดี ผู้ฟ้องคดียื่นคำร้องขอให้ศาลปกครองพิจารณาคดีใหม่ ศาลปกครองวินิจฉัยว่าคำสั่งไม่รับคำฟ้องไว้พิจารณา มิใช่คำสั่งชี้ขาดคดีเสร็จเด็ดขาดตามมาตรา ๗๕ แห่งพระราชบัญญัติดังกล่าว จึงขอให้ศาลพิจารณาคดีใหม่ไม่ได้

หลักกฎหมาย/บรรทัดฐานที่เกี่ยวข้อง


	การขอให้ศาลปกครองพิจารณาพิพากษาคดีหรือมีคำสั่งใหม่ตามมาตรา ๗๕ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ จะต้องมีคำพิพากษาหรือคำสั่งชี้ขาดคดีเสร็จเด็ดขาดในประเด็นเนื้อหาแห่งคดีแล้ว และการวินิจฉัยในประเด็นเงื่อนไขการฟ้องคดี มิใช่เป็นการวินิจฉัยชี้ขาดในประเด็นที่เป็นเนื้อหาแห่งคดี

	ขอให้พิจารณาใหม่...ได้หรือไม่

	เดิม กฎหมายกำหนดระยะเวลาการฟ้องคดีพิพาทเกี่ยวกับสัญญาทางปกครอง คือ หนึ่งปีนับแต่วันที่รู้หรือควรรู้ถึงเหตุแห่งการฟ้องคดี ต่อมา มีการแก้ไขกำหนดระยะเวลาเป็นห้าปีนับแต่วันที่รู้หรือควรรู้ถึงเหตุแห่งการฟ้องคดีส่งผลให้ผู้ฟ้องคดีสามารถยื่นฟ้องภายในระยะเวลาห้าปีได้ถึงแม้จะล่วงเลยระยะเวลาหนึ่งปีนับแต่วันที่รู้หรือควรรู้ถึงเหตุแห่งการฟ้องคดีมาแล้วก็ตาม อย่างไรก็ดี มีปัญหาว่าหากภายหลังจากที่มีการยื่นฟ้องคดีตามกำหนดเวลาเดิมและศาลปกครองมีคำสั่งไม่รับคำฟ้องไว้พิจารณา เนื่องจากยื่นฟ้องเมื่อพ้นกำหนดระยะเวลาแต่ผู้ฟ้องคดีเห็นว่ากำหนดเวลาการฟ้องคดีได้มีการแก้ไขแล้วจึงได้ยื่นคำร้องขอให้ศาลปกครองพิจารณาพิพากษาใหม่ตามหลักเกณฑ์ที่กำหนดไว้ในมาตรา ๗๕ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒กรณีดังกล่าวศาลปกครองจะรับคำขอให้พิจารณาใหม่ได้หรือไม่


	ดังเช่นกรณีที่ผู้ถูกฟ้องที่ ๑ ทำสัญญาลาศึกษาต่อกับผู้ฟ้องคดี (กระทรวงสาธารณสุข) โดยมีผู้ถูกฟ้องคดีที่ ๒ เป็นผู้ค้ำประกันต่อมา ผู้ถูกฟ้องคดีที่ ๑ ผิดสัญญาลาศึกษาโดยขอลาออกจากราชการก่อนที่จะครบกำหนดระยะเวลาที่ให้ไว้แก่ผู้ฟ้องคดีผู้ฟ้องคดีจึงมีหนังสือลงวันที่ ๑๕ พฤษภาคม ๒๕๔๕ ถึงกรมบัญชีกลาง เพื่อหารือเกี่ยวกับจำนวนเงินที่ผู้ถูกฟ้องคดีทั้งสองจะต้องชดใช้ให้แก่ทางราชการ

ซึ่งกรมบัญชีกลาง พิจารณาแล้วได้มีหนังสือแจ้งให้ผู้ฟ้องคดีทราบถึงจำนวนเงินที่ผู้ถูกฟ้องคดีทั้งสองจะต้องชดใช้จากนั้นหน่วยงานต้นสังกัดเดิมของผู้ถูกฟ้องคดีที่ ๑ จึงเรียกให้ผู้ถูกฟ้องคดีทั้งสองชดใช้เงินจำนวน ๑๗๐,๘๗๗.๓๔ บาทแต่ผู้ถูกฟ้องคดีทั้งสองไม่ยอมชดใช้ ผู้ฟ้องคดีจึงนำคดีมาฟ้องต่อศาลปกครองขอให้ผู้ถูกฟ้องคดีทั้งสองร่วมกันหรือแทนกันชดใช้เงินให้แก่ผู้ฟ้องคดีพร้อมดอกเบี้ย

	ศาลปกครองชั้นต้นพิจารณาแล้วเห็นว่า ผู้ฟ้องคดีได้รู้หรือควรรู้ถึงเหตุแห่งการฟ้องคดีตั้งแต่วันที่ขอให้กรมบัญชีกลางตรวจสอบจำนวนเงินที่ผู้ถูกฟ้องคดีทั้งสองจะต้องชดใช้ให้แก่ราชการคือ วันที่ ๑๕ พฤษภาคม ๒๕๔๕ การที่ผู้ฟ้องคดีได้ยื่นฟ้องต่อศาลเมื่อวันที่ ๒๔ มิถุนายน ๒๕๔๖จึงเป็นการยื่นฟ้องเมื่อพ้นกำหนดระยะเวลาหนึ่งปีนับแต่วันที่รู้หรือควรรู้ถึงเหตุแห่งการฟ้องคดีตามมาตรา ๕๑ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ซึ่งคดีนี้ศาลปกครองสูงสุดได้มีคำพิพากษาเป็นคดีหมายเลขแดงที่ อ. ๔๑๙/๒๕๕๐ ยืนตามคำพิพากษาของศาลปกครองชั้นต้นให้ยกฟ้อง

	ต่อมา ผู้ฟ้องคดีได้ยื่นคำร้องต่อศาลปกครองชั้นต้นขอให้พิจารณาคดีนี้ใหม่ โดยอ้างว่าได้มีกี่เปลี่ยนแปลงระยะเวลาการฟ้องคดีพิพาทเกี่ยวกับสัญญาทางปกครองโดยกำหนดให้ยื่นฟ้องภายในห้าปีนับแต่วันที่รู้หรือควรรู้ถึงเหตุแห่งการฟ้องคดีแต่ไม่เกินสิบปีนับแต่วันที่มีเหตุแห่งการฟ้องคดี

ทั้งนี้ ตามมาตรา ๔ แห่งพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๕) พ.ศ. ๒๕๕๑ (มีผลใช้บังคับตั้งแต่วันที่ ๒๘ กุมภาพันธ์ ๒๕๕๑)ซึ่งผู้ฟ้องคดีเห็นว่าเป็นการเปลี่ยนแปลงข้อกฎหมายในสาระสำคัญที่ทำให้ผลแห่งคำพิพากษาหรือคำสั่งของศาลปกครองเดิมขัดต่อกฎหมายในเรื่องนี้

	ศาลปกครองชั้นต้นมีคำสั่งไม่รับคำขอไว้พิจารณาผู้ฟ้องคดีจึงยื่นอุทธรณ์คำสั่งต่อศาลปกครองสูงสุด

	ศาลปกครองสูงสุดพิจารณาแล้วเห็นว่า ตามที่มาตรา ๗๕ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ได้บัญญัติไว้ว่า ในกรณีที่ศาลปกครองได้มีคำพิพากษาหรือคำสั่งชี้ขาดคดีปกครองเสร็จเด็ดขาดแล้วคู่กรณีหรือบุคคลภายนอกผู้มีส่วนได้เสียหรืออาจถูกกระทบจากผลแห่งคดีนั้นอาจมีคำขอให้ศาลปกครองพิจารณาพิพากษาคดีหรือมีคำสั่งชี้ขาดคดีปกครองนั้นใหม่ได้ในกรณีต่างๆตามที่กฎหมายกำหนดไว้นั้น การ “มีคำพิพากษาหรือคำสั่งชี้ขาดคดีปกครองเสร็จเด็ดขาด” ตามมาตรา ๗๕ ดังกล่าวหมายถึง กรณีที่ศาลปกครองได้มีการดำเนินกระบวนพิจารณาและได้มีการวินิจฉัยชี้ขาดในประเด็นเนื้อหาแห่งคดีแล้วดังนั้น เมื่อคดีนี้ศาลปกครองสูงสุดได้มีคำพิพากษายืนตามคำพิพากษาของศาลปกครองชั้นต้นโดยยกฟ้อง เนื่องจากผู้ฟ้องคดีไม่ได้ยื่นฟ้องภายในกำหนดระยะเวลาเป็นการวินิจฉัยในประเด็นเงื่อนไขการฟ้องคดี โดยที่ศาลปกครองยังไม่ได้วินิจฉัยเกี่ยวกับประเด็นเนื้อหาแห่งคดีนี้ว่าผู้ถูกฟ้องคดีที่ ๑ ผิดสัญญาอนุญาตให้ข้าราชการไปศึกษาภายในประเทศหรือไม่ 

และผู้ถูกฟ้องคดีทั้งสองจะต้องชดใช้เงินให้แก่ทางราชการหรือไม่ กรณีจึงมิได้มีคำพิพากษาหรือคำสั่งชี้ขาดคดีปกครองเสร็จเด็ดขาดตามนัยมาตรา ๗๕ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ผู้ฟ้องคดีจึงไม่มีสิทธิยื่นคำขอให้ศาลปกครองพิจารณาพิพากษาหรือมีคำสั่งชี้ขาดคดีปกครองใหม่ในกรณีนี้ได้

	นอกจากนั้น ในส่วนที่ผู้ฟ้องคดีอุทธรณ์ว่าผู้ฟ้องคดีได้ยื่นฟ้องคดีต่อศาลเมื่อวันที่ ๒๔มิถุนายน๒๕๔๖ จึงทำให้อายุความสะดุดหยุดลงตามมาตรา ๑๙๓/๑๔ (๒) แห่งประมวลกฎหมายแพ่งและพาณิชย์ การที่ผู้ฟ้องคดีได้ยื่นคำร้องขอให้พิจารณาคดีใหม่ จึงอยู่ภายในระยะเวลาการฟ้องคดีตามมาตรา ๕๑ แห่งพระราชบัญญัติจัดตั้งศาลปกครองฯที่แก้ไขเพิ่มเติมนั้น ศาลเห็นว่า การที่ผู้ฟ้องคดีได้ยื่นฟ้องคดีต่อศาลปกครองชั้นต้นเมื่อวันที่ ๒๔ มิถุนายน ๒๕๔๖ เท่ากับถือว่าในวันที่ผู้ฟ้องคดียื่นฟ้องคดีต่อศาลนั้น ยังไม่ได้มีการแก้ไขเพิ่มเติมระยะเวลาการฟ้องคดีพิพาทเกี่ยวกับสัญญาทางปกครอง ผู้ฟ้องคดีจึงต้องยื่นฟ้องคดีต่อศาลภายในหนึ่งปีนับแต่วันที่รู้หรือควรรู้ถึงเหตุแห่งการฟ้องคดี เมื่อปรากฏว่าผู้ฟ้องคดีได้ยื่นฟ้องเมื่อพ้นกำหนดระยะเวลาดังกล่าว ซึ่งเป็นกฎหมายที่ใช้บังคับอยู่ในขณะนั้นจึงไม่ทำให้ระยะเวลาการยื่นฟ้องของผู้ฟ้องคดีสะดุดหยุดลงแต่อย่างใด ที่ศาลปกครองชั้นต้นมีคำสั่งไม่รับคำขอของผู้ฟ้องคดีนั้นศาลปกครองสูงสุดเห็นพ้องด้วย

จากคดีที่ยกเป็นตัวอย่าง ศาลปกครองสูงสุดได้วางหลักกฎหมายไว้ ๒ ประการ คือ

	(๑) องค์ประกอบประการสำคัญของการขอให้ศาลปกครองพิจารณาพิพากษาคดีหรือมีคำสั่งใหม่ตามมาตรา ๗๕ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ คือ ศาลปกครองจะต้องมีคำพิพากษาหรือคำสั่งชี้ขาดคดีเสร็จเด็ดขาดแล้วซึ่งหมายความว่า ศาลปกครองได้มีการดำเนินกระบวนพิจารณาและได้มีการวินิจฉัยชี้ขาดในประเด็นเนื้อหาแห่งคดีแล้ว กรณีที่ศาลปกครองมีคำสั่งไม่รับคำฟ้องไว้พิจารณาเนื่องจากยื่นฟ้องเมื่อพ้นกำหนดระยะเวลา ถือเป็นการวินิจฉัยในประเด็นเงื่อนไขการฟ้องคดี มิใช่วินิจฉัยชี้ขาดในประเด็นเนื้อหาแห่งคดีแต่อย่างใด

	(๒) การฟ้องคดีเมื่อพ้นกำหนดระยะเวลาการฟ้องคดีแล้วย่อมไม่มีผลทำให้ระยะเวลาการยื่นฟ้องคดีของผู้ฟ้องคดีสะดุดหยุด

	เรื่องที่ ๔
เป็นฟ้องซ้ำหรือไม่

คำสั่งศาลปกครองสูงสุดที่ ๙๗/๒๕๕๒

สาระสำคัญ

	ศาลปกครองมีคำสั่งไม่รับคำฟ้องไว้พิจารณาในคดีพิพาทเกี่ยวกับสัญญาทางปกครองเนื่องจากยื่นฟ้องเมื่อพ้นกำหนดหนึ่งปีนับแต่วันที่รู้หรือควรรู้ถึงเหตุแห่งการฟ้องคดีตามมาตรา ๕๑ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ และคดีถึงที่สุดแล้ว แต่คดียังไม่พ้นกำหนดห้าปีนับแต่วันที่รู้หรือควรรู้ถึงเหตุแห่งการฟ้องคดีตามมาตรา ๕๑ ที่แก้ไขใหม่ ผู้ฟ้องคดีจึงสามารถนำคดีดังกล่าวมายื่นฟ้องอีกได้โดยไม่ถือว่าเป็นฟ้องซ้ำตามข้อ ๙๗ แห่งระเบียบของที่ประชุมใหญ่ตุลาการในศาลปกครองสูงสุด ว่าด้วยวิธีพิจารณาคดีปกครอง พ.ศ.๒๕๔๓

		หลักกฎหมาย /บรรทัดฐานที่เกี่ยวข้อง

	คดีที่ศาลปกครองมีคำสั่งไม่รับคำฟ้องไว้พิจารณา เนื่องจากยื่นฟ้องเมื่อพ้นกำหนดระยะเวลาตามมาตรา ๕๑ เดิม และคดีถึงที่สุดแล้ว แต่ยังไม่พ้นกำหนดระยะเวลาตามมาตรา ๕๑ ที่แก้ไขใหม่ จะนำคดีมาฟ้องใหม่ก็ได้โดยไม่ถือว่าเป็นฟ้องซ้ำตามข้อ ๙๗ แห่งระเบียบของที่ประชุมใหญ่ตุลาการในศาลปกครองสูงสุดว่าด้วยวิธีพิจารณาคดีปกครอง พ.ศ. ๒๕๔๓

	เป็นฟ้องซ้ำหรือไม่?

	เป็นที่ทราบกันดีสำหรับผู้ที่ให้ความสนใจในความเคลื่อนไหวของการดำเนินกระบวนวิธีพิจารณาคดีปกครองว่า การที่พระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๕) พ.ศ. ๒๕๕๑ ได้บัญญัติแก้ไขระยะเวลาการฟ้องคดีพิพาทเกี่ยวกับสัญญาทางปกครองนั้น ก่อให้เกิดผลกระทบต่อการดำเนินกระบวนวิธีพิจารณาคดีที่เกี่ยวกับสัญญาทางปกครองอยู่หลายกรณีด้วยกัน โดยผลกระทบในกรณีที่สำคัญกรณีหนึ่งซึ่งจะขอหยิบยกขึ้นมาเป็นตัวอย่าง ณ ที่นี้ คือกรณีเกี่ยวกับปัญหาว่า การที่ศาลปกครองได้มีคำสั่งไม่รับคำฟ้องไว้พิจารณาเนื่องจากเป็นการยื่นฟ้องคดีเมื่อพ้นกำหนดระยะเวลาตามมาตรา๕๑ เดิม (มาตรา ๕๑ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒) และคดีถึงที่สุดแล้ว แต่คดียังไม่พ้นกำหนดระยะเวลาตามมาตรา ๕๑ ที่แก้ไขใหม่ ผู้ฟ้องคดีจะสามารถนำคดีพิพาทเกี่ยวกับสัญญาทางปกครองดังกล่าวมายื่นฟ้องใหม่ได้หรือไม่ และการยื่นฟ้องใหม่จะถือว่าเป็นการฟ้องซ้ำซึ่งต้องห้ามตามข้อ ๙๗ แห่งระเบียบของที่ประชุมใหญ่ตุลาการในศาลปกครองสูงสุด ว่าด้วยวิธีพิจารณาคดีปกครอง พ.ศ. ๒๕๔๓ หรือไม่

	กรณีเกี่ยวกับปัญหาดังกล่าวข้างต้นนั้น อาจหาคำตอบได้จากคำสั่งของศาลปกครองสูงสุดที่ ๙๗/๒๕๕๒ ซึ่งเป็นกรณีที่ผู้ฟ้องคดี (จังหวัดนครราชสีมา)

ได้ตกลงทำสัญญาว่าจ้างผู้ถูกฟ้องคดีซึ่งเป็นบริษัทเอกชนให้ทำการก่อสร้างปรับปรุงเรือนจำกลางนครราชสีมา โดยมีธนาคารพาณิชย์แห่งหนึ่งเป็นผู้ค้ำประกันสัญญาแต่ปรากฏว่าผู้ถูกฟ้องคดีไม่สามารถทำงานให้แล้วเสร็จภายในระยะเวลาที่กำหนดไว้ในสัญญา และแม้ว่าผู้ถูกฟ้องคดีจะได้มีหนังสือแจ้งยินยอมเสียค่าปรับอันเนื่องมาจากการผิดสัญญาดังกล่าวรวมทั้งได้ทำความตกลงกับผู้ฟ้องคดีเพื่อแก้ไขเพิ่มเติมสัญญาให้งวดงานสอดคล้องกับขั้นตอนการทำงานที่แท้จริงและเพื่อให้เกิดสภาพคล่องในหลายรายการ แต่ผู้ถูกฟ้องคดีก็ไม่สามารถปฏิบัติตามสัญญาได้ ผู้ฟ้องคดีจึงมีหนังสือแจ้งบอกเลิกสัญญาตั้งแต่วันที่ ๑๑ สิงหาคม ๒๕๔๖ เป็นต้นไป และแจ้งให้ผู้ถูกฟ้องคดีนำเงินค่าปรับพร้อมทั้งดอกเบี้ยมาชำระให้แก่ผู้ฟ้องคดี แต่ผู้ถูกฟ้องคดีเพิกเฉย ผู้ฟ้องคดีจึงยื่นฟ้องผู้ถูกฟ้องคดีต่อศาลปกครอง โดยในที่สุดแล้วศาลปกครองสูงสุดได้มีคำสั่งที่ ๕๗๕/๒๕๕๐ ยืนตามคำสั่งของศาลปกครองชั้นต้นที่มีคำสั่งไม่รับคำฟ้องไว้พิจารณา เนื่องจากเป็นการฟ้องคดีเมื่อพ้นกำหนดหนึ่งปีนับแต่วันที่ผู้ฟ้องคดีรู้เหตุแห่งการฟ้องคดี ต่อมา เมื่อมีการประกาศใช้พระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่๕) พ.ศ. ๒๕๕๑ โดยมีบทบัญญัติแก้ไขระยะเวลาในการฟ้องคดีพิพาทเกี่ยวกับสัญญาทางปกครองจากเดิมหนึ่งปีเป็นห้าปีนับแต่วันที่รู้เหตุแห่งการฟ้องคดี มีผลใช้บังคับตั้งแต่วันที่ ๒๘ กุมภาพันธ์ ๒๕๕๑ ผู้ฟ้องคดีจึงเห็นว่าคดีเดิมศาลยังมิได้พิจารณาในเนื้อหาแห่งคดี


หน้า21

โดยพิจารณาแต่เพียงอำนาจฟ้องเท่านั้นและเมื่อมีการแก้ไขระยะเวลาในการฟ้องคดีใหม่แล้ว อำนาจฟ้องคดีของผู้ฟ้องคดีจึงยังคงมีอยู่ ผู้ฟ้องคดีจึงได้นำข้อพิพาทข้างต้นมายื่นฟ้องผู้ถูกฟ้องคดีเป็นคดีใหม่

	ศาลปกครองสูงสุดพิเคราะห์แล้วเห็นว่า เมื่อได้มีพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๕) พ.ศ. ๒๕๕๑ ยกเลิกความในมาตรา ๕๑ เดิม และบัญญัติให้การฟ้องคดีตามมาตรา ๙ วรรคหนึ่ง (๔) ให้ยื่นฟ้องภายในห้าปีนับแต่วันที่รู้หรือควรรู้ถึงเหตุแห่งการฟ้องคดี โดยมีผลใช้บังคับตั้งแต่วันที่ ๒๘ กุมภาพันธ์ ๒๕๕๑ ดังนั้น คดีพิพาทเกี่ยวกับสัญญาทางปกครองจึงมีกำหนดระยะเวลาการฟ้องคดีย้อนหลังไปถึงวันที่ ๒๘ กุมภาพันธ์ ๒๕๔๖ การที่ผู้ฟ้องคดีนำข้อพิพาทเกี่ยวกับสัญญาทางปกครองที่ศาลมีคำสั่งถึงที่สุดมาฟ้องใหม่ โดยอ้างเหตุใหม่ว่าคดีมีกำหนดระยะเวลาการฟ้องคดีภายในห้าปีนับแต่วันที่รู้หรือควรรู้ถึงเหตุแห่งการฟ้องคดี ซึ่งมิใช่เป็นประเด็นที่ศาลปกครองได้เคยวินิจฉัยตามคำฟ้องในคดีก่อนและคำฟ้องใหม่ในคดีนี้โดยอาศัยเหตุอย่างเดียวกัน จึงไม่ต้องห้ามตามข้อ ๙๗ แห่งระเบียบของที่ประชุมใหญ่ตุลาการในศาลปกครองสูงสุด ว่าด้วยวิธีพิจารณาคดีปกครอง พ.ศ. ๒๕๔๓ เมื่อคดีนี้ผู้ฟ้องคดีรู้เหตุแห่งการฟ้องคดีเมื่อวันที่ ๑๑ สิงหาคม ๒๕๔๖ อันเป็นวันที่ผู้ฟ้องคดีให้มีผลเป็นการบอกเลิกสัญญาตามหนังสือที่แจ้งให้ผู้ฟ้องคดีทราบ ซึ่งต้องยื่นฟ้องคดีต่อศาลภายในวันที่ ๑๑ สิงหาคม ๒๕๕๑

ดังนั้น เมื่อปรากฏว่าผู้ฟ้องคดีได้ยื่นฟ้องคดี เมื่อวันที่ ๓๐ กรกฎาคม ๒๕๕๑ จึงยังไม่พ้นระยะเวลาฟ้องคดี ตามมาตรา ๕๑ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ แก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง (ฉบับที่ ๕) พ.ศ. ๒๕๕๑ ศาลปกครองสูงสุดจึงมีคำสั่งให้รับคำฟ้องไว้พิจารณา

	จากคดีดังกล่าว อาจสรุปแนวทางในการยื่นฟ้องคดีพิพาทเกี่ยวกับสัญญาทางปกครองได้ว่า ในคดีพิพาทเกี่ยวกับสัญญาทางปกครองที่ศาลปกครองมีคำสั่งไม่รับคำฟ้องไว้พิจารณาเนื่องจากยื่นฟ้องคดีเมื่อพ้นกำหนดระยะเวลาตามมาตรา ๕๑ เดิม และคดีถึงที่สุดแล้วแต่ยังไม่พ้นกำหนดระยะเวลาตามมาตรา ๕๑ ที่แก้ไขใหม่ ซึ่งมีกำหนดระยะเวลาการฟ้องคดีย้อนหลังไปถึงวันที่ ๒๘ กุมภาพันธ์ ๒๕๔๖ (ย้อนหลังไปห้าปีนับแต่วันที่ระยะเวลาการฟ้องคดีที่แก้ไขใหม่มีผลใช้บังคับในวันที่ ๒๘ กุมภาพันธ์ ๒๕๕๑) นั้น ผู้ฟ้องคดีย่อมสามารถนำคดีมาฟ้องใหม่ได้ โดยอ้างเหตุใหม่ว่าคดีมีกำหนดระยะเวลาการฟ้องคดีภายในห้าปีนับแต่วันที่รู้หรือควรรู้ถึงเหตุแห่งการฟ้องคดีโดยไม่ถือว่าเป็นฟ้องซ้ำตามข้อ ๙๗ แห่งระเบียบที่ประชุมใหญ่ตุลาการในศาลปกครองสูงสุด ว่าด้วยวิธีพิจารณาคดีปกครอง พ.ศ. ๒๕๔๓ เนื่องจากมิใช่เป็นประเด็นที่ศาลปกครองได้เคยวินิจฉัยโดยอาศัยเหตุอย่างเดียวกันกับคดีก่อน

เรื่องที่ ๕ 
คดีพิพาทจากการใช้อำนาจทางปกครอง
ที่ไม่อยู่ในอำนาจพิจารณาพิพากษาของศาลปกครอง


คำสั่งศาลปกครองสูงสุดที่ ๒๔๕/๒๕๕๒

สาระสำคัญ

	ธนาคารเพื่อการส่งออกและนำเข้าแห่งประเทศไทยออกคำสั่งให้พนักงานซึ่งมีตำแหน่งเป็นผู้จัดการด้านสินเชื่อรับผิดชดใช้ค่าสินไหมทดแทน เนื่องมาจากมีส่วนรู้เห็นหรือเกี่ยวข้องในการทุจริตหรือประมาทเลินเล่ออย่างร้ายแรงในการปฏิบัติหน้าที่ ทำให้ธนาคารฯ ได้รับความเสียหาย เป็นการใช้อำนาจออกคำสั่งให้พนักงานชดใช้ค่าสินไหมทดแทนซึ่งถือเป็นคำสั่งทางปกครองแต่เป็นการใช้อำนาจระหว่างหน่วยงานของรัฐซึ่งเป็นนายจ้างกับพนักงานซึ่งเป็นลูกจ้างตามสัญญาจ้างแรงงาน จึงเป็นการใช้อำนาจทางปกครองที่เข้าข้อยกเว้นไม่อยู่ในอำนาจพิจารณาพิพากษาของศาลปกครองตามมาตรา ๙ วรรคสอง (๓) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

หลักกฎหมาย/บรรทัดฐานที่เกี่ยวข้อง

	ธนาคารเพื่อการส่งออกและนำเข้าเป็นรัฐวิสาหกิจซึ่งมีสถานะเป็นหน่วยงานทางปกครองการใช้อำนาจออกคำสั่งทางปกครองให้เจ้าหน้าที่ชดใช้ค่าสินไหมทดแทนตามพระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙ เป็นการใช้อำนาจทางปกครองในความสัมพันธ์ตามสัญญาจ้างแรงงาน เมื่อมีข้อพิพาทเกี่ยวกับคำสั่งทางปกครอง จึงเป็นข้อพิพาทแรงงานที่ไม่อยู่ในอำนาจพิจารณาพิพากษาของศาลปกครอง

	คดีพิพาทจากการใช้อำนาจทางปกครองที่ไม่อยู่ในอำนาจพิจารณาพิพากษาของศาลปกครอง

	พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ บัญญัติให้อำนาจศาลปกครองในการพิจารณาพิพากษาคดีปกครองประเภทต่างๆ ไว้ในมาตรา ๙ วรรคหนึ่ง ได้แก่ (๑) คดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐกระทำการโดยไม่ชอบด้วยกฎหมาย ไม่ว่าจะเป็นการออกกฎ คำสั่ง หรือการกระทำอื่นใด (๒) คดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐละเลยต่อหน้าที่ตามที่กฎหมายกำหนดให้ต้องปฏิบัติหรือปฏิบัติหน้าที่ดังกล่าวล่าช้าเกินสมควร (๓) คดีพิพาทเกี่ยวกับการกระทำละเมิดหรือความรับผิดอย่างอื่น (๔) คดีพิพาทเกี่ยวกับสัญญาทางปกครอง (๕) คดีที่กฎหมายกำหนดให้หน่วยงานทางปกครองหรือเจ้าหน้าที่ของรัฐฟ้องคดีต่อศาลเพื่อบังคับให้บุคคลต้องกระทำหรือละเว้นกระทำอย่างหนึ่งอย่างใด และ (๖) คดีพิพาทเกี่ยวกับเรื่องที่มีกฎหมายกำหนดให้อยู่ในเขตอำนาจศาลปกครอง แต่ในขณะเดียวกันบทบัญญัติมาตรา ๙ วรรคสอง ก็ได้กำหนดยกเว้นไม่ให้คดีปกครองบางเรื่องอยู่ในอำนาจพิจารณาพิพากษาของศาลปกครอง ได้แก่ (๑) การดำเนินการเกี่ยวกับวินัยทหาร (๒) การดำเนินการของคณะกรรมการตุลาการตามกฎหมายว่าด้วยระเบียบข้าราชการฝ่ายตุลาการ และ (๓) คดีที่อยู่ในอำนาจของศาลเยาวชนและครอบครัว ศาลแรงงาน ศาลภาษีอากร ศาลทรัพย์สินทางปัญญาและการค้าระหว่างประเทศ ศาลล้มละลายหรือศาลชำนัญพิเศษอื่น

	การที่หน่วยงานทางปกครองใช้อำนาจทางปกครองกระทำการอย่างหนึ่งอย่างใด อันอาจส่งผลกระทบต่อสถานภาพของสิทธิหรือหน้าที่ของบุคคลใดบุคคลหนึ่งจนเกิดเป็นคดีพิพาทขึ้น แม้คดีพิพาทดังกล่าวจะมีลักษณะเป็นคดีปกครอง แต่หากเป็นกรณีที่เข้าข้อยกเว้นดังที่กล่าวมาแล้วข้างต้น คดีพิพาทนั้นก็ย่อมไม่อยู่ในอำนาจพิจารณาพิพากษาของศาลปกครองดังเช่นกรณีตามคำวินิจฉัยของศาลปกครองสูงสุดที่ ๒๔๕/๒๕๕๒ ซึ่งเป็นกรณีที่ผู้ฟ้องคดีมีตำแหน่งเป็นผู้จัดการด้านสินเชื่อของธนาคารเพื่อการส่งออกและนำเข้าแห่งประเทศไทย (ผู้ถูกฟ้องคดี) ถูกกล่าวหาว่าในขณะปฏิบัติหน้าที่ได้มีส่วนรู้เห็นหรือเกี่ยวข้องในการทุจริตหรือประมาทเลินเล่ออย่างร้ายแรง จนเป็นช่องทางให้เกิดการปล่อยสินเชื่อโดยทุจริตให้กับลูกหนี้ของผู้ถูกฟ้องคดีทำให้ผู้ถูกฟ้องคดีได้รับความเสียหาย ผู้ถูกฟ้องคดีจึงมีคำสั่งเรียกให้ผู้ฟ้องคดีชดใช้ค่าสินไหมทดแทน แต่ผู้ฟ้องคดีเห็นว่าคำสั่งเรียกให้ชดใช้ค่าสินไหมทดแทนของผู้ถูกฟ้องคดีไม่ชอบด้วยกฎหมายจึงนำคดีมาฟ้องขอให้ศาลมีคำพิพากษาหรือคำสั่งเพิกถอนคำสั่งให้ชดใช้ค่าสินไหมทดแทนดังกล่าว

	ศาลปกครองสูงสุดวินิจฉัยว่า แม้ธนาคารเพื่อการส่งออกและนำเข้าแห่งประเทศไทย (ผู้ถูกฟ้องคดี) จะเป็นรัฐวิสาหกิจที่จัดตั้งขึ้นโดยพระราชบัญญัติธนาคารเพื่อการส่งออกและนำเข้าแห่งประเทศไทย พ.ศ. ๒๕๓๖

ซึ่งเป็นหน่วยงานทางปกครองตามนัยมาตรา ๓ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ และมูลเหตุแห่งข้อพิพาทสืบเนื่องมาจากการที่ผู้ถูกฟ้องคดีใช้อำนาจตามพระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙ ออกคำสั่งให้ผู้ฟ้องคดีรับผิดชดใช้ค่าสินไหมทดแทนอันเนื่องมาจากกรณีที่ผู้ถูกฟ้องคดีกล่าวหาว่าผู้ฟ้องคดีมีส่วนรู้เห็นหรือเกี่ยวข้องในการทุจริต หรือประมาทเลินเล่ออย่างร้ายแรงในการปฏิบัติหน้าที่จนเป็นเหตุทำให้ผู้ถูกฟ้องคดีได้รับความเสียหายก็ตาม แต่เป็นการกล่าวหาว่าการกระทำของผู้ฟ้องคดีมีลักษณะเป็นการกระทำละเมิด ฝ่าฝืนหลักเกณฑ์และเงื่อนไขการจ้างหรือการทำงานอันเป็นสภาพการจ้างตามพระราชบัญญัติแรงงานรัฐวิสาหกิจสัมพันธ์ พ.ศ. ๒๕๔๓ ดังนั้น ข้อพิพาทระหว่างผู้ฟ้องคดีกับผู้ถูกฟ้องคดีจึงเป็นข้อพิพาทระหว่างนายจ้างกับลูกจ้างเกี่ยวกับสภาพการจ้างซึ่งถือเป็นข้อพิพาทแรงงานตามพระราชบัญญัติเดียวกัน คดีนี้จึงมีลักษณะเป็นคดีอันเกิดแต่มูลละเมิดระหว่างนายจ้างและลูกจ้างสืบเนื่องจากข้อพิพาทแรงงานหรือเกี่ยวกับการทำงานตามสัญญาจ้างแรงงานตามมาตรา ๘ วรรคหนึ่ง(๕) แห่งพระราชบัญญัติจัดตั้งศาลแรงงานและวิธีพิจารณาคดีแรงงาน พ.ศ. ๒๕๒๒ ซึ่งอยู่ในอำนาจพิจารณาพิพากษาของศาลแรงงาน แม้ผู้ถูกฟ้องคดีจะใช้อำนาจตามพระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙ ออกคำสั่งให้ผู้ฟ้องคดีชดใช้ค่าสินไหมทดแทนซึ่งถือเป็นคำสั่งทางปกครองก็ตาม แต่การออกคำสั่งทางปกครองดังกล่าวเป็นการใช้อำนาจระหว่างหน่วยงานของรัฐซึ่งเป็นนายจ้างกับพนักงานซึ่งเป็นลูกจ้างตามสัญญาจ้างแรงงาน


หน้า28

ตามบทบัญญัติแห่งกฎหมายแรงงานรัฐวิสาหกิจสัมพันธ์ เป็นการใช้อำนาจทางปกครองที่เข้าข้อยกเว้นไม่อยู่ในอำนาจพิจารณาพิพากษาของศาลปกครองตามมาตรา ๙ วรรคสอง (๓) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ศาลปกครองจึงไม่อาจรับคำฟ้องไว้พิจารณาได้

	จากคำวินิจฉัยของศาลปกครองสูงสุดข้างต้นอาจสรุปได้ว่า การที่รัฐวิสาหกิจซึ่งมีสถานะเป็นหน่วยงานทางปกครองใช้อำนาจทางปกครองออกคำสั่งให้เจ้าหน้าที่ในสังกัดปฏิบัติอย่างใดอย่างหนึ่ง อันเข้าลักษณะเป็นการออกคำสั่งทางปกครองนั้น เมื่อกรณีเป็นการใช้อำนาจระหว่างหน่วยงานทางปกครองซึ่งเป็นนายจ้างกับเจ้าหน้าที่ซึ่งเป็นลูกจ้างตามสัญญาจ้างแรงงานในเรื่องที่เกี่ยวกับสภาพการจ้าง ตามบทบัญญัติแห่งกฎหมายว่าด้วยแรงงานรัฐวิสาหกิจสัมพันธ์ ข้อพิพาทเกี่ยวกับคำสั่งทางปกครองดังกล่าวจึงเป็นข้อพิพาทแรงงานที่ไม่อยู่ในอำนาจพิจารณาพิพากษาของศาลปกครองแต่อยู่ในอำนาจพิจารณาพิพากษาของศาลแรงงาน


หน้า29

เรื่องที่ ๖ 
ความเป็นผู้เดือดร้อนเสียหายในการฟ้องคดีเกี่ยวกับสิ่งแวดล้อม

คำสั่งศาลปกครองสูงสุดที่ ๒๔๗/๒๕๕๒

สาระสำคัญ

	ผู้ฟ้องคดีเป็นกลุ่มบุคคลที่รวมตัวกันโดยมีวัตถุประสงค์ในการศึกษาค้นคว้าอนุรักษ์ปกป้องพื้นที่สำคัญทางประวัติศาสตร์และโบราณคดี ถือเป็นผู้ได้รับความเดือดร้อนหรือเสียหายหรืออาจจะเดือดร้อนหรือเสียหายโดยมิอาจหลีกเลี่ยงได้ตามมาตรา ๔๒ วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ที่มีสิทธิฟ้องขอให้กรมศิลปากรและเทศบาลระงับการปลูกสร้างอาคารบนพื้นที่พระราชวังปฐมนคร

		หลักกฎหมาย/บรรทัดฐานที่เกี่ยวข้อง

	คณะบุคคลหรือกลุ่มบุคคลที่มีวัตถุประสงค์ในการอนุรักษ์สิ่งแวดล้อมได้รับการคุ้มครองตามรัฐธรรมนูญแห่งราชอาณาจักรไทย มาตรา ๖๔ วรรคหนึ่ง มาตรา ๖๖ และมาตรา ๖๗วรรคหนึ่งและวรรคสาม มีสิทธิที่จะฟ้องคดีปกครองเพื่ออนุรักษ์สิ่งแวดล้อมได้


หน้า30

	ความเป็นผู้เดือดร้อนเสียหายในการฟ้องคดีเกี่ยวกับสิ่งแวดล้อม

	การคุ้มครองและอนุรักษ์สิ่งแวดล้อม นับเป็นประเด็นสำคัญประการหนึ่งที่สังคมไทยให้ความสนใจ และประชาชนส่วนใหญ่ให้ความสำคัญดังจะเห็นได้จากมีการฟ้องร้องคดีในเรื่องเกี่ยวกับการคุ้มครองสิ่งแวดล้อมกันมากขึ้นและโดยที่ศาลปกครองถือเป็นองค์กรตุลาการองค์กรหนึ่งที่มีบทบาทในการดำเนินคดีเกี่ยวกับสิ่งแวดล้อม โดยในช่วงระยะเวลาที่ผ่านมามีคดีที่อยู่ในการพิจารณาวินิจฉัยของศาลปกครองมากมายหลายคดี เช่น คดีเกี่ยวกับการขุดพบซากฟอสซิลบริเวณแม่เมาะ คดีเกี่ยวกับรถโดยสารปล่อยมลพิษเกินมาตรฐาน และคดีเกี่ยวกับเหตุเดือดร้อนรำคาญในกรณีต่าง ๆ เป็นต้น ซึ่งการฟ้องคดีต่อศาลปกครองนั้นผู้ฟ้องคดีต้องเป็นบุคคลซึ่งได้รับความเดือดร้อนหรือเสียหายหรืออาจจะเดือดร้อนหรือเสียหายโดยมิอาจหลีกเลี่ยงได้ กรณีที่กลุ่มบุคคลที่ได้รวมตัวกันเพื่อปกป้องศิลปะและวัฒนธรรมของชุมชน กรณีเช่นนี้บุคคลดังกล่าวสามารถนำคดีมาฟ้องต่อศาลปกครอง ในฐานะเป็นผู้ได้รับความเดือดร้อนเสียหายได้หรือไม่ เป็นกรณีที่ได้มีการวินิจฉัยไว้ในคำสั่งศาลปกครองสูงสุดที่ ๒๔๗/๒๕๕๒ โดยมีรายละเอียดดังนี้

	คดีนี้ผู้ฟ้องคดีและบุคคลอื่นๆ ได้รวมตัวกันโดยใช้ชื่อว่ากลุ่มศรีทวาราวดี โดยวัตถุประสงค์ในการศึกษาค้นคว้าอนุรักษ์ปกป้องพื้นที่ที่สำคัญทางประวัติศาสตร์และโบราณคดีในจังหวัดนครปฐม


หน้า31

ผู้ฟ้องคดีอ้างว่าได้รับความเดือดร้อนเสียหายจากการที่ผู้ถูกฟ้องคดีที่ ๑ (กรมศิลปากร) มีคำสั่งอนุญาตให้ผู้ถูกฟ้องคดีที่ ๒ (เทศบาลนครปฐม) ก่อสร้างอาคารสำนักงานหลังใหม่บนพื้นที่พระราชวังปฐมนครเดิม ซึ่งอยู่ใกล้องค์พระปฐมเจดีย์ที่เป็นโบราณสถานที่สำคัญ แม้พื้นที่ดังกล่าวจะได้รับอนุญาตให้ก่อสร้างอาคารสำนักงานหลังเดิมมาแล้ว แต่ผู้ฟ้องคดีเห็นว่าหากมีการก่อสร้างอาคารดังกล่าวจะเกิดผลกระทบต่อองค์พระปฐมเจดีย์ คือ ทำให้ทัศนะวิสัยเสียหาย และการขุดดินลงไปเพื่อทำที่จอดรถใต้ดินอาจจะเป็นการทำลายโบราณสถานอันเป็นที่ตั้งของพระราชวังปฐมนคร ประกอบกับคณะอนุกรรมการอนุรักษ์สิ่งแวดล้อมธรรมชาติและศิลปกรรม ได้มีมติเห็นสมควรกำหนดให้พื้นที่บริเวณดังกล่าวเป็นพ้นที่ส่งเสริมอนุรักษ์ศิลปวัฒนธรรมไทย และคณะกรรมาธิการ ศาสนา จริยธรรม ศิลปะและวัฒนธรรม สภานิติบัญญัติแห่งชาติได้มีมติเห็นควรให้ชะลอโครงการก่อสร้างดังกล่าวไว้ก่อน และเมื่อพิสูจน์ทราบว่าสถานที่ดังกล่าว คือ พระราชวังปฐมนครควรให้ย้ายที่ทำการของผู้ถูกฟ้องคดีที่ ๒ ไปยังสถานที่แห่งใหม่ การที่ผู้ถูกฟ้องคดีที่ ๑ มีคำสั่งอนุญาตให้ผู้ถูกฟ้องคดีที่ ๒ ปลูกสร้างอาคารบนพื้นที่พระราชวังปฐมนคร จึงเป็นการออกคำสั่งโดยไม่ชอบด้วยกฎหมาย ผู้ฟ้องคดีจึงนำคดีมาฟ้องต่อศาลปกครองขอให้เพิกถอนคำสั่งของผู้ถูกฟ้องคดีที่ ๑

	ศาลปกครองสูงสุดพิจารณาแล้วเห็นว่า รัฐธรรมนูญแห่งราชอาณาจักรไทย พุทธศักราช ๒๕๕๐ มาตรา ๖๔ วรรคหนึ่งและมาตรา ๖๖


หน้า32

ได้กำหนดสาระสำคัญว่า บุคคลย่อมมีเสรีภาพในการรวมกันเป็นสมาคม ชุมชน ชุมชนท้องถิ่นหรือชุมชนท้องถิ่นดั้งเดิม โดยมีสิทธิในการอนุรักษ์หรือฟื้นฟูจารีตประเพณีภูมิปัญญาท้องถิ่น ศิลปวัฒนธรรมอันดีของท้องถิ่นและของชาติ และมาตรา ๖๗ วรรคหนึ่งและวรรคสาม ได้กำหนดสาระสำคัญว่า สิทธิของบุคคลที่จะมีส่วนร่วมกับรัฐและชุมชนในการอนุรักษ์คุ้มครอง และรักษาคุณภาพสิ่งแวดล้อมและสิทธิของชุมชนที่จะฟ้องหน่วยงานราชการหน่วยงานของรัฐเพื่อให้ปฏิบัติหน้าที่ตามบทบัญญัตินี้ ย่อมได้รับความคุ้มครองเมื่อข้อเท็จจริงปรากฏว่าการรวมกลุ่มของผู้ฟ้องคดีมีวัตถุประสงค์เพื่อศึกษาค้นคว้าประวัติศาสตร์และโบราณคดี รวมทั้งอนุรักษ์ปกป้องพื้นที่สำคัญทางประวัติศาสตร์และโบราณคดีในจังหวัดนครปฐม สร้างจิตสำนึกความเป็นเจ้าของมรดกทางวัฒนธรรมแก่ชุมชน เพื่อการพัฒนาและเป็นแหล่งเรียนรู้ แสดงให้เห็นว่าการรวมกลุ่มเป็นไปเพื่อรักษาอนุรักษ์ศิลปวัฒนธรรมอันดีของท้องถิ่น และเพื่อประโยชน์โดยรวมของชุมชนและของประเทศชาติตามหลักสิทธิชุมชน ซึ่งเป็นชุมชนดั้งเดิมที่มีลักษณะทางสังคมและวัฒนธรรมมายาวนาน ดังนั้น การดำเนินการของผู้ฟ้องคดีจึงได้รับความคุ้มครองตามรัฐธรรมนูญแห่งราชอาณาจักรไทย พุทธศักราช ๒๕๕๐ และถือได้ว่าผู้ฟ้องคดีเป็นผู้ที่ได้รับความเดือดร้อนหรือเสียหาย หรืออาจจะเดือดร้อนหรือเสียหายโดยมิอาจหลีกเลี่ยงได้ อันเนื่องมาจากการกระทำของผู้ถูกฟ้องคดีทั้งสอง ตามมาตรา ๔๒ วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ศาลปกครองสูงสุดจึงมีคำสั่งให้รับคำฟ้องไว้พิจารณา


หน้า33

	จากคำวินิจฉัยของศาลปกครองข้างต้น ถือเป็นการวางแนวทางที่ดีเกี่ยวกับสิทธิในการฟ้องคดีเกี่ยวกับสิ่งแวดล้อมต่อศาลปกครอง โดยเฉพาะในเรื่องเกี่ยวกับการอนุรักษ์โบราณสถานที่มีคุณค่าทั้งทางประวัติศาสตร์และทางจิตใจ ซึ่งศาลเห็นว่าการเป็นผู้มีสิทธิฟ้องคดีในฐานะที่เป็นคณะบุคคล หรือกลุ่มบุคคลที่มีวัตถุประสงค์ในการอนุรักษ์ทรัพยากรธรรมชาติและสิ่งแวดล้อมนั้นความเป็นผู้เดือดร้อนหรือเสียหายในการมีสิทธิฟ้องคดีต่อศาลปกครองยังหมายถึง การฟ้องคดีเพื่อประโยชน์โดยรวมของชุมชนและของประเทศชาติ ส่งผลให้การฟ้องคดีต่อศาลปกครองเพื่อการคุ้มครองและรักษาสิ่งแวดล้อมในด้านต่าง ๆ เกิดเป็นรูปธรรมและชัดเจนมากยิ่งขึ้น


หน้า34

เรื่องที่ ๗ 
ความล้าช้าของระบบราชการ...กับระยะเวลา
ในการฟ้องคดีต่อศาลปกครอง


คำสั่งศาลปกครองสูงสุดที่ ๔๗๖/๒๕๕๒

สาระสำคัญ

	ประชาชนผู้ได้รับความเดือดร้อนหรือเสียหายจากการละเลยต่อหน้าที่ของเจ้าหน้าที่ของรัฐยื่นฟ้องคดีต่อศาลปกครองเมื่อพ้นกำหนดระยะเวลาการฟ้องคดีตามที่กฎหมายกำหนด แต่ศาลเห็นว่าการกระทำของเจ้าหน้าที่ของรัฐก่อให้เกิดความเชื่อโดยสุจริตแก่ประชาชนว่าจะมีการดำเนินการใด ๆ ตามที่ตนได้ร้องขอ และปัญหาเกี่ยวกับความล่าช้าของระบบราชการจะก่อให้เกิดผลเสียต่อการดำเนินการของรัฐต่อไปในอนาคต อันเป็นการสมควรที่ศาลปกครองจะได้เข้าไปตรวจสอบ ศาลปกครองรับคดีดังกล่าวไว้พิจารณาได้ ด้วยเหตุว่าการวินิจฉัยคดีดังกล่าวเป็นประโยชน์แก่ส่วนรวม และมีเหตุจำเป็นที่ศาลจะต้องรับไว้พิจารณาตามมาตรา ๕๒ วรรคสอง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒


หน้า35

		หลักกฎหมาย/บรรทัดฐานที่เกี่ยวข้อง

	การปฏิบัติหน้าที่ของเจ้าหน้าที่ทำให้ประชาชนเชื่อโดยสุจริตว่าจะมีการดำเนินการตามที่ร้องขอหรือความล่าช้าของระบบราชการเป็นผลโดยตรงทำให้ไม่อาจฟ้องคดีได้ทันตามกำหนดเวลา ศาลปกครองมีอำนาจสั่งรับคำฟ้องไว้พิจารณาได้ตามมาตรา ๕๒ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

ความล่าช้าของระบบราชการ...กับระยะเวลาในการฟ้องคดีต่อศาลปกครอง

	การฟ้องคดีเกี่ยวกับการที่เจ้าหน้าที่ของรัฐหรือหน่วยงานทางปกครองละเลยต่อหน้าที่ตามที่กฎหมายกำหนดให้ต้องปฏิบัติหรือปฏิบัติหน้าที่ดังกล่าวล่าช้าเกินสมควร เป็นการฟ้องคดีเพื่อขอให้ศาลปกครองสั่งให้หน่วยงานทางปกครองหรือเจ้าหน้าที่ของรัฐปฏิบัติหน้าที่ตามที่กฎหมายกำหนดให้ต้องปฏิบัติ โดยต้องยื่นฟ้องคดีประเภทนี้ภายในระยะเวลาที่กำหนดไว้ในมาตรา ๔๙ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ที่กำหนดให้ต้องยื่นฟ้องคดีภายในเก้าสิบวันนับแต่วันที่พ้นกำหนดเก้าสิบวันนับแต่วันที่ผู้ฟ้องคดีได้มีหนังสือร้องขอต่อหน่วยงานทางปกครองหรือเจ้าหน้าที่ของรัฐ เพื่อให้ปฏิบัติหน้าที่ตามที่กฎหมายกำหนดและไม่ได้รับหนังสือชี้แจง หรือได้รับแต่เป็นคำชี้แจงที่ผู้ฟ้องคดีเห็นว่าไม่มีเหตุผลซึ่งในบางกรณีประชาชนที่ได้รับความเดือดร้อนหรือเสียหายจากการละเลยต่อหน้าที่ของเจ้าหน้าที่ของรัฐ อาจใช้สิทธิฟ้องคดีต่อศาลเมื่อล่วงพ้นระยะเวลาดังกล่าวตามที่กฎหมายกำหนดอันเนื่องมาจากการกระทำของเจ้าหน้าที่ของรัฐ ซึ่งทำให้ประชาชนเชื่อได้ว่าจะมีการดำเนินการตามที่ตนร้องขอ แต่กลับมิได้มีการดำเนินการใด ๆ เนื่องจากความล่าช้าของระบบราชการ ในกรณีเช่นว่านี้ สิทธิในการฟ้องคดีของประชาชนจะยังคงมีอยู่หรือไม่ หาคำตอบได้จากคำสั่งศาลปกครองสูงสุดที่ ๔๗๖/๒๕๕๒

	ผู้ฟ้องคดีทั้งสิบหกคนได้ยื่นคำร้องแจ้งการถือครองที่ดินในพื้นที่ป่าไม้ต่อเจ้าหน้าที่เมื่อวันที่ ๑๑ สิงหาคม ๒๕๔๒ ตามหลักเกณฑ์ เงื่อนไข และวิธีการเกี่ยวกับการดำเนินการตามมติคณะรัฐมนตรี เมื่อวันที่ ๑๑ พฤษภาคม ๒๕๔๒ ซึ่งกรมป่าไม้ได้มีหนังสือกำหนดว่า หลังจากราษฎรแจ้งขึ้นทะเบียนว่าได้เข้าถือครองทำประโยชน์อยู่ในพื้นที่ป่าสงวนแปลงใดแล้ว ให้เจ้าหน้าที่ของกรมป่าไม้ดำเนินการต่าง ๆ เพื่อพิสูจน์สิทธิ เช่น การตรวจสอบคุณสมบัติ การรังวัดแปลงที่ดิน การถ่ายภาพทางอากาศ เป็นต้น ซึ่งเจ้าหน้าที่ของรัฐและผู้ฟ้องคดีได้ร่วมกันตรวจสอบแนวเขตที่ดินมาโดยตลอด แต่ก็มิได้ดำเนินการตามมติคณะรัฐมนตรีดังกล่าวและต่อมาผู้ว่าราชการจังหวัดพะเยา ( ผู้ถูกฟ้องคดี) ได้มีคำสั่งลงวันที่ ๓๐ มิถุนายน ๒๕๕๑ ให้ผู้ฟ้องคดีออกจากที่ดินที่ได้ถือครองทำประโยชน์ ผู้ฟ้องคดีจึงฟ้องคดีต่อศาลปกครองโดยขอให้ศาลมีคำสั่งเพิกถอนคำสั่งของผู้ถูกฟ้องคดี และให้ผู้ฟ้องคดีเข้าทำประโยชน์ในพื้นที่ต่อไป รวมทั้งได้ยื่นคำฟ้องเพิ่มเติมโดยขอให้เจ้าหน้าที่ของสำนักงานป่าไม้เขตและป่าไม้จังหวัดดำเนินการปักหลักหมุด และถ่ายภาพทางอากาศของที่ดินแปลงที่ผู้ฟ้องคดีแจ้งการทำกินดังกล่าวให้ถูกต้องตามมติคณะรัฐมนตรี

ศาลปกครองสูงสุดวินิจฉัยว่า คำฟ้องเพิ่มเติมดังกล่าวเป็นการฟ้องคดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐละเลยต่อหน้าที่ ตามที่กฎหมายกำหนดให้ต้องปฏิบัติตามมาตรา ๙ วรรคหนึ่ง (๒) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

ซึ่งการฟ้องคดีดังกล่าวจะต้องยื่นฟ้องภายในเก้าสิบวันนับแต่วันที่พ้นกำหนดเก้าสิบวันนับแต่วันที่ผู้ฟ้องคดีได้มีหนังสือร้องขอต่อหน่วยงานทางปกครองหรือเจ้าหน้าที่ของรัฐ เพื่อให้ปฏิบัติหน้าที่ตามที่กฎหมายกำหนดและไม่ได้รับหนังสือชี้แจงจากหน่วยงานทางปกครอง ซึ่งข้อเท็จจริงในคดีนี้ ปรากฏว่านับแต่วันที่ผู้ยื่นฟ้องคดีได้ยื่นคำร้องแจ้งการถือครองที่ดินในพื้นที่ป่าไม้ต่อเจ้าหน้าที่ตามหลักเกณฑ์ เงื่อนไข และวิธีการเกี่ยวกับการดำเนินการตามมติคณะรัฐมนตรีดังกล่าว ผู้ฟ้องคดีและเจ้าหน้าที่ของรัฐได้ร่วมกันตรวจสอบแนวเขตของที่ดินมาโดยตลอด แต่ก็ไม่ปรากฏว่าเจ้าหน้าที่ของกรมป่าไม้ได้ดำเนินการตรวจสอบคุณสมบัติ รังวัดแปลงที่ดิน หรือดำเนินการถ่ายภาพทางอากาศตามหลักเกณฑ์ เงื่อนไขและวิธีการเกี่ยวกับการดำเนินการตามคณะรัฐมนตรีดังกล่าวตามที่กรมป่าไม้ได้มีหนังสือกำหนดแต่อย่างใด อันจะเห็นได้ว่าการดำเนินการดังกล่าวของเจ้าหน้าที่ของรัฐ ทำให้ผู้ฟ้องคดีเชื่อว่าเจ้าหน้าที่ของผู้ถูกฟ้องคดีจะดำเนินการตามหลักเกณฑ์ เงื่อนไข และวิธีการเกี่ยวกับการดำเนินการตามมติคณะรัฐมนตรี และเป็นผลโดยตรงให้ผู้ฟ้องคดีทั้งสิบหกคน ยื่นฟ้องคดีต่อศาลปกครองพ้นกำหนดเวลาที่กฎหมายกำหนดไว้ ซึ่งหากเป็นดังที่ผู้ฟ้องคดีกล่าวอ้างจริง การดำเนินการของเจ้าหน้าที่ของรัฐดังกล่าวย่อมถือได้ว่าเป็นการใช้อำนาจหน้าที่ไปในทางที่ไม่สมควรเพราะปัญหาความล่าช้าในระบบราชการ เป็นสิ่งที่ผู้มีหน้าที่เกี่ยวข้องได้พยายามแก้ไขมาโดยตลอดดังจะเห็นได้จากการออกระเบียบสำนักนายกรัฐมนตรีว่าด้วยการปฏิบัติราชการเพื่อประชาชนของหน่วยงานของรัฐ พ.ศ. ๒๕๓๒

ซึ่งมีวัตถุประสงค์ให้การปฏิบัติราชการเพื่อประชาชนเป็นไปด้วยความรวดเร็วและมีประสิทธิภาพประกอบกับพระราชบัญญัติวิธีปฏิบัติราชการทางปกครอง พ.ศ. ๒๕๓๙ ให้ถือว่าระเบียบสำนักนายกรัฐมนตรีดังกล่าวเป็นระเบียบที่คณะรัฐมนตรีได้วางขึ้นตามกฎหมายนี้ด้วย การยกเหตุว่าความล่าช้าเป็นผลมาจากระบบราชการย่อมก่อให้เกิดความเข้าใจผิด และจะเป็นผลให้ประชาชนเกิดความรู้สึกที่ไม่ดีกับการบริหารราชการของหน่วยงานในสังกัดและระบบราชการโดยรวม ซึ่งจะก่อให้เกิดผลเสียกับการดำเนินงานของรัฐต่อไปในอนาคต สมควรที่ศาลปกครองจะได้เข้าไปตรวจสอบว่ามีเหตุดังกล่าวเกิดขึ้นหรือไม่ ศาลปกครองสูงสุดจึงเห็นว่าคำฟ้องเพิ่มเติมคดีนี้แม้จะยื่นเกินกำหนดเวลาที่กฎหมายบัญญัติไว้แต่ก็เป็นประโยชน์แก่ส่วนรวมและมีเหตุจำเป็นที่จะต้องรับไว้พิจารณา ทั้งนี้ ตามมาตรา ๕๒ วรรคสอง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

	จากคดีดังกล่าวคงจะทำให้เจ้าหน้าที่ของรัฐได้ตระหนักถึงหน้าที่ในการปฏิบัติราชการซึ่งจะต้องเป็นไปด้วยความรวดเร็วและมีประสิทธิภาพ โดยแม้ประชาชนผู้ได้รับความเดือดร้อนหรือเสียหายจากการละเลยต่อหน้าที่ของเจ้าหน้าที่ของรัฐจะยื่นฟ้องคดีต่อศาลปกครองเมื่อพ้นกำหนดระยะเวลาการฟ้องคดีตามที่กฎหมายกำหนด แต่หากศาลเห็นว่าการกระทำของเจ้าหน้าที่ของรัฐก่อให้เกิดความเชื่อโดยสุจริตแก่ประชาชนว่าจะมีการดำเนินการใด ๆ ตามที่ตนได้ร้องขอ และปัญหาเกี่ยวกับความล่าช้าของระบบราชการจะก่อให้เกิดผลเสียต่อการดำเนินงานของรัฐต่อไปในอนาคต อันเป็นการสมควรที่ศาลปกครองจะได้เข้าไปตรวจสอบ ศาลปกครองก็อาจรับคดีดังกล่าวไว้พิจารณาพิพากษาได้

ด้วยเหตุผลว่าการวินิจฉัยคดีดังกล่าวจะเป็นประโยชน์แก่ส่วนรวมและมีเหตุจำเป็นที่ศาลจะต้องรับคดีไว้พิจารณาตามบทบัญญัติมาตรา ๕๒ วรรคสอง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ทั้งนี้เพื่ออำนวยความยุติธรรมให้แก่ประชาชนผู้ได้รับความเดือดร้อนหรือเสียหายและวางหลักการปฏิบัติราชการที่ดีให้แก่เจ้าหน้าที่ของรัฐต่อไป

เรื่องที่ ๘ 
มาตรการบังคับทางปกครอง...กับสิทธิฟ้องคดี
ต่อศาลปกครอง


คำสั่งศาลปกครองสูงสุดที่ ๔๘๕/๒๕๕๒

สาระสำคัญ

	กรณีเจ้าหน้าที่คืนเงินภาษีมูลค่าเพิ่มโดยมิได้ปฏิบัติตามระเบียบกรมสรรพากร ว่าด้วยการคืนภาษีมูลค่าเพิ่ม พ.ศ. ๒๕๓๙ ทำให้กรมสรรพากร (ผู้ฟ้องคดี) ได้รับความเสียหาย เมื่อเจ้าหน้าที่ผู้กระทำละเมิดถึงแก่ความตายหลังจากออกคำสั่ง หน้าที่ดังกล่าวจึงเป็นมรดกตกทอดแก่ทายาท หากทายาทไม่ชำระค่าสินไหมทดแทน กรมสรรพากรย่อมมีอำนาจตามมาตรา ๕๗ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ ที่จะยึดหรืออายัดทรัพย์สินของทายาทขายทอดตลาดเพื่อชำระเงินค่าสินไหมทดแทนได้ กรณีจึงถือได้ว่าการแก้ไขหรือบรรเทาความเสียหายที่ได้รับไม่จำต้องมีคำบังคับของศาลตามที่กำหนดในมาตรา ๗๒ วรรคหนึ่ง (๓) แห่งพระราชบัญญัติจัดตั้งศาลปกครอง และวิธีพิจารณาคดีปกครอง พ.ศ. ๒๕๔๒ กรมสรรพากรจึงมิใช่ผู้มีสิทธิฟ้องทายาทของเจ้าหน้าที่ต่อศาลปกครอง

		หลักกฎหมาย/บรรทัดฐานที่เกี่ยวข้อง

	๑.คำสั่งที่หน่วยงานของรัฐเรียกให้เจ้าหน้าที่ผู้กระทำละเมิดชำระเงินค่าสินไหมทดแทน

เป็นคำสั่งทางปกครองตามมาตรา ๕ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ ก่อให้เกิดหน้าที่แก่เจ้าหน้าที่ในอันที่จะต้องนำเงินไปชำระแก่หน่วยงานของรัฐให้ถูกต้องครบถ้วนภายในเวลาที่ระบุไว้ในคำสั่ง

	๒.ในการชำระค่าสินไหมทดแทนตามพระราชบัญญัติความรับผิดทางละเมิดของเจ้าหน้าที่ พ.ศ.๒๕๓๙ มิใช่หน้าที่ที่ตามกฎหมายหรือว่าโดยสภาพแล้วเป็นการเฉพาะตัวของเจ้าหน้าที่โดยแท้ เมื่อเจ้าหน้าที่ถึงแก่ความตาย จึงเป็นมรดกตกทอดแก่ทายาทของเจ้าหน้าที่ผู้นั้นทันที หากทายาทไม่ชำระค่าสินไหมทดแทน หน่วยงานของรัฐย่อมมีอำนาจตามมาตรา ๕๗ แห่งพระราชบัญญัติดังกล่าว ยึดหรืออายัดทรัพย์สินของทายาทขายทอดตลาดเพื่อชำระเงินค่าสินไหมทดแทนได้ แต่ต้องไม่เกินมูลค่าหรือราคาทรัพย์มรดกของเจ้าหน้าที่ที่ตกทอดแก่ทายาท

มาตรการบังคับทางปกครอง...กับสิทธิฟ้องคดีต่อศาลปกครอง

	พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ บัญญัติให้ผู้มีสิทธิฟ้องคดีปกครองต้องเป็นผู้ได้รับความเดือดร้อนหรือเสียหายหรืออาจจะเดือดร้อนหรือเสียหายโดยมิอาจหลีกเลี่ยงได้ เนื่องจากการกระทำหรือการงดเว้นการกระทำของหน่วยงานทางปกครองหรือเจ้าหน้าที่ของรัฐ หรือมีข้อโต้แย้งเกี่ยวกับสัญญาทางปกครอง หรือกรณีอื่นใดที่อยู่ในเขตอำนาจศาลปกครองตามมาตรา ๙ แห่งพระราชบัญญัติดังกล่าว และการแก้ไขหรือบรรเทาความเดือดร้อนหรือเสียหายหรือยุติข้อโต้แย้งนั้น ต้องมีคำบังคับตามที่กำหนดในมาตรา ๗๒แห่งพระราชบัญญัติเดียวกัน หากเป็นกรณีที่ศาลปกครองไม่จำต้องมีคำบังคับตามที่กำหนดไว้ในมาตรา ๗๒ ก็จะมีคำสั่งไม่รับคำฟ้องไว้พิจารณา ดังปรากฏตามตัวอย่างคำวินิจฉัยของศาลปกครองสูงสุดที่ ๔๘๕/๒๕๕๒ ต่อไปนี้

	กรมสรรพากร (ผู้ฟ้องคดี)ฟ้องขอให้ผู้ถูกฟ้องคดีซึ่งเป็นทายาทโดยธรรมของนาย พ. ผู้ถึงแก่ความตาย ชดใช้ค่าเสียหาย กรณีที่นาย พ. กระทำละเมิดต่อผู้ฟ้องคดีพิจารณาคืนเงินภาษีมูลค่าเพิ่มให้แก่ห้างหุ้น จำกัด ส. โดยมิได้ปฏิบัติตามระเบียบกรมสรรพากรว่าด้วยการคืนภาษีมูลค่าเพิ่ม พ.ศ. ๒๕๓๙ ทำให้ผู้ฟ้องคดีได้รับความเสียหาย ผู้ฟ้องคดีจึงแต่งตั้งคณะกรรมการสอบสวนข้อเท็จจริงความรับผิดทางละเมิดของเจ้าหน้าที่และรายงานให้กระทรวงการคลังทราบ

กระทรวงการคลังพิจารณาแล้วเห็นว่านาย พ. ปฏิบัติหน้าที่โดยประมาทเลินเล่ออย่างร้ายแรงเห็นควรให้รับผิดชดใช้ค่าเสียหาย ผู้ฟ้องคดีจึงมีคำสั่งแจ้งให้นาย พ. ชดใช้ค่าเสียหาย แต่นาย พ. มิได้ชดใช้ค่าเสียหายดังกล่าวแต่อย่างใดและถึงแก่ความตายในเวลาต่อมา ผู้ฟ้องคดีจึงนำคดีมาฟ้องต่อศาลปกครองขอให้ศาลมีคำพิพากษาหรือคำสั่งให้ผู้ถูกฟ้องคดีชดใช้ค่าเสียหายพร้อมดอกเบี้ย

	ศาลปกครองสูงสุดวินิจฉัยว่า คดีนี้เป็นคดีพิพาทเกี่ยวกับการกระทำละเมิดของเจ้าหน้าที่ของรัฐที่กระทำต่อหน่วยงานของรัฐในการปฏิบัติหน้าที่ตามมาตรา ๑๐ วรรคหนึ่ง แห่งพระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙ และโดยที่อำนาจหน้าที่ของนายพ. ในการพิจารณาคืนเงินภาษีมูลค่าเพิ่มจะต้องคำนึงถึงระเบียบกรมสรรพากร ว่าด้วยการคืนภาษีมูลค่าเพิ่ม พ.ศ. ๒๕๓๙ ด้วย การที่ผู้ฟ้องคดีฟ้องว่านายพ.พิจารณาคืนเงินภาษีมูลค่าเพิ่มให้แก่ห้างหุ้นส่วนจำกัด ส. โดยมิได้ปฏิบัติตามระเบียบดังกล่าว ทำให้ผู้ฟ้องคดีได้รับความเสียหาย คดีนี้จึงเป็นคดีพิพาทเกี่ยวกับการกระทำละเมิดของเจ้าหน้าที่ของรัฐอันเกิดจากการละเลยต่อหน้าที่ตามที่กฎหมายกำหนดให้ต้องปฏิบัติตามมาตรา ๙ วรรคหนึ่ง (๓) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ เมื่อข้อเท็จจริงปรากฏว่าผู้ฟ้องคดีได้อาศัยอำนาจตามความในมาตรา ๑๒ แห่งพระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙ ออกคำสั่งให้นาย พ. ชดใช้ค่าสินไหมทดแทนซึ่งเป็นคำสั่งทางปกครองตามมาตรา ๕ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙

มีผลทางกฎหมายก่อให้เกิดหน้าที่แก่นาย พ. ที่จะต้องนำเงินไปชำระแก่ผู้ฟ้องคดีให้ถูกต้องครบถ้วนภายในเวลาที่ระบุไว้ในคำสั่ง ซึ่งมิใช่หน้าที่ที่ตามกฎหมายหรือว่าโดยสภาพแล้วเป็นการเฉพาะตัวของนาย พ. โดยแท้ ดังนั้น เมื่อนาย พ. ถึงแก่ความตาย หน้าที่ดังกล่าวจึงเป็นมรดกตกทอดแก่ทายาทของนาย พ. ทันที่ตามมาตรา ๑๕๙๙ วรรคหนึ่ง และมาตรา ๑๖๐๐ แห่งประมวลกฎหมายแพ่งและพาณิชย์ ทายาทของนาย พ.จึงมีหน้าที่ต้องปฏิบัติตามคำสั่งของผู้ฟ้องคดีที่สั่งให้นาย พ. ชำระเงินค่าสินไหมทดแทนภายในเวลาที่กำหนดแทนนายพ. และหากทายาทของนายพ.ไม่ชำระเงินค่าสินไหมทดแทนดังกล่าวให้แก่ผู้ฟ้องคดีโดยถูกต้องครบถ้วนภายในเวลาที่กำหนดในคำสั่ง ผู้ฟ้องคดีย่อมมีอำนาจตามมาตรา ๕๗ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ ยึดหรืออายัดทรัพย์สินของทายาทขายทอดตลาดเพื่อชำระเงินค่าสินไหมทดแทนให้ครบถ้วนตามจำนวนที่ระบุในคำสั่งต่อไปได้ แต่โดยที่มาตรา ๑๖๐๑ แห่งประมวลกฎหมายแพ่งและพาณิชย์ บัญญัติว่า ทายาทไม่จำต้องรับผิดเกินกว่าทรัพย์มรดกที่ตกทอดได้แก่ตน ดังนั้น ผู้ฟ้องคดีจึงอาศัยอำนาจตามมาตรา ๕๗ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ ยึดหรืออายัดทรัพย์สินของทายาทของนาย พ. มาชำระเงินค่าสินไหมทดแทนตามจำนวนที่ระบุในคำสั่งได้เพียงไม่เกินมูลค่าหรือราคาทรัพย์มรดกของนาย พ. ที่ตกทอดแก่ทายาทเท่านั้น กรณีจึงเห็นได้ว่าการแก้ไขหรือบรรเทาความเสียหายที่ผู้ฟ้องคดีได้รับจากการกระทำละเมิดในการปฏิบัติหน้าที่ของนาย พ. นั้น

ไม่จำต้องมีคำบังคับของศาลตามที่กำหนดในมาตรา ๗๒ วรรคหนึ่ง (๓)แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ดังนั้น ผู้ฟ้องคดีจึงไม่ใช่ผู้มีสิทธิฟ้องคดีนี้ต่อศาลปกครอง จึงมีคำสั่งไม่รับคำฟ้องไว้พิจารณาและให้จำหน่ายคดีออกจากสารบบความ

	จากคำวินิจฉัยดังกล่าว ศาลปกครองสูงสุดได้วางหลักกฎหมายไว้ ๒ ประการ คือ

	(๑) คำสั่งที่หน่วยงานของรัฐเรียกให้เจ้าหน้าที่ผู้กระทำละเมิดชำระเงินค่าสินไหมทดแทนภายในเวลาที่กำหนด เป็นคำสั่งทางปกครองตามมาตรา ๕ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ ก่อให้เกิดหน้าที่แก่เจ้าหน้าที่ในอันที่จะต้องนำเงินไปชำระแก่หน่วยงานของรัฐให้ถูกต้องครบถ้วนภายในเวลาที่ระบุไว้ในคำสั่ง ซึ่งหน้าที่ดังกล่าวมิใช่หน้าที่ตามที่กฎหมายหรือว่าโดยสภาพแล้วเป็นการเฉพาะตัวของเจ้าหน้าที่โดยแท้ ดังนั้น เมื่อเจ้าหน้าที่ถึงแก่ความตาย หน้าที่ดังกล่าวจึงเป็นมรดกตกทอดแก่ทายาทของเจ้าหน้าที่ผู้นั้นทันที หากทายาทไม่ชำระค่าสินไหมทดแทน หน่วยงานของรัฐย่อมมีอำนาจตามมาตรา ๕๗ แห่งพระราชบัญญัติดังกล่าว ยึดหรืออายัดทรัพย์สินของทายาทขายทอดตลาดเพื่อชำระเงินค่าสินไหมทดแทนได้ อย่างไรก็ตาม ทายาทไม่จำต้องรับผิดเกินกว่าทรัพย์มรดกที่ตกทอดได้แก่ตน หน่วยงานของรัฐจึงยึดหรืออายัดทรัพย์สินของทายาทมาชำระเงินค่าสินไหมทดแทนได้ไม่เกินมูลค่าหรือราคาทรัพย์มรดกของเจ้าหน้าที่ที่ตกทอดแก่ทายาทเท่านั้น

	(๒) ในกรณีที่เจ้าหน้าที่ผู้กระทำละเมิดถึงแก่ความตายหลังจากออกคำสั่ง หน่วยงานของรัฐมีอำนาจตามกฎหมายในการยึดหรืออายัดทรัพย์สินของเจ้าหน้าที่ผู้กระทำละเมิดหรือทายาทของเจ้าหน้าที่ผู้กระทำละเมิด เพื่อชำระค่าสินไหมทดแทนได้ ถือได้ว่าการแก้ไขหรือบรรเทาความเดือดร้อนหรือความเสียหายที่หน่วยงานของรัฐได้รับจากการกระทำละเมิดในการปฏิบัติหน้าที่ของเจ้าหน้าที่นั้น ไม่จำต้องมีคำบังคับของศาลตามที่กำหนดในมาตรา ๗๓ วรรคหนึ่ง (๓) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ หน่วยงานของรัฐจึงมิใช่ผู้มีสิทธิฟ้องคดีต่อศาลปกครอง

เรื่องที่ ๙
ข้าราชการกับสำนึกลึกซึ้งในหน้าที่...
ตอนที่ ๑ การอุทิศเวลาให้ราชการ


คำพิพากษาศาลปกครองสูงสุดที่ อ. ๑๗/๒๕๕๐ และ อ.๔๐๒/๒๕๕๐

สาระสำคัญ

	การอุทิศเวลาให้ราชการเป็นหนึ่งในหน้าที่ของข้าราชการที่ต้องปฏิบัติอย่างเคร่งครัดและถือว่าเป็นวินัยที่ข้าราชการทุกคนต้องรักษา ซึ่งหากฝ่าฝืนหรือไม่ปฏิบัติตามก็ต้องได้รับโทษทางวินัยโดยเฉพาะการละทิ้งหน้าที่ราชการหรือมีพฤติการณ์อันแสดงถึงความจงใจหรือไม่ปฏิบัติตามระเบียบของทางราชการ เช่น ไม่ปฏิบัติตามคำสั่งของผู้บังคับบัญชาที่สั่งให้ฝึกซ้อมกีฬาให้เด็กนักเรียนหรือการไม่ลงชื่อในบัญชีลงเวลาในการปฏิบัติราชการ ถือว่าเป็นความผิดวินัยอย่างร้ายแรงที่มีโทษถึงปลดออกหรือไล่ออกจากราชการ

		หลักกฎหมาย/บรรทัดฐานที่เกี่ยวข้อง

	ความมุ่งหมายของการบริหารงานบุคคลภาครัฐตามพระราชบัญญัติระเบียบข้าราชการพลเรือน พ.ศ.๒๕๕๑ มุ่งเน้นให้ความสำคัญกับข้าราชการว่าต้องมีคุณภาพ ทั้งด้านความรู้ ความสามารถ คุณธรรม จริยธรรม ไม่เลือกปฏิบัติต่อข้าราชการด้วยกันตามหลักความเสมอภาค เป็นธรรม ไม่เลือกปฏิบัติ อันเป็นการปลูกจิตสำนึกลึกซึ้งในหน้าที่และเพื่อความไว้วางใจของประชาชน

ข้าราชการกับสำนึกลึกซึ้งในหน้าที่...

ตอนที่ ๑ การอุทิศเวลาให้ราชการ

	ขอต้อนรับการบังคับใช้พระราชบัญญัติระเบียบข้าราชการพลเรือน พ.ศ. ๒๕๕๑ อย่างเต็มรูปแบบด้วยหัวข้อ “ข้าราชการกับสำนึกลึกซึ้งในหน้าที่” เพื่อเป็นองค์ความรู้สำหรับสนับสนุนการบริหารราชการให้บรรลุตามวัตถุประสงค์สำคัญของการตราพระราชบัญญัติระเบียบข้าราชการพลเรือน พ.ศ. ๒๕๕๑ ซึ่งมีผลบังคับใช้มาแล้วตั้งแต่วันที่ ๒๖ มกราคม ๒๕๕๑ และมีสาระสำคัญที่เปลี่ยนแปลงไปจากพระราชบัญญัติระเบียบข้าราชการพลเรือน พ.ศ. ๒๕๓๕ เช่น เน้นการบริหารจัดการแบบมุ่งผลสัมฤทธิ์ (RMB) ที่ให้ความสำคัญกับการบริหารผลงาน (Performance Management) เล็งเห็นคุณค่าของบุคคลากรในองค์กรว่าเป็นทรัพยากรที่มีค่าที่จะพัฒนาและธรรมรงรักษาไว้โดยยึดหลักการสำคัญ ๕ ประการ คือ หลักคุณธรรม หลักความรู้ ความสามารถหลักผลงาน หลักการกระจายอำนาจและหลักความสมดุลระหว่างคุณภาพชีวิตและการทำงาน ทั้ง ๕ ประการดังกล่าวจึงเปรียบเสมือน “คัมภีร์ในการบริหารงานบุคคลภาครัฐ” ซึ่งจะส่งเสริมและสนับสนุนให้ “ข้าราชการมีคุณภาพ” สามารถทำงานได้สัมฤทธิผลอย่างมีประสิทธิภาพเพื่อประโยชน์ของแผ่นดินและประชาชนทั่วทุกคน

	“การอุทิศเวลาให้ราชการ” เป็นหนึ่งในหน้าที่ของข้าราชการที่ต้องปฏิบัติอย่างเคร่งครัด เพราะนอกจากจะถือเป็น “จริยธรรมของข้าราชการพลเรือน” ตามที่ ก.พ. กำหนดไว้ในหมวด ๓ ข้อ ๖ ของร่างประมวลจริยธรรมและจรรยาบรรณของข้าราชการพลเรือนที่ข้าราชการทุกคนต้องปฏิบัติแล้วยังถือเป็น “วินัย” ที่กฎหมายว่าด้วยระเบียบข้าราชการพลเรือนทุกฉบับกำหนดไว้ให้ข้าราชการทุกคนต้องรักษา และหากมีการฝ่าฝืนหรือไม่ปฏิบัติตามก็ต้องได้รับโทษทางวินัย โดยเฉพาะอย่างยิ่ง การละทิ้งหน้าที่ราชการติดต่อในคราวเดียวกันเป็นเวลาเกินกว่าสิบห้าวัน โดยไม่มีเหตุผลอันสมควรหรือมีพฤติการณ์อันแสดงถึงความจงใจ หรือไม่ปฏิบัติตามระเบียบของทางราชการถือเป็นความผิดวินัยอย่างร้ายแรงที่มีโทษปลดออกหรือไล่ออกจากราชการกันเลยทีเดียวด้วยเหตุที่ศาลปกครองในฐานะเป็นหน่วยงานในกระบวนการยุติธรรมทางปกครองที่มีบทบาทหน้าที่สำคัญในอันที่จะอำนวยความยุติธรรมให้กับประชาชน และคำพิพากษาของศาลปกครองถือเป็นบรรทัดฐานในการปฏิบัติราชการที่ดีสำหรับหน่วยงานของรัฐหรือเจ้าหน้าที่ของรัฐ ผู้เขียนจึงขอยกตัวอย่างคดีปกครองที่มีประเด็นพิพาทเกี่ยวกับพฤติการณ์ของข้าราชการบางคนที่ถือว่า “ละทิ้งหน้าที่ราชการหรือมีพฤติการณ์อันแสดงถึงความจงใจไม่ปฏิบัติตามระเบียบของทางราชการ” สำหรับข้าราชการใช้เป็นบรรทัดฐานในการประพฤติปฏิบัติซึ่งแม้จะเป็นคดีที่เกิดขึ้นในระหว่างการบังคับใช้พระราชบัญญัติระเบียบข้าราชการพลเรือน พ.ศ. ๒๕๓๕

แต่ก็ยังคงนำมาใช้เป็นบรรทัดฐานในการปฏิบัติราชการตามพระราชบัญญัติระเบียบข้าราชการพลเรือน พ.ศ. ๒๕๕๑ ได้เป็นอย่างดี

	กรณีที่ ๑ ไม่ฝึกซ้อมกีฬาให้นักเรียน : ผู้อำนวยการโรงเรียน (ผู้ถูกฟ้องคดี) ได้มีคำสั่งให้ผู้ฟ้องคดีซึ่งเป็นข้าราชการครูฝึกซ้อมนักกีฬาวอลเลย์บอลชายร่วมกับนาง ม. แต่ต่อมาได้มีคำสั่งให้นาง ม. ไปฝึกซ้อมนักกีฬาวอลเลย์บอลหญิง ผู้ฟ้องคดีไม่พอใจ จึงยื่นเรื่องขอลาออกจากการเป็นผู้ฝึกซ้อมนักกีฬาวอลเลย์บอลชาย ผู้อำนวยการโรงเรียนจึงมีคำสั่งแต่งตั้งคณะกรรมการสอบสวน และต่อมามีความเห็นในเวลาต่อมาว่าผู้ฟ้องคดีกระทำผิดวินัยฐานขัดคำสั่ง หรือหลีกเลี่ยงไม่ปฏิบัติตามคำสั่งของผู้บังคับบัญชาตามพระราชบัญญัติระเบียบข้าราชการพลเรือน พ.ศ. ๒๕๓๕ เห็นควรลงโทษตัดเงินเดือนร้อยละห้าเป็นเวลาหนึ่งเดือน

	ผู้ฟ้องคดีเห็นว่าตนถูกกลั่นแกล้งลงโทษโดยไม่เป็นธรรม จึงนำคดีมาฟ้องศาลปกครองขอให้เพิกถอนคำสั่งตัดเงินเดือน

	ศาลปกครองสูงสุดวินิจฉัยว่า ผู้ฟ้องคดีในฐานะครูที่ได้รับมอบหมายมีหน้าที่ต้องฝึกซ้อมนักกีฬา รวมทั้งดูแลสวัสดิภาพของนักกีฬาซึ่งเป็นนักเรียนของโรงเรียนและตราบใดที่ยังมิได้เพิกถอนหรือแก้ไขเปลี่ยนแปลงคำสั่งมอบหมายให้ผู้ฟ้องคดีฝึกซ้อมนักกีฬาวอลเลย์บอลชาย ผู้ฟ้องคดีย่อมมีหน้าที่ต้องปฏิบัติตามคำสั่งดังกล่าว

การที่ผู้ฟ้องคดียื่นหนังสือลาออกจากการฝึกซ้อมนักกีฬาแล้วไม่ทำการฝึกซ้อมนักกีฬาอีกเลยคงปล่อยให้นักกีฬาซึ่งเป็นเด็กนักเรียนต้องฝึกซ้อมกีฬากันเอง โดยปราศจากครูคอยควบคุมดูแล จึงเป็นการขัดคำสั่งหรือหลีกเลี่ยงไม่ปฏิบัติตามคำสั่งของผู้บังคับบัญชา ซึ่งสั่งในหน้าที่ราชการโดยชอบด้วยกฎหมายและระเบียบของทางราชการ และยังเป็นการละทิ้งหรือทอดทิ้งหน้าที่ราชการโดยไม่มีเหตุผลอันสมควร อันเป็นความผิดวินัยตามมาตรา ๘๘ วรรคหนึ่ง และมาตรา ๙๒ แห่งพระราชบัญญัติระเบียบข้าราชการพลเรือน พ.ศ. ๒๕๓๕ ซึ่งนำมาใช้บังคับแก่ข้าราชการครูโดยอนุโลม

	สำหรับพฤติการณ์ของผู้ฟ้องคดีในวันที่ผู้อำนวยการโรงเรียนเรียกผู้ฟ้องคดีเข้าพบ ซึ่งผู้ฟ้องคดีพูดด้วยเสียงอันดังแสดงกิริยาเกรี้ยวกราด ก้าวร้าว และกระด้างกระเดื่องต่อผู้บังคับบัญชาโดยมีประจักษ์พยาน ๒ คน ให้ถ้อยคำสอดคล้องตรงกันนั้น ถือได้ว่าไม่สุภาพเรียบร้อยและเป็นการไม่ถือและปฏิบัติตามแบบธรรมเนียมของทางราชการ อันเป็นความผิดวินัยตามมาตรา ๙๓ และมาตรา ๙๑ แห่งพระราชบัญญัติระเบียบข้าราชการพลเรือน พ.ศ. ๒๕๓๕ ด้วยเหตุผลดังกล่าว คำสั่งลงโทษตัดเงินเดือนจึงชอบด้วยกฎหมาย (คำพิพากษาศาลปกครองสูงสุดที่ อ. ๑๗/๒๕๕๐)

	กรณีที่ ๒ ไม่ลงชื่อในบัญชีลงเวลาปฏิบัติราชการ : ผู้ฟ้องคดีเป็นข้าราชการตำรวจถูกลงโทษทางวินัยไล่ออกจากราชการ เนื่องจากละทิ้งหน้าที่ราชการเป็นเวลาหลายครั้งในเวลาใกล้เคียงกันโดยไม่มีเหตุผลอันสมควร

กล่าวคือ ในช่วงเดือนพฤษภาคม ๒๕๔๑ ผู้บังคับบัญชาพบว่าผู้ฟ้องคดีปฏิบัติหน้าที่ในงานงบประมาณบกพร่อง จึงส่งให้ไปช่วยราชการที่สถานีตำรวจอื่น แต่ผู้ฟ้องคดีไม่ยอมส่งมอบงาน ผู้บังคับบัญชาจึงสั่งให้กลับมาดำรงตำแหน่งที่งานงบประมาณตามเดิมโดยได้รายงานตัวเมื่อวันที่ ๔ สิงหาคม ๒๕๔๑ และผู้บังคับบัญชาได้สั่งให้ค้นหาเอกสารที่เคยรับผิดชอบ แต่ผู้ฟ้องคดีไม่ได้ปฏิบัติตามและหายตัวไป จนกระทั่งวันที่ ๑๔ กันยายน ๒๕๔๑ จึงกลับมาปรากฏตัวอีกครั้ง รวมเวลาที่ผู้ฟ้องคดีมิได้มาลงชื่อในสมุดลงเวลาการปฏิบัติราชการและมิได้มาปฏิบัติหน้าที่จำนวนสี่สิบวัน แต่ก่อนหน้านั้นได้มีการรายงานว่าผู้ฟ้องคดีขาดราชการเกินห้าสิบวัน

	ผู้ฟ้องคดีเห็นว่าไม่ได้รับความเป็นธรรม โดยโต้แย้งว่าได้ปฏิบัติหน้าที่ตลอดและนั่งทำงานในห้องธุรการ เนื่องจากห้องงานงบประมาณไม่มีโต๊ะและเก้าอี้ให้นั่งทำงาน และเหตุที่ไม่ได้ลงลายชื่อมาปฏิบัติงานเพราะเข้าใจว่าถูกส่งตัวมาช่วยราชการเพื่อมอบหมายงานเท่านั้น ส่วนงานที่ไม่เสร็จก็เป็นเพราะมีเอกสารจำนวนมาก

	ศาลปกครองสูงสุดวินิจฉัยว่า การสั่งให้ผู้ฟ้องคดีมาช่วยราชการที่งานงบประมาณ ก็เพื่อให้ค้นหาเอกสารที่เคยอยู่ในความรับผิดชอบ และมอบงานให้กับเจ้าหน้าที่คนใหม่เพื่อดำเนินการต่อไป ผู้ฟ้องคดีจึงมีหน้าที่เพียงแต่ค้นหาเอกสาร เมื่อพบแล้วก็ทำบัญชีเป็นลายลักษณ์อักษรส่งมอบให้ผู้รับผิดชอบลงลายมือชื่อรับไว้เป็นหลักฐาน

โดยมีพยานบุคคลลงชื่อเป็นพยาน ๒ คน ก็เป็นการเสร็จสิ้นการส่งมอบงานแล้ว จึงไม่จำเป็นที่จะต้องใช้โต๊ะใช้เก้าอี้ หรือหากจำเป็นต้องใช้จริง ๆ ก็อาจร้องขอให้ผู้บังคับบัญชาจัดหาให้ก็ได้ การอ้างว่าได้นำเอกสารที่ตรวจเสร็จมอบให้ดาบตำรวจ ส. แต่ไม่มีเอกสารหลักฐานการส่งมอบและรับมอบตามระเบียบฯ มาแสดง และดาบตำรวจ ส. ให้การว่าไม่เคยได้รับเลยแม้แต่เรื่องเดียว เมื่อพิจารณาประกอบกับพฤติการณ์ของผู้ฟ้องคดีที่บ่ายเบี่ยงหรือหลีกเลี่ยงการมอบหมายหน้าที่การงานมาโดยตลอด จึงฟังยุติว่าตลอดระยะเวลาที่ได้รับคำสั่งให้มาช่วยราชการที่งานงบประมาณตั้งแต่วันที่ ๔ สิงหาคม ๒๕๔๑ จนถึงวันที่ถูกส่งตัวกลับเมื่อวันที่ ๑๔ กันยายน ๒๕๔๑ รวมสี่สิบวัน ผู้ฟ้องคดีมิได้มีการมอบหมายงานแม้แต่เรื่องเดียว การอ้างว่ามาทำงานตลอดโดยนั่งทำอยู่ที่งานธุรการ และจะเข้าไปที่ห้องงานงบประมาณสัปดาห์ละครั้งและทุกสิ้นเดือน เพื่อรับเงินบำนาญให้บิดานั้นเห็นว่าเมื่อคำสั่งให้ไปช่วยปฏิบัติหน้าที่ราชการที่งานงบประมาณเป็นคำสั่งที่ชอบด้วยกฎหมาย ผู้ฟ้องคดีในฐานะที่เป็นข้าราชการมีหน้าที่ต้องปฏิบัติตามคำสั่ง โดยต้องไปปฏิบัติงาน ณ สถานที่ทำงานของงานงบประมาณอย่างเคร่งครัด และเมื่อพยานให้การต่อคณะกรรมการการสอบสวนทางวินัยว่าเห็นผู้ฟ้องคดีนั่งทำงานประจำที่ห้องธุรการ จึงเป็นการยืนยันว่าผู้ฟ้องคดีไม่ได้ไปปฏิบัติงานที่งานงบประมาณ ประกอบกับผู้ฟ้องคดีมิได้ลงชื่อในบัญชีลงเวลาปฏิบัติราชการตั้งแต่วันที่ ๕ สิงหาคม ๒๕๔๑ ถึงวันที่ ๑๑ กันยายน ๒๕๔๑ (วันที่ ๑๒ และวันที่ ๑๓ กันยายน ๒๕๔๑ ตรงกับวันเสาร์และวันอาทิตย์)


หน้า55

โดยมีบัญชีลงเวลาปฏิบัติราชการเป็นเอกสารหลักฐานสำคัญที่ยืนยันได้ว่าผู้ฟ้องคดีละทิ้งหน้าที่ราชการจริงตามข้อกล่าวหา

	การปฏิบัติหน้าที่ราชการของข้าราชการ ไม่ว่าจะเป็นการปฏิบัติงานในสถานที่ทำงานประจำหรือได้รับคำสั่งให้ไปช่วยราชการที่หน่วยราชการอื่นใด ข้าราชการผู้ปฏิบัติงานจะต้องลงชื่อในบัญชีลงเวลาปฏิบัติราชการทุกวันที่มาปฏิบัติราชการ ฉะนั้น กรณีผู้ฟ้องคดีหากไม่เป็นการขาดราชการหรือละทิ้งหน้าที่ราชการ ก็ไม่มีเหตุผลโดยชอบอันใดที่ผู้ฟ้องคดีจะไม่ลงชื่อในบัญชีลงเวลาราชการ กรณีจึงฟังได้ว่าผู้ฟ้องคดีจงใจละทิ้งหรือทอดทิ้งหน้าที่ราชการโดยไม่มีเหตุผลอันควร เป็นความผิดวินัยอย่างร้ายแรงตามมาตรา ๙๒ วรรคสอง แห่งพระราชบัญญัติระเบียบข้าราชการพลเรือน พ.ศ. ๒๕๓๕ คำสั่งลงโทษไล่ออกจากราชการจึงชอบด้วยกฎหมาย (คำพิพากษาศาลปกครองสูงสุดที่ อ. ๔๐๒/๒๕๕๐)

	จากคดีที่ยกมาเป็นตัวอย่างข้างต้น นอกจากจะเป็นบรรทัดฐานที่ดีในการปฏิบัติหน้าที่ราชการแล้ว ยังถือเป็นต้นแบบสำหรับการปลูกจิต “สำนึกลึกซึ้งในหน้าที่” ของปวงข้าราชการให้มีความรับผิดชอบมากขึ้น ฉะนั้น จึงควรถึงเวลาแล้วนะครับที่ข้าราชการทั้งหลายต้องปรับเปลี่ยนรูปแบบและทัศนคติในการทำงาน เพื่อตอบสนองการบังคับใช้พระราชบัญญัติระเบียบข้าราชการพลเรือน พ.ศ. ๒๕๕๑ ซึ่งนับว่ามีระบบบริหารทรัพยากรบุคคลในภาคราชการที่มีประสิทธิภาพดีกว่ากฎหมายอื่น ๆ ที่ผ่านมา


หน้า56

เพราะความมุ่งหมายของการบริหารงานบุคคลภาครัฐตามกฎหมายใหม่นี้ได้มุ้งเน้นที่จะให้ความสำคัญกับ “ข้าราชการ” ว่าต้องเป็นข้าราชการที่มีคุณภาพทั้งด้านความรู้ ความสามารถ คุณธรรม จริยธรรม มีระบบการปฏิบัติต่อข้าราชการด้วยกันตามหลักความเสมอภาค เป็นธรรม ไม่เลือกปฏิบัติและถึงเวลาแล้วครับที่ข้าราชการทั้งหลายต้องบ่มเพาะ “สำนึกลึกซึ้งในหน้าที่” เพื่อความไว้วางใจ ความเชื่อมั่นของปวงประชาราษฎร์ และเพื่อผดุงเกียรติและศักดิ์ศรีสมเป็น “ข้าแผ่นดินในองค์พระบาทสมเด็จพระเจ้าอยู่หัว” อย่างภาคภูมิใจ


หน้า57

เรื่องที่ ๑๐
“ไม่เป็นกลาง” เพราะเจ้าหน้าที่มีพฤติการณ์
ซึ่งมี “สภาพร้ายแรง”

คำพิพากษาศาลปกครองสูงสุดที่ อ. ๓๐/๒๕๕๐ และ อ. ๒๔๕-๒๔๖/๒๕๕๒

สาระสำคัญ

	การที่เจ้าหน้าที่ของรัฐหรือกรรมการในคณะกรรมการที่มีอำนาจพิจารณาทางปกครองมีพฤติการณ์ที่ขัดแย้งในเรื่องส่วนตัว แต่เอาไปปะปนกับเรื่องงาน หรือเจ้าหน้าที่คนเดียวเป็นกรรมการพิจารณาโทษทางวินัยทุกขั้นตอน ถือว่าเป็นเจ้าหน้าที่ที่มีสภาพร้ายแรง อันอาจทำให้การพิจารณาทางปกครองไม่เป็นกลางตามมาตรา ๑๖ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙

		หลักกฎหมาย/บรรทัดฐานที่เกี่ยวข้อง

	การวินิจฉัย “ความไม่เป็นกลาง” เพราะเจ้าหน้าที่มีพฤติการณ์ซึ่งมีสภาพร้ายแรง จะต้องพิจารณาข้อเท็จจริงหรือพฤติการณ์ที่เกิดขึ้นในแต่ละเรื่องแต่ละกรณีว่า “ส่อแสดงหรือชวนให้เกิดความเคลือบแคลงสงสัย” ได้ว่าจะมีการใช้อำนาจไปในทางที่ไม่เป็นธรรม บิดเบือนการใช้อำนาจเพื่อเอื้อประโยชน์ให้คู่กรณีคนใดคนหนึ่งได้รับประโยชน์ที่เหนือกว่าหรือทำให้คู่กรณีเสียหาย


หน้า58

หรือใช้อำนาจด้วยความมีอคติลำเอียงหรือไม่ และถ้าเจ้าหน้าที่รู้ว่าตนมีกรณีดังกล่าวและไม่ใช่กรณีจำเป็นเร่งด่วน หากปล่อยให้ล่าช้าจะเสียหายต่อประโยชน์สาธารณะหรือสิทธิของบุคคลจะเสียหายโดยไม่มีทางแก้ไขได้ หรือมีเจ้าหน้าที่อื่นปฏิบัติหน้าที่แทนได้ (มาตรา ๑๘ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙) ก็ควรจะหยุดการพิจาณาในเรื่องนั้นทันที โดยไม่จำต้องรอให้คู่กรณีคัดค้านความไม่เป็นกลางเสียก่อนแต่อย่างใด


หน้า59

“ไม่เป็นกลาง” เพราะเจ้าหน้าที่มีพฤติการณ์ซึ่งมี “สภาพร้ายแรง”

	การกระทำทางปกครองที่ชอบด้วยกฎหมาย ต้องกระทำโดยเจ้าหน้าที่ที่มีอำนาจตามกฎหมายในเรื่องนั้น ๆ (มาตรา ๑๒ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ ซึ่งต่อไปนี้จะใช้คำแทนว่า “พ.ร.บ.วิ.ปฏิบัติ”) และเจ้าหน้าที่นั้นเองจะต้องมีความเป็นกลาง ไม่เป็นผู้มีส่วนได้ส่วนเสียในเรื่องที่ตนมีอำนาจพิจารณา เพื่อไม่ให้การพิจารณาถูกบิดเบือนหรือเอนเอียงไปในทางใดทางหนึ่ง เพราะแท้จริงแล้วเจ้าหน้าที่ของรัฐเป็นผู้ที่มีบทบาทหน้าที่สำคัญ ในอันที่จะพิทักษ์รักษาประโยชน์ให้กับประชาชนอย่างเท่าเทียม เป็นธรรม และเสมอภาค จึงต้องเป็นที่ไว้วางใจของคู่กรณี

	ด้วยเหตุนี้พระราชบัญญัติวิธีปฏิบัติราชการทางปกครอง พ.ศ. ๒๕๓๙ ซึ่งเป็นกฎหมายกลางที่บรรดาหน่วยงานทางปกครอง หรือเจ้าหน้าที่ของรัฐทั้งหลายต้องใช้ในการปฏิบัติราชการเพื่อคุ้มครองความเป็นธรรมให้แก่ประชาชน จึงได้บัญญัติหลักการสำคัญเกี่ยวกับ 	“ความไม่เป็นกลางของเจ้าหน้าที่” ไว้สองลักษณะ

	หนึ่ง คือ ความไม่เป็นกลางโดยสภาพภายนอกหรือเจ้าหน้าที่เป็นผู้มีความสัมพันธ์ส่วนตัวกับคู่กรณีในทางใดทางหนึ่ง (มาตรา ๑๓ พ.ร.บ. วิ.ปฏิบัติ)


หน้า60

เช่น เป็นคู่หมั้น คู่สมรสกับคู่กรณี เป็นญาติกับคู่กรณี เป็นเจ้าหนี้หรือลูกหนี้ หรือเป็นนายจ้างของคู่กรณี เป็นต้น

	สอง คือ ความไม่เป็นกลางโดยสภาพภายในหรือเจ้าหน้าที่เป็นผู้มีพฤติการณ์ที่ชวนเคลือบแคลงสงสัยในความไม่เป็นกลาง (มาตรา ๑๖ พ.ร.บ.วิ.ปฏิบัติ)

	ซึ่งก็หมายความว่า เจ้าหน้าที่ที่มีลักษณะดังกล่าวจะกระทำการใด ๆ ในลักษณะที่เป็นการเตรียมการและการดำเนินการเพื่อจัดให้มี “คำสั่งทางปกครอง” (มาตรา ๕ พ.ร.บ.วิ. ปฏิบัติ) ไม่ได้

	สำหรับความไม่เป็นกลางโดยสภาพภายนอกอาจพิจารณาไม่ยากนัก เนื่องจากมาตรา ๑๓ บัญญัติไว้ชัดเจนว่าความสัมพันธ์อย่างไรถือเป็นเหตุความไม่เป็นกลาง แตกต่างกับความไม่เป็นกลางโดยสภาพภายใน ซึ่งมาตรา ๑๖ บัญญัติถ้อยคำไว้กว้าง ๆ ว่า “... เจ้าหน้าที่หรือกรรมการ...ซึ่งมีสภาพร้ายแรงอันอาจทำให้การพิจารณาทางปกครองไม่เป็นกลาง”ดังนั้น การที่จะวินิจฉัยว่าเจ้าหน้าที่มีสภาพร้ายแรงอันอาจทำให้การพิจารณาทางปกครองไม่เป็นกลางหรือไม่ จำเป็นต้องพิจารณาจากข้อเท็จจริงหรือพฤติการณ์ที่ปรากฏในแต่ละเรื่องแต่ละกรณี

	มีตัวอย่างจากคำพิพากษาศาลปกครองสูงสุดที่สามารถอธิบายพฤติการณ์ที่ถือว่ามีสภาพร้ายแรงอันอาจทำให้การพิจารณาทางปกครองไม่เป็นกลาง ซึ่งหน่วยงานทางปกครองหรือเจ้าหน้าที่สามารถนำไปใช้เป็นบรรทัดฐานในการปฏิบัติราชการได้เป็นอย่างดี


หน้า61

	ทั้งยังสามารถใช้เป็นแนวทางในการแสวงหาข้อเท็จจริงเพื่อวินิจฉัยพฤติการณ์ที่เกิดขึ้นได้อีกด้วย

	คดีแรก“ขัดแย้งกันในเรื่องส่วนตัว แต่เอาไปปะปนกับเรื่องงาน”

	ข้อเท็จจริงในคดีนี้คือ

	ผู้บังคับบัญชาชั้นต้น (ผู้ถูกฟ้องคดีที่๑) ได้ประเมินประสิทธิภาพการปฏิบัติงานของผู้ใต้บังคับบัญชา (ผู้ฟ้องคดี) ต่ำกว่าร้อยละ ๖๐ และผู้บังคับบัญชาเหนือขึ้นไป (ผู้ถูกฟ้องคดีที่ ๒) เห็นด้วยกับผลการประเมินผลดังกล่าว ทำให้ผู้ฟ้องคดีไม่ได้รับเงินเดือน ผู้ฟ้องคดีได้โต้แย้งว่าเป็นการออกคำสั่งที่ไม่ชอบด้วยกฎหมาย เนื่องจากตนเองเคยมีเหตุขัดแย้งเรื่องส่วนตัวกับผู้บังคับบัญชาชั้นต้นมาก่อน โดยผู้บังคับบัญชาชั้นต้นกระทำอนาจารต่อตนและถึงแม้จะมีการไกล่เกลี่ยแล้วก็ตาม ก็ยังมีการกระทำในลักษณะที่ดูหมิ่นเรื่อยมา เมื่อผู้ฟ้องคดีได้ร้องเรียนต่อผู้ว่าราชการจังหวัด ทำให้ผู้บังคับบัญชาดังกล่าวไม่พอใจ

	ศาลปกครองชั้นต้นวินิจฉัยว่า มีเหตุอันควรเชื่อได้ว่าเป็นกรณีซึ่งมีสภาพร้ายแรงอันอาจทำให้การพิจารณาทางปกครองของผู้บังคับบัญชาชั้นต้นไม่เป็นกลาง มีลักษณะต้องห้ามตามมาตรา ๑๓ และมาตรา ๑๖ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙


หน้า62

จึงพิพากษาให้เพิกถอนคำสั่งไม่เลื่อนขั้นเงินเดือนแก่ผู้ฟ้องคดีและให้ผู้บังคับบัญชาเหนือขึ้นไป(ผู้ถูกฟ้องคดีที่๒) ประเมินผลการปฏิบัติงานให้ผู้ฟ้องคดีใหม่ (คดีนี้ศาลปกครองสูงสุดไม่ได้วินิจฉัยประเด็นเกี่ยวกับพฤติการณ์ที่มีสภาพร้ายแรง เพราะคำพิพากษาศาลปกครองชั้นต้นมีผลผูกพันเฉพาะผู้ถูกฟ้องคดีที่ ๒ แต่เมื่อผู้ถูกฟ้องคดีที่ ๑ เท่านั้นที่ยื่นอุทธรณ์ จึงเป็นคำอุทธรณ์ที่ต้องห้ามตามกฎหมายหรือยื่นโดยผิดระเบียบ) (คำพิพากษาศาลปกครองสูงสุดที่ อ. ๓๐/๒๕๕๐)

	คดีที่สอง “คน ๆ เดียว เป็นกรรมการพิจารณาโทษทางวินัยทุกขั้นตอน”

	ข้อเท็จจริงในคดีนี้ คือ

	ผู้ฟ้องคดีเป็นข้าราชการ ถูกร้องเรียนว่ามีพฤติกรรมทุจริตเบิกค่าเช่าบ้านเป็นเท็จ ในชั้นการสืบสวนข้อเท็จจริงพบว่าเป็นกรณีที่มีมูล จึงได้มีการแต่งตั้งกรรมการสอบสวนทางวินัยอย่างร้ายแรง โดยกรรมการชุดนี้มีนาย ว. (ซึ่งผู้ฟ้องคดีคัดค้านว่าเป็นผู้มีเหตุโกรธเคืองกับผู้ฟ้องคดี) เป็นประธานคณะกรรมการสอบสวน

	ผลการสอบสวนเห็นว่ากระทำผิดจริง เห็นควรได้รับโทษปลดออกจากราชการ

	คณะอนุกรรมการพิจารณาการดำเนินการทางวินัยและการใหออกจากราชการมีนาย ศ. ในฐานะรองผู้ว่าราชการจังหวัดเป็นประธาน มีมติเป็นเอกฉันท์ว่าผู้ฟ้องคดีกระทำความผิดให้ลงโทษปลดออกจากราชการจากนั้นได้เสนอความเห็นต่อคณะกรรมการข้าราชการองค์การบริหารส่วนจังหวัด

ซึ่งมีนายศ.รองผู้ว่าราชการจังหวัดปฏิบัติราชการแทนผู้ว่าราชการจังหวัดเป็นประธานได้มีมติตามข้อเสนอดังกล่าว

	นายกองค์การบริหารส่วนจังหวัดจึงมีคำสั่งปลดออกจากราชการ

	ในชั้นอุทธรณ์คณะกรรมการข้าราชการองค์การบริหารส่วนจังหวัด ซึ่งมีนาย ศ.รองผู้ว่าราชการจังหวัดในฐานะปฏิบัติราชการแทนผู้ว่าราชการจังหวัดทำหน้าที่เป็นประธานในที่ประชุมได้มีมติยกอุทธรณ์

	ผู้ฟ้องคดีเห็นว่าเป็นมติที่ขัดแย้งกับมาตรฐานทั่วไปเกี่ยวกับวินัยและการรักษาวินัยและการดำเนินการทางวินัย จึงอุทธรณ์ต่อคณะกรรมการกลางข้าราชการองค์การบริหารส่วนจังหวัด (ตามมาตรา ๑๙ วรรคสอง แห่งพระราชบัญญัติระเบียบบริหารงานบุคคลส่วนท้องถิ่น พ.ศ ๒๕๔๒) ซึ่งก็ได้วินิจฉัยยกอุทธรณ์

	ผู้ฟ้องคดีเห็นว่าคำสั่งปลดออกจากราชการไม่ชอบด้วยกฎหมาย

	ศาลปกครองสูงสุดวินิจฉัยว่า การทำหน้าที่ของนาย ศ. ซึ่งมีส่วนร่วมในการเป็นประธานการประชุม ทั้งในขั้นตอนการพิจารณาเสนอความเห็น และการพิจารณามีมติเห็นชอบให้สั่งลงโทษและการวินิจฉัยยกอุทธรณ์ รวมทั้งการให้ข้อมูลความเห็นและการดำเนินการใด ๆ ในที่ประชุมคณะกรรมการข้าราชการองค์การบริหารส่วนจังหวัด

ในลักษณะที่เป็นการปกป้องความเห็นของคณะอนุกรรมการพิจารณาดำเนินการทางวินัยและการให้ออกจากราชการที่ตนเองเคยทำหน้าที่เป็นประธานในที่ประชุมมาก่อน อันทำให้เกิดผลในทางลบต่อผู้ฟ้องคดีถือเป็นการพิจารณาทางปกครองของคณะกรรมการที่มีเจ้าหน้าที่หรือกรรมการในคณะกรรมการ ซึ่งมีสภาพร้ายแรงที่อาจทำให้การพิจารณาทางปกครองไม่เป็นกลางหรือมีเหตุแห่งความไม่เป็นกลางในทางเนื้อหาหรือโดยสภาพภายในของเจ้าหน้าที่ หรือกรรมการที่มีส่วนร่วมในการพิจารณาทางปกครอง อันเป็นการพิจารณาทางปกครองที่ไม่ชอบตามมาตรา ๑๖ วรรคหนึ่ง แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙

	รวมทั้งการทำหน้าที่ประธานในที่ประชุมของนาย ศ. ซึ่งมีบทบาทสำคัญในการควบคุม กำหนดทิศทางการประชุมและอนุญาตหรือไม่อนุญาตให้กรรมการที่มีความเห็นสนับสนุน หรือคัดค้านได้มีโอกาสแสดงความคิดเห็นของตนหรือไม่ก็ได้ทั้งยังทำหน้าที่ในฐานะผู้ปฏิบัติราชการแทนผู้ว่าราชการจังหวัด ซึ่งเป็นผู้บังคับบัญชาของกรรมการที่เป็นตัวแทนจากส่วนราชการประจำจังหวัด และเป็นผู้มีอำนาจกำกับดูแลองค์การบริหารราชการส่วนจังหวัด ย่อมทำให้นาย ศ. มีอิทธิพลเหนือกว่ากรรมการอื่น ดังจะเห็นได้จากไม่มีกรรมการคนใดแสดงความเห็นในลักษณะที่แตกต่าง ขัดแย้ง คัดค้าน หรือไม่เห็นด้วยกับนาย ศ. หรือความเห็นของคณะอนุกรรมการฯ ที่นาย ศ. เป็นประธาน

จึงพิพากษาเพิกถอนคำสั่งที่ลงโทษปลดผู้ฟ้องคดีออกจากราชการ (คำพิพากษาศาลปกครองสูงสุดที่ อ.๒๔๕-๒๔๖/๒๕๕๒)

	ถึงแม้ “ความไม่เป็นกลาง” เพราะเจ้าหน้าที่มีพฤติการณ์ซึ่งมี “สภาพร้ายแรง” จะมิได้มีความหมายเฉพาะเจาะจงว่าพฤติการณ์อย่างนี้ อย่างนั้น อย่างโน้น มีสภาพร้ายแรงอันจะทำให้การพิจารณาทางปกครองมีความไม่เป็นกลาง แต่จากคดีตัวอย่างข้างต้นก็พอจะสรุปลักษณะที่จะถือว่าเจ้าหน้าที่มี “ความไม่เป็นกลาง” เพราะมีสภาพร้ายแรงได้อย่างน้อยสองประการ

	ประการแรก พฤติการณ์ความขัดแย้งระหว่างผู้บังคับบัญชากับผู้ใต้บังคับบัญชอาจชวนให้เกิดความเคลือบแคลงสงสัยได้ว่าผู้บังคับบัญชาจะใช้อำนาจด้วยความมีอคติ “ลำเอียงเพราะชัง”

	ประการที่สอง พฤติการณ์ที่เจ้าหน้าที่คนเดียวกันมีอำนาจในกระบวนการพิจารณาเรื่องที่มีผลกระทบกระเทือนต่อสิทธิอันชอบธรรมของบุคคลใดบุคคลหนึ่งตั้งแต่เริ่มต้นจนสิ้นสุดกระบวนการพิจารณาทางปกครอง อาจชวนให้เกิดความเคลือบแคลงสงสัยได้ว่าผู้มีอำนาจนั้นจะใช้อำนาจด้วยความมีอคติ “ลำเอียงเพราะหลง” ในอำนาจของตน

	ดังนั้น ในการวินิจฉัย “ความไม่เป็นกลาง” เพราะเจ้าหน้าที่มีพฤติการณ์ซึ่งมีสภาพร้ายแรง จึงจำเป็นอย่างยิ่งที่จะต้องพิจารณาข้อเท็จจริงหรือพฤติการณ์ที่เกิดขึ้นในแต่ละเรื่องแต่ละกรณีว่า “ส่อแสดงหรือชวนให้เกิดความเคลือบแคลงสงสัย” ได้ว่าจะมีการใช้อำนาจไปในทางที่ไม่เป็นธรรม

บิดเบือนการใช้อำนาจเพื่อเอื้อประโยชน์ให้คู่กรณีคนใดคนหนึ่งได้รับประโยชน์ที่เหนือกว่า หรือทำให้คู่กรณีเสียหาย หรือใช้อำนาจด้วยความมีอคติลำเอียง ไม่ว่าจะลำเอียงเพราะชอบ เพราะชัง เพราะกลัว เพราะหลง หรือมีทัศนะที่เป็นปฏิปักษ์กับเรื่องที่จะทำการพิจารณาหรือไม่

	ถ้าเจ้าหน้าที่รู้ว่าตนมีกรณีดังกล่าวและไม่ใช่กรณีจำเป็นเร่งด่วน หากปล่อยให้ล่าช้าจะเสียหายต่อประโยชน์สาธารณะหรือสิทธิของบุคคลจะเสียหายโดยไม่มีทางแก้ไขได้ หรือมีเจ้าหน้าที่อื่นปฏิบัติหน้าที่แทนได้ (มาตรา ๑๘ พ.ร.บ.วิ. ปฏิบัติ) ก็ควรที่จะหยุดการพิจารณาเรื่องนั้นทันที ไม่ต้องรอให้คู่กรณีคัดค้านความไม่เป็นกลางให้เสียเวลา

	เพราะหากยังขืนพิจารณาเรื่องนั้นต่อไปและเห็นได้ชัดว่า

	ความไม่เป็นกลางส่งผลโดยตรงต่อการใช้อำนาจอย่างไม่ถูกต้องชอบธรรม นอกจากการกระทำทางปกครองนั้นจะไม่ชอบด้วยกฎหมายแล้วยังเป็นการทำลายความไว้วางใจความเชื่อมั่นศรัทธาที่ประชาชนมีต่อการบริหารราชการแผ่นดินของหน่วยงานทางปกครองหรือเจ้าหน้าที่ของรัฐได้ง่าย ๆ

เรื่องที่ ๑๑
ชาวบ้านมีทุกข์ เพราะเจ้าหน้าที่ละเลยต่อหน้าที่

คำพิพากษาศาลปกครองสูงสุดที่ อ. ๒๗๑/๒๕๕๐, อ. ๑๙๗/๒๕๕๒และ อ.๒๐๔/๒๕๕๒

สาระสำคัญ

	การที่หน่วยงานทางปกครองหรือเจ้าหน้าที่ของรัฐปล่อยน้ำเสียลงสู่คลองสาธารณะ หรือมิได้ติดตั้งสัญญาณใด ๆ เพื่อแสดงให้รู้ว่ามีสิ่งกีดขวางทางจราจร หรืออนุญาตให้ผู้ประกอบการนำทางเท้าสาธารณะประโยชน์มาก่อสร้างแผงลอยร้านค้าให้พ่อค้าแม่ค้าเข้าไปขายอาหารตลอดเวลา ถือเป็นการละเลยต่อหน้าที่ตามที่กฎหมายกำหนดให้ปฏิบัติ เป็นเหตุให้ประชาชนได้รับความเดือดร้อนหรือเสียหาย

		หลักกฎหมาย/บรรทัดฐานที่เกี่ยวข้อง

	เจตนารมณ์ของกฎหมายบัญญัติขึ้นเพื่อรับรองและคุ้มครองประโยชน์สุขของประชาชนโดยมีเจ้าหน้าที่ของรัฐเป็นผู้ดำเนินกิจการต่าง ๆ ตามที่กฎหมายกำหนดไว้ เมื่อเจ้าหน้าที่ละเลยต่อหน้าที่หรือเพิกเฉยไม่ทำหรือไม่เอาใจใส่ที่จะปฏิบัติหน้าที่เพราะเห็นว่าไม่สำคัญแล้ว นอกจากประชาชนจะไม่ได้รับความคุ้มครองจากรัฐสมตามเจตนารมณ์ของกฎหมายแล้ว ยังอาจเป็นสาเหตุให้ประชาชนได้รับความทุกข์ยากเดือดร้อนหรือเสียหายจากการละเลยนั้นได้

ชาวบ้านมีทุกข์ เพราะเจ้าหน้าที่ละเลยต่อหน้าที่

	ในการปฏิบัติหน้าที่ของเจ้าหน้าที่ โดยปกติจะต้องมีกฎหมายกำหนดอำนาจหน้าที่ไว้ให้กระทำการอย่างหนึ่งอย่างใดได้ แต่ก็มีหลายครั้งที่เจ้าหน้าที่ผู้ปฏิบัติไม่ได้สนใจตัวบทกฎหมายว่าอนุญาตให้ทำได้หรือไม่เพียงใด หรืออาจจะให้ความสำคัญอยู่บ้าง แต่ก็มิได้ทุ่มเทหรือใส่ใจระมัดระวังและตระหนักต่อการทำหน้าที่อย่างที่สุด เพื่อให้งานตามหน้าที่บรรลุผลสำเร็จอย่างมีคุณภาพ บางครั้งก็อาจถึงขั้นไม่ทำหรือไม่เอาใจใส่ที่จะกระทำเพราะเห็นว่าไม่สำคัญ ยิ่งกว่านั้นก็อาจถึงกับใช้อำนาจตามอำเภอใจกันเลยก็มี

	เมื่อเจ้าหน้าที่มีหน้าที่ตามที่กฎหมายกำหนดให้ปฏิบัติแต่ละเลยต่อหน้าที่ ความเสียหายก็ย่อมจะเกิดขึ้นอย่างหลีกเลี่ยงไม่ได้ และเพราะเจ้าหน้าที่ของรัฐถือเป็นผู้ทำงานแทนรัฐ ซึ่งมีภารกิจสำคัญในการให้บริการแก่ประชาชนในกิจการอันเป็นสาธารณะเพื่อให้ประชาชนสามารถดำรงชีวิตอยู่ได้อย่างปกติสุข

	คนที่จะได้รับความทุกข์ยากเดือดร้อนโดยตรง จึงเห็นจะไม่ใช่ใครที่ไหน

	นอกจาก “ประชาชน” ผู้รับบริการจากรัฐ ซึ่งไม่ว่าความทุกข์ยากเดือดร้อนจะมากหรือน้อย ก็ย่อมจะส่งผลกระทบต่อการดำรงชีวิตของประชาชนทั้งสิ้น

	ดังคดีตัวอย่างที่จะยกมาเป็นอุทาหรณ์ดังต่อไปนี้

	คดีแรกเป็นความทุกข์ยากของประชาชนที่อยู่อาศัยบริเวณริมคลองบอระเพ็ด และเคยใช้น้ำในคลองสำหรับอุปโภคและบริโภค แต่หน่วยงานที่มีหน้าที่พัฒนาทรัพยากรประมงและอนุรักษ์ทรัพยากรทางน้ำ

	กลับทำให้น้ำในคลองเน่าเหม็นเสียเอง

เหตุแห่งการฟ้องคดีนี้เกิดจากการที่ศูนย์วิจัยและพัฒนาประมงน้ำจืดนครสวรรค์ (ผู้ถูกฟ้องคดีที่ ๑) ได้ปล่อยน้ำเสียลงในคลองบอระเพ็ดโดยมิได้ผ่านการบำบัด ทำให้สภาพน้ำมีกลิ่นเหม็น เป็นเหตุให้ประชาชนได้รับความเดือดร้อนไม่สามารถใช้น้ำในคลองบอระเพ็ดอุปโภคบริโภคได้ หรือแม้กระทั่งนำมารดพืชผักที่ปลูกไว้ก็ไม่ได้ และถึงแม้ประชาชนผู้ได้รับผลกระทบจะได้มีการร้องเรียนไปยังหน่วยงานของรัฐที่รับผิดชอบหลายแห่งให้แก้ไขปัญหาความเดือดร้อนแต่ก็เพิกเฉย

	ผู้ฟ้องคดีซึ่งเป็นประชาชนที่อาศัยอยู่ตามคลองจึงฟ้องขอให้ศาลปกครองมีคำพิพากษาหรือคำสั่งให้ศูนย์วิจัยและพัฒนาประมงน้ำจืดฯ ทำการปิดท่อระบายทิ้งน้ำเสียที่ปล่อยลงสู่คลองบอระเพ็ด

	ศาลปกครองสูงสุดวินิจฉัยว่า เมื่อสภาพทางกายภาพของคลองบอระเพ็ด มีน้ำไหลเวียนน้อยหรือไม่มีการไหลเวียนจึงไม่เหมาะสมที่จะรองรับน้ำทิ้งจากแหล่งใด ๆ แต่ศูนย์วิจัยและพัฒนาประมงน้ำจืดฯ ได้ปล่อยน้ำทิ้งจากอาคารบ้านพักของข้าราชการเจ้าหน้าที่และน้ำจากการเพาะเลี้ยงพันธุ์ปลาลงสู่คลองบอระเพ็ดโดยไม่ได้มีการบำบัดน้ำทิ้ง

โดยอ้างแต่เพียงว่าจำเป็นต้องระบายน้ำทิ้งลงคลองบอระเพ็ดและการบำบัดน้ำเสียต้องใช้งบประมาณมาก ประกอบกับน้ำในคลองบอระเพ็ดมีสภาพใกล้เคียงกับน้ำที่ศูนย์วิจัยและพัฒนาประมงน้ำจืดฯ ระบายทิ้งลงคลองบอระเพ็ด แต่เมื่อน้ำในคลองบอระเพ็ดกลายเป็นน้ำเสียใช้ตามปกติไม่ได้ แสดงว่าน้ำทิ้งที่ระบายลงสู่คลองบอระเพ็ดเป็นน้ำเสีย หรือหากน้ำทิ้งไม่เป็นน้ำเสียก็น่าจะระบายลงสู่บึงบอระเพ็ดซึ่งมีขนาดใหญ่ไม่น่าจะระบายลงสู่คลองบอระเพ็ด

	ส่อแสดงให้เห็นว่าศูนย์วิจัยและพัฒนาประมงน้ำจืดฯ มีเจตนาปล่อยทิ้งน้ำเสียลงสู่คลองบอระเพ็ดเพื่อให้ไหลไปยังแม่น้ำน่าน โดยไม่คำนึงถึงว่าคลองบอระเพ็ดมีสภาพที่เหมาะสมแก่การรองรับน้ำทิ้งหรือไม่ ดังนั้น การกระทำของศูนย์วิจัยและพัฒนาประมงน้ำจืดฯ ที่ปล่อยน้ำเสียลงสู่คลองบอระเพ็ดโดยไม่มีระบบบำบัดน้ำเสีย และไม่คำนึงถึงสภาพทางกายภาพของคลองบอระเพ็ดที่ไม่เหมาะสมที่จะรองรับน้ำเสียใด ๆ จึงเป็นการกระทำที่ขัดต่อภาระหน้าที่ในการพัฒนาทรัพยากรประมงและอนุรักษ์ทรัพยากรทางน้ำอย่างยั่งยืนของศูนย์วิจัยและพัฒนาประมงน้ำจืดฯ และกรมประมง

	ทั้งเป็นการก่อความเดือดร้อนแก่ประชาชนที่ใช้น้ำในคลองบอระเพ็ดเพื่อการอุปโภคและบริโภค อันเป็นการกระทำที่ขัดต่อวิธีการบริหารกิจการบ้านเมืองที่ดี

ถือได้ว่าศูนย์วิจัยและพัฒนาประมงน้ำจืดฯ กระทำละเมิด อันเกิดจากการละเลยต่อหน้าที่ตามที่กฎหมายกำหนดให้ต้องปฏิบัติกรมประมงซึ่งเป็นส่วนราชการต้นสังกัดต้องรับผิดในทางละเมิด

	และห้ามระบายทิ้งน้ำเสียโดยไม่ผ่านระบบบำบัดน้ำเสียก่อน (คำพิพากษาศาลปกครองสูงสุดที่ อ. ๒๐๔/๒๕๕๒)

	คดีที่สอง เป็นความเดือดร้อนของผู้ใช้รถใช้ถนนสำหรับสัญจรไปมา แต่หน่วยงานของรัฐที่รับผิดชอบละเลยไม่ได้ติดตั้งสัญญาณใด ๆ เพื่อแสดงให้รู้ว่ามีสิ่งกีดขวางทางจราจร

	เหตุแห่งการฟ้องคดีนี้เกิดจากการที่เทศบาลนคร (ผู้ถูกฟ้องคดี) ได้ว่าจ้างเอกชนให้ดำเนินการวางท่อร้อยสายไฟฟ้าและสาธารณูปโภคใต้ดิน พร้อมก่อสร้างระบบระบายน้ำและปรับปรุงผิวจราจรและพื้นที่ทางเท้าพร้อมทั้งไฟฟ้าแสงสว่างในเขตเทศบาลนคร แต่ไม่ติดตั้งเครื่องหมายหรือสัญญาณใด ๆ เพื่อแสดงให้รู้ว่ามีสิ่งปลูกสร้างกีดขวางรุกล้ำเข้ามาในผิวจราจร ทำให้รถยนต์ที่ผู้ฟ้องคดีขับขี่บนถนนเฉี่ยวชนตอม่อเสาไฟฟ้า ซึ่งหล่อด้วยปูนซีเมนต์สูงประมาณ ๓๐ เซนติเมตร ตั้งอยู่ในผิวจราจร จึงฟ้องเรียกค่าเสียหายในการซ่อมแซมรถยนต์

	ศาลปกครองสูงสุดวินิจฉัยว่า เป็นคดีพิพาทเกี่ยวกับการกระทำละเมิดของหน่วยงานทางปกครองอันเกิดจากการละเลยต่อหน้าที่ตามที่กฎหมายกำหนดให้ปฏิบัติตามมาตรา ๙ วรรคหนึ่ง (๓) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ซึ่งเทศบาลนครได้ยอมรับผิดในผลแห่งละเมิดแล้ว จึงต้องชดใช้ค่าสินไหมทดแทนให้แก่ผู้ฟ้องคดี

	และเมื่อรถยนต์ของผู้ฟ้องคดีได้รับความเสียหายจากการละเลยต่อหน้าที่ดังกล่าว จึงสมควรได้รับการซ่อมให้กลับคืนสู่สภาพเดิมมากที่สุดตามมาตรา ๔๒๐ ประกอบกับมาตรา ๔๓๘ แห่งประมวลกฎหมายแพ่งและพาณิชย์

	ทั้งปรากฏพฤติการณ์ความร้ายแรงแห่งละเมิดว่า การละเลยต่อหน้าที่ของผู้ถูกฟ้องคดีเป็นเหตุให้มีรถยนต์เกิดอุบัติเหตุเช่นเดียวกับผู้ฟ้องคดีหลายครั้งแล้ว จึงควรกำหนดค่าสินไหมทดแทนให้แก่ผู้ฟ้องคดีตามราคาในใบประเมินค่าซ่อมของบริษัท ซึ่งเป็นตัวแทนจำหน่ายและเป็นศูนย์บริการรถยนต์ที่มีมาตรฐานที่ผู้ฟ้องคดีนำส่งต่อศาล (คำพิพากษาศาลปกครองสูงสุดที่ อ. ๑๙๗/๒๕๕๒)

	คดีที่สาม เป็นความเดือดร้อนของประชาชนที่ได้รับผลกระทบจากเสียง กลิ่น และควันของร้านขายอาหาร

	เหตุแห่งการฟ้องคดีเกิดจากการที่เทศบาล (ผู้ถูกฟ้องคดี) ได้อนุญาตให้ผู้ประกอบการนำทางเท้าสาธารณะประโยชน์มาก่อสร้างแผงลอยร้านค้าให้พ่อค้าแม่ค้าเข้าไปขายอาหารตลอดเวลาทั้งกลางวันและกลางคืน ผู้ฟ้องคดีซึ่งมีบ้านอยู่ติดกับร้านขายอาหารได้เคยร้องเรียนต่อเทศบาลและกระทรวงมหาดไทยเพื่อให้รื้อถอนแผงลอยร้านค้าแต่ไม่ได้รับการแก้ไข

	จึงฟ้องขอให้ศาลมีคำพิพากษาหรือคำสั่งให้เทศบาลรื้อถอนแผงลอยร้านค้า

	ศาลปกครองสูงสุดวินิจฉัยว่า แม้เทศบาลจะมีอำนาจในการบำรุงและส่งเสริมการทำมาหากินของราษฎร และมีอำนาจในการกำหนดจุดผ่อนผันชั่วคราวเพื่อให้มีการประกอบกิจการ ปรุง ขาย หรือจำหน่ายสินค้าบนทางสาธารณะโดยความเห็นชอบของเจ้าพนักงานจราจรก็ตาม แต่ก็ต้องดำเนินการตามความเหมาะสม มิให้เกิดเหตุเดือดร้อนรำคาญหรือกระทบสิทธิของประชาชนที่ใช้ทางเท้าสาธารณะในการสัญจรไปมาและกับเจ้าของอาคารที่อาศัยอยู่ในบริเวณใกล้เคียง

	กับทั้งในการปรุง ขาย หรือจำหน่ายสินค้าบนถนนหรือสถานที่สาธารณะจะมีได้ก็แต่เฉพาะกรณีที่มีการผ่อนผันเป็นการชั่วคราว ซึ่งจะต้องกำหนดเวลาไว้เป็นการเฉพาะและในช่วงเวลาที่เหมาะสม โดยมิให้มีการครอบครองและสร้างสิ่งปลูกสร้างเป็นการถาวรในพื้นที่จนทำให้ราษฎรทั่วไปไม่อาจใช้ทางสาธารณะสัญจรไปมาได้

	แต่เมื่อการปลูกสร้างแผงลอยร้านค้ามีลักษณะถาวรติดตรึงกับพื้นคอนกรีตบนทางเท้าสาธารณะเต็มพื้นที่ และมีการผ่อนผันให้ตั้งวางขายทั้งเวลากลางวันและกลางคืน จึงมิใช่เป็นการผ่อนผันชั่วคราว จึงขัดต่อพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. ๒๕๓๕ และการกำหนดพื้นที่ผ่อนผันยังเป็นอุปสรรคต่อการใช้ที่สาธารณะในการสัญจร เมื่อเลิกจำหน่ายสินค้าหรือสิ้นสุดระยะเวลาจำหน่ายสินค้าในแต่ละวันผู้จำหน่ายสินค้าก็มิได้จัดเก็บสินค้าอุปกรณ์เครื่องมือ หรือสิ่งของต่าง ๆ นำออกนอกเขตพื้นที่ผ่อนผัน

จึงขัดต่อระเบียบกระทรวงมหาดไทยว่าด้วยการจัดระเบียบการจำหน่ายสินค้าในที่สาธารณะ พ.ศ. ๒๕๔๖

	เมื่อยังคงมีการจำหน่ายเครื่องดื่ม ชา กาแฟ ก๋วยเตี๋ยว ส้มตำ และเกาเหลาเลือดหมูในบริเวณแผงลอยร้านค้า ย่อมก่อให้เกิดกลิ่น ควัน และเสียงดังรบกวนผู้ฟ้องคดีโดยมิอาจหลีกเลี่ยงได้ ถือว่าเทศบาลละเลยต่อหน้าที่ตามที่พระราชบัญญัติการสาธารณะสุข พ.ศ. ๒๕๓๕ กำหนดให้ต้องปฏิบัติ

	จึงเป็นการละเมิดต่อผู้ฟ้องคดี

	พิพากษาให้เทศบาลรื้อถอนสิ่งปลูกสร้างและทำให้กลับสู่ทางเท้าที่ประชาชนใช้สัญจรไปมาได้ตามเดิม (คำพิพากษาศาลปกครองสูงสุดที่ อ. ๒๗๑/๒๕๕๐)

	จากคดีตัวอย่างข้างต้น คงพอที่จะเป็นเครื่องเตือนใจให้เจ้าหน้าที่ได้ตระหนักถึงความสำคัญของการทำหน้าที่ได้บ้างว่ากฎหมายนั้นถูกบัญญัติขึ้นเพื่อรับรองและค้มุ ครองประโยชน์สุขของประชาชน โดยเจ้าหน้าที่ของรัฐเป็นผู้ดำเนินกิจการต่าง ๆ ตามที่กฎหมายกำหนดไว้ ดังนั้น เมื่อใดก็ตามที่เจ้าหน้าที่ละเลยต่อหน้าที่หรือเพิกเฉยไม่ทำหรือไม่เอาใจใส่ที่จะปฏิบัติหน้าที่เพราะเห็นว่าไม่สำคัญ นอกจากประโยชน์สุขของประชาชนจะไม่ได้รับความคุ้มครองจากรัฐสมตามเจตนารมณ์ของกฎหมายแล้วยังจะทำให้ประชาชนหรือชาวบ้านได้รับความทุกข์ยากหรือเดือดร้อนรำคาญอีกด้วย

และท้ายที่สุด ผู้ที่จะต้องรับผิดชอบปัดเป่าความทุกข์ยากเดือดร้อนนั้นก็ไม่ใช่ใครที่ไหน

ก็คือรัฐหรือเจ้าหน้าที่ของรัฐนั่นเอง

เรื่องที่ ๑๒
การปฏิบัติที่แตกต่าง (ไม่) ถือเป็นการเลือกปฏิบัติโดยไม่เป็นธรรม

คำพิพากษาศาลปกครองสูงสุดที่ อ. ๔๐๘/๒๕๕๐,อ. ๑๖๐-๑๙๗/๒๕๕๑ และ

อ.๒๕๑/๒๕๕๑

สาระสำคัญ

	กรณีแรกเป็นกรณีที่มีกฎหมายกำหนดให้สามารถใช้อำนาจเพื่อให้การดำเนินการเป็นไปด้วยความรวดเร็ว โดยการสอบสวนพยานหลักฐานใดที่จะทำให้เกิดความล่าช้าโดยไม่จำเป็น ก็ให้งดการสอบสวนพยานหลักฐานนั้นได้ ดังนั้น เมื่อผู้มีอำนาจเห็นว่าการกระทำทุจริตเกิดขึ้นในวงกว้าง การสอบสวนในทุกพื้นที่อาจทำให้เกิดความล่าช้าและอาจก่อให้เกิดความเสียหายมากขึ้น จึงได้ตรวจสอบและรวบรวมพยานหลักฐานโดยวิธีการสุ่มสอบสวนเฉพาะจังหวัดที่มีข่าวการทุจริตเพื่อให้การสอบสวนเป็นไปด้วยความรวดเร็ว

	ส่วนกรณีที่สองและที่สามเป็นกรณีที่ผู้กล่าวหาอ้างว่าถูกเลือกปฏิบัติจากเจ้าหน้าที่ของรัฐอย่างไม่เป็นธรรม แต่ผู้กล่าวหาเป็นผู้ไม่มีสิทธิตามกฎหมายอยู่แล้ว กรณีจึงไม่สามารถยกเอาสิทธิที่ไม่มีอยู่นั้นขึ้นมาเรียกร้อง ให้เจ้าหน้าที่ของรัฐปฏิบัติต่อตนอย่างเสมอภาคกับผู้ไม่มีสิทธิด้วยกัน ที่ยังมิได้ถูกดำเนินคดีได้


หน้า77

		หลักกฎหมาย/บรรทัดฐานที่เกี่ยวข้อง

	การปฏิบัติหรือการกระทำต่อบุคคลให้แตกต่างกันในบางกรณีแม้จะทำให้บุคคลได้รับผลกระทบจากการกระทำนั้นบ้าง แต่หากปรากฏข้อเท็จจริงชัดเจนเกี่ยวกับพฤติการณ์ของบุคคลผู้นั้นเองว่าเป็นการปฏิบัติที่ไม่ชอบ และการดำเนินการของเจ้าหน้าที่เพื่อตรวจสอบข้อเท็จจริงอาจจะทำให้เกิดความล่าช้า หรือผู้นั้นเองไม่มีสิทธิที่จะได้รับความคุ้มครองตามกฎหมาย การที่ฝ่ายปกครองใช้อำนาจเลือกปฏิบัติให้แตกต่างกัน ย่อมไม่ถือเป็นการเลือกปฏิบัติโดยไม่เป็นธรรม

การปฏิบัติที่แตกต่าง (ไม่) ถือเป็นการเลือกปฏิบัติโดยไม่เป็นธรรม

	ในช่วงเวลา ๓-๔ เดือนที่ผ่านมา นับแต่รัฐบาลนายอภิสิทธิ์ เวชชาชีวะ เป็นนายกรัฐมนตรี เสียงเรียกร้องกล่าวหาและตำหนิติเตียนว่ารัฐบาลปฏิบัติ “สองมาตรฐาน” ไม่ว่าจะเป็นเรื่องการพิจารณาดำเนินการเพื่อลงโทษผู้กระทำความผิดกฎหมายบ้านเมือง หรือการให้ความช่วยเหลือกลุ่มคนบางกลุ่ม บางอาชีพ มีเป็นข่าวให้ได้อ่านได้รับรู้หลายต่อหลายครั้ง หลายคนเข้าใจอารมณ์ของผู้พูด หลายคนเข้าใจความหมายดีแต่หลายคนยังงุนงงกับคำว่า “สองมาตรฐาน” โดยเฉพาะอย่างยิ่งในการใช้อำนาจของผู้มีอำนาจนั้นแท้จริงแล้วคืออย่างไร มาตรฐานใดถูกหรือมาตรฐานใดผิด

	หากพิจารณาความหมายของคำว่า“สองมาตรฐาน” กับ “การเลือกปฏิบัติ” ตามบทบัญญัติของรัฐธรรมนูญแห่งราชอาณาจักรไทย พุทธศักราช ๒๕๔๐และรัฐธรรมนูญแห่งราชอาณาจักรไทย พุทธศักราช ๒๕๕๐ มาตรา ๓๐ อาจมีความไม่แตกต่างกัน ซึ่งบทบัญญัติดังกล่าววางหลักการสำคัญในเรื่องความเสมอภาคของบุคคลในทางกฎหมายว่า

	“บุคคลย่อมเสมอกันในกฎหมายและได้รับความคุ้มครองตามกฎหมายเท่าเทียมกัน... การเลือกปฏิบัติโดยไม่เป็นธรรมต่อบุคคลเพราะเหตุแห่งความแตกต่างในเรื่องถิ่นกำเนิด เชื้อชาติ

ภาษา เพศ อายุ ความพิการ สภาพทางกายหรือสุขภาพ สถานะของบุคคล ฐานะทางเศรษฐกิจหรือสังคม ความเชื่อทางศาสนา การศึกษาอบรม หรือความคิดเห็นทางการเมืองอันไม่ขัดต่อบทบัญญัติแห่งรัฐธรรมนูญจะกระทำมิได้...”

	ด้วยเหตุนี้ ประชาชนชาวไทยจึงสามารถดำรงอยู่อย่างเสมอภาคในกฎหมายและได้รับความคุ้มครองในกฎหมายอย่างเท่าเทียมกัน ซึ่งหมายความว่า องค์กรต่างๆ ของรัฐจะต้องปฏิบัติต่อบุคคลที่เหมือนกันในสาระสำคัญอย่างเดียวกัน และปฏิบัติต่อบุคคลที่แตกต่างกันในสาระสำคัญที่แตกต่างกันออกไปตามลักษณะของแต่ละคน การปฏิบัติต่อบุคคลที่เหมือนกันในสาระสำคัญที่แตกต่างกันก็ดีหรือการปฏิบัติต่อบุคคลที่แตกต่างกันในสาระสำคัญอย่างเดียวกันก็ดี ย่อมขัดต่อหลักเสมอภาค

	การแบ่งแยกบุคคลออกเป็นประเภท แล้วปฏิบัติต่อบุคคลต่างประเภทกันแตกต่างกันออกไปนั้น รัฐธรรมนูญได้วางข้อจำกัดการปฏิบัติขององค์กรต่าง ๆ ของรัฐไว้ว่า การนำเหตุแห่งความแตกต่างในเรื่องถิ่นกำเนิด เชื้อชาติ ภาษา เพศ อายุ สภาพทางกายหรือสุขภา สถานะของบุคคล ฐานะทางเศรษฐกิจหรือสังคม ความเชื่อทางศาสนา การศึกษาอบรม หรือความคิดเห็นทางการเมืองอันไม่ขัดต่อบทบัญญัติของรัฐธรรมนูญมาอ้าง เพื่อเลือกปฏิบัติต่อบุคคลให้แตกต่างกัน หากเป็นไปโดยไม่เป็นธรรมก็ย่อมถือว่าเป็นการเลือกปฏิบัติต่อบุคคลโดยไม่เป็นธรรมเช่นเดียวกัน

	ตัวอย่างเช่นในคดีที่ผู้มีอาชีพทนายความได้สมัครสอบคัดเลือกเพื่อบรรจุเป็นอัยการ แต่ถูกตัดสิทธิสอบเนื่องจากมีร่างกายพิการ ท้ายที่สุด ศาลปกครองสูงสุดได้ตัดสินว่าแม้จะมีรูปกายพิการ แต่ก็ไม่ถึงขนาดที่ไม่อาจปฏิบัติหน้าที่การงานตามปกติได้ การมีมติไม่รับสมัครสอบคัดเลือกเพื่อบรรจุเป็นอัยการ โดยมิได้พิจารณาถึงความสามารถที่แท้จริงในการปฏิบัติงาน จึงเป็นการใช้ดุลพินิจวินิจฉัยโดยไม่ชอบและเป็นการเลือกปฏิบัติที่ไม่เป็นธรรม

	นอกจากนี้ ศาลปกครองยังได้มีคำวินิจฉัยในประเด็นพิพาทเกี่ยวกับการเลือกปฏิบัติอีกหลายกรณีได้แก่

	กรณีแรก เป็นกรณีที่เกิดขึ้นในขณะที่ผู้ฟ้องคดีดำรงตำแหน่งผู้ช่วยปลัดกระทรวงสาธารณะสุข ถูกกล่าวหาว่ากระทำผิดวินัยอย่างร้ายแรง เนื่องจากกระทำการชี้ชวนหรือสั่งการต่าง ๆ ให้นายแพทย์สาธารณะสุขจังหวัดหลายจังหวัดให้ความร่วมมือในการซื้อยา เวชภัณฑ์ เครื่องมือ และวัสดุการแพทย์จากบริษัท ห้างร้านที่ตนเองแนะนำในราคาแพงกว่าปกติ ซึ่งถือว่าเป็นความผิดวินัยอย่างร้ายแรง

	คณะกรรมการสอบสวนทางวินัยได้ดำเนินการสอบสวนโดยสุ่มสอบสวนเฉพาะนายแพทย์สาธารณะสุขจังหวัดที่มีข่าวการทุจริต โดยไม่ได้มีการเรียกนายแพทย์สาธารณะสุขจังหวัดทั่วประเทศมาสอบสวน และนายแพทย์สาธารณะสุขจังหวัดหลายรายให้การตรงกันว่าผู้ฟ้องคดีได้โทรศัพท์ติดต่อประสานงานให้นำเงินงบประมาณไปจัดซื้อยาและเวชภัณฑ์จากบริษัทหนึ่งบริษัทใดโดยเฉพาะเจาะจง

นายกรัฐมนตรีจึงได้มีคำสั่งไล่ผู้ฟ้องคดีออกจากราชการ แต่ผู้ฟ้องคดีเห็นว่าขั้นตอนการสอบสวนหาพยานหลักฐานโดยการสุ่มสอบสวนนั้น เป็นขั้นตอนที่เป็นการเลือกปฏิบัติที่ไม่เป็นธรรม

	ศาลปกครองสูงสุดวินิจฉัยว่า การที่คณะกรรมการสอบสวนทางวินัยได้ทำการสอบสวนผู้ฟ้องคดี กรณีถูกกล่าวหาว่ากระทำผิดวินัยอย่างร้ายแรงในเรื่องข่าวการทุจริตในการจัดซื้อยา โดยสุ่มสอบสวนเฉพาะจังหวัดที่มีข่าวการทุจริต และผลปรากฏว่าผู้ฟ้องคดีมีพฤติการณ์ตามข้อกล่าวหานั้นจริง การสุ่มสอบสวนดังกล่าวเป็นการสุ่มสอบสวนจากจังหวัดที่มีข่าวการทุจริต ส่วนในจังหวัดอื่น ๆ ที่มิได้มีข่าวทุจริตไม่มีความจำเป็นที่คณะกรรมการดังกล่าวจะต้องไปสอบสวน เนื่องจากจะทำให้การสอบสวนล่าช้าโดยไม่จำเป็น การดำเนินการดังกล่าวชอบด้วยข้อ ๒๓ ของกฎ ก.พ. ฉบับที่ ๑๘ (พ.ศ. ๒๕๔๐) ออกตามความในพระราชบัญญัติระเบียบข้าราชการพลเรือน พ.ศ. ๒๕๓๕ ว่าด้วยการสอบสวนพิจารณา การสอบสวนหาพยานหลักฐานในลักษณะเช่นนี้ไม่ถือเป็นการเลือกปฏิบัติโดยไม่เป็นธรรม (คำพิพากษาศาลปกครองสูงสุดที่ อ.๔๐๘/๒๕๕๐)

	กรณีที่สอง เป็นกรณีที่มีการบุกรุกปลูกสร้างบ้านพักอาศัยรุกล้ำทางหลวงแผ่นดินที่อยู่ในความดูแลรับผิดชอบของหมวดการทาง นายช่างแขวงการทางในฐานะผู้ได้รับมอบอำนาจจากผู้อำนวยการทางหลวงแผ่นดิน ได้ตรวจสอบข้อเท็จจริงและออกคำสั่งให้ผู้บุกรุก (ผู้ฟ้องคดี)รื้อถอนบ้านพักอาศัยออกจากเขตทางหลวง

แต่ผู้บุกรุกกลับเพิกเฉยไม่ดำเนินการรื้อถอน โดยอ้างว่าบริเวณที่ดินพิพาทอยู่นอกเขตทางหลวงและเป็นที่ราชพัสดุที่สามารถให้ประชาชนเช่าได้ จึงไม่มีอำนาจออกคำสั่งขับไล่ และผู้บุกรุกยังเห็นว่าหน่วยงานจงใจที่จะขับไล่เฉพาะผู้ฟ้องคดีโดยไม่ยอมขับไล่ประชาชนที่อยู่อาศัยในบริเวณใกล้เคียง ทั้งที่อยู่ในแนวเขตและพื้นที่ตามที่อ้างเหมือนกัน จึงเป็นการทำไปเพื่อประโยชน์ของบุคคลบางคน เป็นการเลือกปฏิบัติโดยไม่เป็นธรรม

	ศาลปกครองสูงสุดวินิจฉัยว่า บริเวณที่ดินพิพาทได้มีการรังวัดแบ่งกรรมสิทธิ์รวมและได้แบ่งหักที่ดินบางส่วน (บริเวณที่ดินพิพาท) เป็นถนน ดังนั้น บริเวณที่ดินพิพาทจึงมีสถานะเป็นสาธารณะสมบัติของแผ่นดินสำหรับพลเมืองใช้ร่วมกันซึ่งบุคคลใดมิอาจยึดถือเป็นของตนตามมาตรา ๑๓๐๗ แห่งประมวลกฎหมายแพ่งและพาณิชย์ และบริเวณที่พิพาทไม่ตกเป็นที่ราชพัสดุ เนื่องจากมาตรา ๔ (๒) แห่งพระราชบัญญัติที่ราชพัสดุ พ.ศ. ๒๕๑๘ กำหนดข้อยกเว้นว่า อสังหาริมทรัพย์สำหรับพลเมืองใช้ร่วมกันไม่ถือเป็นที่ราชพัสดุ ผู้ฟ้องคดีจึงไม่อาจปลูกสร้างสิ่งใดในเขตทางหลวงได้ และหน่วยงานมีอำนาจออกคำสั่งให้ผู้ฝ่าฝืนรื้อถอนหรือทำลายสิ่งปลูกสร้างได้ และหากไม่ปฏิบัติตามก็มีอำนาจในการรื้อถอนหรือทำลายได้ ดังนั้น เมื่อผู้ฟ้องคดีไม่ดำเนินการรื้อถอนบ้านพักอาศัยดังกล่าว หน่วยงานจึงมีอำนาจออกหนังหนังสือแจ้งกำหนดเข้ารื้อถอน หรือทำลายบ้านพักอาศัยของผู้ฟ้องคดีได้โดยชอบด้วยกฎหมาย และกรณีนี้ได้มีการผลักดันผู้รุกล้ำเขตทางหลวงสายต่าง ๆ มาโดยตลอด

โดยมิได้มีการเลือกปฏิบัติเฉพาะผู้ฟ้องคดี ประกอบกับการที่บุคคลใดจะอ้างหลักแห่งความเสมอภาคเพื่อเรียกร้องเพื่อให้ปฏิบัติต่อตนเป็นอย่างเดียวกันนั้น ย่อมทำได้เฉพาะเพื่อให้ปฏิบัติในสิ่งที่ชอบด้วยกฎหมายเท่านั้น ผู้ฟ้องคดีจึงไม่อาจอ้างได้ว่าถูกเลือกปฏิบัติโดยไม่เป็นธรรมได้ (คำพิพากษาศาลปกครองสูงสุดที่ อ. ๑๖๐-๑๙๗/๒๕๕๑)

	กรณีที่สาม เป็นกรณีการก่อสร้างสุสาน แต่บริเวณที่ก่อสร้างอยู่ในเขตป่าสงวนแห่งชาติ และผู้ฟ้องคดีเป็นผู้ฝ่าฝืนไม่ปฏิบัติไปตามหลักเกณฑ์เกี่ยวกับการจัดตั้ง และการดำเนินการด้านสุสานและฌาปนสถานที่ต้องได้รับใบอนุญาตจากเจ้าพนักงานท้องถิ่นก่อนการจัดตั้งและเข้าดำเนินการ ตามมาตรา ๖ วรรคหนึ่ง แห่งพระราชบัญญัติสุสานและฌาปนสถาน พ.ศ. ๒๕๒๘ เมื่อหน่วยงานมีคำสั่งให้รื้อถอนสุสาน ผู้ฟ้องคดีกลับอ้างว่าเป็นคำสั่งที่ไม่ชอบด้วยกฎหมาย และการที่หน่วยงานไม่ได้ดำเนินการกับเอกชนรายอื่นที่มีการก่อสร้างในลักษณะเดียวกันเป็นการเลือกปฏิบัติโดยไม่เป็นธรรมต่อผู้ฟ้องคดี

	ศาลปกครองสูงสุดวินิจฉัยว่า การที่ผู้ฟ้องคดีไม่ได้มีการขออนุญาตจัดตั้งสุสานต่อเจ้าพนักงานท้องถิ่น การก่อสร้างสถานที่ฝังศพจึงยังไม่เป็นสุสานและฌาปนสถานตามที่กฎหมายกำหนด ประกอบกับสถานที่ก่อสร้างที่ฝังศพพิพาทตั้งอยู่ในพื้นที่เขตป่าสงวนแห่งชาติ จึงไม่อยู่ในหลักเกณฑ์ที่จะขอรับใบอนุญาตจัดตั้งสุสานได้ ดังนั้น การฝังศพในสถานที่ฝังศพซึ่งยังไม่ได้รับใบอนุญาตจึงเป็นการกระทำที่ฝ่าฝืนตามมาตรา ๑๐ วรรคหนึ่งแห่งพระราชบัญญัติจัดตั้งสุสานและฌาปนสถาน พ. ศ. ๒๕๒๘

คำสั่งให้ผู้ฟ้องคดีเคลื่อนย้ายศพไปฝังหรือเก็บในสุสานที่ได้รับใบอนุญาตตามที่กฎหมายกำหนดและสั่งให้รื้อถอนสุสาน จึงเป็นคำสั่งที่ชอบด้วยกฎหมาย และการจะอ้างว่าเป็นการเลือกปฏิบัติโดยไม่เป็นธรรมนั้น ต้องเป็นกรณีที่ผู้กล่าวอ้างมีสิทธิตามกฎหมายที่จะได้รับสิทธินั้น ๆ แต่ไม่ได้รับสิทธินั้น ไม่ใช่เป็นกรณีที่เป็นผู้กระทำผิดด้วยกัน แต่อ้างว่าผู้กระทำผิดบางคนยังไม่ถูกดำเนินคดี ดังนั้น การที่ผู้ฟ้องคดีกระทำผิดในทำนองเดียวกันกับเจ้าของสุสานรายอื่นที่ยังมิได้ถูกดำเนินคดี จึงมิใช่เป็นการเลือกปฏิบัติโดยไม่เป็นธรรม (คำพิพากษาศาลปกครองสูงสุดที่ อ. ๒๕๑/๒๕๕๑)

	จากคดีที่ยกมาเป็นตัวอย่างข้างต้น เป็นการอธิบายถึงการใช้อำนาจในลักษณะที่มีข้อกล่าวหาว่าเป็นการเลือกปฏิบัติซึ่งพอจะสรุปหลักการสำคัญได้ว่า ผู้ใช้อำนาจมีอำนาจที่จะเลือกปฏิบัติต่อบุคลใดบุคคลหนึ่งแตกต่างกันได้บนพื้นฐานของความเป็นธรรม ดังเช่นในคดีแรก กรณีที่มีกฎหมายกำหนดให้สามารถใช้อำนาจเพื่อให้การดำเนินการเป็นไปด้วยความรวดเร็ว โดยการสอบสวนพยานหลักฐานใดที่จะทำให้เกิดความล่าช้าโดยไม่จำเป็น ก็ให้งดการสอบสวนพยานหลักฐานที่จะทำให้เกิดความล่าช้า ดังนั้น เมื่อผู้มีอำนาจเห็นว่าการกระทำทุจริตเกิดขึ้นในวงกว้าง การสอบสวนในทุกพื้นที่อาจทำให้เกิดความล่าช้าและอาจก่อให้เกิดความเสียหายมากขึ้น จึงได้ตรวจสอบและรวบรวมพยานหลักฐานโดยวิธีการสุ่มสอบสวนเฉพาะจังหวัดที่มีข่าวการทุจริต เพื่อให้การสอบสวนเป็นไปด้วยความรวดเร็ว

หรือในคดีที่สองและคดีที่สาม ซึ่งผู้กล่าวหาอ้างว่าถูกเลือกปฏิบัติจากเจ้าหน้าที่ของรัฐอย่างไม่เป็นธรรม ในขณะที่ผู้กล่าวหากลับเป็นผู้ไม่มีสิทธิตามกฎหมายอยู่แล้ว กรณีจึงไม่สามารถยกเอาสิทธิที่ไม่มีอยู่นั้นขึ้นมาเรียกร้องให้เจ้าหน้าที่ของรัฐปฏิบัติต่อตนอย่างเสมอภาคกับผู้ไม่มีสิทธิด้วยกันที่ยังมิได้ถูกดำเนินคดีได้

	ด้วยเหตุนี้การที่มีข้อเรียกร้องหรือข้อกล่าวหาว่าผู้มีอำนาจได้ใช้อำนาจสองมาตรฐานหรือมีการกระทำที่เป็นการเลือกปฏิบัติหรือไม่ อย่างไร ก็จำต้องคำนึงถึงหลักการสำคัญที่กฎหมายกำหนดไว้เป็นสำคัญ หากเรื่องที่เกิดขึ้นเป็นไปในแนวทางดังคดีที่เกิดขึ้นข้างต้น จะกล่าวว่าเป็นการปฏิบัติสองมาตรฐานย่อมไม่ได้ โดยนัยนี้การปฏิบัติสองมาตรฐานที่ควรถูกตำหนิติเตียนหรือกล่าวหา จึงน่าจะมีความหมายว่าเรื่องที่เกิดขึ้นนั้นมีข้อกฎหมายและข้อเท็จจริงอย่างเดียวกันแต่ปฏิบัติแตกต่างกัน และถึงแม้จะต่างสถานการณ์และเวลากันก็ตาม หากข้อเท็จจริงที่เกิดขึ้นมีสาระสำคัญอย่างเดียวกันและปฏิบัติอย่างเดียวกันก็ไม่ถือเป็นการปฏิบัติสองมาตรฐานแต่อย่างใด

เรื่องที่ ๑๓
ผิดวินัย...เพราะ (ตั้งใจ) จ่ายเงินไม่ระมัดระวัง

คำพิพากษาศาลปกครองสูงสุดที่ อ. ๒๒๔/๒๕๕๑

สาระสำคัญ

	ผู้บังคับบัญชาซึ่งมีหน้าที่รับผิดชอบเกี่ยวกับการเงินไม่ใช้ความระมัดระวัง ทั้งเพิกเฉยไม่สั่งให้ผู้ใต้บังคับบัญชาแก้ไขการปฏิบัติที่ผิดระเบียบให้ถูกต้อง ถือเป็นการกระทำโดยประมาทเลินเล่อในการ ปฏิบัติหน้าที่ อันเป็นเหตุให้ทางราชการได้รับความเสียหายอย่างร้ายแรง และต่อมาผู้มีอำนาจได้ออกคำสั่งลงโทษทางวินัยไล่ออกจากราชการ

		หลักกฎหมาย/บรรทัดฐานที่เกี่ยวข้อง

	ผู้บังคับบัญชาที่ได้รับมอบหมายให้ผู้ใต้บังคับบัญชาลงชื่อในใบสั่งจ่ายเงิน ยังคงมีหน้าที่ต้องใช้ความระมัดระวังและละเอียดรอบคอบในการตรวจสอบเลขฎีกา ชื่อผู้รับเงิน ลายมือชื่อผู้มีสิทธิรับเงิน ลายมือชื่อผู้มีอำนาจอนุมัติ ชื่อผู้มอบฉันทะให้รับเงินจำนวนเงินที่เป็นตัวเลขและตัวอักษร การแนบบัตรประจำตัวข้าราชการหรือบัตรประจำตัวประชาชน ซึ่งเป็นรายละเอียดสำคัญของฎีกาเบิกจ่ายเงิน เพื่อรักษาผลประโยชน์ของทางราชการ มิใช่จะปล่อยปละละเลยให้เป็นความรับผิดชอบของผู้ใต้บังคับบัญชาแต่เพียงลำพัง หากจำเป็นต้องแก้ไขจะต้องปฏิบัติตามระเบียบอย่างเคร่งครัด

ผิดวินัย...เพราะ (ตั้งใจ) จ่ายเงินไม่ระมัดระวัง

	หลายครั้งที่ศาลปกครองมีคำพิพากษาวางไว้เป็นบรรทัดฐานเกี่ยวกับการประพฤติปฏิบัติของข้าราชการ และหลายครั้งที่แฟนคอลัมน์ “รู้เฟื่องเรื่องกฎหมายปกครอง” ได้ศึกษาอุทาหรณ์ที่เกี่ยวข้องกับกรณีที่ข้าราชการทุจริตเบียดบังเงินของราชการเป็นของตนเองซึ่งท้ายที่สุดแล้วผู้กระทำผิดต้องรับผิดชอบชดใช้เงินคืนให้กับราชการ ยิ่งกว่านั้น ผู้บังคับบัญชาซึ่งมีหน้าที่ในการควบคุมกำกับดูแลและตรวจสอบกลั่นกรองงานของผู้ใต้บังคับบัญชา หากประมาทเลินเล่อไม่สอดส่องควบคุมดูแลการปฏิบัติหน้าที่ของผู้ใต้บังคับบัญชา หรือเปิดโอกาสให้มีการทุจริต หรือไม่ยึดถือและปฏิบัติหน้าที่ตามระเบียบกฎเกณฑ์อย่างเคร่งครัด ปล่อยปละละเลยให้ผู้ใต้บังคับบัญชาฉวยโอกาสจากตำแหน่งหน้าที่ราชการกระทำการทุจริต ก็ย่อมหลีกหนีความรับผิดไม่พ้นอีกเช่นกัน

	อีกสักครั้งกับอุทาหรณ์การลงโทษผู้บังคับบัญชาที่ปฏิบัติหน้าที่เกี่ยวกับการเงินของส่วนราชการ แต่ฝ่าฝืนไม่ปฏิบัติให้ถูกต้องตามระเบียบการเก็บรักษาเงิน และการนำเงินส่งคลังของทางราชการ จนเป็นเหตุให้เกิดความเสียหายแก่ราชการอย่างร้ายแรง และยังส่งผลให้ตนเองถูกลงโทษทางวินัยไล่ออกจากราชการ

	คดีนี้เกิดขึ้นเมื่อสำนักงานตำรวจแห่งชาติ (ผู้ถูกฟ้องคดี) มีคำสั่งลงโทษไล่ผู้ฟ้องคดีซึ่งดำรงตำแหน่งสารวัตรฝ่ายการเงินออกจากราชการ เนื่องจากตรวจพบว่าใบสั่งจ่ายเงินงบประมาณจำนวน ๓ ฉบับ มีรอยขูดลบเลขที่ฎีกา ชื่อผู้รับเงิน และลายมือชื่อผู้รับเงิน แต่ผู้ฟ้องคดีกลับสั่งให้จ่ายเงินให้กับผู้รับเงินได้ โดยผู้ฟ้องคดีโต้แย้งว่าตนได้มอบหมายให้ผู้ใต้บังคับบัญชารับผิดชอบในการตรวจสอบใบสำคัญสั่งจ่ายเงินและลงนามในใบสั่งจ่ายเงินแต่ละวันแล้ว จึงไม่ทราบว่าฎีกามีรอยขูดลบทั้งไม่ปรากฏลายมือชื่อของผู้ฟ้องคดีเป็นผู้อนุมัติในฎีกาด้วย ฉะนั้น การมีคำสั่งลงโทษไล่ผู้ฟ้องคดีออกจากราชการจึงไม่เป็นธรรม

	ศาลปกครองสูงสุดวินิจฉัยว่า ผู้ฟ้องคดีได้ยอมรับว่ามอบหมายให้ร้อยตำรวจโทหญิง ฉ. ลงนามในช่องจ่ายเงินตามใบสำคัญสั่งจ่ายเงินแทน และในการจ่ายเงินให้แก่ผู้รับเงินนั้น ผู้ฟ้องคดีให้การยอมรับและเจือสมกับคำให้การของร้อยตำรวจโทหญิง ฉ. ว่าได้ตรวจพบและรายงาน พร้อมทั้งขอความเห็นต่อผู้ฟ้องคดีว่า “ใบสั่งจ่ายเงินตามฎีกามีรอยขูดลบแก้ไขด้วยน้ำยาลบคำผิดและยางลบในช่องผู้มิสิทธิรับเงินในช่องหลักฐานการรับเงิน ในช่องลงชื่อผู้รับเงินอีกทั้งไม่แนบบัตรประจำตัวผู้รับเงินด้วยอันเป็นการผิดระเบียบ” แต่ผู้ฟ้องคดีสั่งให้จ่ายเงินได้โดยให้เหตุผลว่า“ผ่านการอนุมัติแล้วคนทำเอกสารก็ยืนอยู่ที่นี่ และจ่ายถูกต้องตรงตัว ผู้รับเงินมาจริง” กรณีแสดงให้เห็นถึงพฤติการณ์ที่บ่งชี้ว่าผู้ฟ้องคดีปฏิบัติหน้าที่ไม่ถูกต้องตามหมวด ๒ ส่วนที่ ๑ ข้อ ๒๙ ของระเบียบการเก็บรักษาเงินและการนำเงินส่งคลังของส่วนราชการ พ.ศ. ๒๕๒๐ (แก้ไขเพิ่มเติม (ฉบับที่๒) พ.ศ. ๒๕๓๑) ซึ่งกำหนดว่า

“หลักฐานการจ่ายต้องพิมพ์หรือเขียนด้วยหมึก การแก้ไขหลักฐานการจ่ายให้ใช้วิธีขีดฆ่าแล้วพิมพ์หรือเขียนใหม่ แล้วให้ผู้รับเงินลงลายมือชื่อกำกับไว้ทุกแห่ง” ถือได้ว่าผู้ฟ้องคดีในฐานะที่มีหน้าที่รับผิดชอบเกี่ยวกับการเงินและเป็นผู้บังคับบัญชาที่มีหน้าที่ควบคุมดูแลการปฏิบัติหน้าที่ของผู้ใต้บังคับบัญชาไม่ตรวจสอบให้ชัดเจนตามที่ระเบียบกำหนดไว้ ซึ่งสามารถใช้ความระมัดระวังป้องกันเช่นว่านั้นได้ แต่หาได้ใช้ความระมัดระวังอย่างรอบคอบเพื่อรักษาผลประโยชน์ของทางราชการไม่ อีกทั้งเมื่อพบว่ามีการปฏิบัติผิดระเบียบอันเป็นสาระสำคัญกลับเพิกเฉยไม่สั่งให้แก้ไขการปฏิบัติให้ถูกต้อง แต่กลับฝ่าฝืนระเบียบให้มีการจ่ายเงินไป จนเป็นเหตุให้เกิดความเสียหายแก่ทางราชการอย่างร้ายแรง การกระทำของผู้ฟ้องคดีจึงเป็นการกระทำโดยประมาทเลินเล่อในการปฏิบัติหน้าที่ อันเป็นเหตุให้เสียหายแก่ราชการอย่างร้ายแรง เป็นความผิดวินัยอย่างร้ายแรงตามมาตรา ๘๔ วรรคสอง แห่งพระราชบัญญัติระเบียบข้าราชการพลเรือน พ.ศ. ๒๕๓๕ ดังนั้น คำสั่งลงโทษไล่ผู้ฟ้องคดีออกจากราชการจึงเป็นคำสั่งที่ถูกต้องและเหมาะสมกับการกระทำของผู้ฟ้องคดี (คำพิพากษาศาลปกครองสูงสุดที่ อ. ๒๒๔/๒๕๕๑)

	คดีนี้คงเป็นอุทาหรณ์ให้กับข้าราชการที่มีหน้าที่รับผิดชอบเกี่ยวกับการเงินของราชการได้เป็นอย่างดีอย่างน้อย ๒ ประการ คือ

	(๑) ถึงแม้จะได้รับมอบหมายให้ผู้ใต้บังคับบัญชาลงชื่อในใบสั่งจ่ายเงินแล้ว แต่ผู้บังคับบัญชาในฐานะที่มีหน้าที่รับผิดชอบเกี่ยวกับการเงินยังคงมีหน้าที่ต้องใช้ความระมัดระวังและละเอียดรอบคอบเพื่อรักษาผลประโยชน์ของทางราชการ มิใช่จะปล่อยปละละเลยให้เป็นความรับผิดชอบของผู้ใต้บังคับบัญชาแต่เพียงลำพัง ดังเช่นคดีนี้เห็นได้ชัดเจนว่าผู้ใต้บังคับบัญชาได้สอบถามและแจ้งให้ทราบแล้วว่าใบฎีกาจ่ายเงินไม่ถูกต้องตามระเบียบ แต่ผู้ฟ้องคดีก็มิได้ปฏิบัติให้ถูกต้อง อันถือได้ว่า (ตั้งใจ) ไม่ใช้ความระมัดระวังเพื่อรักษาผลประโยชน์ของราชการ โดยไม่ถือปฏิบัติตามระเบียบที่เกี่ยวข้องกับการเก็บรักษาเงินของทางราชการอย่างเคร่งครัด

	(๒) เลขฎีกา ชื่อผู้รับเงิน ลายมือชื่อผู้มีสิทธิรับเงิน ลายมือชื่อผู้มีอำนาจอนุมัติ ชื่อผู้มอบฉันทะให้รับเงิน จำนวนเงินที่เป็นตัวเลขและตัวอักษร การแนบบัตรประจำตัวข้าราชการหรือบัตรประจำตัวประชาชน เป็นรายละเอียดอันเป็นสาระสำคัญของฎีกา หากจำเป็นต้องแก้ไขจะต้องปฏิบัติตามระเบียบอย่างเคร่งครัด เพราะระเบียบเกี่ยวกับการเก็บรักษาเงินของราชการไม่ว่าส่วนราชการใดก็ตาม มีวัตถุประสงค์สำคัญคือ นอกจากจะควบคุมกำกับดูแลการรับจ่ายเงินและเก็บรักษาเงินของราชการมิให้รั่วไหลแล้ว ยังเป็นการป้องกันการทุจริตอันจะทำให้เกิดความเสียหายกับราชการด้วย

เรื่องที่ ๑๔
สละสิทธิในบ้านพัก...ยังมีสิทธิได้รับค่าเช่าบ้าน

คำพิพากษาศาลปกครองสูงสุดที่ อ. ๒๒๕/๒๕๕๑

สาระสำคัญ

	การที่ข้าราชการจับสลากเข้าพักอาศัยในบ้านพักได้ แต่สละสิทธิการเข้าอยู่อาศัยในบ้านพักที่ทางราชการจัดให้นั้นไม่เป็นเหตุในการตัดสิทธิการเบิกค่าเช่าบ้านของข้าราชการผู้สละสิทธิดังกล่าวแต่อย่างใด

		หลักกฎหมาย/บรรทัดฐานที่เกี่ยวข้อง

	การตีความบทบัญญัติของพระราชกฤษฎีกาค่าเช่าบ้านข้าราชการ พ.ศ. ๒๕๒๗ มาตรา๗ วรรคหนึ่ง (๑) อันเป็นข้อยกเว้น สิทธิที่จะได้รับค่าเช่าบ้านของข้าราชการนั้น ต้องคำนึงถึงเจตนารมณ์ของกฎหมายซึ่งมีจุดมุ่งหมายที่จะช่วยเหลือข้าราชการที่ได้รับความเดือดร้อนในเรื่องที่อยู่อาศัย อันเนื่องจากทางราชการเป็นเหตุ การอ้างบทบัญญัติตามมาตรา ๗ วรรคหนึ่ง (๑) แห่งพระราชกฤษฎีกาค่าเช่าบ้านข้าราชการ พ.ศ. ๒๕๒๗ เพื่อตัดสิทธิการเบิกค่าเช่าบ้าน จึงต้องปรากฏข้อเท็จจริงว่า “เป็นเหตุให้ราชการได้รับความเสียหาย”

สละสิทธิในบ้านพัก...ยังมีสิทธิได้รับค่าเช่าบ้าน

	การที่ทางราชการได้ให้สิทธิแก่ข้าราชการเบิกค่าเช่าบ้านข้าราชการได้นั้น มีเจตนารมณ์สำคัญที่จะให้ความช่วยเหลือข้าราชการที่เดือดร้อนในเรื่องที่อยู่อาศัยอันเนื่องจากทางราชการเป็นเหตุ และยิ่งกว่านั้น ก็มีเจตนารมณ์ที่จะสนับสนุนให้ข้าราชการได้มีบ้านอยู่อาศัยเป็นของตนเองโดยการอนุญาตให้ข้าราชการซึ่งได้รับอนุญาตให้เบิกค่าเช่าบ้านข้าราชการโดยวิธีผ่อนชำระเงินกู้เพื่อชำระราคาบ้านที่ค้างชำระเมื่อถูกย้ายไปสำนักงานแห่งใหม่ซึ่งมีสิทธิเบิกค่าเช่าบ้านข้าราชการ ยังคงสามารถนำหลักฐานการชำระค่าเช่าซื้อหรือค่าผ่อนชำระเงินกู้มาเบิกค่าเช่าบ้านข้าราชการในท้องที่ใหม่ได้ แต่ถ้าทางราชการได้จัดที่พักให้แล้วจะถือว่าข้าราชการผู้นั้นไม่ได้รับความเดือดร้อนในเรื่องที่อยู่อาศัยซึ่งจะทำให้ข้าราชการไม่มีสิทธิได้รับค่าเช่าบ้านแต่อย่างใด

	คดีที่จะนำฝากในวันนี้เป็นเรื่องที่ทางราชการได้จัดที่พักให้แก่ข้าราชการ โดยผู้ฟ้องคดี (ข้าราชการ) จับสลากเข้าพักอาศัยในบ้านพักได้ แต่กลับสละสิทธิไม่เข้าพักอาศัยซึ่งทางราชการได้อนุญาตและจัดให้ข้าราชการอื่นที่มีสิทธิได้เข้าอยู่อาศัยแทนส่วนผู้ฟ้องคดีได้ใช้สิทธิเบิกค่าเช่าบ้านตามเดิม และได้เปลี่ยนเป็นนำหลักฐานการชำระค่าเช่าซื้อบ้านมาเบิกค่าเช่าบ้านแทน ต่อมา กรมบัญชีกลางเห็นว่าผู้ฟ้องคดีเป็นผู้ยื่นความจำนงเข้าพักอาศัยในบ้านพักข้าราชการและจับสลากเข้าพักอาศัยได้แต่กลับสละสิทธิ

ต้องถือว่าไม่มีสิทธิเบิกค่าเช่าบ้านตามมาตรา ๗ วรรคหนึ่ง (๑) แห่งพระราชกฤษฎีกาค่าเช่าบ้านข้าราชการ พ.ศ. ๒๕๒๗ นับแต่วันที่สละสิทธิ (๒๑ พฤษภาคม ๒๕๒๙) จนถึงวันที่ถูกงดเบิกค่าเช่าบ้าน (ตั้งแต่เดือนพฤษภาคม ๒๕๔๑) และต้องชดใช้เงินคืนแก่ทางราชการ

	ผู้ฟ้องคดีนำคดีมาฟ้องต่อศาลขอให้เพิกถอนคำสั่งระงับการเบิกจ่ายค่าเช่าบ้านและหนังสือที่สั่งให้ให้คืนเงินค่าเช่าบ้าน

	ศาลปกครองสูงสุดวินิจฉัยว่า การที่ผู้ฟ้องคดีขอสละสิทธิการเข้าอยู่อาศัยในบ้านพักซึ่งก็ได้อนุญาตแล้วนั้นไม่อาจถือได้ว่าเป็นกรณีที่ได้จัดให้ผู้ฟ้องคดีเข้าอยู่อาศัยในบ้านพักของทางราชการแล้วไม่ยอมเข้าอยู่อาศัย อันจะมีผลทำให้ขอเบิกค่าเช่าบ้านไม่ได้ตามหลักเกณฑ์การปฏิบัติในการเบิกค่าเช่าบ้านและสิทธิเข้าพักอาศัยในบ้านพักของทางราชการ เนื่องจากแนวทางปฏิบัติของศูนย์การศึกษานอกโรงเรียนภาคใต้ (ผู้ถูกฟ้องคดีที่ ๔) ในกรณีที่มีการจัดให้ข้าราชการเข้าอาศัยในบ้านพักของทางราชการจะต้องมีการจัดทำคำสั่งเป็นลายลักษณ์อักษร ประกอบกับการที่ผู้ฟ้องคดีจับสลากได้และสละสิทธิให้ผู้แสดงความจำนงรายอื่นได้รับสิทธินั้นไป แล้วมาใช้สิทธิเบิกค่าเช่าบ้าน ก็มิได้แตกต่างกันกับการที่ผู้ฟ้องคดีเข้าพักอาศัยในที่พักนั้น เพราะจะมีผลทำให้ผู้ที่เข้าพักอาศัยแทนขอให้สิทธิเบิกค่าเช่าบ้านเช่นกัน เพราะที่พักของราชการมีไม่เพียงพอ การที่ผู้ฟ้องคดีไม่เข้าอาศัยในที่พักที่ทางราชการจัดให้ จึงมิได้เป็นเหตุทำให้ทางราชการเสียหาย

กรณีจึงไม่อาจนำบทบัญญัติตามมาตรา ๗ วรรคหนึ่ง (๑) แห่งพระราชกฤษฎีกาค่าเช่าบ้านข้าราชการ พ.ศ. ๒๕๒๗ มาตัดสิทธิในการเบิกค่าเช่าบ้านของผู้ฟ้องคดีได้ ผู้ฟ้องคดีจึงเป็นผู้มีสิทธิได้รับค่าเช่าบ้าน

	แม้ต่อมาผู้ฟ้องคดีได้เปลี่ยนการเบิกค่าเช่าบ้านมาเป็นการนำหลักฐานการชำระค่าเช่าซื้อบ้านมาเบิกค่าเช่าบ้านแทนก็ถือว่าผู้ฟ้องคดีเป็นผู้มีสิทธิได้รับค่าเช่าบ้านตามมาตรา ๑๖ แห่งพระราชกฤษฎีกาค่าเช่าบ้านข้าราชการ พ.ศ. ๒๕๒๗ การเพิกถอนคำสั่งอนุมัติให้เบิกค่าเช่าบ้านจึงไม่ชอบด้วยกฎหมายและไม่ชอบด้วยเจตนารมณ์ของทางราชการ ที่จะช่วยเหลือข้าราชการที่ได้รับความเดือดร้อนเรื่องที่อยู่อาศัยอันเนื่องมาจากทางราชการเป็นเหตุ และเมื่อข้าราชการนั้นได้กู้ยืมเงินจากสถาบันการเงินเพื่อผ่อนชำระราคาบ้านและได้รับอนุญาตโดยชอบแล้ว กลับมาเพิกถอนคำสั่งเพียงแต่เหตุที่ทางราชการได้สร้างที่พักราชการขึ้นมาในภายหลัง เป็นการทำให้ข้าราชการต้องเดือดร้อนเพิ่มขึ้น ไม่น่าที่จะเป็นความประสงค์ของทางราชการ ยิ่งไปกว่านั้น พระราชกฤษฎีกาค่าเช่าบ้านข้าราชการ พ.ศ. ๒๕๒๗ และที่แก้ไขเพิ่มเติม มีเจตนารมณ์ที่จะสนับสนุนให้ข้าราชการได้มีบ้านอยู่อาศัยของตนเอง โดยการอนุญาตให้ข้าราชการซึ่งได้รับการอนุญาตให้เบิกค่าเช่าบ้านข้าราชการโดยวิธีการผ่อนชำระเงินกู้เพื่อชำระค่าบ้านที่ค้างชำระเมื่อถูกย้ายไปประจำสำนักงานใหม่ให้สามารถนำหลักฐานการชำระค่าเช่าซื้อ หรือค่าผ่อนชำระค่าเช่าซื้อ หรือค่าผ่อนชำระเงินกู้มาเบิกค่าเช่าบ้านข้าราชการในท้องที่ใหม่ได้ ฉะนั้น ผู้ฟ้องคดีจึงยังคงมีสิทธิได้รับค่าเช่าบ้านข้าราชการต่อไป

คำสั่งให้ผู้ฟ้องคดีคืนเงินค่าเช่าบ้านจึงเป็นคำสั่งที่ไม่ชอบด้วยกฎหมาย จึงพิพากษาเพิกถอนคำสั่งที่สั่งให้ระงับการเบิกเงินค่าเช่าบ้านของผู้ฟ้องคดี โดยให้มีผลย้อนหลังไปถึงวันที่ถูกระงับการเบิกค่าเช่าบ้านดังกล่าว (คำพิพากษาศาลปกครองสูงสุดที่ อ. ๒๒๕/๒๕๕๑)

	คดีนี้ศาลปกครองได้วินิจฉัยวางบรรทัดฐานการปฏิบัติราชการไว้ ๒ ประการ คือ ประการแรก การตีความบทบัญญัติของพระราชกฤษฎีกาค่าเช่าบ้านข้าราชการ พ.ศ. ๒๕๒๗ มาตรา ๗ วรรคหนึ่ง (๑) อันเป็นข้อยกเว้นสิทธิที่จะได้รับค่าเช่าบ้านของข้าราชการในกรณีที่ทางราชการจัดที่พักอาศัยนั้น นอกจากจะต้องถือปฏิบัติตามแนวทางปฏิบัติที่หน่วยงานกำหนดไว้อย่างเคร่งครัดแล้ว ยังต้องคำนึงถึงเจตนารมณ์ของกฎหมายซึ่งมีจุดมุ่งหมายที่จะช่วยเหลือข้าราชการที่ได้รับความเดือดร้อนในเรื่องที่อยู่อาศัยอันเนื่องจากทางราชการเป็นเหตุ ประการที่สอง การอ้างบทบัญญัติตามมาตรา ๗ วรรคหนึ่ง (๑) แห่งพระราชกฤษฎีกาค่าเช่าบ้านข้าราชการ พ.ศ. ๒๕๒๗ เพื่อตัดสิทธิการเบิกค่าเช่าบ้าน โดยเฉพาะการสละสิทธิไม่เข้าพักอาศัยในบ้านพักที่ทางราชการจัดไว้ให้นั้น จะต้องปรากฏด้วยว่า “เป็นเหตุให้ราชการได้รับความเสียหาย” เช่น ไม่มีข้าราชการอื่นเข้าพักในบ้านพักที่ทางราชการจัดให้และราชการต้องเบิกจ่ายค่าเช่าบ้านให้กับข้าราชการที่มีสิทธิ ฉะนั้น เมื่อข้อเท็จจริงในคดีนี้ยังมีข้าราชการอื่นที่มีสิทธิเบิกค่าเช่าบ้านเข้าพักอาศัยแทน

แม้ข้าราชการผู้สละสิทธิจะใช้สิทธิเบิกค่าเช่าบ้านตามสิทธิที่มีอยู่แล้ว

ก็มิใช่เหตุที่จะตัดสิทธิการเบิกค่าเช่าบ้านแต่อย่างใด

เรื่องที่ ๑๕
คำบังคับของศาลปกครองในกรณีพิพาท
เกี่ยวกับการเลื่อนขั้นเงินเดือน

คำพิพากษาศาลปกครองสูงสุดที่ อ.๔๐๗/๒๕๕๑

สาระสำคัญ

	การพิจารณาว่าข้าราชการควรจะได้รับการเลื่อนขั้นเงินเดือนหรือไม่เพียงใด เป็นกรณีที่ขึ้นอยู่กับการประเมินผลการปฏิบัติงาน ซึ่งผู้บังคับบัญชาจะพิจารณาจากสมรรถนะและผลงานของข้าราชการผู้นั้นตามที่เห็นสมควร ภายใต้กรอบที่กฎหมายกำหนดไว้ โดยศาลปกครองไม่อาจที่จะพิจารณาสั่งเลื่อนขั้นเงินเดือนให้แก่ข้าราชการได้

		หลักกฎหมาย/บรรทัดฐานที่เกี่ยวข้อง

	คำบังคับของศาลปกครองต้องเป็นไปตามมาตรา ๗๒ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ซึ่งแม้ว่าศาลปกครองจะมีอำนาจตรวจสอบความชอบด้วยกฎหมายในการใช้ดุลพินิจของผู้บังคับบัญชาก็ตาม แต่ก็ไม่สามารถก้าวล่วงเข้าไปใช้ดุลพินิจแทนผู้บังคับบัญชาในเรื่องที่กฎหมายบัญญัติให้เป็นอำนาจหน้าที่ของผู้บังคับบัญชาได้

คำบังคับของศาลปกครองในกรณีพิพาทเกี่ยวกับการเลื่อนขั้นเงินเดือน

	เมื่อถึงเดือนกันยายนอันเป็นเดือนที่มีกำไรพิจารณาเลื่อนขั้นเงินเดือนของหน่วยราชการต่าง ๆ ข้าราชการบางคนอาจจะขะมักเขม้นกับการทำงานเพื่อให้บรรลุข้อตกลงในการปฏิบัติงานโดยมีความมุ่งหมายผู้บังคับบัญชาพิจารณาเลื่อนขั้นเงินเดือนให้แก่ตนเอง ซึ่งเป็นธรรมดาที่บางคนอาจจะสมหวังจากการได้เลื่อนขั้นเงินเดือน แต่บางคนอาจผิดหวังเนื่องจากไม่ได้รับการประเมินให้เลื่อนขั้นเงินเดือน เนื่องจากทำงานไม่บรรลุผลหรือไม่มีประสิทธิภาพดีเทียบเท่าคนอื่น โดยผู้ที่ไม่ได้รับการเลื่อนขั้นเงินเดือนนั้นอาจจะไม่พอใจในการประเมินผลดังกล่าว และอาจนำคดีมาฟ้องขอให้ศาลปกครองเยียวยาความเดือดร้อนให้แก่ตนเองได้ ซึ่งศาลปกครองจะมีอำนาจพิจารณาพิพากษาเพื่อแก้ไขความเดือดร้อนเสียหายให้แก่ข้าราชการผู้นั้นได้มากน้อยเพียงใดนั้น สามารถหาคำตอบได้จากคำพิพากษาศาลปกครองสูงสุดที่ อ. ๔๐๗/๒๕๕๑

	ข้อเท็จจริงมีอยู่ว่า ผู้ฟ้องคดีปฏิบัติหน้าที่ในตำแหน่งปลัดเทศบาลตำบลโนนสูงเปลือย มูลกรณีพิพาทเกิดจากการพิจารณาเลื่อนขั้นเงินเดือนประจำปี ๒๕๔๕ ในรอบครึ่งปีหลังซึ่งเป็นการประเมินผลการปฏิบัติงานของพนักงานเทศบาลระหว่างวันที่ ๑ ตุลาคม ๒๕๔๕ ถึงวันที่ ๓๑ มีนาคม ๒๕๔๖โดยนายกเทศมนตรีตำบลโนนสูงเปลือย (ผู้ถูกฟ้องคดีที่ ๒)

ซึ่งเป็นผู้บังคับบัญชาผู้มีอำนาจหน้าที่ประเมินผลการปฏิบัติงานของผู้ฟ้องคดี ได้ประเมินผลการปฏิบัติงานของผู้ฟ้องคดีโดยมีคะแนนประเมินทั้งปีจำนวน ๑๖๒ คะแนน จากคะแนนเต็ม ๔๐๐ คะแนน หรือ ๔๐.๕๐% ซึ่งเป็นคะแนนประเมินที่ต่ำกว่า ๕๐% จึงอยู่ในระดับ “ต้องปรับปรุง” และมีข้อเสนอในการเลื่อนขั้นเงินเดือน (ผลการประเมินทั้งปี) ของผู้ฟ้องคดีว่าไม่ควรเลื่อนขั้นเงินเดือน โดยผู้ถูกฟ้องคดีที่ ๒ ได้มีคำสั่งเทศบาลตำบลโนนสูงเปลือยที่ ๑๔๖/๒๕๔๕ เรื่อง การเลื่อนขั้นเงินเดือนพนักงานเทศบาลสามัญครั้งที่ ๒ ประจำปี พ.ศ. ๒๕๔๕ (ตุลาคม ๒๕๔๕ ถึง มีนาคม ๒๕๔๖) ไม่เลื่อนขั้นเงินเดือนให้แก่ผู้ฟ้องคดี ผู้ฟ้องคดีจึงได้มีหนังสือร้องทุกข์ต่อประธานกรรมการพนักงานเทศบาลจังหวัด ซึ่งคณะกรรมการดังกล่าวพิจารณาแล้วมีมติยกคำร้องทุกข์ของผู้ฟ้องคดี ผู้ฟ้องคดีจึงนำคดีมาฟ้องต่อศาลปกครอง ขอให้เพิกถอนคำสั่งไม่เลื่อนขั้นเงินเดือนข้างต้น และให้พิจารณาเลื่อนขั้นเงินเดือนให้กับผู้ฟ้องคดีไม่น้อยกว่า ๐.๕ ขั้น

	ศาลปกครองชั้นต้นวินิจฉัยว่า ก่อนการประเมินผลการปฏิบัติงานครั้งที่ ๒ ประจำปีงบประมาณ ๒๕๔๕ ผู้ถูกฟ้องคดีที่ ๒ มิได้แจ้งผลการประเมินครั้งที่ ๑ เพื่อให้โอกาสแก่ผู้ฟ้องคดีในการแก้ไขปรับปรุงการทำงานของตน การประเมินผลการปฏิบัติงานของผู้ฟ้องคดีครั้งที่ ๒ ประจำปีงบประมาณ ๒๕๔๕ โดยผู้ถูกฟ้องคดีที่ ๒ จึงไม่ถูกต้องตามรูปแบบ ขั้นตอน หรือวิธีการอันเป็นสาระสำคัญ เป็นเหตุให้คำสั่งเลื่อนขั้นเงินเดือนเฉพาะในส่วนที่เกี่ยวกับผู้ฟ้องคดีเป็นคำสั่งที่ไม่ชอบด้วยกฎหมาย

จึงพิพากษาให้เพิกถอนคำสั่งเลื่อนขั้นเงินเดือนประจำปีงบประมาณ ๒๕๔๕ ครั้งที่ ๒ ของผู้ฟ้องคดีเฉพาะในส่วนที่เกี่ยวกับผู้ฟ้องคดี และให้ผู้ถูกฟ้องคดีที่ ๒ ประเมินผลการปฏิบัติราชการของผู้ฟ้องคดีในช่วงเวลาดังกล่าวใหม่ให้ถูกต้องตามกฎหมายต่อไป

	ผู้ฟ้องคดีอุทธรณ์ว่ามิได้มีคำขอให้ผู้ถูกฟ้องคดีที่ ๒ ประเมินผลการปฏิบัติงานของตนเองใหม่ แต่ประสงค์ให้ศาลพิพากษาให้ผู้ถูกฟ้องคดีที่ ๒ ออกคำสั่งเลื่อนขั้นเงินเดือนประจำปีงบประมาณ ๒๕๔๕ครั้งที่ ๒ ให้แก่ตนไม่น้อยกว่า ๐.๕ ขั้น

	ศาลปกครองสูงสุดวินิจฉัยว่า เมื่อผู้ฟ้องคดีฟ้องว่าผู้ถูกฟ้องคดีที่ ๒ ประเมินผลการปฏิบัติงานของผู้ฟ้องคดีไม่ถูกต้องตามกฎหมายและใช้ดุลพินิจโดยไม่ชอบ อันเป็นกรณีพิพาทตามมาตรา ๙ วรรคหนึ่ง (๑) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ โดยต่อมาศาลปกครองชั้นต้นพิพากษาให้เพิกถอนคำสั่งพิพาท และให้ผู้ถูกฟ้องคดีที่ ๒ ประเมินผลการปฏิบัติราชการของผู้ฟ้องคดีในปีงบประมาณ ๒๕๔๕ ครั้งที่ ๒ ใหม่ให้ถูกต้องตามกฎหมายต่อไป จึงเป็นการออกคำบังคับเพื่อให้ผู้ถูกฟ้องคดีที่ ๒ ปฏิบัติตามที่มาตรา ๗๒ วรรคหนึ่ง (๑) แห่งพระราชบัญญัติดังกล่าวบัญญัติไว้แล้ว การที่ผู้ฟ้องคดีอุทธรณ์ขอให้ศาลปกครองสูงสุดพิจารณาพิพากษาให้ผู้ถูกฟ้องคดีที่ ๒ ออกคำสั่งเลื่อนขั้นเงินเดือนประจำปีงบประมาณ ๒๕๔๕ ครั้งที่ ๒ ให้ผู้ฟ้องคดีไม่น้อยกว่า ๐.๕ ขั้น นั้น ศาลเห็นว่า กรณีเกี่ยวกับการเลื่อนขั้นเงินเดือนนั้น

กฎหมายบัญญัติให้ผู้ถูกฟ้องคดีที่ ๒ เป็นเจ้าหน้าที่ผู้มีอำนาจหน้าที่ในการออกคำสั่งเลื่อนขั้นเงินเดือนและค่าจ้างของข้าราชการพนักงาน และลูกจ้างขององค์กรปกครองส่วนท้องถิ่นตามนัยมาตรา ๑๕ ประกอบกับมาตรา ๒๓ วรรคหก แห่งพระราชบัญญัติระเบียบบริหารงานบุคคลส่วนท้องถิ่น พ.ศ. ๒๕๔๒ การพิจารณาว่าผู้ฟ้องคดีควรจะได้รับการเลื่อนขั้นเงินเดือนจำนวนกี่ขั้นหรือไม่ เพียงใด เป็นกรณีที่ขึ้นอยู่กับการประเมินผลการปฏิบัติราชการซึ่งเกี่ยวกับสมรรถนะในการปฏิบัติงาน และผลงานของผู้ฟ้องคดีมาเป็นองค์ประกอบในการพิจารณาตามที่ผู้ถูกฟ้องคดีที่ ๒ ซึ่งเป็นผู้บังคับบัญชาจะเห็นสมควรภายใต้กรอบที่กฎหมายกำหนด ศาลปกครองไม่อาจก้าวล่วงเข้าไปพิจารณาสั่งเลื่อนขั้นเงินเดือนให้แก่ผู้ฟ้องคดีได้ อย่างไรก็ตาม หากภายหลังผู้ถูกฟ้องคดีที่ ๒ ได้ประเมินผลการปฏิบัติงานของผู้ฟ้องคดีใหม่ให้เป็นไปตามคำพิพากษาของศาลปกครองแล้ว หากผู้ฟ้องคดีเห็นว่าประเมินผลการปฏิบัติงานของผู้ถูกฟ้องคดีที่ ๒ ยังไม่ถูกต้องหรือไม่ชอบด้วยกฎหมายอย่างไร ผู้ฟ้องคดีก็สามารถนำคดีมาฟ้องต่อศาลปกครองได้เป็นคดีใหม่ภายในกำหนดเวลาการฟ้องคดี จึงพิพากษายืนตามคำพิพากษาของศาลปกครองชั้นต้น

	จากคำวินิจฉัยของศาลปกครองสูงสุดข้างต้นอาจสรุปได้ว่า ในการออกคำบังคับของศาลปกครองนั้นไม่ใช่ว่าศาลจะสามารถออกคำบังคับตามคำขอของผู้ฟ้องคดีได้ในทุกกรณี โดยศาลจะออกคำบังคับได้แค่ไหนเพียงใดนั้น ต้องเป็นไปตามที่บัญญัติไว้ในมาตรา ๗๒ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ เป็นสำคัญ

นอกจากนั้น แม้ศาลปกครองจะมีอำนาจตรวจสอบความชอบด้วยกฎหมายในการใช้ดุลพินิจของผู้บังคับบัญชาก็ตาม แต่ก็ไม่สามารถก้าวล่วงเข้าไปใช้ดุลพินิจแทนผู้บังคับบัญชาในเรื่องที่กฎหมายบัญญัติให้เป็นอำนาจหน้าที่ของผู้บังคับบัญชานั้นได้

เรื่องที่ ๑๖
การกระทำเพื่อประโยชน์สาธารณะ...
ที่ไม่ชอบด้วยกฎหมาย

คำพิพากษาศาลปกครองสูงสุดที่ อ.๔๑๖/๒๕๕๑

สาระสำคัญ

	เทศบาลก่อสร้างโครงหลังคากระเบื้องเพื่อทำตลาดนัด ทำให้ผู้ฟ้องคดีได้รับความเดือดร้อนไม่สามารถเข้าออกบ้านที่อยู่อาศัยได้โดยสะดวก เมื่อความเดือดร้อนมีอยู่ตลอดเวลา จึงมีสิทธิฟ้องคดีเมื่อใดก็ได้ และถึงแม้จะเป็นการดำเนินการเพื่อประโยชน์สาธารณะ ตามพระราชบัญญัติเทศบาล พ.ศ. ๒๔๙๖ แต่ก็มิได้เป็นการใช้อำนาจเพื่อประโยชน์ต่อการจราจรสาธารณะทางบก อันเป็นวัตถุประสงค์ของพระราชบัญญัติทางหลวง พ.ศ. ๒๕๓๕กรณีจึงเป็นการกระทำละเมิด

		หลักกฎหมาย/บรรทัดฐานที่เกี่ยวข้อง

	การดำเนินการใด ๆ ของฝ่ายปกครองนั้น แม้จะเป็นการดำเนินการเพื่อประโยชน์สาธารณะตามที่มีกฎหมายกำหนดให้อำนาจไว้ก็ตาม แต่การดำเนินการหรือการใช้อำนาจจะต้องคำนึงถึงบทบัญญัติของกฎหมายฉบับอื่น ๆ ที่เกี่ยวข้องประกอบกันไปด้วย เนื่องจากหากเป็นการดำเนินการหรือเป็นการใช้อำนาจที่ขัดหรือแย้งกับกฎหมายฉบับอื่นแล้ว แม้จะมีวัตถุประสงค์เพื่อประโยชน์สาธารณะ แต่ก็อาจเป็นการใช้อำนาจหรือเป็นการดำเนินการที่ไม่ชอบด้วยกฎหมายได้

การกระทำเพื่อประโยชน์สาธารณะ...ที่ไม่ชอบด้วยกฎหมาย

	การจัดทำบริการสาธารณะหรือการกระทำเพื่อประโยชน์สาธารณะเป็นการดำเนินการของฝ่ายปกครองที่จัดทำขึ้นโดยมีวัตถุประสงค์หลักเพื่อตอบสนองความต้องการของประชาชนโดยส่วนรวม ซึ่งการกระทำเพื่อประโยชน์สาธารณะนี้ฝ่ายปกครองจะต้องดำเนินการไปตามวัตถุประสงค์และภายในขอบเขตอำนาจตามที่กฎหมายบัญญัติไว้ หากเป็นการกระทำไปโดยไม่มีอำนาจหรือนอกเหนืออำนาจก็จะถือว่าการกระทำนั้นเป็นการกระทำที่ไม่ชอบด้วยกฎหมาย อย่างไรก็ตาม ในบางกรณีแม้จะเป็นการกระทำไปโดยมีวัตถุประสงค์เพื่อประโยชน์สาธารณะและตามที่กฎหมายได้บัญญัติให้อำนาจไว้ แต่หากการกระทำนั้นขัดหรือแย้งกับบทบัญญัติหรือวัตถุประสงค์ของกฎหมายฉบับอื่น การกระทำนั้นก็ย่อมเป็นการกระทำที่ไม่ชอบด้วยกฎหมายได้ และหากมีความเสียหายเกิดขึ้น หน่วยงานทางปกครองผู้ก่อให้เกิดความเสียหายก็จำเป็นต้องเยียวยาความเสียหายให้กับผู้ที่ได้รับผลจากการกระทำของหน่วยงานทางปกครองด้วย ดังเช่นกรณีตัวอย่างซึ่งปรากฏตามคำพิพากษาของศาลปกครองสูงสุดที่ อ.๔๑๖/๒๕๕๑ ต่อไปนี้

	คดีดังกล่าวเป็นกรณีที่เทศบาลตำบลได้รับมอบทางหลวงมาจากแขวงการทาง กรมทางหลวง โดยในขณะรับมอบนั้นพื้นผิวจราจรเป็นพื้นลาดยาง ต่อมา เทศบาลตำบลได้ดำเนินการก่อสร้างถนนดังกล่าวเป็นถนนคอนกรีต

นอกจากนั้น ยังได้ก่อสร้างโครงเหล็กหลังคากระเบื้องเพื่อจัดทำเป็นตลาดในบริเวณไหล่ทางหลวงซึ่งอยู่ติดกับที่ดินและอาคารของผู้ฟ้องคดีที่ ๑ ที่ผู้ฟ้องที่ ๒ ถึงผู้ฟ้องคดีที่ ๗ ได้เช่าอยู่อาศัยและประกอบธุรกิจค้าขาย โดยเทศบาลตำบลให้เหตุผลในการก่อสร้างโครงเหล็กหลังคากระเบื้องว่า เพื่อทำให้สภาพของตลาดสดถูกสุขลักษณะ เป็นการบรรเทาความเดือดร้อนของประชาชน ผู้ค้าและผู้ซื้อสินค้าที่ค้าขายกลางแจ้ง โดยการก่อสร้างดังกล่าวอยู่นอกพื้นผิวจราจร มีการเทพื้นคอนกรีตเว้นช่องทางเข้าออกเพื่อเป็นเส้นทางให้รถยนต์สามารถเข้าออกผ่านใต้หลังคาโครงเหล็กออกสู่พื้นผิวของทางหลวงได้ รวมทั้งมีการติดตั้งรางน้ำฝนและจัดให้มีชายคาห่างจากอาคารที่ผู้ฟ้องคดีทั้งเจ็ดครอบครองอยู่เป็นระยะหนึ่งเมตรผู้ฟ้องคดีทั้งเจ็ดเห็นว่าโครงเหล็กหลังคากระเบื้องข้างต้นซึ่งปลูกสร้างตลอดแนวด้านหน้าของอาคารของผู้ฟ้องคดีทำให้บดบังทัศนวิสัยและปิดบังทิศทางลม ทำให้ที่ดินของผู้ฟ้องคดีที่ ๑ เสื่อมราคาและทำให้ผู้ฟ้องคดีทั้งเจ็ดไม่ได้รับความสะดวกในการเข้าออกอาคารที่อยู่อาศัยรวมทั้งทำให้ค้าขายได้น้อยลง ก่อให้เกิดความเสียหายและเดือดร้อนรำคาญ ผู้ฟ้องคดีทั้งเจ็ดจึงนำคดีมาฟ้องต่อศาลปกครองขอให้เทศบาลตำบลรื้อถอนโครงเหล็กหลังคากระเบื้องดังกล่าว

	ศาลปกครองสูงสุดวินิจฉัยว่า การที่เทศบาลตำบลก่อสร้างโครงเหล็กหลังคากระเบื้องโดยมีระยะห่างจากชายคาอาคารของผู้ฟ้องคดีเพียงหนึ่งเมตร จึงบดบังหน้าอาคารที่ผู้ฟ้องคดีทั้งเจ็ดอาศัยอยู่


หน้า106

และแม้ว่าจะมีการเว้นทางเข้าออกอาคารสู่ถนนให้รถยนต์สามารถแล่นผ่านได้ แต่โดยสภาพของตลาดสดที่มีผู้คนและยานพาหนะคับคั่ง ย่อมทำให้ผู้ฟ้องคดีทั้งเจ็ดไม่ได้รับความสะดวกในการเข้าออกอาคารที่ใช้พักอาศัยและค้าขายเท่าที่ควร ผู้ฟ้องคดีทั้งเจ็ดจึงเป็นผู้ได้รับความเดือดร้อนหรือเสียหายจากการปลูกสร้างโครงหลังคาดังกล่าว และมีสิทธิฟ้องคดีตามมาตรา ๔๒ วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ นอกจากนั้น แม้เทศบาลตำบลจะกล่าวอ้างว่าได้มีการตั้งวางแผงขายของในบริเวณพิพาทมาก่อนที่เทศบาลตำบลจะได้รับมอบทางหลวงก็ตาม แต่โดยที่มาตรา ๔๔ แห่งพระราชบัญญัติทางหลวง พ.ศ. ๒๕๓๕ กำหนดห้ามมิให้ผู้ใดซื้อ ขาย แจกจ่าย หรือเรี่ยไรบนทางจราจรและไหล่ทาง ดังนั้น การที่มีการตั้งวางแผงขายของในบริเวณดังกล่าวจึงเป็นการกระทำที่ไม่ถูกต้องมาตั้งแต่ต้น ข้อกล่าวอ้างของเทศบาลตำบลในกรณีนี้จึงฟังไม่ขึ้น นอกจากนั้นข้อกล่าวอ้างของเทศบาลตำบลที่ว่าผู้ฟ้องคดีทั้งเจ็ดใช้สิทธิโดยไม่สุจริต เนื่องจากปล่อยให้มีการก่อสร้างโครงหลังคาตลาดจนแล้วเสร็จ จึงนำคดีมาฟ้องต่อศาลเพื่อเป็นการกลั่นแกล้งนั้น เมื่อปรากฏว่ากรณีที่เกิดขึ้นเป็นกรณีที่ผู้ฟ้องคดีทั้งเจ็ดเป็นผู้ได้รับความเดือดร้อนเสียหายจากการกระทำของเทศบาลตำบลอยู่ตลอดเวลา ผู้ฟ้องคดีทั้งเจ็ดจึงเป็นผู้มีสิทธิที่จะฟ้องคดีต่อศาลเมื่อใดก็ได้ภายในอายุความหรือระยะเวลาการฟ้องคดี อีกทั้งไม่ปรากฏข้อเท็จจริงว่าผู้ฟ้องคดีมีเจตนากลั่นแกล้งหรือใช้สิทธิเพียงเพื่อให้เกิดความเสียหายแก่เทศบาลตำบลข้อกล่าวอ้างในกรณีหลังนี้จึงฟังไม่ขึ้นเช่นกัน

	สำหรับในส่วนที่เกี่ยวกับความรับผิดของเทศบาลตำบลนั้นแม้ว่าเทศบาลตำบลจะมีอำนาจในการจัดให้มีตลาดในพื้นที่เขตเทศบาลตามมาตรา ๕๑ (๓) แห่งพระราชบัญญัติเทศบาล พ.ศ. ๒๔๙๖ ก็ตาม แต่การที่เทศบาลตำบลจะดำเนินการจัดสร้างโครงหลังคาตลาดขึ้นเพื่อจัดทำเป็นตลาดบนพื้นที่ไหล่ทางของทางหลวงได้นั้น เป็นกรณีที่ต้องพิจารณาว่าเป็นการใช้อำนาจที่สอดคล้องกับวัตถุประสงค์ของพระราชบัญญัติทางหลวง พ ศ. ๒๕๓๕ อันเป็นกฎหมายเฉพาะซึ่งควบคุมการดำเนินการใด ๆ บนทางหลวงหรือไม่ และโดยที่กฎหมายว่าด้วยทางหลวงมีวัตถุประสงค์ในการควบคุมดูแลรักษาทางหลวงเพื่อประโยชน์ทางด้านการจราจรสาธารณะทางบก เมื่อเทศบาลตำบลก่อสร้างโครงหลังคาตลาดบนไหล่ทางในเขตทางหลวงเพื่อจัดให้เป็นตลาดสด แม้จะเป็นการดำเนินการเพื่อประโยชน์สาธารณะ ในการจัดให้มีตลาดและบำรุงส่งเสริมการทำมาหากินของราษฎรตามพระราชบัญญัติเทศบาล พ.ศ. ๒๔๙๖ แต่ก็มิได้เป็นการใช้อำนาจเพื่อประโยชน์ต่อการจราจรสาธารณะทางบก อันเป็นวัตถุประสงค์ที่พระราชบัญญัติทางหลวง พ.ศ. ๒๕๓๕ ให้อำนาจไว้ การกระทำของเทศบาลตำบลจึงเป็นการกระทำที่ไม่ชอบด้วยกฎหมายและอาจก่อให้เกิดปัญหาต่อการจราจรในทางหลวง ดังนั้น เมื่อการใช้อำนาจของเทศบาลตำบลในการก่อสร้างโครงหลังคาตลาดบนไหล่ทางในเขตทางหลวงทำให้ผู้ฟ้องคดีทั้งเจ็ดได้รับความเสียหาย

กรณีจึงเป็นการกระทำละเมิดต่อผู้ฟ้องคดีทั้งเจ็ด ศาลจึงพิพากษาให้เทศบาลตำบลดำเนินการรื้อถอนโครงหลังคาดังกล่าวภายในเวลาที่ศาลกำหนด

	จากคำพิพากษาของศาลปกครองสูงสุดข้างต้นแสดงให้เห็นว่า การดำเนินการใด ๆ ของฝ่ายปกครองนั้น แม้จะเป็นการดำเนินการเพื่อประโยชน์สาธารณะตามที่มีกฎหมายกำหนดให้อำนาจไว้ก็ตาม แต่การดำเนินการหรือการใช้อำนาจดังกล่าวนั้น ก็จำเป็นต้องคำนึงถึงบทบัญญัติของกฎหมายฉบับอื่น ๆ ที่เกี่ยวข้องประกอบกันไปด้วย เนื่องจากหากเป็นการดำเนินการหรือเป็นการใช้อำนาจที่ขัดหรือแย้งกับกฎหมายฉบับอื่นแล้วแม้จะมีวัตถุประสงค์เพื่อประโยชน์สาธารณะ แต่ก็อาจเป็นการใช้อำนาจหรือเป็นการดำเนินการที่ไม่ชอบด้วยกฎหมายได้

เรื่องที่ ๑๗
ข้าราชการกับสำนึกลึกซึ้งในหน้าที่... 
ตอนที่ ๒ การทุจริตต่อหน้าที่ราชการ

คำพิพากษาศาลปกครองสูงสุดที่ อ. ๗/๒๕๕๒ และ อ.๑๗๖/๒๕๕๒

สาระสำคัญ

	ข้าราชการมีพฤติการณ์เรียกรับเงินจากราษฎรเพื่อเป็นค่าตอบแทนในการออกโฉนด หรือเรียกรับเงินเพื่อช่วยเหลือทางคดี เป็นการกระทำการอันได้ชื่อว่าเป็นผู้ประพฤติชั่วอย่างร้ายแรง เป็นความผิดวินัยอย่างร้ายแรงตามพระราชบัญญัติระเบียบข้าราชการพลเรือน พ.ศ.๒๕๓๕

		หลักกฎหมาย/บรรทัดฐานที่เกี่ยวข้อง

	ข้าราชการจะต้องมีความซื่อสัตย์ สุจริต แต่สิ่งสำคัญต้องสำนึกในหน้าที่ว่าเมื่อเป็นข้าราชการแล้ว ย่อมมีหน้าที่ต้องปฏิบัติให้ถูกต้องตามกฎและระเบียบของทางราชการ โดยไม่ทำการทุจริตต่อหน้าที่ราชการ อันจะนำมาซึ่งความเสียหายต่อชื่อเสียงและเกียรติภูมิของตนเองและครอบครัว


หน้า110

ข้าราชการกับสำนึกลึกซึ้งในหน้าที่... ตอนที่ ๒ การทุจริตต่อหน้าที่ราชการ

	ปัจจุบันเป็นที่ยอมรับว่าข้าราชการเป็นกลไกสำคัญในการบริหารราชการภาครัฐ เพราะข้าราชการคือผู้ให้บริการประชาชน บำบัดทุกข์ บำรุงสุข โดยการปฏิบัติหน้าที่ของข้าราชการในทุกตำแหน่งล้วนแต่เป็นงานที่เกี่ยวข้องกับผลประโยชน์ของประเทศทั้งในทางตรงและทางอ้อม จึงจำเป็นอย่างยิ่งที่ข้าราชการจะต้องทำตนให้เป็นที่เชื่อถือของประชาชนมีความซื่อสัตย์ สุจริต มีจิตสำนึกในการให้บริการประชาชน โดยการทำตนเป็นคนดีอยู่ในระเบียบวินัย ตั้งใจปฏิบัติราชการด้วยความเอาใจใส่ระมัดระวังรักษาประโยชน์ของทางราชการ หากข้าราชการไม่อยู่ในระเบียบวินัยอันดี นอกจากจะทำให้เสื่อมเสียเกียรติและศักดิ์ศรีของความเป็นข้าราชการแล้ว ยังทำให้ประชาชนขาดความเชื่อถือเชื่อมั่นอีกด้วย โดยวินัยข้าราชการถือเป็นปัจจัยหนึ่งที่จะช่วยให้การปฏิบัติราชการมีประสิทธิภาพและเกิดประสิทธิผล ซึ่งมีความสำคัญทั้งต่องานของราชการเป็นส่วนรวม และต่อตัวข้าราชการเอง

	โดยในส่วนของ “การทุจริตต่อหน้าที่ราชการ” นั้น เป็นความผิดวินัยอย่างร้ายแรงตามมาตรา ๘๒ แห่งพระราชบัญญัติระเบียบข้าราชการพลเรือน พ.ศ. ๒๕๓๕ อันเป็นกรณีที่เจ้าหน้าที่ของรัฐปฏิบัติหรือละเว้นการปฏิบัติหน้าที่ราชการโดยมิชอบ

เพื่อเอื้อประโยชน์แก่ตนเองหรือบุคคลใดบุคคลหนึ่งหรือกลุ่มใดกลุ่มหนึ่งให้ได้ประโยชน์ที่มิควรได้ ซึ่งฐานความผิดดังกล่าวมีโทษสูงสุดถึงไล่ออกจากราชการเลยทีเดียว อันจะทำให้ผู้ถูกลงโทษไม่มีสิทธิได้รับเงินบำเหน็จบำนาญ ซึ่งกรณีดังกล่าวศาลปกครองได้เคยมีคำวินิจฉัยเกี่ยวกับประเด็นการทุจริตต่อหน้าที่ราชการไว้หลายกรณี ดังปรากฏตามตัวอย่างต่อไปนี้

	กรณีที่ ๑ กรณีมีพฤติการณ์เรียกรับเงินจากราษฎรเพื่อเป็นค่าตอบแทนในการออกโฉนดที่ดิน : มีข้อเท็จจริงว่าได้มีหนังสือร้องเรียนเกี่ยวกับการเดินสำรวจออกโฉนดที่ดินว่าเจ้าหน้าที่เรียกรับเงินในการเดินสำรวจออกโฉนดที่ดิน อธิบดีกรมที่ดิน (ผู้ถูกฟ้องคดี) จึงตั้งคณะกรรมการสอบสวนขึ้น ผลการสอบสวนสรุปว่า พฤติการณ์ของผู้ฟ้องคดียังไม่ต้องด้วยความผิดตามมาตรา ๘๒ แห่งพระราชบัญญัติระเบียบข้าราชการพลเรือน พ.ศ. ๒๕๓๕ แต่เนื่องจากกรณีข้อกล่าวหาร้องเรียนว่าเรียกหรือรับเงินจากการปฏิบัติหน้าที่ ทำให้เสื่อมเสียชื่อเสียง เกียรติศักดิ์ของข้าราชพลเรือน เห็นควรลงโทษตัดเงินเดือน ๕% เป็นเวลา ๓ เดือน ต่อมา กรมที่ดินพิจารณาแล้วเห็นว่า กรณีนาง ท. ให้ถ้อยคำทั้งในชั้นสืบสวนข้อเท็จจริงและชั้นสอบสวนทางวินัยว่าได้จ่ายเงิน ๒,๐๐๐ บาท ให้แก่นาย ศ. ช่างรังวัด แม้จะไม่ได้ระบุนามสกุลและเมื่อช่างทำการรังวัดปักเขตในการเดินสำรวจท้องที่ คือ ผู้ฟ้องคดี กรณีจึงมีพฤติการณ์อันควรสงสัยว่าผู้ฟ้องคดีเรียกหรือรับเงินจากราษฎร

อันเป็นความผิดวินัยอย่างร้ายแรงตามมาตรา ๘๒ วรรคสาม แห่งพระราชบัญญัติดังกล่าว แต่เมื่อการสอบสวนไม่ได้ความแน่ชัดพอที่จะฟังลงโทษได้ ถ้าให้รับราชการต่อไปจะเสียหายแก่ราชการเห็นควรให้ออกจากราชการเพราะมีมลทินมัวหมองในกรณีที่ถูกสอบสวนตามมาตรา ๑๑๖ แห่งพระราชบัญญัติเดียวกัน และ อ.ก.พ. กรมที่ดินพิจารณาเห็นว่า ผู้ฟ้องคดีมีพฤติการณ์เรียกหรือรับเงินจากราษฎรผู้นำเดินสำรวจออกโฉนดที่ดินจริง อันถือเป็นการกระทำผิดวินัยอย่างร้ายแรง จึงลงโทษไล่ผู้ฟ้องคดีออกจากราชการ และผู้ถูกฟ้องคดีได้มีคำสั่งที่ ๓๓๗/๒๕๔๕ ลงวันที่ ๓๑ มกราคม ๒๕๔๕ ลงโทษไล่ผู้ฟ้องคดีออกจากราชการ ผู้ฟ้องคดีจึงฟ้องให้เพิกถอนคำสั่งลงโทษดังกล่าว

	ศาลปกครองสูงสุดวินิจฉัยว่า พระราชบัญญัติระเบียบข้าราชการพลเรือน พ.ศ. ๒๕๓๕ มาตรา ๘๒ วรรคสาม บัญญัติว่า การปฏิบัติหรือละเว้นการปฏิบัติหน้าที่ราชการโดยมิชอบเพื่อให้ตนเองหรือผู้อื่นได้ประโยชน์ที่มิควรได้ เป็นการทุจริตต่อหน้าที่ราชการและเป็นความผิดวินัยอย่างร้ายแรง และมาตรา ๑๐๔ วรรคสอง บัญญัติว่า ในกรณีที่คณะกรรมการสอบสวนที่แต่งตั้งตามมาตรา ๑๐๒ หรือผู้มีอำนาจตามมาตรา ๑๐๒ วรรคสาม วรรคสี่ หรือวรรคห้า แล้วแต่กรณี เห็นว่าข้าราชการพลเรือนสามัญผู้ใดกระทำผิดวินัยอย่างร้ายแรง สมควรลงโทษปลดออกหรือไล่ออกให้ดำเนินการดังนี้ (๒) สำหรับผู้ดำรงตำแหน่งตั้งแต่ระดับ ๗ ลงมา ในราชการบริหารส่วนกลางและส่วนภูมิภาคให้ผู้มีอำนาจสั่งบรรจุตามมาตรา ๕๒ ส่งเรื่องให้ อ.ก.พ. กรม

ซึ่งผู้ถูกกล่าวหาสังกัดอยู่พิจารณา และเมื่อ อ.ก.พ. กรมมีมติเป็นประการใด ให้ผู้มีอำนาจบรรจุดังกล่าวสั่งหรือปฏิบัติให้เป็นไปตามนั้น ทั้งนี้ ภายใต้บังคับ (๑) เมื่อครั้งที่ผู้ฟ้องคดีรับราชการตำแหน่งช่างรังวัดระดับ ๓ กลุ่มปฏิบัติการรังวัดและออกหนังสือแสดงสิทธิในที่ดิน มีเรื่องร้องเรียนว่ามีการเรียกรับเงินในการนำเดินสำรวจออดโฉนดที่ดินเพื่อเปลี่ยนชื่อตามหลักฐานใบจอง และเรียกรับเงินในการรังวัดออกโฉนดที่ดินจากหลักฐาน น.ส. ๓ ดังนั้น พฤติการณ์ดังกล่าวของผู้ฟ้องคดีที่เรียกหรือรับเงินจากราษฎรผู้นำเดินสำรวจออกโฉนดที่ดินเพื่อเป็นค่าตอบแทนในการออกโฉนดที่ดินจริง อันเป็นความผิดวินัยอย่างร้ายแรงตามมาตรา ๘๒ วรรคสาม และมาตรา ๙๘ วรรคสองแห่งพระราชบัญญัติดังกล่าว การที่ผู้ถูกฟ้องคดีซึ่งเป็นผู้มีอำนาจสั่งบรรจุ ปฏิบัติตามมติ อ.ก.พ. กรมที่ดิน ที่มีมติให้ไล่ผู้ฟ้องคดีออกจากราชการอาศัยอำนาจตามมาตรา ๑๐๔ วรรคสองแห่งพระราชบัญญัติเดียวกัน จึงชอบด้วยกฎหมาย แม้ราษฎรผู้นำเดินสำรวจจะให้ถ้อยคำขัดแย้งกันเรื่องที่ดินพิพาทมีหลักฐานใบจองหรือไม่ ก็มิใช่สาระสำคัญที่จะทำให้ถ้อยคำของราษฎรดังกล่าวเกี่ยวกับพฤติการณ์ของเจ้าหน้าที่รังวัดที่เรียกรับเงินไม่มีน้ำหนักน่าเชื่อถือแต่อย่างใด ประกอบกับราษฎรผู้นำเดินสำรวจได้ให้ถ้อยคำสอดคล้องกัน ทั้งในชั้นสอบสวนข้อเท็จจริงและชั้นสอบสวนทางวินัยว่าได้จ่ายเงินให้แก่ช่างรังวัด กรณีจึงเชื่อได้ว่าผู้ฟ้องคดีมีพฤติการณ์เรียกรับเงินจากราษฎรจริง

การที่ผู้ถูกฟ้องคดีมีคำสั่งลงโทษไล่ออกจากราชการจึงชอบด้วยกฎหมาย(คำพิพากษาศาลปกครองสูงสุดที่ อ. ๗/๒๕๕๒)

	กรณีที่ ๒ กรณีมีพฤติการณ์เรียกรับเงินเพื่อช่วยเหลือทางคดี : มีข้อเท็จจริงว่า เดิมผู้ฟ้องคดีเป็นข้าราชการตำรวจ เมื่อวันที่ ๑๒ พฤศจิกายน ๒๕๔๐ ได้นำกำลังเข้าจับกุมนาย ศ. พร้อมด้วยรถยนต์บรรทุกสิบล้อซึ่งบรรทุกไม้แปรรูปผิดกฎหมายแล้วนำส่งพนักงานสอบสวน ผู้ฟ้องคดีถูกตั้งกรรมการสอบสวนทางวินัยกรณีถูกกล่าวหาว่า นาย ล. เจ้าของรถยนต์บรรทุกไม้ที่ผู้ฟ้องคดีจับกุมได้ไปพบผู้ฟ้องคดี ที่บ้านพัก โดยขอร้องไม่ให้ผู้ฟ้องคดีจับกุม ผู้ฟ้องคดีจึงได้เรียกร้องเงิน ๔๐,๐๐๐ บาท ในการไม่จับกุม ผลการสอบสวนทางวินัยคณะกรรมการสอบสวนเห็นว่า ผู้ฟ้องคดีน่าจะกระทำผิดตามข้อกล่าวหาจริง อันเป็นความผิดวินัยอย่างร้ายแรงฐานกระทำการอื่นใดอันได้ชื่อว่าเป็นผู้ประพฤติชั่วอย่างร้ายแรงตามมาตรา ๑๐๔ แห่งพระราชบัญญัติระเบียบข้าราชการพลเรือน พ.ศ. ๒๕๓๕ เห็นควรลงโทษปลดออกจากราชการ แต่สำนักงานตำรวจแห่งชาติเห็นว่า พฤติการณ์ของผู้ฟ้องคดีเป็นการทุจริตต่อหน้าที่ราชการและเป็นการประพฤติชั่วอย่างร้ายแรงตามมาตรา ๘๒ วรรคสาม และมาตรา ๙๘ วรรคสอง แห่งพระราชบัญญัติดังกล่าว เห็นควรลงโทษไล่ออกจากราชการ ผู้บัญชาการตำรวจแห่งชาติ (ผู้ถูกฟ้องคดีที่ ๑) จึงมีคำสั่งลงโทษไล่ผู้ฟ้องคดีออกจากราชการ แต่ผู้ฟ้องคดีเห็นว่าคำสั่งดังกล่าวเป็นคำสั่งที่ไม่ชอบด้วยกฎหมาย จึงนำคดีมาฟ้องศาล

	ศาลปกครองสูงสุดวินิจฉัยว่าเมื่อคณะกรรมการสอบสวนได้สอบปากคำผู้ที่เกี่ยวข้องที่ให้การว่า ตนกับพรรคพวกได้ไปพบผู้ฟ้องคดีที่บ้านพักเพื่อขอร้องไม่ให้จับกุม ผู้ฟ้องคดีบอกว่าหากไม่จับกุมให้จ่ายเงิน ๔๐,๐๐๐ บาท โดยให้นำเงินไปมอบให้ผู้ฟ้องคดีที่สถานีตำรวจ ต่อมา ผู้ฟ้องคดีได้มาที่สถานีตำรวจตามที่ตกลงไว้และได้หยิบเงินแล้วขับรถออกไป ในระหว่างที่ตนนำเงินออกมาวางบนโต๊ะนั้นเห็นพันตำรวจโท ส. กับร้อยตำรวจเอก ท. เดินคุยกันผ่านหน้าห้อง ซึ่งตนคิดว่าบุคคลทั้งสองคงเห็นการส่งมอบเงินให้ผู้ฟ้องคดี ซึ่งพยานให้การในส่วนนี้ตรงกัน และส่วนการให้ถ้อยคำของพันตำรวจโท ส. ให้การว่า ขณะที่ตนกับร้อยตำรวจเอก ท. เดินคุยกันบนชั้นบนของสถานีตำรวจนั้นตนเห็นนาย ล. กับผู้ฟ้องคดีและชายอีกคนหนึ่งยืนคุยกันอยู่ในห้องว่าง เมื่อบุคคลทั้งสามเห็นตนกับร้อยตำรวจเอก ท.เดินผ่านไปจึงหยุดคุยกันตนไม่เห็นขณะที่มอบเงินให้กันแต่อย่างใด และพยานผู้ฟ้องคดีได้ให้ถ้อยคำต่อคณะกรรมการสอบสวนทางวินัยมีสาระสำคัญสอดคล้องกันว่า พยานทั้งสองได้ร่วมกับผู้ฟ้องคดีทำการจับกุมนาย ศ. พร้อมรถยนต์บรรทุกไม้ของกลาง พยานทั้งสองเห็นผู้ฟ้องคดีพูดคุยอยู่กับนาย ล. โดยได้ยินนาย ล. พูดขอให้ช่วยเหลือตน ซึ่งผู้ฟ้องคดีก็กล่าวว่าจะไม่จับกุมแต่ให้ไปที่สถานีตำรวจด้วยกัน เมื่อพิจารณาถ้อยคำของพยานผู้ฟ้องคดีแล้วมีเหตุน่าเชื่อได้ว่าผู้ฟ้องคดีมีพฤติการณ์เรียกและรับเงินจากนาย ล. เพื่อให้ผู้ฟ้องคดีช่วยเหลือเรื่องคดีจริง ส่วนคำให้การของผู้ฟ้องคดีที่ให้การต่อคณะกรรมการสอบสวนว่า

ในวันที่๑๔ พฤศจิกายน ๒๕๔๐ ผู้ฟ้องคดีปฏิบัติหน้าที่อยู่ที่กองร้อยตำรวจตระเวนชายแดนที่ ๒๒๖ ไม่ได้ออกไปที่ใดเลยนั้น ขัดกับคำให้การของพันตำรวจโท ส. ซึ่งเป็นบุคคลภายนอกที่ไม่เกี่ยวข้องกับนาย ล. และไม่มีเรื่องโกรธเคืองผู้ฟ้องคดีที่ให้การว่าพบผู้ฟ้องคดียืนคุยอยู่กับนาย ล. ในวันที่เกิดเหตุ ข้ออ้างของผู้ฟ้องคดีจึงฟังไม่ขึ้น จากพฤติการณ์ดังกล่าวจึงฟังได้ว่าผู้ฟ้องคดีมีการเรียกและรับเงินจากนาย ล. จริง ซึ่งเป็นการปฏิบัติหรือละเว้นการปฏิบัติหน้าที่ราชการโดยมิชอบ เพื่อให้ตนเองหรือผู้อื่นได้ประโยชน์ที่มีควรได้ อันเป็นการทุจริตต่อหน้าที่ราชการ เป็นการกระทำการอื่นใดอันได้ชื่อว่าเป็นผู้ประพฤติชั่วอย่างร้ายแรง อันเป็นความผิดวินัยอย่างร้ายแรง ตามมาตรา ๘๒ วรรคสาม และมาตรา ๙๘ วรรคสอง แห่งพระราชบัญญัติระเบียบข้าราชการพลเรือน พ.ศ. ๒๕๓๕ การที่ผู้ถูกฟ้องคดีที่ ๑ มีคำสั่งไล่ผู้ฟ้องคดีออกจากราชการจึงเป็นการใช้ดุลพินิจโดยชอบด้วยกฎหมาย (คำพิพากษาศาลปกครองสูงสุดที่ อ. ๑๗๖/๒๕๕๒)

	ดังนั้น “ข้าราชการทุกท่าน” จะต้องมีความซื่อสัตย์ สุจริต และสิ่งสำคัญต้องสำนึกในหน้าที่ว่าเมื่อเป็นข้าราชการแล้ว ย่อมมีหน้าที่ต้องปฏิบัติให้ถูกต้องตามกฎและระเบียบของทางราชการ โดยไม่ทำการทุจริตต่อหน้าที่ราชการ เพราะหากกระทำความผิดก็สมควรที่จะได้รับโทษตามควรแก่กรณี ดังตัวอย่างที่ยกมาเป็นอุทาหรณ์ข้างต้น เพื่อมิให้เป็นเยี่ยงอย่างแก่ข้าราชการอื่นอีกต่อไป และประการสำคัญ จะทำให้เกิดความเสื่อมเสียต่อชื่อเสียงและเกียรติยศของตนเองและครอบครัว

เรื่องที่ ๑๘
การยกเลิกการประกวดราคา...
กับสิทธิของผู้เสนอราคาต่ำสุด

คำพิพากษาศาลปกครองสูงสุดที่ อ. ๖๑/๒๕๕๒

สาระสำคัญ

	ผู้ฟ้องคดีเป็นผู้เสนอราคาต่ำสุด และคณะกรรมการเปิดซองประกวดราคาได้เสนอความเห็นให้ว่าจ้างผู้ฟ้องคดี แต่ต่อมาหน่วยงานได้มีประกาศยกเลิกการประกวดราคาโดยอาศัยเพียงรายงานในทางลับของเจ้าหน้าที่ ซึ่งได้ไปสังเกตการณ์การยื่นซองประกวดราคา และพบว่ามีการกระทำในลักษณะเป็นการสมยอมในการเสนอราคา โดยมิได้แจ้งให้ผู้ฟ้องคดีทราบและให้โอกาสผู้ฟ้องคดีได้โต้แย้งแสดงพยานหลักฐาน เป็นการกระทำโดยไม่ถูกต้องตามขั้นตอนหรือวิธีการอันเป็นสาระสำคัญตามที่กฎหมายกำหนดไว้สำหรับการกระทำนั้น

		หลักกฎหมาย/บรรทัดฐานที่เกี่ยวข้อง

	เจ้าหน้าที่ของรัฐผู้มีอำนาจหน้าที่ในการออกคำสั่งทางปกครอง ควรตระหนักถึงความสำคัญในการรับฟังคู่กรณีตามมาตรา ๓๐ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ ก่อนที่จะออกคำสั่งทางปกครองซึ่งมีผลหรืออาจมีผลกระทบต่อสิทธิ เสรีภาพ หรือประโยชน์อันชอบธรรมของบุคคล อันเป็นการปกป้องสิทธิของประชาชนจากการใช้อำนาจตามอำเภอใจของเจ้าหน้าที่ของรัฐ

การยกเลิกการประกวดราคา... กับสิทธิของผู้เสนอราคาต่ำสุด

	พระราชบัญญัติวิธีปฏิบัติราชการทางปกครอง พ.ศ. ๒๕๓๙ บัญญัติให้เจ้าหน้าที่ซึ่งมีอำนาจออกคำสั่งทางปกครองที่มีผลหรืออาจมีผลกระทบต่อสิทธิ เสรีภาพ หรือประโยชน์อันชอบธรรมของบุคคล ต้องรับฟังบุคคลนั้นก่อนที่จะออกคำสั่งทางปกครองมาใช้บังคับ การรับฟังบุคคลซึ่งอาจได้รับผลกระทบจากคำสั่งทางปกครองนี้เป็นการเปิดโอกาสให้ผู้นั้นเข้าไปมีส่วนร่วมในการดำเนินการจัดให้มีคำสั่งทางปกครอง โดยให้สามารถโต้แย้งแสดงพยานหลักฐานของตนต่อเจ้าหน้าที่ผู้ที่จะออกคำสั่งทางปกครองมาใช้บังคับ อันมีผลต่อการปกป้องสิทธิ เสรีภาพ หรือประโยชน์อันชอบธรรมของบุคคลนั้น อย่างไรก็ตาม แม้จะมีบทบัญญัติของกฎหมายให้ความคุ้มครองแก่บุคคลผู้ที่จะได้รับผลกระทบจากคำสั่งทางปกครองดังที่กล่าวข้างต้น แต่ในทางปฏิบัติแล้วก็ยังคงมีการออกคำสั่งทางปกครองโดยละเลยหรือมิได้ให้ความสำคัญที่จะปฏิบัติตามหลักการดังกล่าวเกิดขึ้นไม่ว่าจะเป็นเพราะความจงใจหรือไม่ก็ตาม ดังปรากฏตามตัวอย่างคำวินิจฉัยของศาลปกครองสูงสุดที่ อ. ๖๑/๒๕๕๒ ต่อไปนี้

	ผู้ฟ้องคดีได้เข้ายื่นซองประกวดราคาจ้างเหมาก่อสร้างเพื่อปรับปรุงและพัฒนาแหล่งท่องเที่ยวพื้นที่สวนป่า

ซึ่งดำเนินการประกาศประกวดราคาโดยสำนักงานศึกษาและพัฒนาการท่องเที่ยว (ผู้ถูกฟ้องคดีที่ ๑) อันเป็นหน่วยงานในสังกัดขององค์การอุตสาหกรรมป่าไม้ (ผู้ถูกฟ้องคดีที่ ๒) ผลการประกวดราคาปรากฏว่าผู้ฟ้องคดีเป็นผู้เสนอราคาต่ำสุด และคณะกรรมการเปิดซองประกวดราคาได้เสนอความเห็นให้ว่าจ้างผู้ฟ้องคดี แต่ต่อมาผู้ถูกฟ้องคดีที่ ๑ มีประกาศยกเลิกการประกวดราคาดังกล่าว โดยให้เหตุผลว่าผู้ถูกฟ้องคดีที่ ๒ ได้มีคำสั่งให้เจ้าหน้าที่ไปสังเกตการณ์การยื่นซองประกวดราคาในทางลับและได้รับรายงานว่าในการยื่นซองประกวดราคาดังกล่าวมีกลุ่มบุคคลกระทำการในลักษณะสมยอมในการเสนอราคา และมีพฤติการณ์อันทำให้มิได้มีการแข่งขันกันเสนอประโยชน์สูงสุดให้แก่ผู้ถูกฟ้องคดีที่ ๒ ซึ่งเป็นการกระทำความผิดตามพระราชบัญญัติว่าด้วยความผิดเกี่ยวกับการเสนอราคาต่อหน่วยงานของรัฐ พ.ศ. ๒๕๔๒ ผู้ฟ้องคดีเห็นว่าผู้ถูกฟ้องคดีทั้งสองใช้ดุลพินิจในการสั่งยกเลิกการประกวดราคาโดยมิชอบด้วยกฎหมายเนื่องจากไม่ปรากฏข้อเท็จจริงตามที่ผู้ถูกฟ้องคดีทั้งสองกล่าวอ้างแต่อย่างใด จึงนำคดีมาฟ้องต่อศาลปกครองขอให้มีคำพิพากษาเพิกถอนประกาศยกเลิกการประกวดราคาดังกล่าว

	ศาลปกครองสูงสุดวินิจฉัยว่าประกาศยกเลิกการประกวดราคาของผู้ถูกฟ้องคดีที่ ๑ เป็นการสั่งยกเลิกกระบวนการพิจารณาคำเสนอเกี่ยวกับการจัดหาหรือให้สิทธิประโยชน์ จึงเป็นคำสั่งทางปกครองตามความในวรรคสอง ข้อ ๑ (๓) ของกฎกระทรวง ฉบับที่ ๑๒ (พ.ศ. ๒๕๔๓) ออกตามความในพระราชบัญญัติวิธีปฏิบัติราชการทางปกครอง พ.ศ. ๒๕๓๙

การที่ผู้ฟ้องคดีเป็นผู้เสนอราคาต่ำสุด ซึ่งคณะกรรมการเปิดซองประกวดราคาได้ทำรายงานเสนอความเห็นต่อผู้ถูกฟ้องคดีที่ ๒ ว่าสมควรเลือกผู้ฟ้องคดีเป็นผู้รับจ้าง จึงถือว่าผู้ฟ้องคดีเป็นผู้มีสิทธิได้เข้าทำสัญญาจ้างตามประกาศประกวดราคาดังกล่าว แต่เมื่อผู้ถูกฟ้องคดีที่ ๑ ได้มีประกาศยกเลิกการประกวดราคา จึงถือว่าสิทธิของผู้ฟ้องคดีที่จะได้เข้าทำสัญญาดังกล่าวได้รับผลกระทบผู้ฟ้องคดีจึงเป็นคู่กรณีในการที่ผู้ถูกฟ้องคดีที่ ๑ จะประกาศยกเลิกการประกวดราคาตามนัยมาตรา ๒๑ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ ดังนั้น เมื่อประกาศยกเลิกการประกวดราคาเป็นคำสั่งทางปกครอง และผู้ฟ้องคดีมีฐานะเป็นคู่กรณีในการที่ผู้ถูกฟ้องคดีที่ ๑ จะพิจารณายกเลิกการประกวดราคาอันเป็นการกระทำที่กระทบสิทธิของผู้ฟ้องคดีผู้ถูกฟ้องคดีที่ ๑ จึงต้องแจ้งข้อเท็จจริงที่จะใช้เป็นเหตุผลในการออกคำสั่งยกเลิกการประกวดราคาให้ผู้ฟ้องคดีทราบอย่างเพียงพอ และมีโอกาสได้โต้แย้งและแสดงพยานหลักฐานของตนตามความในมาตรา ๓๐ วรรคหนึ่ง แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ เมื่อข้อเท็จจริงปรากฏว่าผู้ถูกฟ้องคดีที่ ๑ มีประกาศยกเลิกการประกวดราคา โดยอาศัยเพียงรายงานในทางลับของเจ้าหน้าที่ซึ่งได้ไปสังเกตการณ์การยื่นซองประกวดราคาและพบว่าการกระทำในลักษณะเป็นการสมยอม ในการเสนอราคามาเป็นเหตุผลในการสั่งยกเลิกการประกวดราคาโดยมิได้มีการสอบสวนพยานบุคคลอื่น ๆ ที่อยู่ใกล้ชิดเหตุการณ์

เพื่อนำข้อมูลมาประกอบการพิจารณา และผู้ถูกฟ้องคดีทั้งสองก็มิได้รวบรวมข้อเท็จจริงที่จะใช้เป็นเหตุผลในการประกาศยกเลิกการประกวดราคาแจ้งให้ผู้ฟ้องคดีทราบ และให้โอกาสผู้ฟ้องคดีได้โต้แย้งและแสดงพยานหลักฐานของตนแต่อย่างใด ประกอบกับการแจ้งข้อเท็จจริงและให้โอกาสผู้ฟ้องคดีได้โต้แย้งแสดงพยานหลักฐานดังกล่าวมิใช่กรณีที่จะก่อให้เกิดผลเสียหายอย่างร้ายแรงต่อประโยชน์สาธารณะ อันจะเข้าข้อยกเว้นตามความในมาตรา ๓๐ วรรคสาม แห่งพระราชบัญญัติเดียวกัน กรณีจึงถือว่าผู้ถูกฟ้องคดีที่ ๑ ประกาศยกเลิกการประกวดราคา โดยไม่ถูกต้องตามขั้นตอนหรือวิธีการอันเป็นสาระสำคัญตามที่กำหนดไว้สำหรับการกระทำนั้น ประกาศยกเลิกการประกวดราคาข้างต้นจึงเป็นคำสั่งที่ไม่ชอบด้วยกฎหมาย ศาลพิพากษาเพิกถอนคำสั่งดังกล่าว

	จากคำวินิจฉัยของศาลปกครองสูงสุดข้างต้น คงจะเป็นตัวอย่างที่ดีสำหรับเจ้าหน้าที่ของรัฐผู้มีอำนาจหน้าที่ในการออกคำสั่งทางปกครองให้ได้ตระหนักถึงความสำคัญในการรับฟังคู่กรณีก่อนที่จะออกคำสั่งทางปกครอง ซึ่งมีผลหรืออาจมีผลกระทบต่อสิทธิ เสรีภาพ หรือประโยชน์อันชอบธรรมของบุคคลมาใช้บังคับ อันเป็นการปกป้องราษฎรจากการใช้อำนาจตามอำเภอใจของเจ้าหน้าที่ของรัฐ และเป็นตัวอย่างที่ดีสำหรับเจ้าหน้าที่ของรัฐในการออกคำสั่งทางปกครองให้เป็นไปตามขั้นตอนและวิธีการตามที่กฎหมายกำหนดไว้

เรื่องที่ ๑๙
การดำเนินโครงการพัฒนา...
กับการล่วงล้ำสิทธิของเอกชน

คำพิพากษาศาลปกครองสูงสุดที่ อ. ๗๐/๒๕๕๒

สาระสำคัญ

	การที่กรมชลประทานซึ่งเป็นหน่วยงานทางปกครองดำเนินโครงการพัฒนาลุ่มน้ำลำพะเนียงโดยทำการขุดลอกลำห้วย พร้อมทั้งก่อสร้างคันดินเป็นถนนตลอดแนวสองฝั่งลำห้วยพะเนียงรุกล้ำที่ดินของผู้ฟ้องคดีโดยไม่มีสิทธิโดยชอบด้วยกฎหมาย เป็นการกระทำละเมิดและต้องชดใช้ค่าเสียหายให้แก่ผู้ฟ้องคดีโดยต้องคำนึงถึงราคาทรัพย์สินที่ผู้ฟ้องคดีต้องสูญเสียและความเดือดร้อนเสียหายอื่นที่อาจจะได้รับจากการกระทำด้วย

		หลักกฎหมาย/บรรทัดฐานที่เกี่ยวข้อง

	การกระทำของหน่วยงานทางปกครองที่แม้จะเป็นไปเพื่อประโยชน์สาธารณะ แต่หากก่อให้เกิดความเสียหายแก่ประชาชนโดยไม่มีสิทธิตามกฎหมายที่จะกระทำได้ ย่อมเป็นการกระทำละเมิดซึ่งหน่วยงานทางปกครองต้องชดใช้ค่าเสียหายให้แก่ผู้ได้รับผลจากการกระทำดังกล่าว และถึงแม้ว่าผู้ได้รับความเสียหายจะได้รับประโยชน์จากการกระทำนั้นด้วยก็ตาม แต่เมื่อประชาชนที่เกี่ยวข้องต่างได้รับประโยชน์โดยทั่วกัน ย่อมไม่อาจนำประโยชน์ที่ได้รับไปหักออกจากค่าเสียหายได้

การดำเนินโครงการพัฒนา...กับการล่วงล้ำสิทธิของเอกชน

	แม้ว่าหน่วยงานทางปกครองจะมีอำนาจหน้าที่ในการจัดทำบริการสาธารณะเพื่อสนองตอบความต้องการส่วนรวมของประชาชนก็ตาม แต่ในจัดทำบริการสาธารณะเพื่อประโยชน์ของส่วนรวมดังกล่าวนั้น หากต้องกระทำการใดอันมีผลกระทบต่อสิทธิหรือประโยชน์ของเอกชนแล้ว หน่วยงานทางปกครองจะกระทำการเช่นนั้นได้ก็ต่อเมื่อมีสิทธิโดยชอบด้วยกฎหมายเท่านั้น เช่น ต้องมีกฎหมายบัญญัติให้อำนาจไว้ หรือต้องได้รับความยินยอมจากจากเอกชนผู้ที่จะต้องถูกกระทบสิทธิ เป็นต้น หากหน่วยงานทางปกครองกระทำการล่วงล้ำสิทธิของเอกชนโดยไม่มีสิทธิโดยชอบด้วยกฎหมาย เอกชนผู้ได้รับความเดือดร้อนหรือเสียหายย่อมสามารถที่จะฟ้องคดีเพื่อเรียกร้องให้หน่วยงานทางปกครอง ซึ่งกระทำการอันก่อให้เกิดความเสียหายแก่ตน ชดเชยความเสียหายที่เกิดขึ้นได้ ดังเช่นกรณีตัวอย่างที่ปรากฏตามคำพิพากษาของศาลปกครองสูงสุดที่ อ. ๗๐/๒๕๕๒ ต่อไปนี้

	ข้อเท็จจริงในคดีดังกล่าวสรุปได้ว่า คณะรัฐมนตรีได้มีมติเห็นชอบให้กรมชลประทาน (ผู้ถูกฟ้องคดี) รับผิดชอบดำเนินงานโครงการพัฒนาลุ่มน้ำลำพะเนียง ซึ่งเป็นทางน้ำสาธารณะประโยชน์ตามธรรมชาติที่มีสภาพตื้นเขินและคดเคี้ยวมาก ทำให้เกิดปัญหาอุปสรรคในการระบายน้ำออกจากพื้นที่การเกษตรของราษฎร ทั้งนี้ ก่อนการดำเนินการตามโครงการข้างต้น

สามีของผู้ฟ้องคดีซึ่งเป็นเจ้าของที่ดินที่ตั้งอยู่ในบริเวณที่จะดำเนินโครงการฯ ได้ลงลายมือชื่อในหนังสือยินยอมเพื่อการพัฒนาแหล่งน้ำโดยยินยอมให้ทางราชการรื้อถอน ตัดโค่นสิ่งกีดขวางบนที่ดินหรือใช้ที่ดินว่างเปล่าของผู้ฟ้องคดีเป็นที่ทิ้งดินเพื่อการพัฒนาแหล่งน้ำซึ่งอยู่ติดกับที่ดินของผู้ฟ้องคดี โดยผู้ฟ้องคดีจะไม่เรียกร้องเพื่อขอรับค่าชดเชยใด ๆ อันเนื่องมาจากการพัฒนาดังกล่าวปรากฏว่าในการดำเนินงานตามโครงการฯ ได้มีการขุดลอกลำห้วยสาธารณะประโยชน์ลำพะเนียงและก่อสร้างถนนเลียบลำห้วยรุกล้ำเข้าไปในที่ดินของผู้ฟ้องคดีจำนวนหลายไร่ รวมทั้งมีการนำดินที่ขุดลอกขึ้นมากองถมในที่ดินดังกล่าวทำให้ผู้ฟ้องคดีไม่สามารถทำนาได้ ผู้ฟ้องคดีจึงนำคดีมาฟ้องต่อศาลปกครองเพื่อขอให้ผู้ถูกฟ้องคดีรับผิดชดใช้ค่าสินไหมทดแทนความเสียหายที่ต้องเสียที่ดินไปและค่าเสียหายจากการขาดรายได้ที่ไม่สามารถทำนาได้รวมทั้งให้ผู้ถูกฟ้องคดีปรับสภาพที่ดินให้อยู่ในสภาพเดิมด้วย

	ศาลปกครองสูงสุดวินิจฉัยว่า ในการขุดลอกขยายความกว้างของลำห้วยพะเนียง พร้อมทั้งก่อสร้างคันดินเป็นถนนเลียบตลอดแนวสองฝั่งลำห้วยพะเนียงนั้น ผู้ถูกฟ้องคดีไม่มีอำนาจที่จะบุกรุกยึดถือครอบครองที่ดินของผู้ฟ้องคดีโดยไม่ชอบด้วยกฎหมาย เนื่องจากผู้ถูกฟ้องคดีไม่ได้ดำเนินการเวนคืนที่ดินของผู้ฟ้องคดีตามกฎหมายว่าด้วยการเวนคืนอสังหาริมทรัพย์หรือได้มีการตกลงซื้อขายที่ดินของผู้ฟ้องคดี และไม่ปรากฏว่าผู้ถูกฟ้องคดีมีสิทธิโดยชอบด้วยกฎหมายที่จะขุดลอกเอาที่ดินของผู้ฟ้องคดีโดยวิธีอื่น ๆ ฉะนั้น การที่ผู้ถูกฟ้องคดีเข้าใช้ที่ดินของผู้ฟ้องคดีเพื่อดำเนินการขุดลอกขยายลำห้วยและก่อสร้างถนนเลียบลำห้วยรุกล้ำที่ดินของผู้ฟ้องคดี

จึงเป็นการจงใจกระทำต่อผู้ฟ้องคดีให้ได้รับความเสียหายแก่ทรัพย์สิน การกระทำของผู้ถูกฟ้องคดีจึงเป็นการกระทำละเมิดต่อผู้ฟ้องคดี ส่วนกรณีที่สามีของผู้ฟ้องคดีได้ลงนามในหนังสือยินยอมเกี่ยวกับการดำเนินโครงการข้างต้นนั้น ศาลพิจารณาแล้วเห็นว่าหนังสือดังกล่าวมีความหมายแต่เพียงว่าผู้ฟ้องคดียินยอมให้ทางราชการดำเนินการขุดลอกและพัฒนาลำห้วยพะเนียงโดยสามารถรื้อถอนตัดโค่นต้นไม้ หรือใช้ที่ดินว่างเปล่าของผู้ฟ้องคดีเป็นที่ทิ้งดินเพื่อการพัฒนาลำห้วยพะเนียงได้เท่านั้น ไม่มีข้อความตอนใดแสดงว่าผู้ฟ้องคดีได้ยินยอมให้ขุดลอกรุกล้ำที่ดินหรือยกที่ดินให้ทางราชการแต่ประการใด และแม้หนังสือยินยอมจะมีข้อความที่แสดงว่าผู้ฟ้องคดีจะไม่ขอเรียกร้องค่าชดเชยใด ๆ อันเป็นผลมาจากการพัฒนาลำห้วย ก็เป็นการแสดงแต่เพียงว่าผู้ฟ้องคดีจะไม่เรียกร้องค่าเสียหายจากผู้ถูกฟ้องคดีในการเข้าไปตัดโค่นต้นไม้ รื้อถอน รวมทั้งการทิ้งดินบนที่ดิน แต่มิได้หมายความว่าผู้ฟ้องคดีแสดงเจตนาสละสิทธิไม่ขอเรียกร้องค่าสินไหมทดแทนความเสียหายอันเกิดจากการที่ผู้ถูกฟ้องคดีขุดลอกและทำถนนบนที่ดินของผู้ฟ้องคดีแต่ประการใดไม่ และแม้ว่าผู้ฟ้องคดีจะได้ประโยชน์จากการพัฒนาลำห้วยก็ไม่ก่อให้เกิดสิทธิแก่ผู้ถูกฟ้องคดีที่จะบุกรุกยึดถือครอบครองที่ดินของผู้ฟ้องคดี ผู้ฟ้องคดีจึงมีสิทธิเรียกร้องค่าเสียหายชดเชยที่ดินที่เสียไปได้

	ส่วนปัญหาว่า ผู้ฟ้องคดีควรได้รับค่าเสียหายเพียงใดนั้นเนื่องจากไม่ปรากฏว่าในช่วงเวลาดังกล่าวได้มีการซื้อขายหรือมีราคาซื้อขายที่ดินในละแวกใกล้เคียงแตกต่างจากราคาประเมินที่ดิน

เพื่อเรียกเก็บค่าธรรมเนียมในการจดทะเบียนสิทธิและนิติกรรมแต่อย่างใด จึงต้องถือว่าราคาประเมินที่ดินดังกล่าวเป็นราคาที่เหมาะสมถูกต้องเป็นธรรมแล้วในการนำมาคำนวณราคาค่าเสียหายเพื่อชดเชยที่ดินที่เสียไปให้แก่ผู้ฟ้องคดี และแม้ว่าผู้ฟ้องคดีอาจได้รับประโยชน์จากโครงการข้างต้นด้วยก็ตามแต่เมื่อชาวบ้านในละแวกนั้นต่างได้รับประโยชน์กันทั่วทุกคน จึงนำประโยชน์ส่วนนี้ไปหักออกจากค่าเสียหายของผู้ฟ้องคดีไม่ได้และโดยที่การสูญเสียที่ดินของผู้ฟ้องคดีทำให้เนื้อที่คงเหลือของที่ดินอาจไม่เพียงพอที่ผู้ฟ้องคดีจะประกอบอาชีพทำนาในที่ดินแปลงเดิมได้อีกต่อไป จึงถือได้ว่าการดำเนินการตามโครงการดังกล่าวได้สร้างภาระให้แก่ผู้ฟ้องคดีเกินสมควร ศาลจึงเห็นควรกำหนดให้ใช้ราคาที่ดินให้แก่ผู้ฟ้องคดีเพิ่มขึ้นอีกกึ่งหนึ่งของจำนวนเงินค่าที่ดินที่คำนวณได้ข้างต้น แต่อย่างไรก็ตามศาลย่อมกำหนดค่าเสียหายให้แก่ผู้ฟ้องคดีได้ไม่เกินจำนวนตามที่ผู้ฟ้องคดีมีคำขอมาเท่านั้น

	จากคดีดังกล่าวอาจสรุปได้ว่าศาลปกครองสูงสุดได้วางหลักการที่สำคัญไว้ ๒ ประการ คือ

	(๑) การกระทำของหน่วยงานทางปกครองที่แม้จะเป็นไปเพื่อประโยชน์สาธารณะ แต่หากก่อให้เกิดความเสียหายแก่ประชาชนโดยที่ไม่มีสิทธิตามกฎหมายที่จะกระทำได้ ย่อมเป็นการกระทำละเมิดซึ่งหน่วยงานทางปกครองต้องชดใช้ค่าเสียหายให้แก่ผู้ได้รับผลจากการกระทำดังกล่าว ทั้งนี้ แม้ว่าผู้ได้รับความเสียหายนั้นจะได้รับประโยชน์จากการกระทำของหน่วยงานทางปกครองด้วยก็ตาม

แต่เมื่อประชาชนที่เกี่ยวข้องต่างได้รับประโยชน์โดยทั่วกันไม่ใช่เฉพาะแต่ผู้ที่ได้รับความเสียหายเท่านั้นย่อมไม่อาจนำประโยชน์นั้นไปหักออกจากค่าเสียหายที่ผู้ได้รับความเสียหายควรจะได้รับ

	(๒) ในการกำหนดค่าเสียหายนั้น นอกจากต้องคำนึงถึงราคาทรัพย์สินที่ผู้เสียหายต้องสูญเสียไปจากการกระทำละเมิดของหน่วยงานทางปกครองแล้ว ยังต้องคำนึงถึงความเดือดร้อนอื่นที่ผู้เสียหายอาจจะได้รับจากการกระทำดังกล่าวด้วยว่าเป็นการสร้างภาระให้แก่ผู้เสียหายเกินสมควรหรือไม่

เรื่องที่ ๒๐
สถานประกอบการนวดเพื่อสุขภาพ
จะต้องไม่อยู่ในพื้นที่ติดต่อกับสถานบริการ




คำพิพากษาศาลปกครองสูงสุดที่ อ.๘๓/๒๕๕๒

สาระสำคัญ

	การกำหนดพื้นที่สถานประกอบการนวดเพื่อสุขภาพจะต้องไม่อยูในพื้นที่ติดต่อกับสถานบริการ มีวัตถุประสงค์เพื่อแยกสถานประกอบการนวดเพื่อสุขภาพ ซึ่งเป็นสถานประกอบการที่ได้รับการยกเว้นไม่ต้องขออนุญาตตามพระราชบัญญัติสถานบริการ พ.ศ. ๒๕๐๙ ออกจากสถานบริการอย่างชัดเจน มิให้มีพื้นที่ติดต่อกันทั้งในระดับแนวราบหรือพื้นที่ในอาคารเดียวกัน เมื่อสถานประกอบการนวดเพื่อสุขภาพของผู้ฟ้องคดีตั้งอยู่ในอาคารเดียวกับสถานบริการ จึงเป็นการขัดกับมาตรฐานสถานที่ตั้งของสถานประกอบการนวดเพื่อสุขภาพตามประกาศกระทรวงสาธารณสุข เรื่อง กำหนดสถานที่เพื่อสุขภาพฯ การไม่ออกใบรับรองมาตรฐานสถานประกอบการนวดเพื่อสุขภาพ จึงเป็นการใช้ดุลพินิจที่ชอบด้วยกฎหมาย

		หลักกฎหมาย/บรรทัดฐานที่เกี่ยวข้อง

	ในการขอออกใบรับรองมาตรฐานสถานประกอบการเพื่อสุขภาพหรือเพื่อเสริมสวย สถานประกอบการที่ขอออกใบรับรองดังกล่าว จะต้องมีลักษณะตรงตามที่กฎหมายกำหนดทุกประการ โดยต้องแยกพื้นที่ออกจากสถานบริการตามพระราชบัญญัติสถานบริการ พ.ศ. ๒๕๐๙ อย่างชัดเจน เพื่อให้เกิดความปลอดภัยเหมาะสม และก่อให้เกิดความสงบเรียบร้อยแก่ส่วนรวม

	สถานประกอบการนวดเพื่อสุขภาพจะต้องไม่อยู่ในพื้นที่ติดต่อกับสถานบริการสถานประกอบการนวดเพื่อสุขภาพและสถานบริการนั้นต่างตั้งขึ้นโดยมีวัตถุประสงค์ในการให้บริการที่แตกต่างกันซึ่งตามพระราชบัญญัติสถานบริการพ.ศ. ๒๕๐๙ ได้กำหนดความหมายของคำว่าสถานประกอบการ ให้หมายความถึง สถานที่เพื่อสุขภาพหรือเพื่อเสริมสวยที่ใช้ในการประกอบกิจการสปาเพื่อสุขภาพ กิจการนวดเพื่อสุขภาพหรือกิจการนวดเพื่อเสริมสวย ส่วนสถานบริการมีความหมายว่า สถานที่ซึ่งตั้งขึ้นเพื่อให้บริการโดยหวังผลประโยชน์ในทางการค้า เช่น สถานอาบน้ำ นวดหรืออบตัว ซึ่งมีผู้บริการให้แก่ลูกค้า เป็นต้น ด้วยเหตุนี้ กฎหมายว่าด้วยสถานบริการจึงกำหนดให้สถานประกอบการแยกออกจากสถานบริการอย่างชัดเจน โดยสถานประกอบการจะต้องไม่อยู่ในพื้นที่ติดต่อกับสถานบริการ กรณีดังกล่าวจึงมีปัญหาว่าการแบ่งสถานที่และขอบเขตของพื้นที่ติดต่อนั้น จะครอบคลุมถึงกรณีใดบ้างซึ่งคำพิพากษาศาลปกครองสูงสุดที่ อ. ๘๓/๒๕๕๒ มีคำตอบในเรื่องนี้

	กรณีที่ผู้ฟ้องคดีซึ่งประกอบกิจการนวดแผนโบราณโดยเป็นเจ้าของอาคารที่มีสถานบริการรวมอยู่ในอาคารเดียวกันด้วย ได้ยื่นคำร้องขอใบรับรองมาตรฐานสถานประกอบการเพื่อสุขภาพหรือเพื่อเสริมสวยต่อสำนักงานสาธารณสุขจังหวัด

โดยคณะกรรมการตรวจและประเมินมาตรฐานสถานประกอบการประจำจังหวัดตรวจสอบสถานประกอบการนวดดังกล่าวแล้ว มีมติให้ผู้ฟ้องคดีแก้ไขปรับปรุงสถานที่ให้เรียบร้อยเหมาะสม หลังจากนั้น เมื่อคณะกรรมการดังกล่าวไปตรวจสอบอีกครั้ง พบว่าข้อบกพร่องต่าง ๆ ได้รับการแก้ไขเรียบร้อยแล้วเหลือเพียง ๑ ข้อ คือ กรณีพื้นที่ประกอบการจะต้องไม่อยู่ในพื้นที่ติดต่อกับสถานบริการตามกฎหมายว่าด้วยสถานบริการ ซึ่งเป็นไปตามข้อ ๑๐ (๓) ของประกาศกระทรวงสาธารณสุข เรื่อง กำหนดสถานที่เพื่อสุขภาพหรือเพื่อเสริมสวย มาตรฐานของสถานที่การบริการ ผู้ให้บริการ หลักเกณฑ์และวิธีการตรวจสอบเพื่อการรับรองให้เป็นไปตามมาตรฐานสำหรับสถานที่เพื่อสุขภาพหรือเพื่อเสริมสวยตามพระราชบัญญัติสถานบริการ พ.ศ. ๒๕๐๙ โดยในส่วนของข้อบกพร่องดังกล่าวนั้น ผู้ฟ้องคดีได้ดำเนินการปรับปรุงแก้ไขชั้นใต้ดินซึ่งเป็นสถานที่ติดต่อสอบถาม ให้ใช้เฉพาะสำหรับผู้มารับบริการนวดเท่านั้น และยังมีการแยกลิฟท์เป็นสัดส่วนแต่ละชั้น โดยลิฟท์ที่จัดไว้จะไม่สามารถจอดที่ชั้นอื่น ๆ ได้ แต่เนื่องจากแต่ละชั้นของอาคารมีบันไดเชื่อมขึ้นและลงทางเดียวภายในอาคาร ซึ่งผู้ที่มาใช้บริการสถานบริการยังสามารถเปิดล็อคกลอนประตูเพื่อลงบันไดมายังชั้นที่เป็นสถานประกอบการนวดเพื่อสุขภาพได้ คณะกรรมการดังกล่าวจึงยังไม่สามารถลงมติอนุมัติตามคำขอของผู้ฟ้องคดีได้ด้วยเหตุว่า การจะแบ่งสถานที่ของอาคารเพื่อให้บริการกิจการอื่นนั้น กิจการอื่นดังกล่าวต้องไม่ใช่กิจการสถานบริการ

และพื้นที่สถานประกอบการจะต้องไม่อยู่ในพื้นที่ติดต่อกับสถานบริการตามกฎหมาย ดังนั้น สถานประกอบการของผู้ฟ้องคดีจึงไม่สามารถแบ่งสถานที่ได้ เนื่องจากมีกิจการสถานบริการรวมอยู่ในอาคารเดียวกัน และแม้จะแบ่งสถานที่ได้ชัดเจน โดยมีพื้นที่การให้บริการคนละชั้นก็ถือได้ว่ามีพื้นที่สถานประกอบการติดต่อกับสถานบริการตามกฎหมายว่าด้วยสถานบริการ ต่อมา ผู้ว่าราชการจังหวัด (ผู้ถูกฟ้องคดีที่ ๓) มีหนังสือแจ้งผู้ฟ้องคดีว่าคณะกรรมการข้างต้นมีมติเป็นเอกฉันท์ไม่ออกใบรับรองมาตรฐานสถานประกอบการนวดแผนโบราณให้แก่ผู้ฟ้องคดี เนื่องจากมีกิจการสถานบริการรวมอยู่ในอาคารเดียวกัน ผู้ฟ้องคดีได้อุทธรณ์คำสั่งดังกล่าวแล้ว แต่รัฐมนตรีว่าการกระทรวงมหาดไทย (ผู้ถูกฟ้องคดีที่ ๒) มีคำสั่งให้ยกอุทธรณ์ของผู้ฟ้องคดี ผู้ฟ้องคดีจึงนำคดีมายื่นฟ้องต่อศาลปกครอง เพื่อขอให้เพิกถอนคำสั่งที่ไม่ออกใบรับรองสถานประกอบการนวดเพื่อสุขภาพให้แก่ผู้ฟ้องคดี และให้ผู้ถูกฟ้องคดีดำเนินการออกใบรับรองดังกล่าวตามที่ผู้ฟ้องคดียื่นคำขอ

	ศาลปกครองสูงสุดวินิจฉัยว่า ตามข้อ ๑๐ (๒) ของประกาศกระทรวงสาธารณสุข เรื่อง กำหนดสถานที่เพื่อสุขภาพหรือเพื่อเสริมสวย มาตรฐานของสถานที่ การบริการ ผู้ให้บริการหลักเกณฑ์และวิธีการตรวจสอบเพื่อการรับรองให้เป็นไปตามมาตรฐานสำหรับสถานที่เพื่อสุขภาพหรือเพื่อเสริมสวยตามพระราชบัญญัติสถานบริการ พ.ศ. ๒๕๐๙ ได้กำหนดว่า ในกรณีที่ใช้พื้นที่ประกอบกิจการนวดเพื่อสุขภาพในอาคารเดียวกันกับการประกอบกิจการอื่นซึ่งมิใช่กิจการสถานบริการต้องแบ่งสถานที่ให้ชัดเจน

และกิจการอื่นนั้นต้องไม่กระทบกระเทือนต่อการให้บริการในกิจการนวดเพื่อสุขภาพ และตามข้อ ๑๐ (๓) ยังได้กำหนดต่อไปว่า พื้นที่สถานประกอบการนวดเพื่อสุขภาพจะต้องไม่อยู่ในพื้นที่ติดต่อกับสถานบริการตามกฎหมายว่าด้วยสถานบริการ อันจะเห็นได้ว่าประกาศฉบับดังกล่าวมีวัตถุประสงค์ที่ต้องการจะแยกสถานประกอบการนวดเพื่อสุขภาพซึ่งเป็นสถานประกอบการที่ได้รับการยกเว้นไม่ต้องขออนุญาตตามพระราชบัญญัติสถานบริกา พ.ศ. ๒๕๐๙ ออกจากสถานบริการอย่างชัดเจนโดยมิให้เป็นพื้นที่ติดต่อกัน ไม่ว่าจะเป็นพื้นที่ติดต่อในระดับแนวราบหรือแม้แต่เป็นพื้นที่ในอาคารเดียวกัน เมื่อสถานประกอบการนวดแผนโบราณของผู้ฟ้องคดีมีสถานที่ตั้งอยู่ในอาคารเดียวกันกับสถานบริการ จึงขัดกับมาตรฐานสถานที่ตั้งของสถานประกอบการนวดเพื่อสุขภาพตามข้อ ๑๐ (๒) และ (๓) ของประกาศกระทรวงสาธารณสุขดังกล่าว ประกอบกับผู้ฟ้องคดีจะอ้างการได้รับใบอนุญาตประกอบกิจการที่เป็นอันตรายต่อสุขภาพจากเทศบาลนครมาเป็นข้อยกเว้นที่จะไม่ปฏิบัติตามประกาศกระทรวงสาธารณสุขไม่ได้ เนื่องจากวัตถุประสงค์ของการขออนุญาตประกอบกิจการที่เป็นอันตรายต่อสุขภาพกับการออกใบรับรองมาตรฐานสถานประกอบการนวดเพื่อสุขภาพมีวัตถุประสงค์ที่แตกต่างกัน กล่าวคือ การอนุญาตประกอบกิจการที่เป็นอันตรายต่อสุขภาพซึ่งเป็นการขออนุญาตตามเทศบัญญัติ มีวัตถุประสงค์เพื่อประโยชน์ในการควบคุมหรือกำกับดูแลด้านสุขลักษณะของการประกอบกิจการ

โดยมุ่งเน้นกิจการที่เป็นอันตรายต่อสุขภาพเป็นสำคัญ แต่สำหรับการออกใบรับรองมาตรฐานสถานประกอบการนวดเพื่อสุขภาพตามประกาศของกระทรวงสาธารณสุขในคดีนี้นั้น เป็นการขออนุญาตตามกฎหมายเฉพาะที่ออกมาควบคุมการกำหนดมาตรฐานของสถานที่ การบริการ และผู้ให้บริการของสถานประกอบการนวดเพื่อสุขภาพโดยเฉพาะ ดังนั้น การที่ผู้ถูกฟ้องคดีที่ ๓ มีคำสั่งไม่ออกใบรับรองให้กับผู้ฟ้องคดี จึงเป็นการใช้ดุลพินิจที่ชอบด้วยกฎหมายแล้ว ศาลพิพากษายกฟ้อง

	จากคดีดังกล่าว อาจสรุปได้ว่าศาลปกครองสูงสุดได้วางแนวทางการปฏิบัติราชการไว้ว่า ในการขอออกใบรับรองมาตรฐานสถานประกอบการเพื่อสุขภาพหรือเพื่อเสริมสวย สถานประกอบการที่ขอออกใบรับรองดังกล่าวจะต้องมีลักษณะตรงตามที่กฎหมายกำหนดทุกประการ โดยต้องแยกพื้นที่ออกจากสถานบริการตามพระราชบัญญัติสถานบริการ พ.ศ. ๒๕๐๙ อย่างชัดเจน ทั้งนี้ เพื่อให้เกิดความปลอดภัย เหมาะสม และก่อให้เกิดความสงบเรียบร้อยแก่ส่วนรวม ดังนั้น หากสถานประกอบกิจการใดมีลักษณะไม่เป็นไปตามที่กฎหมายกำหนดแล้ว ย่อมเป็นหน้าที่ของผู้ประกอบกิจการนั้นเองที่จะต้องแก้ไขปรับปรุงสถานประกอบการของตนให้เป็นไปตามที่กฎหมายกำหนดไว้

เรื่องที่ ๒๑
การเปลี่ยนแปลงประเภทข้าราชการ
ของสมาชิก กบข.กับสิทธิในการรับเงินบำเหน็จ

คำพิพากษาศาลปกครองสูงสุดที่ อ. ๙๐ –๙๑/๒๕๕๒

สาระสำคัญ

	กรณีที่ผู้ฟ้องคดีซึ่งเป็นข้าราชการพลเรือนสามัญได้โอนไปเป็นข้าราชการส่วนท้องถิ่น มิใช่การออกจากราชการตามความหมายของพระราชบัญญัติระเบียบข้าราชการพลเรือน พ.ศ.๒๕๓๕ ผู้ฟ้องคดีจึงยังคงมีสถานภาพเป็นข้าราชการอยู่เช่นเดิมสิทธิในการรับเงินบำเหน็จของผู้ฟ้องคดีตามพระราชบัญญัติบำเหน็จบำนาญข้าราชการ พ.ศ. ๒๔๙๔ จึงยังไม่เกิดขึ้น คำสั่งอนุมัติให้จ่ายเงินบำเหน็จแก่ผู้ฟ้องคดีจึงเป็นคำสั่งทางปกครองที่ออกโดยไม่ชอบด้วยกฎหมาย ผู้ออกคำสั่งจึงมีอำนาจเพิกถอนคำสั่งทางปกครองได้ตามนัยมาตรา ๔๙และมาตรา ๕๑ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙

		หลักกฎหมาย/บรรทัดฐานที่เกี่ยวข้อง

	คำสั่งทางปกครองที่ออกโดยไม่ชอบด้วยกฎหมาย เจ้าหน้าที่ผู้ออกคำสั่งมีอำนาจเพิกถอนคำสั่งทางปกครองนั้นได้ และเมื่อเจ้าหน้าที่ผู้ออกคำสั่งได้มีคำสั่งยกเลิกคำสั่งที่ไม่ชอบด้วยกฎหมายแล้ว คำสั่งยกเลิกจึงเป็นคำสั่งทางปกครองที่ชอบด้วยกฎหมาย

การเปลี่ยนแปลงประเภทข้าราชการของสมาชิก กบข.กับสิทธิในการรับเงินบำเหน็จ

	กองทุนบำเหน็จบำนาญข้าราชการ (กบข.) ตามพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙ มีวัตถุประสงค์เพื่อเป็นหลักประกันการจ่ายบำเหน็จบำนาญ และให้ประโยชน์ตอบแทนการรับราชการแก่ข้าราชการเมื่อออกจากราชการ ส่งเสริมการออมทรัพย์ของสมาชิก และจัดสวัสดิการตลอดจนสิทธิประโยชน์อื่นให้แก่สมาชิก ในขณะเดียวกันกบข. ก็มีอำนาจนำเงินที่รับมาจากสมาชิกไปลงทุนเพื่อให้เกิดประโยชน์สูงสุดตามวัตถุประสงค์และนโยบายการลงทุน อย่างไรก็ตามแม้ว่าวัตถุประสงค์ในการจัดตั้ง กบข. ดังกล่าวข้างต้นจะเพื่อเอื้อประโยชน์ให้กับข้าราชการที่เป็นสมาชิกก็ตาม แต่ในทางปฏิบัติก็อาจมีข้อพิพาทเกี่ยวกับการขอรับสิทธิประโยชน์ของสมาชิก กบข. เกิดขึ้นได้เช่นกัน อาทิกรณีเกี่ยวกับการขอรับบำเหน็จของสมาชิกที่โอนไปเป็นข้าราชการประเภทอื่นซึ่งเป็นข้าราชการประเภทที่ไม่อาจเป็นสมาชิก กบข. ได้ โดยมีปัญหาว่าสมาชิกผู้นั้นจะมีสิทธิได้รับบำเหน็จสมาชิก กบข. หรือไม่ ซึ่งกรณีดังกล่าวมีคำตอบอยู่ในคำวินิจฉัยของศาลปกครองสูงสุดที่ อ. ๙๐ – ๙๑/๒๕๕๒ สรุปความได้ดังนี้

	ผู้ฟ้องคดีเป็นข้าราชการพลเรือนสามัญ สังกัดสำนักงานปลัดกระทรวงสาธารณสุข ได้สมัครเป็นสมาชิก กบข. และต่อมาได้โอนไปเป็นข้าราชการส่วนท้องถิ่น สังกัดองค์การบริหารส่วนจังหวัด

จึงยื่นคำขอรับเงินบำเหน็จตามแบบขอรับเงินจากกองทุน กบข. ซึ่งกรมบัญชีกลางมีคำสั่งให้จ่ายเงินบำเหน็จแก่ผู้ฟ้องคดีแล้ว แต่ต่อมาได้มีคำสั่งยกเลิกการอนุมัติสั่งจ่ายเงินบำเหน็จดังกล่าว เนื่องจากเห็นว่าการที่ผู้ฟ้องคดีโอนไปรับราชการเป็นข้าราชการส่วนท้องถิ่นนั้น ยังไม่ถือว่าเป็นการพ้นจากราชการอันจะทำให้ผู้ฟ้องคดีมีสิทธิที่จะได้รับเงินบำเหน็จผู้ฟ้องคดีไม่เห็นด้วยกับความเห็นของกรมบัญชีกลาง จึงนำคดีมาฟ้องต่อศาลปกครองขอให้เพิกถอนคำสั่งยกเลิกการจ่ายเงินบำเหน็จข้างต้น

	ศาลปกครองสูงสุดวินิจฉัยว่า ตามมาตรา ๖ แห่งพระราชบัญญัติบำเหน็จบำนาญข้าราชการ พ.ศ. ๒๔๙๔ บัญญัติว่าสิทธิในการได้รับบำเหน็จบำนาญของของข้าราชการจะเกิดขึ้นเมื่อออกจากราชการ แต่โดยที่พระราชบัญญัติดังกล่าวมิได้มีบทบัญญัติเกี่ยวกับการออกจากราชการไว้โดยตรง กรณีจึงต้องพิจารณาการออกจากราชการของข้าราชการพลเรือนสามัญตามพระราชบัญญัติระเบียบข้าราชการพลเรือน พ.ศ. ๒๕๓๕ ซึ่งตามมาตรา ๑๑๒ แห่งพระราชบัญญัติดังกล่าว บัญญัติให้ข้าราชการพลเรือนสามัญออกจากราชการเมื่อ (๑) ตาย (๒)พ้นจากราชการตามกฎหมายว่าด้วยบำเหน็จบำนาญข้าราชการ (อายุครบหกสิบปี) (๓) ลาออก (๔) ถูกสั่งให้ออก และ (๕) ถูกสั่งลงโทษ ปลดออกหรือไล่ออก ดังนั้น เมื่อกรณีของผู้ฟ้องคดีเป็นการโอนไปรับราชการส่วนท้องถิ่น จึงไม่อาจถือได้ว่าผู้ฟ้องคดีพ้นจากสถานภาพความเป็นข้าราชการแล้ว

และแม้ว่าการโอนไปรับราชการส่วนท้องถิ่นของผู้ฟ้องคดีจะมีผลทำให้สมาชิกภาพ กบข. ของผู้ฟ้องคดีต้องสิ้นสุดลง เนื่องจากข้าราชการส่วนท้องถิ่นไม่ใช่ข้าราชการตามมาตรา๓ แห่งพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙ ก็ตาม แต่ก็หาได้ทำให้สถานภาพความเป็นข้าราชการของผู้ฟ้องคดีต้องสิ้นสุดลงไปด้วยไม่ (คงมีผลเพียงทำให้ผู้ฟ้องคดีมีสิทธิที่จะได้รับเงินสะสม เงินสมทบ เงินประเดิม เงินชดเชยและผลประโยชน์ตอบแทนเงินดังกล่าวเท่านั้น) เนื่องจากไม่ว่าผู้ฟ้องคดีจะเป็นข้าราชการพลเรือนสามัญหรือข้าราชการส่วนท้องถิ่นก็ยังคงมีสถานภาพเป็นข้าราชการอยู่เช่นเดิม ประกอบกับผู้ฟ้องคดียังมีอายุราชการที่ต้องนับต่อเนื่องกันอยู่ อีกทั้งพระราชบัญญัติบำเหน็จบำนาญข้าราชการส่วนท้องถิ่น พ.ศ. ๒๕๐๐ ก็ได้บัญญัติให้มีกองทุนบำเหน็จบำนาญข้าราชการส่วนท้องถิ่นเพื่อใช้ในการจ่ายบำเหน็จบำนาญข้าราชการส่วนท้องถิ่นอยู่แล้ว ด้วยเหตุดังกล่าวการโอนไปรับราชการส่วนท้องถิ่นของผู้ฟ้องคดีจึงไม่ใช่การออกจากราชการตามนัยมาตรา ๑๑๒ แห่งพระราชบัญญัติระเบียบข้าราชการพลเรือนฯ และโดยที่การพิจารณาสิทธิประโยชน์ในการรับบำเหน็จบำนาญของข้าราชการพลเรือนที่ออกจากราชการต้องพิจารณาตามพระราชบัญญัติบำเหน็จบำนาญข้าราชการ พ.ศ. ๒๔๙๔ ดังนั้น เมื่อกรณีของผู้ฟ้องคดีมิใช่การออกจากราชการ และผู้ฟ้องคดียังคงมีสถานภาพเป็นข้าราชการอยู่เช่นเดิมตามเหตุผลดังที่กล่าวข้างต้น สิทธิในการรับเงินบำเหน็จของผู้ฟ้องคดีตามพระราชบัญญัติบำเหน็จบำนาญข้าราชการ พ.ศ. ๒๔๙๔ จึงยังไม่เกิดขึ้น

อันมีผลทำให้คำสั่งของกรมบัญชีกลางที่สั่งอนุมัติให้จ่ายเงินบำเหน็จแก่ผู้ฟ้องคดีก่อนหน้านั้นเป็นคำสั่งทางปกครองที่ออกโดยไม่ชอบด้วยกฎหมาย และโดยที่เจ้าหน้าที่ผู้ออกคำสั่งย่อมมีอำนาจเพิกถอนคำสั่งทางปกครองดังกล่าวได้ตามนัยมาตรา ๔๙ และมาตรา ๕๑ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ ฉะนั้น เมื่อต่อมากรมบัญชีกลางได้มีคำสั่งให้ยกเลิกการสั่งจ่ายเงินบำเหน็จสมาชิก กบข. ให้แก่ผู้ฟ้องคดี คำสั่งยกเลิกดังกล่าวจึงเป็นคำสั่งทางปกครองที่ชอบด้วยกฎหมาย

	จากคำวินิจฉัยของศาลปกครองสูงสุดข้างต้น อาจสรุปได้ว่าศาลวางหลักเกี่ยวกับสิทธิในการได้รับบำเหน็จบำนาญของข้าราชการพลเรือนไว้ ดังนี้

	ข้าราชการพลเรือนสามัญจะมีสิทธิได้รับบำเหน็จบำนาญตามพระราชบัญญัติบำเหน็จบำนาญ พ.ศ. ๒๔๙๔ ต่อเมื่อได้ออกจากราชการแล้ว และต้องพิจารณาการออกจากราชการตามบทบัญญัติแห่งกฎหมายว่าด้วยระเบียบข้าราชการพลเรือน เนื่องจากพระราชบัญญัติดังกล่าวมิได้บัญญัติเกี่ยวกับการออกจากราชการไว้ และเมื่อไม่เข้ากรณีที่จะถือว่าเป็นการออกจากราชการตามนัยแห่งกฎหมายว่าด้วยระเบียบข้าราชการพลเรือนสิทธิในการรับบำเหน็จบำนาญของข้าราชการย่อมยังไม่เกิดขึ้น

เรื่องที่ ๒๒
คุณธรรมในการโยกย้ายข้าราชการ

คำพิพากษาศาลปกครองสูงสุดที่ อ. ๑๑๒/๒๕๕๒

สาระสำคัญ

	ผู้อำนวยการโรงพยาบาลย้ายข้าราชการตำแหน่งพยาบาลวิชาชีพ ๗ จากหัวหน้าฝ่ายเป็นหัวหน้างาน โดยมิได้กำหนดระยะเวลาการปฏิบัติงานไว้และให้บุคคลอื่นมาปฏิบัติหน้าที่แทน แสดงว่าไม่ประสงค์จะให้ผู้ฟ้องคดีดำรงตำแหน่งตามคำสั่งย้ายของผู้ว่าราชการจังหวัดอีกต่อไป คำสั่งย้ายของผู้อำนวยการโรงพยาบาลจึงไม่ชอบด้วยกฎหมาย เนื่องจากผู้อำนวยการโรงพยาบาลไม่มีอำนาจบรรจุแต่งตั้งตามพระราชบัญญัติระเบียบข้าราชการพลเรือน พ.ศ.๒๕๓๕

		หลักกฎหมาย/บรรทัดฐานที่เกี่ยวข้อง

	คำสั่งทางปกครองจะต้องกระทำโดยเจ้าหน้าที่ซึ่งมีอำนาจตามกฎหมายมิใช่ใช้อำนาจตามอำเภอใจโดยไม่คำนึงถึงสิทธิ และเสรีภาพของบุคคลอื่นและไม่คำนึงถึงความถูกต้องชอบธรรมตามที่กฎหมายบัญญัติไว้

คุณธรรมในการโยกย้ายข้าราชการ

	การแต่งตั้งโยกย้ายข้าราชการไม่ว่าจะเป็นในฤดูกาลหรือนอกฤดูกาล และไม่ว่าจะเป็นการใช้อำนาจของผู้มีอำนาจในระดับใดก็ตาม ประการสำคัญที่ผู้มีอำนาจต้องตระหนักอยู่เสมอ คือ ขอบเขตการใช้อำนาจภายใต้วัตถุประสงค์ของกฎหมายว่าด้วยระเบียบข้าราชการพลเรือน โดยหลักการของกฎหมายดังกล่าวมีเจตนารมณ์ชัดเจนว่า การบริหารงานบุคคลในระบบคุณธรรมราชการต้องปฏิบัติต่อข้าราชการด้วยระบบบริหารทรัพยากรบุคคลที่คำนึงถึงความรู้ความสามารถ ความเสมอภาค ความเป็นธรรม ไม่เลือกปฏิบัติ ปราศจากอคติ และมีความเป็นกลางทางการเมือง และประการสำคัญอีกอย่างหนึ่ง คือ ในการใช้อำนาจโยกย้ายข้าราชการนั้น ต้องมีบทบัญญัติของกฎหมายบัญญัติรองรับอำนาจและหน้าที่ไว้อย่างชัดเจนด้วย

	ในทุกวันนี้เรามักจะพบอยู่บ่อยครั้งว่า มีปัญหาถกเถียงกันอย่างมากถึงความใสสะอาดของการดำเนินการโยกย้ายในระบบราชการว่าผู้มีอำนาจในฐานะที่เป็นผู้บังคับบัญชานั้น ได้ใช้อำนาจในการโยกย้ายข้าราชการแต่ละครั้งเป็นไปอย่างบริสุทธิ์ยุติธรรมและมีความชอบธรรมหรือไม่

	ทั้งนี้ศาลปกครองได้มีคำวินิจฉัยเกี่ยวกับการใช้อำนาจแต่งตั้งโยกย้ายข้าราชการไว้เป็นบรรทัดฐานสำหรับการใช้อำนาจของผู้บังคับบัญชา และสำหรับการที่ข้าราชการซึ่งเป็นผู้ใต้บังคับบัญชาทุกคนจะใช้เป็นเกราะป้องกันสิทธิของตนได้

อันได้แก่ กรณีการโยกย้ายพยาบาลวิชาชีพ : โดยมีข้อเท็จจริงว่าผู้ว่าราชการจังหวัดมีคำสั่งย้ายผู้ฟ้องคดีให้ไปดำรงตำแหน่งหัวหน้าพยาบาล (พยาบาลวิชาชีพ ๗) กลุ่มงานการพยาบาลประจำโรงพยาบาลชุมชน สังกัดสำนักงานสาธารณสุขจังหวัดโดยตัดโอนตำแหน่งและอัตราเงินเดือนตามตัวไปตั้งจ่าย ต่อมาผู้อำนวยการโรงพยาบาลดังกล่าวได้มีคำสั่งให้ผู้ฟ้องคดีปฏิบัติงานในหน้าที่หัวหน้างานผู้ป่วยนอก ซึ่งเป็นตำแหน่งที่ข้าราชการระดับ ๖ ถือครองอยู่ พร้อมทั้งแต่งตั้งให้ข้าราชการระดับ ๗ รายอื่นมาปฏิบัติหน้าที่หัวหน้ากลุ่มงานการพยาบาลแทนผู้ฟ้องคดี โดยให้เหตุผลว่าเพื่อให้การปฏิบัติงานในโรงพยาบาลเป็นไปด้วยความเรียบร้อยมีประสิทธิภาพและสัมฤทธิผล ผู้ฟ้องคดีร้องขอความเป็นธรรมต่อผู้ว่าราชการจังหวัด เนื่องจากเห็นว่าเป็นการเปลี่ยนตำแหน่งการปฏิบัติงานและลดขั้นตำแหน่งผู้ฟ้องคดีจากหัวหน้าฝ่ายเป็นหัวหน้างาน อันเป็นการกลั่นแกล้งผู้ฟ้องคดี แต่ผู้ว่าราชการจังหวัดแจ้งผลการพิจารณาว่า กรณีเป็นการปรับเปลี่ยนหน้าที่เพื่อประโยชน์ของทางราชการในการบริหารจัดการภายในโรงพยาบาลโดยมีเหตุผลอันสมควร ไม่ได้เป็นการกลั่นแกล้งผู้ฟ้องคดีผู้ฟ้องคดีเห็นว่าคำสั่งของผู้อำนวยการโรงพยาบาลไม่ชอบด้วยกฎหมาย เนื่องจากเป็นคำสั่งเกี่ยวกับการบรรจุและแต่งตั้งให้ดำรงตำแหน่ง ซึ่งเป็นอำนาจหน้าที่ของผู้ว่าราชการจังหวัดโดยเฉพาะ จึงฟ้องขอให้เพิกถอนคำสั่งดังกล่าว

	ศาลปกครองสูงสุดวินิจฉัยว่า ตามนัยมาตรา ๕๒ วรรคหนึ่ง (๗) แห่งพระราชบัญญัติระเบียบข้าราชการพลเรือน พ.ศ. ๒๕๓๕

บัญญัติให้การบรรจุบุคคลเข้ารับราชการเป็นข้าราชการพลเรือนสามัญและการแต่งตั้งให้ดำรงตำแหน่งตั้งแต่ระดับ ๗ ลงมาในราชการบริหารส่วนภูมิภาค ซึ่งมิใช่หัวหน้าส่วนราชการประจำจังหวัด ให้ผู้ว่าราชการจังหวัดผู้บังคับบัญชาเป็นผู้มีอำนาจสั่งบรรจุและแต่งตั้ง เมื่อโรงพยาบาลที่ผู้ฟ้องคดีสังกัดเป็นโรงพยาบาลชุมชนในสังกัดสำนักงานสาธารณสุขจังหวัดซึ่งเป็นราชการส่วนภูมิภาค อำนาจในการบรรจุและแต่งตั้งบุคคลให้ดำรงตำแหน่งตั้งแต่ระดับ ๗ ลงมา จึงเป็นอำนาจของผู้ว่าราชการจังหวัดตามบทบัญญัติแห่งพระราชบัญญัติดังกล่าว สำหรับการที่ผู้อำนวยการโรงพยาบาลมีคำสั่งให้ผู้ฟ้องคดีปฏิบัติหน้าที่หัวหน้างานผู้ป่วยนอก โดยให้เหตุผลว่าเพื่อให้การปฏิบัติงานของโรงพยาบาลเป็นไปด้วยความเรียบร้อย ซึ่งเป็นกรณีที่ผู้อำนวยการโรงพยาบาลในฐานะผู้บังคับบัญชาข้าราชการและลูกจ้างภายในโรงพยาบาลมอบหมายให้เจ้าหน้าที่ปฏิบัติงานภายในหน่วยงานตามความจำเป็น อันเป็นอำนาจของผู้บังคับบัญชาที่จะกำหนดได้ก็ตาม แต่การมอบหมายงานดังกล่าวจะต้องมีความเหมาะสม มีเหตุผล และมีกำหนดระยะเวลาตามสมควร เมื่อข้อเท็จจริงปรากฏว่าผู้อำนวยการโรงพยาบาลมีคำสั่งให้ผู้ฟ้องคดีไปปฏิบัติหน้าที่ในตำแหน่งที่ต่ำกว่าตำแหน่งที่ครองอยู่โดยมิได้กำหนดระยะเวลาในการปฏิบัติหน้าที่ไว้ และให้บุคคลอื่นมาปฏิบัติหน้าที่แทนผู้ฟ้องคดี ย่อมแสดงให้เห็นว่าไม่ประสงค์จะให้ผู้ฟ้องคดีดำรงตำแหน่งตามคำสั่งย้ายข้าราชการของผู้ว่าราชการจังหวัดอีกต่อไป

กรณีจึงถือว่าผู้อำนวยการโรงพยาบาลมีคำสั่งแต่งตั้ง (ย้าย) ผู้ฟ้องคดี ซึ่งเป็นคำสั่งที่ไม่ชอบด้วยกฎหมาย เนื่องจากผู้อำนวยการโรงพยาบาลไม่มีอำนาจบรรจุแต่งตั้งบุคคลให้ดำรงตำแหน่งตั้งแต่ระดับ ๗ ลงมา ตามมาตรา ๕๒ วรรคหนึ่ง (๗) แห่งพระราชบัญญัติระเบียบข้าราชการพลเรือน พ.ศ. ๒๕๓๕ จึงพิพากษาให้เพิกถอนคำสั่งของผู้อำนวยการโรงพยาบาล (คำพิพากษาศาลปกครองสูงสุดที่ อ. ๑๑๒/๒๕๕๒) จากคำพิพากษาดังกล่าว น่าจะเป็นเรื่องเตือนใจที่ดีสำหรับผู้มีอำนาจทั้งหลายที่จะต้องตระหนักถึงการใช้อำนาจของตนว่า ได้ตั้งอยู่บนฐานของความถูกต้องชอบธรรมหรือไม่ ซึ่งการใช้อำนาจตามอำเภอใจของตนโดยไม่คำนึงถึงสิทธิและเสรีภาพของบุคคลอื่น ไม่คำนึงถึงความถูกต้องชอบธรรมตามที่กฎหมายบัญญัติไว้ อาจเป็นเหตุนำมาซึ่งความเดือดร้อนของผู้ใต้บังคับบัญชาอันเนื่องมาจากการใช้อำนาจที่ผิด ๆ นั้นได้

เรื่องที่ ๒๓
ดุลพินิจ ... ที่จะไม่แจ้งสิทธิและหน้าที่
ในกระบวนการพิจารณาทางปกครอง

คำพิพากษาศาลปกครองสูงสุดที่ อ. ๑๔๓/๒๕๕๒

สาระสำคัญ

	การแจ้งสิทธิในการมีทนายความหรือที่ปรึกษาตามมาตรา ๒๓ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ เป็นดุลพินิจของคณะกรรมการสอบสวนทางวินัยที่จะต้องพิจารณาว่ามีความจำเป็นที่จะต้องแจ้งให้คู่กรณีทราบก่อนหรือไม่ เมื่อผู้ฟ้องคดีจบการศึกษาทางด้านกฎหมายและปฏิบัติหน้าที่ในตำแหน่งพนักงานสอบสวน ย่อมรู้และเข้าใจข้อกฎหมายและทราบถึงสิทธิและหน้าที่ดีอยู่แล้ว การที่คณะกรรมการสอบสวนมิได้แจ้งสิทธิดังกล่าว จึงมิใช่การใช้ดุลพินิจโดยไม่ชอบด้วยกฎหมาย

		หลักกฎหมาย/บรรทัดฐานที่เกี่ยวข้อง

	การแจ้งสิทธิในการมีทนายความหรือที่ปรึกษาในกระบวนการพิจารณาทางปกครอง มีวัตถุประสงค์เพื่อคุ้มครองสิทธิของคู่กรณี ว่าจะได้รับการปฏิบัติอย่างถูกต้องตามกฎหมายและเป็นธรรม จึงเป็นดุลพินิจของเจ้าหน้าที่ที่จะต้องพิจารณาถึงความจำเป็นในการแจ้งให้คู่กรณีทราบถึงสิทธิดังกล่าว หากคู่กรณีมีความรู้ความสามารถเพียงพอที่จะดำเนินการเพื่อคุ้มครองความเป็นธรรม การที่เจ้าหน้าที่ไม่แจ้งสิทธินั้นไม่เป็นเหตุให้คำสั่งทางปกครองไม่ชอบด้วยกฎหมาย

ดุลพินิจ ...ที่จะไม่แจ้งสิทธิและหน้าที่ในกระบวนการพิจารณาทางปกครอง

	พระราชบัญญัติวิธีปฏิบัติราชการทางปกครอง พ.ศ. ๒๕๓๙ มีวัตถุประสงค์ที่จะอำนวยความเป็นธรรมและคุ้มครองสิทธิให้กับประชาชนที่เป็นคู่กรณีในกระบวนการพิจารณาทางปกครองของเจ้าหน้าที่ ฉะนั้น หากคู่กรณีเข้าสู่กระบวนการพิจารณาทางปกครองโดยไม่รู้ขั้นตอนและวิธีปฏิบัติราชการทางปกครองและไม่รู้ถึงสิทธิที่กฎหมายรับรองและคุ้มครองไว้การบังคับใช้กฎหมายอาจไม่บรรลุวัตถุประสงค์ และอาจก่อให้เกิดปัญหาและอุปสรรคต่อการบริหารราชการแผ่นดินได้ กฎหมายวิธีปฏิบัติราชการทางปกครองจึงคุ้มครองสิทธิของคู่กรณีในกระบวนการพิจารณาทางปกครองของเจ้าหน้าที่ คู่กรณีมีสิทธิที่จะได้รับแจ้งสิทธิและหน้าที่ในกระบวนการพิจารณาทางปกครอง ซึ่งกรณีนี้ถือเป็นหน้าที่ของเจ้าหน้าที่ที่จะต้องแจ้งให้คู่กรณีทราบว่าตนมีสิทธิและหน้าที่ในกระบวนการพิจารณาทางปกครองอย่างไรแต่อย่างไรก็ตาม การกำหนดหน้าที่ดังกล่าวก็เป็นเพียงเพื่อให้คู่กรณีได้รับทราบหลักเกณฑ์และขั้นตอนการดำเนินกระบวนการพิจารณาทางปกครองตามกฎหมาย ซึ่งเป็นหลักประกันความโปร่งใสในการปฏิบัติงานของเจ้าหน้าที่ อันเป็นหลักประกันความเป็นธรรมขั้นพื้นฐานของคู่กรณีเท่านั้นกฎหมายจึงบังคับให้แจ้งคู่กรณีทราบตามความจำเป็นแก่กรณี มิได้บังคับให้เจ้าหน้าที่จะต้องแจ้งให้คู่กรณีทราบทุก ๆ เรื่องหรือทุก ๆ กรณี

ซึ่งหากเป็นเช่นนั้นก็อาจทำให้กระบวนการพิจารณาทางปกครองเกิดความล่าช้า ทำให้เกิดความเสียหายขึ้นได้ ดังนั้น จึงมีประเด็นที่ว่าถ้าเจ้าหน้าที่ใช้ดุลพินิจมิได้แจ้งสิทธิให้ทราบถึงกระบวนการพิจารณาทางปกครอง จะทำให้การกระทำนั้นชอบด้วยกฎหมายหรือไม่

	ดังข้อเท็จจริงตามคำพิพากษาของศาลปกครองสูงสุดที่ อ. ๑๔๓/๒๕๕๒ สรุปได้ว่า ผู้ฟ้องคดีเป็นข้าราชการตำรวจถูกกล่าวหาว่าเรียกรับเงินจากนาง ป. เพื่อนำไปช่วยเหลือนาย อ. ซึ่งถูกจับกุมข้อหามียาเสพติดให้โทษ (ยาบ้า) ไว้ในครอบครองให้ไม่ต้องรับโทษ ต่อมา ผู้บัญชาการตำรวจภูธรภาค ๘ (ผู้ถูกฟ้องคดีที่ ๑) มีคำสั่งแต่งตั้งคณะกรรมการสอบสวนทางวินัย ซึ่งคณะกรรมการดังกล่าวมีมติว่าผู้ฟ้องคดีไม่มีความผิดทางวินัยอย่างร้ายแรงตามข้อกล่าวหา ให้ยุติการสอบสวน แต่ผู้ถูกฟ้องคดีที่ ๑ ไม่เห็นด้วยกับความเห็นของคณะกรรมการสอบสวนทางวินัย โดยเห็นว่าผู้ฟ้องคดีเรียกและรับเงินจากนาง ป. จริง เนื่องจากข้อกล่าวอ้างของผู้ฟ้องคดีไม่น่าเชื่อถือจึงเห็นควรลงโทษไล่ผู้ฟ้องคดีออกจากราชการ และส่งเรื่องให้อนุกรรมการ ก.ตร. พิจารณา ซึ่งอนุกรรมการ ก.ตร. มีมติให้ไล่ผู้ฟ้องคดีออกจากราชการ ต่อมา ผู้ถูกฟ้องคดีที่ ๑ ได้มีคำสั่งลงโทษไล่ผู้ฟ้องคดีออกจากราชการ ผู้ฟ้องคดีได้อุทธรณ์คำสั่งไล่ออกจากราชการต่อคณะกรรมการข้าราชการตำรวจ (ผู้ถูกฟ้องคดีที่ ๒) ซึ่งผลการพิจารณาอุทธรณ์มีมติให้ยกอุทธรณ์ ผู้ฟ้องคดีเห็นว่า คำสั่งแต่งตั้งคณะกรรมการสอบสวนทางวินัย

คำสั่งให้ออกจากราชการไว้ก่อน คำสั่งลงโทษไล่ออกจากราชการ รวมทั้งมติให้ยกอุทธรณ์ไม่ชอบด้วยกฎหมายและไม่เป็นธรรมต่อผู้ฟ้องคดีทั้งในข้อเท็จจริงและข้อกฎหมาย ในส่วนประเด็นข้อกฎหมายนั้นผู้ฟ้องคดีเห็นว่าการดำเนินการสอบสวนทางวินัยไม่ถูกต้องตามขั้นตอนของกฎหมาย จึงเป็นการสอบสวนที่ไม่ชอบด้วยกฎหมาย กล่าวคือ คณะกรรมการสอบสวนทางวินัยไม่ได้แจ้งสิทธิต่อผู้ฟ้องคดีที่จะนำทนายความหรือที่ปรึกษากฎหมายมาช่วยเหลือได้ตามมาตรา ๒๓ วรรคหนึ่ง แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ เนื่องจากตามมาตรา ๒๗ และมาตรา ๓๐ แห่งพระราชบัญญัติดังกล่าว ได้กำหนดให้คณะกรรมการซึ่งเป็นเจ้าหน้าที่ผู้ออกคำสั่งมีหน้าที่แจ้งสิทธิและหน้าที่ในกระบวนการพิจารณาทางปกครองให้คู่กรณีทราบตามความจำเป็นแก่กรณี และให้โอกาสที่จะได้รับทราบข้อเท็จจริงอย่างเพียงพอและมีโอกาสได้โต้แย้งและแสดงพยานหลักฐานจึงนำคดีมาฟ้องศาล

	ศาลปกครองสูงสุดวินิจฉัยว่า มาตรา ๒๓ วรรคหนึ่ง แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ บัญญัติว่า ในการพิจารณาทางปกครองที่คู่กรณีต้องมาปรากฏตัวต่อหน้าเจ้าหน้าที่ คู่กรณีมีสิทธินำทนายความหรือที่ปรึกษาของตนเข้ามาในการพิจารณาทางปกครองได้ และมาตรา ๒๗ วรรคหนึ่ง แห่งพระราชบัญญัติดังกล่าว บัญญัติว่าให้เจ้าหน้าที่แจ้งสิทธิและหน้าที่ในกระบวนการพิจารณาทางปกครองให้คู่กรณีทราบตามความจำเป็นแก่กรณี

บทบัญญัติมาตรา ๒๓ วรรคหนึ่ง ดังกล่าว เป็นการที่กฎหมายได้บัญญัติรับรองให้คู่กรณีที่ต้องเข้าสู่กระบวนการพิจารณาทางปกครองในลักษณะเช่นนั้น เช่น ในการสอบสวนทางวินัย มีสิทธินำทนายความหรือที่ปรึกษาส่วนตัวเข้าไปช่วยเหลือ โดยการเข้าร่วมในการพิจารณาทางปกครองนั้น ๆ ร่วมกับคู่กรณีด้วยได้ ทั้งนี้ เพื่อเป็นหลักประกันว่าคู่กรณีจะได้รับการพิจารณาทางปกครองอย่างถูกต้องตามกฎหมายเป็นธรรม และเพื่อให้คู่กรณีสามารถใช้สิทธิต่าง ๆ ของตนในการพิจารณาทางปกครองตามที่กฎหมายบัญญัติรับรองให้ได้อย่างเต็มที่ โดยคณะกรรมการสอบสวนจะห้ามมิให้คู่กรณีนำทนายความหรือที่ปรึกษาเข้าร่วมในการสอบสวนมิได้ แต่อย่างไรก็ตาม ตามบทบัญญัติดังกล่าวกฎหมายมิได้บังคับว่าในการพิจารณาทางปกครองเช่นนั้นคู่กรณีจะต้องมีทนายความหรือที่ปรึกษาร่วมอยู่ด้วยเสมอไป สิทธิของคู่กรณีดังกล่าวในกรณีการสอบสวนทางวินัย จะถือว่าเป็นหน้าที่ของคณะกรรมการสอบสวนที่ต้องแจ้งให้ผู้ฟ้องคดีทราบก่อนหรือไม่นั้น เห็นว่ามาตรา ๒๗ วรรคหนึ่งดังกล่าว บัญญัติให้เจ้าหน้าที่ซึ่งใช้อำนาจทางปกครองของรัฐหรือคณะกรรมการสอบสวนทางวินัยในคดีนี้แจ้งสิทธิและหน้าที่ในกระบวนการพิจารณาทางปกครองให้คู่กรณีทราบตามความจำเป็นแก่กรณี กฎหมายมิได้กำหนดว่าจะต้องแจ้งสิทธิและหน้าที่เมื่อใดหรือจะต้องแจ้งในทุกกรณี แต่ให้แจ้งตามความจำเป็นแก่กรณี และเมื่อพิจารณาประกอบกับมาตรา ๒๓ วรรคหนึ่งดังกล่าวแล้ว จึงถือว่าเป็นดุลพินิจของคณะกรรมการสอบสวนที่จะพิจารณาว่า


หน้า150

กรณีใดมีความจำเป็นจะต้องแจ้งให้ผู้ถูกฟ้องคดีทราบก่อนว่ามี สิทธินำทนายความหรือที่ปรึกษาเข้าร่วมในการสอบสวนได้โดยมีข้อพิจารณาซึ่งเป็นหลักการสำคัญ คือ การคุ้มครองสิทธิของผู้ถูกสอบสวนว่าผู้ถูกสอบสวนจะได้รับการปฏิบัติจากคณะกรรมการสอบสวนอย่างถูกต้องตามกฎหมาย เป็นธรรม และผู้ถูกสอบสวนทราบและสามารถใช้สิทธิต่างๆ ของตนได้อย่างเต็มที่ ในกระบวนการสอบสวนทางวินัยหรือไม่ นอกจากนี้ เห็นว่าการที่พระราชบัญญัติระเบียบข้าราชการตำรวจ พ.ศ. ๒๕๒๑ บัญญัติให้การดำเนินการทางวินัยแก่ข้าราชการตำรวจให้นำกฎหมายว่าด้วยระเบียบข้าราชการพลเรือนมาใช้บังคับโดยอนุโลม โดยการดำเนินการสอบสวนทางวินัยต้องเป็นไปตามกฎ ก.พ. ฉบับที่ ๑๘ (พ.ศ.๒๕๔๐) ออกตามความในพระราชบัญญัติระเบียบข้าราชการพลเรือน พ.ศ. ๒๕๓๕ ว่าด้วยการสอบสวนการพิจารณา กฎ ก.พ. ดังกล่าวได้กำหนดวิธีการดำเนินการทางวินัย ซึ่งมีหลักประกันความเป็นธรรมแก่ข้าราชการที่ถูกสอบสวน เนื่องจากถูกกล่าวหาว่า กระทำผิดวินัยอย่างร้ายแรงไว้หลายประการ ซึ่งเป็นหลักประกันที่เพียงพอว่าคณะกรรมการสอบสวนมิได้ดำเนินการสอบสวนให้เป็นไปตามหลักเกณฑ์และวิธีการที่กฎ ก. พ. ดังกล่าวกำหนดก็อาจมีผลให้การสอบสวนที่ดำเนินการไปแล้วนั้นเป็นการสอบสวนที่ไม่ชอบด้วยกฎหมาย ได้ทั้งในกรณีการสอบสวนทางวินัย ผู้ฟ้องคดีในคดีนี้ผู้ฟ้องคดีจบการศึกษานิติศาสตร์บัณฑิตและปฏิบัติหน้าที่ในตำแหน่งพนักงานสอบสวนย่อมเป็นผู้ที่มีความรู้ความเข้าใจในข้อกฎหมาย

และทราบถึงสิทธิหน้าที่ของตนในกระบวนการสอบสวนทางวินัยเป็นอย่างดีอยู่แล้ว ดังนั้น การที่คณะกรรมการสอบสวนมิได้แจ้งให้ผู้ฟ้องคดีทราบถึงสิทธิในการนำทนายความหรือที่ปรึกษาเข้าร่วมในการสอบสวน จึงมิใช่การใช้ดุลพินิจโดยไม่ชอบด้วยกฎหมาย และไม่ทำให้การสอบสวนที่ดำเนินการไปแล้วเป็นการสอบสวนที่ไม่ชอบด้วยกฎหมายแต่อย่างใด

	จากคำพิพากษาศาลปกครองสูงสุดดังกล่าว ได้วางหลักการที่สำคัญในประเด็นที่ว่า ผู้ฟ้องคดีมีความรู้ความเข้าใจในข้อกฎหมายเป็นอย่างดี เพราะทั้งคุณวุฒิและตำแหน่งหน้าที่การงานของผู้ฟ้องคดีเอง ซึ่งย่อมทราบถึงสิทธิและหน้าที่ของตนในกระบวนการสอบสวนทางวินัยเป็นอย่างดี การที่หน่วยงานไม่แจ้งสิทธิ และหน้าที่ในกระบวนการพิจารณาทางปกครองถือเป็นดุลพินิจของเจ้าหน้าที่ที่จะไม่แจ้งให้ทราบถึงสิทธิและหน้าที่ดังกล่าวก็ได้ และไม่เป็นเหตุให้คำสั่งทางปกครองไม่ชอบด้วยกฎหมาย

เรื่องที่ ๒๔
สิทธิของบุคคลในทรัพย์สิน
ต้องได้รับความคุ้มครองจากรัฐ

คำพิพากษาศาลปกครองสูงสุดที่ อ. ๑๔๗/๒๕๕๒, อ. ๒๐๐/๒๕๕๒ และ อ.๒๘๓/๒๕๕๒

สาระสำคัญ

	การใช้อำนาจของเจ้าหน้าที่ของรัฐซึ่งกระทบกระเทือนต่อสิทธิของบุคคลในทรัพย์สินเกี่ยวกับการครอบครองที่ดินทั้งในกรณีที่เป็นการละเลยต่อหน้าที่ ปฏิบัติหน้าที่ล่าช้า หรือปฏิบัติหน้าที่โดยไม่ถูกต้องตามกฎหมาย เป็นเหตุให้เกิดความเสียหายแก่เจ้าของสิทธิที่แท้จริง

		หลักกฎหมาย/บรรทัดฐานที่เกี่ยวข้อง

	ในการทำหน้าที่ของเจ้าหน้าที่ของรัฐหรือการใช้อำนาจของผู้มีอำนาจ ไม่ว่าระดับใด ใช้อำนาจในเวลาใด หรือใช้อำนาจโดยมีเจตนาเพื่อประโยชน์อันใด ย่อมหนีไม่พ้นการตรวจสอบในเวลาใดเวลาหนึ่ง ดังนั้น หากเจ้าหน้าที่เห็นว่าตนได้ใช้อำนาจอย่างไม่ถูกต้องชอบธรรม จึงควรที่จะยกเลิกเพิกถอนหรือทบทวนแก้ไขให้ถูกต้อง เพราะในที่สุดแล้ว ศาลปกครองก็มีอำนาจเพิกถอนการใช้อำนาจที่ไม่ถูกต้องตามกฎหมายนั้น และหน่วยงานของรัฐมีหน้าที่ต้องชดใช้ค่าเสียหายให้กับประชาชนที่ได้รับความเดือดร้อนหรือเสียหายจากการใช้อำนาจดังกล่าว

สิทธิของบุคคลในทรัพย์สินต้องได้รับความคุ้มครองจากรัฐ

	สิทธิของบุคคลในทรัพย์สิน โดยเฉพาะอย่างยิ่ง ในการ “ครอบครองที่ดิน” อย่างถูกต้องตามประมวลกฎหมายที่ดิน เป็นสิทธิประการหนึ่งของประชาชนที่ต้องได้รับการรับรอง และคุ้มครองตามรัฐธรรมนูญแห่งราชอาณาจักรไทย โดยมาตรา ๔๑ วรรคหนึ่ง ของรัฐธรรมนูญแห่งราชอาณาจักรไทย พุทธศักราช ๒๕๕๐ บัญญัติว่า “สิทธิของบุคคลในทรัพย์สินย่อมได้รับความคุ้มครอง ขอบเขตแห่งสิทธิและการจำกัดสิทธิเช่นว่านี้ย่อมเป็นไปตามที่กฎหมายบัญญัติ” และเนื่องจากสิทธิในการครอบครองที่ดินมีอิทธิพลต่อการดำรงชีวิตอยู่อย่างปกติสุขของประชาชนคนไทยทุกคน ทั้งยังส่งผลต่อความมั่นคงทางเศรษฐกิจ สังคมและการเมืองของประเทศเป็นอย่างมาก

	หน่วยงานของรัฐหรือเจ้าหน้าที่ของรัฐที่มีหน้าที่ตามกฎหมาย จึงต้องตระหนักต่อหน้าที่ความรับผิดชอบในอันที่จะปกป้องคุ้มครองสิทธิของประชาชนภายใต้กรอบวัตถุประสงค์ของกฎหมายอย่างเคร่งครัด แต่กระนั้นก็ยังมีหลายกรณีที่หน่วยงานของรัฐหรือเจ้าหน้าที่ของรัฐละเลยต่อหน้าที่ตามที่กฎหมายกำหนดให้ปฏิบัติ หรือปฏิบัติหน้าที่ล่าช้าหรือปฏิบัติหน้าที่ไม่ถูกต้องตามกฎหมาย และหลายครั้งถึงกับส่งผลให้ประชาชนผู้เป็นเจ้าของสิทธิได้รับความเสียหาย

จนกระทั่งท้ายที่สุดต้องขอพึ่งบารมีศาลปกครองให้มีคำสั่งบังคับให้หน่วยงานที่รับผิดชอบทำหน้าที่หรือชดใช้ค่าเสียหายเพื่อบรรเทาความเดือดร้อนนั้น

	ผู้เขียนขอยกตัวอย่างคำพิพากษาหรือคำสั่งของศาลปกครองที่ตัดสินเกี่ยวกับสิทธิของประชาชนในทรัพย์สินที่เกี่ยวกับการครอบครองที่ดินมาเล่าสู่กันฟัง ซึ่งไม่เพียงแต่จะเป็นข้อเตือนใจสำหรับหน่วยงานของรัฐหรือเจ้าหน้าที่ของรัฐได้ตระหนักถึงสิทธิของประชาชนเท่านั้น แต่ยังหมายรวมถึงประชาชนทั่วไปที่จะได้ใช้สิทธิกันอย่างถูกต้องด้วย

	คดีแรก เป็นกรณีที่เจ้าหน้าที่ไม่เพิกถอนโฉนดที่ดินที่ออกโดยไม่ชอบด้วยกฎหมาย ทำให้ไม่สามารถออกโฉนดที่ดินให้กับเจ้าของที่ดินที่แท้จริงได้

เรื่องนี้เกิดขึ้นเมื่อปี พ.ศ. ๒๕๔๙ เมื่อเจ้าของที่ดินที่แท้จริง (ผู้ฟ้องคดี) ตาม น.ส. ๓ ยื่นคำขอออกโฉนดที่ดิน แต่ไม่สามารถออกโฉนดที่ดินได้เนื่องจากเจ้าหน้าที่ได้มีการออกโฉนดที่ดินบนที่ดินแปลงดังกล่าวให้กับผู้อื่นไปแล้ว เมื่อมีการสอบสวนที่มาที่ไปก็พบว่าเป็นการออกโฉนดที่ดินโดยไม่ชอบ ซึ่งตามประมวลกฎหมายที่ดินเจ้าหน้าที่ผู้มีอำนาจจะต้องเพิกถอนโฉนดที่ดินที่ออกโดยไม่ชอบดังกล่าวและออกโฉนดที่ดินให้กับเจ้าของที่ดินที่แท้จริงต่อไป แต่ก็ไม่เป็นดังที่กฎหมายกำหนดไว้เพราะผู้ว่าราชการจังหวัดซึ่งมีอำนาจ ไม่ดำเนินการเพิกถอนและเจ้าพนักงานที่ดินก็ปฏิบัติหน้าที่ล่าช้า โดยอ้างว่ายังไม่ได้มีการแจ้งให้ผู้มีส่วนได้เสียทราบ

&#160;

และการเพิกถอนจะต้องดำเนินการตามหลักเกณฑ์และวิธีการที่กำหนดในกฎกระทรวงซึ่งอยู่ระหว่างการยกร่าง ยังไม่มีผลใช้บังคับ

	จนกระทั่งเจ้าของที่ดินที่แท้จริงต้องขอพึ่งบารมีศาลปกครองให้มีคำพิพากษาหรือคำสั่งให้เพิกถอนโฉนดที่ดินและให้กรมที่ดินชดใช้ค่าเสียหาย

	ศาลปกครองสูงสุดวินิจฉัยว่า เมื่อเจ้าพนักงานที่ดินได้มีการแจ้งให้เจ้าของโฉนดที่ดินที่ออกทับที่ดินของผู้ฟ้องคดีทราบแล้ว มีการคัดค้านแล้ว และการสอบสวนการออกโฉนดที่ดินทับที่ดิน น.ส. ๓ ของผู้ฟ้องคดีก็ได้ดำเนินการครบทุกขั้นตอนแล้ว แม้ยังไม่ได้มีกฎกระทรวงออกตามความในมาตรา ๖๑ แห่งประมวลกฎหมายที่ดิน ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลกฎหมายที่ดิน (ฉบับที่ ๙) พ.ศ. ๒๕๔๓ ออกมาบังคับใช้ก็ตาม ก็สามารถนำพระราชบัญญัติวิธีปฏิบัติราชการทางปกครอง พ.ศ.๒๕๓๙ มาใช้บังคับได้ ดังนั้น การไม่ดำเนินการเพิกถอนโฉนดที่ดินที่ออกโดยผิดพลาดคลาดเคลื่อน จนไม่สามารถออกโฉนดให้เจ้าของที่แท้จริงได้ จึงเป็นการละเลยต่อหน้าที่ทั้งเจ้าพนักงานที่ดินก็มิได้ตรวจสอบให้รอบคอบก่อนที่จะออกโฉนดที่ดินให้ผู้อื่นโดยไม่ชอบทับที่ดิน น.ส. ๓ ของผู้ฟ้องคดี และเมื่อผู้ฟ้องคดียื่นขอออกโฉนดที่ดินและร้องเรียนให้เพิกถอนโฉนดที่ดินที่ออกโดยไม่ชอบ เจ้าพนักงานที่ดินก็ใช้เวลาตรวจสอบและเสนอความเห็นให้ผู้ว่าราชการจังหวัดมีคำสั่งเพิกถอนโฉนดที่ดินที่ผิดพลาดคลาดเคลื่อนนานถึง ๑๒ ปี จึงเป็นการปฏิบัติหน้าที่ล่าช้าเกินสมควร และเมื่อไม่สามารถออกโฉนดที่ดินให้ผู้ฟ้องคดีได้ จึงเป็นการกระทำละเมิดต่อผู้ฟ้องคดี

	พิพากษาให้ผู้มีอำนาจเพิกถอนโฉนดที่ดินที่ออกโดยผิดพลาดคลาดเคลื่อนและให้กรมที่ดินชดใช้ค่าเสียหาย (คำพิพากษาศาลปกครองสูงสุดที่ อ. ๒๘๓/๒๕๕๒)

	คดีที่สอง กรณีที่เจ้าพนักงานที่ดินออก น.ส. ๓ ก. ในเขตอุทยานแห่งชาติให้กับผู้ครอบครองที่ดิน

	ข้อเท็จจริงก็คือ ผู้ฟ้องคดีนำหลักฐานหนังสือ ส.ค. ๑ ซึ่งอ้างว่าเป็นผู้ครอบครองทำประโยชน์ต่อเนื่องมาจากนาย ป. มายื่นขอออก น.ส. ๓ ก. และนายอำเภอ (นาย ฉ.) ได้ลงนามออกให้เมื่อปี พ.ศ. ๒๕๒๕ ต่อมา ปี พ.ศ. ๒๕๔๗ ได้เกิดการร้องเรียนเกี่ยวกับการครอบครองที่ดินดังกล่าว เมื่อทางราชการได้ตรวจสอบก็พบว่าเป็นการออก น.ส. ๓ ก. โดยไม่ชอบด้วยกฎหมาย เพราะที่ดินที่ออก น.ส. ๓ ก. อยู่ในเขตอุทยานแห่งชาติ แต่ผู้ว่าราชการจังหวัดซึ่งเป็นผู้มีอำนาจเพิกถอนในขณะนั้นมีคำสั่ง “ไม่เพิกถอน” ต่อมา เมื่อมีการแก้ไขประมวลกฎหมายที่ดินโดยพระราชบัญญัติแก้ไขเพิ่มเติมฯ (ฉบับที่ ๙) พ.ศ. ๒๕๔๓ ได้ให้อำนาจอธิบดีกรมที่ดินในการเพิกถอนโฉนดที่ดินที่ออกโดยไม่ชอบ อธิบดีกรมที่ดินจึงได้เพิกถอน น.ส. ๓ ก. ดังกล่าว แต่ผู้ฟ้องคดีเห็นว่าคำสั่งของผู้ว่าราชการจังหวัดเป็นคำสั่งที่ยุติแล้ว คำสั่งของอธิบดีกรมที่ดินจึงไม่ชอบด้วยกฎหมาย

	ศาลปกครองสูงสุดวินิจฉัยว่า จากผลการสอบสวนของคณะกรรมการ ป.ป.ป. สอดคล้องกับผลการสอบสวนของคณะกรรมการสอบสวนที่อธิบดีกรมที่ดินตั้งขึ้นทั้งสองชุดว่าที่ดินที่ผู้ฟ้องคดียื่นขอออก น.ส. ๓ ก. (ปัจจุบันเป็นที่ตั้งของรีสอร์ท) มิใช่ที่ดินตามหลักฐาน ส.ค. ๑ ที่นำมาขอออก (ปัจจุบันเป็นบ่อกุ้งและเป็นสวนยางพารา)

จึงเป็นการออก น.ส. ๓ ก. (แปลงพิพาท) ทับที่ดินชายทะเลในเขตอุทยานแห่งชาติหาดเจ้าไหมซึ่งมีสภาพเป็นดินทราย ไม่สามารถทำประโยชน์ได้ และไม่มีการทำประโยชน์ต่อเนื่องในที่ดินมาก่อน จึงไม่สามารถออก น.ส. ๓ ก. ตามประมวลกฎหมายที่ดินได้

	นอกจากนี้ ยังปรากฏข้อเท็จจริงอีกว่าผู้ลงนามและอนุมัติให้ออก น.ส. ๓ ก. ให้กับผู้ฟ้องคดี คือ นายอำเภอ ฉ. และในชั้นการสอบสวนของคณะกรรมการเพื่อเสนอผู้ว่าราชการจังหวัดให้มีคำสั่งเพิกถอน น.ส. ๓ ก. ก็มีนาย ฉ. ซึ่งเลื่อนระดับเป็นปลัดจังหวัดเป็นประธานกรรมการฯ และต่อมา นาย ฉ. ซึ่งเลื่อนระดับเป็นผู้ว่าราชการจังหวัดก็เป็นผู้พิจารณามีคำสั่งไม่ใช้อำนาจเพิกถอน น.ส. ๓ ก. ที่ออกโดยไม่ชอบด้วยกฎหมายนั้น จึงย่อมเห็นได้ชัดว่าเป็นการสอบสวนและเสนอความเห็นที่ขาดความเป็นกลาง ไม่น่าเชื่อถือ มีลักษณะที่ปกป้องการกระทำของตนในอดีต เป็นการพิจารณาโดยเจ้าหน้าที่ที่มีส่วนได้เสียและสภาพร้ายแรง ทำให้การพิจารณาทางปกครองและการออกคำสั่งไม่ชอบด้วยกฎหมาย (มาตรา ๑๖ พระราชบัญญัติวิธีปฏิบัติราชการทางปกครอง พ.ศ.๒๕๓๙) และถึงแม้แต่เดิมประมวลกฎหมายที่ดินจะกำหนดให้ “ผู้ว่าราชการจังหวัด” เป็นผู้มีอำนาจออกคำสั่งเพิกถอน น.ส. ๓ ก. ที่ออกโดยไม่ชอบด้วยกฎหมายแต่เมื่อมีการแก้ไขเพิ่มเติมประมวลกฎหมายที่ดิน โดยพระราชบัญญัติแก้ไขเพิ่มเติมฯ (ฉบับที่ ๙) พ.ศ. ๒๕๔๓ ให้เป็นอำนาจของ “อธิบดีกรมที่ดิน” อีกทั้งการออก น.ส.๓ ก. ก็เป็นการใช้อำนาจตามกฎหมายของเจ้าหน้าที่ในการออกคำสั่งทางปกครอง

ซึ่งหากไม่ถูกต้องเหมาะสมหรือไม่ชอบด้วยกฎหมาย เจ้าหน้าที่ผู้มีอำนาจออกคำสั่งก็สามารถยกเลิกเพิกถอนได้เสมอ ดังนั้น อธิบดีกรมที่ดินจึงสามารถออกคำสั่งเพิกถอน น.ส. ๓ ก. ดังกล่าวได้ (คำพิพากษาศาลปกครองสูงสุดที่ อ. ๑๔๗/๒๕๕๒)

	คดีที่สาม กรณีที่เจ้าพนักงานที่ดินออก น.ส. ๓ ก.โดยไม่ชอบด้วยกฎหมาย ทำให้ผู้รับจำนองที่ดินเสียหาย

ข้อเท็จจริงก็คือ ผู้ฟ้องคดีรับจำนองที่ดิน น.ส. ๓ ก. จากนาย ข. เพื่อประกันหนี้เงินกู้ยืม ต่อมา นาย ข. ผิดนัดชำระหนี้ ผู้ฟ้องคดีจึงขอบังคับคดีโดยนำยึดที่ดินเพื่อขายทอดตลาดแต่ไม่สามารถดำเนินการบังคับคดีได้ เนื่องจากอธิบดีกรมที่ดิน (ผู้ถูกฟ้องคดี) มีคำสั่งให้เพิกถอน น.ส. ๓ ก. ดังกล่าว เพราะเห็นว่า น.ส. ๓ ก. ออกโดยอาศัยหลักฐานแบบแจ้งการครอบครองที่ดิน (ส.ค. ๑) สำหรับที่ดินแปลงอื่น และผู้ขอออก น.ส. ๓ ก. ไม่ใช่ผู้มีสิทธิครอบครองและมิได้ทำประโยชน์ในที่ดิน และนาย ข. ไม่มีทรัพย์สินอื่นที่จะชำระหนี้ได้ ผู้ฟ้องคดีจึงฟ้องขอให้ผู้ถูกฟ้องคดีชดใช้ค่าเสียหายจากการที่ไม่ได้รับชำระหนี้

	ศาลปกครองสูงสุดวินิจฉัยว่า การที่อธิบดีกรมที่ดินอาศัยอำนาจตามมาตรา ๖๑ แห่งประมวลกฎหมายที่ดิน มีคำสั่งเพิกถอน น.ส. ๓ ก. เพราะเห็นว่านาย จ. เจ้าหน้าที่ที่ดินดำเนินการรังวัดสอบสวนสิทธิและพิสูจน์สอบสวนการทำประโยชน์เพื่อออกหนังสือรับรองการทำประโยชน์เป็นการเฉพาะรายตามคำขอของนาย ข. โดยไม่ปฏิบัติให้ถูกต้องตามกฎหมายและระเบียบ เนื่องจากนาย ข. มิใช่ผู้มีสิทธิครอบครองและทำประโยชน์ในที่ดินและอาศัยแบบแจ้งการครอบครองที่ดิน (ส.ค. ๑) ของที่ดินแปลงอื่นมาเป็นหลักฐานในการออก น.ส. ๓ ก. อันเป็นการไม่ชอบด้วยกฎหมาย

และมีผลให้รายการจดทะเบียนจำนองที่ดินระหว่างผู้ฟ้องคดี (ผู้รับจำนอง)กับนาย ข. (ผู้จำนอง) ถูกเพิกถอนไปด้วย ทำให้ผู้ฟ้องคดีในฐานะเจ้าหนี้ตามคำพิพากษาและผู้รับจำนองไม่สามารถบังคับชำระหนี้เอาจากที่ดินแปลงดังกล่าว ทั้งนาย ข. ไม่มีทรัพย์สินอื่นพอที่ผู้ฟ้องคดีจะยึดมาขายทอดตลาดเอาเงินชำระหนี้เงินกู้ได้

	ผู้ฟ้องคดีจึงได้รับความเสียหายจากการที่ น. ส. ๓ ก. ถูกเพิกถอน และความเสียหายเป็นผลโดยตรงจากการที่นาย จ. ปฏิบัติหน้าที่โดยปราศจากความระมัดระวัง ซึ่งบุคคลในภาวะเช่นนั้นจักต้องมีตามวิสัยและพฤติการณ์ และอาจใช้ความระมัดระวังเช่นว่านั้นได้ แต่หาได้ใช้เพียงพอไม่ อันเป็นการกระทำการโดยประมาทเลินเล่อในการออก น.ส. ๓ ก. ทำให้เกิดความเสียหาย จึงเป็นการกระทำละเมิดต่อผู้ฟ้องคดีตามมาตรา ๔๒๐ แห่งประมวลกฎหมายแพ่งและพาณิชย์ กรมที่ดินในฐานะหน่วยงานของรัฐจึงต้องรับผิดในผลแห่งละเมิดที่พนักงานเจ้าหน้าที่ของตนได้กระทำในการปฏิบัติหน้าที่ตาม มาตรา ๕ แห่งพระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙ (คำพิพากษาศาลปกครองสูงสุดที่ อ. ๒๐๐/๒๕๕๒)

	คำพิพากษาของศาลปกครองสูงสุดข้างต้น

แตกต่างในแง่ “ความเป็นเจ้าของสิทธิ” เพราะคดีแรกนั้น ผู้ฟ้องคดีเป็นผู้มีสิทธิครอบครองที่ดินโดยชอบธรรม ส่วนคดีที่สอง ผู้ฟ้องคดีไม่มีสิทธิครอบครองที่ดินเพราะเป็นพื้นที่ในเขตอุทยานแห่งชาติ

และคดีที่สาม แม้ผู้ฟ้องคดีจะมิใช่ผู้มีสิทธิครอบครองที่ดิน แต่ก็เป็นเจ้าหนี้ที่มีบุริมสิทธิเหนือที่ดิน

	แตกต่างในแง่ “พฤติกรรมการปฏิบัติหน้าที่” ของเจ้าหน้าที่

	เพราะคดีแรกนั้น รู้อยู่แล้วว่าเป็นการออก น.ส. ๓ ทับที่ดินของผู้มีสิทธิครอบครองโดยไม่ชอบ แต่กลับ “ละเลยต่อหน้าที่” และ “ล่าช้าในการปฏิบัติหน้าที่” ปล่อยให้เวลาล่วงเลยไปนานกว่า ๑๒ ปี ก็ไม่ดำเนินการใด ๆ เพื่อเพิกถอน น.ส. ๓ ที่ออกโดยไม่ชอบและออกโฉนดให้ผู้มีสิทธิครอบครองที่ดินที่แท้จริง ส่วนคดีที่สอง ข้อเท็จจริงชัดเจนอยู่แล้วว่าออก น.ส. ๓ ก. ทับที่ดินที่ไม่สามารถออก น.ส. ๓ ก. ได้ แต่กลับ “ไม่ใช้อำนาจ” เพิกถอนและยังแสดงพฤติกรรมในลักษณะปกป้องการกระทำในอดีตในฐานะที่เป็นผู้มีอำนาจพิจารณามาตั้งแต่ต้น และคดีที่สามเป็นการปฏิบัติหน้าที่โดยปราศจากความระมัดระวังในการออกเอกสารสิทธิในที่ดินให้กับผู้ไม่มีสิทธิโดยชอบ จนกระทั่งนำที่ดินแปลงดังกล่าวไปใช้และทำให้ผู้อื่นได้รับความเสียหาย

	เหมือนในแง่ “ความไม่ถูกต้องชอบธรรม”ของการปฏิบัติหน้าที่ของเจ้าหน้าที่ เพราะสาเหตุของข้อพิพาทล้วนมาจากการใช้อำนาจของเจ้าหน้าที่ของรัฐที่มีผลกระทบกระเทือนต่อสิทธิของประชาชนในทรัพย์สินที่รัฐมีหน้าที่ต้องปกป้องคุ้มครอง

	คำพิพากษาข้างต้นจึงนับเป็นบทสรุปและข้อเตือนใจที่ดีสำหรับการทำหน้าที่ของเจ้าหน้าที่ว่า ในการทำหน้าที่ของเจ้าหน้าที่ของรัฐ หรือการใช้อำนาจของผู้มีอำนาจ

ไม่ว่าระดับใดใช้อำนาจในเวลาใด หรือใช้อำนาจโดยมีเจตนาเพื่อประโยชน์อันใด ก็ย่อมหนีไม่พ้นที่จะถูกตรวจสอบในเวลาใดเวลาหนึ่ง ฉะนั้น หากเจ้าหน้าที่เห็นว่าได้ใช้อำนาจอย่างไม่ถูกต้องชอบธรรม ก็ควรที่จะยกเลิกเพิกถอนหรือทบทวนแก้ไขให้ถูกต้อง เพราะในที่สุดแล้ว ศาลปกครองก็มีอำนาจเพิกถอนการใช้อำนาจที่ไม่ถูกต้องตามกฎหมายนั้น และให้หน่วยงานของรัฐที่มีหน้าที่ต้องชดใช้ค่าเสียหายให้กับประชาชนที่ได้รับความเดือดร้อนหรือเสียหายจากการใช้อำนาจดังกล่าว

เรื่องที่ ๒๕
การก่อสร้างดัดแปลง และรื้อถอนป้ายโฆษณา
โครงเหล็ก โดยไม่ชอบด้วยกฎหมาย

คำพิพากษาศาลปกครองสูงสุดที่ อ.๑๔๘/๒๕๕๒


สาระสำคัญ

	เมื่อตามหลักฐานเชื่อได้ว่าได้มีการดัดแปลงขยายโครงเหล็กป้ายโฆษณาให้มีขนาดใหญ่กว่าเดิม และเป็นการเพิ่มน้ำหนักให้กับโครงสร้างอาคารโดยไม่ได้รับอนุญาต เจ้าพนักงานท้องถิ่นตามพระราชบัญญัติควบคุมอาคาร พ.ศ. ๒๕๒๒ จึงมีอำนาจสั่งให้รื้อถอนได้เฉพาะส่วนที่ดัดแปลงโดยไม่ชอบด้วยกฎหมาย

		หลักกฎหมาย/บรรทัดฐานที่เกี่ยวข้อง

	การก่อสร้างดัดแปลงป้ายโฆษณาโครงเหล็กที่ติดตั้งบนดาดฟ้าของอาคารเพื่อใช้ในการโฆษณานั้น ต้องอยู่ภายใต้บังคับของพระราชบัญญัติควบคุมอาคาร พ.ศ. ๒๕๒๒ ดังนั้น การดำเนินการใด ๆ เกี่ยวกับป้ายโฆษณาโครงเหล็กจึงต้องกระทำให้ถูกต้องตามหลักเกณฑ์ของกฎหมายดังกล่าว หากมีการดัดแปลงเพิ่มเติมโดยไม่ปฏิบัติให้ถูกต้องตามที่กฎหมายกำหนดไว้ เจ้าหน้าที่ผู้รับผิดชอบย่อมมีอำนาจที่จะออกคำสั่งให้รื้อถอนได้

	การก่อสร้างดัดแปลงและรื้อถอนป้ายโฆษณาโครงเหล็กโดยไม่ชอบด้วยกฎหมาย

	การโฆษณาถือเป็นการเผยแพร่ข้อมูลทางธุรกิจอย่างหนึ่งที่ส่งผลต่อจำนวนผู้บริโภคสินค้าหรือบริการของผู้ประกอบการและการโฆษณาในรูปแบบหนึ่งที่ได้รับความนิยมในปัจจุบัน คือ การเช่าป้ายโฆษณาโครงเหล็กที่ติดตั้งบนดาดฟ้าของอาคารเพื่อใช้ในการโฆษณา ซึ่งการก่อสร้างดัดแปลงป้ายโฆษณาโดยวิธีการดังกล่าวนั้น ต้องอยู่ภายใต้บังคับแห่งบทบัญญัติของพระราชบัญญัติควบคุมอาคาร พ.ศ. ๒๕๒๒ ด้วย ดังนั้น การดำเนินการใด ๆ เกี่ยวกับป้ายโฆษณาโครงเหล็กจึงต้องพึงกระทำให้ถูกต้องตามหลักเกณฑ์ของกฎหมายข้างต้น หากมีการดัดแปลงเพิ่มเติมโดยไม่ปฏิบัติให้ถูกต้องตามที่กฎหมายกำหนดไว้เจ้าหน้าที่ผู้รับผิดชอบย่อมมีอำนาจที่จะออกคำสั่งให้รื้อถอนได้ แต่ในการออกคำสั่งให้รื้อถอนนั้นจะกระทำการรื้อถอนได้แค่ไหน เพียงใด ศาลปกครองสูงสุดได้วางแนวทางไว้ปรากฏตามตัวอย่างคำพิพากษาศาลปกครองสูงสุดที่ อ. ๑๔๘/๒๕๕๒ ดังต่อไปนี้

	กรณีที่ผู้ฟ้องคดีซึ่งประกอบธุรกิจในการให้เช่าพื้นที่โฆษณา ได้เช่าป้ายโฆษณาโครงเหล็กจำนวน ๑ ป้าย ซึ่งติดตั้งอยู่บนชั้นดาดฟ้าของอาคารเพื่อใช้ดำเนินกิจการของตน โดยมีการชำระภาษีป้ายขนาด ๘.๐๐ x ๑๖.๐๐ เมตร ในนามของผู้ฟ้องคดีตลอดมาจนถึงปัจจุบัน

ต่อมา ได้มีประชาชนร้องเรียนเกี่ยวกับป้ายโฆษณาดังกล่าวต่อผู้ว่าราชการกรุงเทพมหานคร (ผู้ถูกฟ้องคดีที่ ๑) ผู้อำนวยการเขตที่รับผิดชอบ (ผู้ถูกฟ้องคดีที่ ๒) จึงส่งเจ้าหน้าที่ไปตรวจสอบและพบว่าป้ายโฆษณาของผู้ฟ้องคดีมีการดัดแปลงขยายโครงเหล็กเป็นขนาดประมาณ ๓.๐๐ x ๑๗.๐๐ x ๒๐.๐๐ เมตร โดยมิได้มีการขอใบอนุญาต ผู้ถูกฟ้องคดีที่ ๒ ในฐานะผู้รับมอบอำนาจจากผู้ถูกฟ้องคดีที่ ๑ ซึ่งเป็นเจ้าพนักงานท้องถิ่นตามพระราชบัญญัติควบคุมอาคาร พ.ศ. ๒๕๒๒ จึงมีคำสั่งให้ผู้ฟ้องคดีระงับการก่อสร้าง ห้ามใช้หรือเข้าไปในส่วนใด ๆ และให้ยื่นคำขอรับใบอนุญาตก่อสร้างภายใน ๓๐ วัน แต่เมื่อครบกำหนด ๓๐ วันแล้ว ผู้ฟ้องคดีมิได้ปฏิบัติตามคำสั่งดังกล่าว ผู้ถูกฟ้องคดีที่ ๒ จึงออกคำสั่งให้ผู้ฟ้องคดีรื้อถอนป้ายโฆษณาโครงเหล็กดังกล่าวออกทั้งหมด ผู้ฟ้องคดีได้อุทธรณ์คำสั่งของผู้ถูกฟ้องคดีที่ ๒ ข้างต้นต่อคณะกรรมการพิจารณาอุทธรณ์ในเขตกรุงเทพมหานคร (ผู้ถูกฟ้องคดีที่ ๓) แต่ผู้ถูกฟ้องคดีที่ ๓ วินิจฉัยให้ยกอุทธรณ์ของผู้ฟ้องคดี ผู้ฟ้องคดีจึงนำคดีมาฟ้องต่อศาลปกครอง เพื่อขอให้ศาลเพิกถอนคำสั่งของผู้ถูกฟ้องคดีที่ ๒ และให้ผู้ถูกฟ้องคดีอนุญาตให้ผู้ฟ้องคดีติดตั้งป้ายโฆษณาโครงเหล็กเช่นเดิมต่อไป ซึ่งศาลปกครองชั้นต้นพิพากษาให้เพิกถอนคำสั่งของผู้ถูกฟ้องคดีที่ ๒ และคำวินิจฉัยอุทธรณ์ของผู้ถูกฟ้องคดีที่ ๓ และต่อมาผู้ฟ้องคดีได้อุทธรณ์ต่อ

	ศาลปกครองสูงสุดศาลปกครองสูงสุดวินิจฉัยว่า ป้ายโฆษณาโครงเหล็กพิพาทมีลักษณะเป็นอาคารตามความหมายในมาตรา ๔ แห่งพระราชบัญญัติควบคุมอาคาร พ.ศ. ๒๕๒๒

การดัดแปลงป้ายโฆษณาโครงเหล็กดังกล่าวจึงต้องอยู่ในบังคับ มาตรา ๒๑ แห่งพระราชบัญญัติควบคุมอาคาร พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕ เมื่อปรากฏว่าป้ายโฆษณาโครงเหล็กที่ผู้ฟ้องคดีครอบครองนั้น ตามหลักฐานในการชำระภาษีป้ายตั้งแต่ปี พ.ศ. ๒๕๓๓ จนถึงปัจจุบันมีขนาด ๘.๐๐ x ๑๖.๐๐ เมตร แต่จากหลักฐานหนังสือรับรองความปลอดภัยของโครงสร้างป้ายโฆษณาและแบบหลักฐานของโครงสร้างป้ายดังกล่าวที่วิศวกรของผู้ฟ้องคดีได้ตรวจสอบรับรอง ปรากฏว่ามีขนาด ๑๒.๐๐ x ๒๐.๐๐ เมตร ซึ่งมีขนาดเนื้อที่ของป้ายเพิ่มขึ้นจากเดิมตามที่ผู้ฟ้องคดีได้เคยแจ้งชำระภาษีไว้ กรณีจึงเชื่อได้ว่าผู้ฟ้องคดีได้ทำการดัดแปลงขยายโครงเหล็กป้ายโฆษณาดังกล่าวให้มีขนาดใหญ่กว่าเดิม และเป็นการเพิ่มน้ำหนักให้กับโครงสร้างของอาคารเดิมโดยไม่ได้รับอนุญาต ซึ่งเป็นการดัดแปลงที่ไม่เข้าข้อยกเว้นตามข้อ ๑ (๓) ของกฎกระทรวง ฉบับที่ ๑๑ (พ.ศ. ๒๕๒๘) ออกตามความในพระราชบัญญัติควบคุมอาคาร พ.ศ. ๒๕๒๒ ที่กำหนดว่าการเปลี่ยนแปลง การต่อเติม การเพิ่ม การลด หรือการขยาย ซึ่งลักษณะขอบเขต แบบ รูปทรง สัดส่วน น้ำหนัก เนื้อที่ของส่วนต่าง ๆ ของอาคารที่ไม่เป็นโครงสร้างของอาคาร ซึ่งไม่เป็นการเพิ่มน้ำหนักให้แก่โครงสร้างของอาคารเดิมส่วนหนึ่งส่วนใดเกินร้อยละสิบไม่ถือว่าเป็นการดัดแปลงอาคาร และในกรณีนี้ จากหลักฐานการชำระภาษีป้ายที่ปรากฏก็เพียงพอแล้วที่จะให้รับฟังได้ว่า ผู้ฟ้องคดีมีการดัดแปลงป้ายดังกล่าวจริง

แม้จะไม่มีพยานบุคคลหรือหลักฐานภาพถ่ายขณะที่มีการดัดแปลงมายืนยัน อันมีผลทำให้ผู้ถูกฟ้องคดีที่ ๒ มีอำนาจที่จะดำเนินการสั่งให้ผู้ฟ้องคดีระงับการก่อสร้าง ห้ามใช้หรือเข้าไปในส่วนใด ๆ และให้ยื่นคำขอรับใบอนุญาตก่อสร้างภายใน ๓๐ วัน ได้ตามนัยมาตรา ๔๐ และมาตรา ๔๑ แห่งพระราชบัญญัติควบคุมอาคาร พ.ศ. ๒๕๒๒ แก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕ คำสั่งดังกล่าวจึงเป็นคำสั่งที่ชอบด้วยกฎหมาย และต่อมา เมื่อผู้ฟ้องคดีไม่ปฏิบัติตามคำสั่งดังกล่าว ผู้ถูกฟ้องคดีที่ ๒ จึงอาศัยอำนาจตามมาตรา ๔๒ แห่งพระราชบัญญัติควบคุมอาคาร พ.ศ. ๒๕๒๒ สั่งให้ผู้ฟ้องคดีรื้อถอนอาคารที่ก่อสร้างโดยไม่ได้รับอนุญาตได้ แต่โดยที่การก่อสร้างในกรณีนี้สามารถรื้อถอนได้เฉพาะส่วนที่ดัดแปลงเพิ่มเติม ประกอบกับส่วนที่ดัดแปลงนั้นเป็นโครงสร้างที่ไม่มีความยุ่งยากทั้งยังเป็นการลดน้ำหนักและแรงที่กระทำต่ออาคารที่ติดตั้ง จึงไม่มีผลทำให้ป้ายโฆษณาโครงเหล็กเดิม ต้องอยู่ในสภาพที่มีความเสี่ยงต่อการพังทลายของโครงเหล็กและไม่ก่อให้เกิดอันตรายต่อชีวิตและทรัพย์สินแก่ผู้อยู่อาศัยโดยรอบ และบุคคลทั่วไป ดังนั้น คำสั่งของผู้ถูกฟ้องคดีที่ ๒ ที่ให้รื้อถอนป้ายโฆษณาออกทั้งหมดรวมทั้งของเดิมซึ่งเป็นส่วนที่มิได้ดัดแปลงต่อเติมด้วยโดยมิได้ยกเว้นไว้ให้ชัดเจน จึงเป็นคำสั่งที่ไม่ชอบด้วยกฎหมาย และการที่ผู้ถูกฟ้องคดีที่ ๓ วินิจฉัยยกอุทธรณ์ของผู้ฟ้องคดี จึงเป็นคำสั่งที่ไม่ชอบด้วยกฎหมายด้วยเช่นกัน

ศาลปกครองสูงสุด จึงพิพากษาให้เพิกถอนคำสั่งของผู้ถูกฟ้องคดีที่ ๒ เฉพาะส่วนที่สั่งให้รื้อถอนป้ายโฆษณาโครงเหล็กในส่วนที่ไม่ได้ดัดแปลง และเพิกถอนคำวินิจฉัยของผู้ถูกฟ้องคดีที่ ๓ เฉพาะส่วนที่ให้ยกอุทธรณ์เกี่ยวกับการสั่งรื้อถอนป้ายโฆษณาโครงเหล็กในส่วนที่มิได้ดัดแปลง

	จากคำวินิจฉัยของศาลปกครองสูงสุดข้างต้น อาจสรุปได้ว่า การก่อสร้างดัดแปลงป้ายโฆษณาโครงเหล็กที่เข้าลักษณะตามคำนิยามเป็นอาคารนั้น ย่อมต้องดำเนินการตามหลักเกณฑ์ที่กำหนดไว้ในพระราชบัญญัติควบคุมอาคาร พ.ศ. ๒๕๒๒ การดำเนินการที่ไม่เป็นไปตามหลักเกณฑ์ดังกล่าว เจ้าหน้าที่ผู้มีอำนาจอาจสั่งให้รื้อถอนป้ายโฆษณาในส่วนที่ดำเนินการโดยไม่ชอบนั้นได้

เรื่องที่ ๒๖
การบรรจุแต่งตั้ง ... กับหลักเกณฑ์ที่จะต้องถือปฏิบัติ

คำพิพากษาศาลปกครองสูงสุดที่ อ. ๑๕๒/๒๕๕๒

สาระสำคัญ

	ธนาคารเพื่อการเกษตรและสหกรณ์การเกษตรไม่พิจารณาแต่งตั้งผู้ฟ้องคดีซึ่งเป็นผู้มีรายชื่อในบัญชีผู้สอบผ่านการคัดเลือก ซึ่งอยู่ในลำดับที่จะได้รับการบรรจุแต่งตั้งตามประกาศ ให้ดำรงตำแหน่งพนักงานธุรการ ๒– ๓ กรณีเป็นการละเลยต่อหน้าที่ตามที่มาตรา ๒๒ และมาตรา ๒๔ (๑) แห่งพระราชบัญญัติธนาคารเพื่อการเกษตรและสหกรณ์การเกษตร พ.ศ. ๒๕๐๙ กำหนดให้ปฏิบัติ

		หลักกฎหมาย/บรรทัดฐานที่เกี่ยวข้อง

	หน่วยงานทางปกครองจะต้องเคารพและปฏิบัติตามข้อกำหนดที่ได้แสดงไว้ต่อบุคคลภายนอก โดยไม่อาจกล่าวอ้างหลักเกณฑ์และระเบียบปฏิบัติ ซึ่งเป็นระเบียบภายในมาใช้บังคับกับบุคคลภายนอกเพื่อยกเว้นการปฏิบัติตามข้อกำหนดดังกล่าวได้ และเพื่อเป็นการคุ้มครองความเชื่อมั่นในความคงอยู่ของข้อกำหนดดังกล่าว หน่วยงานทางปกครองจึงต้องผูกพันตามข้อกำหนดนั้นด้วย

การบรรจุแต่งตั้ง ...กับหลักเกณฑ์ที่จะต้องถือปฏิบัติ

	ในสภาพการณ์ปัจจุบัน ปัญหาการตกงาน – ว่างงาน อันส่งผลต่อการเพิ่มปริมาณคนหางานในตลาดแรงงานเป็นสิ่งที่ปรากฏให้เห็นเพิ่มมากขึ้นทุกวัน ซึ่งเป็นผลสืบเนื่องมาจากสภาพเศรษฐกิจถดถอย ประกอบกับปัญหาทางการเมืองที่เกิดขึ้นโดยจะเห็นได้อย่างชัดเจนจากกรณีที่เมื่อมีการเปิดรับสมัครสอบคัดเลือกเพื่อบรรจุแต่งตั้งบุคคลเข้ารับราชการในทุก ๆ ครั้งจะมีบัณฑิตทั้งที่จบใหม่และจบมานานแล้ว สมัครเข้ารับการคัดเลือกเป็นจำนวนมาก อันแสดงให้เห็นว่าการเป็นเจ้าหน้าที่ของรัฐทั้งในระบบราชการและรัฐวิสาหกิจยังคงเป็นที่นิยม และเป็นทางเลือกสำคัญที่คนหางานจำนวนมากต้องการยึดเป็นอาชีพหลัก เป็นผลให้มีอัตราการแข่งขันที่สูงขึ้นเรื่อย ๆ จนน่าเป็นห่วงต่ออนาคตในการหางานทำของคนหางานกลุ่มดังกล่าว แต่สิ่งที่น่าเป็นห่วงในประการสำคัญที่เกิดขึ้นอีกอย่างหนึ่ง ก็คือ กรณีที่คนหางานนั้น แม้ว่าจะผ่านการสอบคัดเลือกจนได้รับการขึ้นบัญชีเพื่อรอเรียกบรรจุแต่งตั้งแล้ว ก็ยังมีกรณีที่บุคคลดังกล่าวจำเป็นต้องต่อสู้เรียกร้องสิทธิของตน เพื่อที่จะให้ได้รับการบรรจุแต่งตั้งในตำแหน่งที่ได้รับการขึ้นบัญชีไว้แล้วนั้นเกิดขึ้นอีก ดังปรากฏกรณีตัวอย่างตามคำพิพากษาของศาลปกครองสูงสุดที่ อ. ๑๕๒/๒๕๕๒ ต่อไปนี้

	ผู้ฟ้องคดีซึ่งเป็นบุคคลภายนอกได้สมัครสอบคัดเลือกเพื่อบรรจุแต่งตั้งในตำแหน่งพนักงานธุรการ ๒ - ๓ สำนักงานธนาคารเพื่อการเกษตรและสหกรณ์การเกษตร โดยเป็นผู้ผ่านการสอบคัดเลือกในลำดับที่ ๓ ตามประกาศรับสมัครสอบ ลงวันที่ ๑๑ มีนาคม ๒๕๔๕ และประกาศผลสอบ ลงวันที่ ๒๘ มิถุนายน ๒๕๔๕ ของธนาคารเพื่อการเกษตรและสหกรณ์การเกษตร (ธ.ก.ส.) (ผู้ถูกฟ้องคดี) โดยประกาศดังกล่าวระบุว่า จะขึ้นบัญชีผู้ผ่านการสอบคัดเลือกไว้สองปีนับจากวันประกาศผลการสอบ และจะเรียกผู้ผ่านการสอบคัดเลือกตามลำดับเมื่อมีอัตราว่าง ซึ่งผู้ถูกฟ้องคดีได้มีคำสั่งแต่งตั้งผู้ที่ผ่านการสอบคัดเลือกในลำดับที่ ๑ และลำดับที่ ๒ เป็นพนักงานธุรการ ๓ ของสำนักงาน ธ.ก.ส.ไปแล้ว ต่อมาภายหลังในขณะที่บัญชีผู้ผ่านการคัดเลือกยังมีผลใช้บังคับ ผู้ที่สอบได้ในลำดับที่ ๒ ได้ขอลาออกจากการเป็นพนักงานของผู้ถูกฟ้องคดี ทำให้มีอัตราว่างที่จะแต่งตั้งผู้ฟ้องคดีซึ่งสอบได้ในลำดับถัดไป แต่ปรากฏว่าผู้ถูกฟ้องคดีกลับมีคำสั่งแต่งตั้งพนักงานของผู้ถูกฟ้องคดีที่ผ่านการสอบคัดเลือกเพื่อเลื่อนตำแหน่งเป็นพนักงานธุรการ ๑ – ๓ ตามประกาศของผู้ถูกฟ้องคดี ลงวันที่ ๑๘ กันยายน ๒๕๔๖ ให้ดำรงตำแหน่งแทนตำแหน่งของผู้สอบได้ลำดับที่ ๒ ซึ่งลาออกไป ผู้ฟ้องคดีเห็นว่าผู้ฟ้องคดีควรได้รับการแต่งตั้งให้ดำรงตำแหน่งดังกล่าวในฐานะที่เป็นผู้ผ่านการสอบคัดเลือกในลำดับถัดไป การที่ผู้ถูกฟ้องคดีไม่ทำการแต่งตั้งผู้ฟ้องคดีจึงเป็นการละเลยต่อหน้าที่ตามที่กฎหมายกำหนดให้ต้องปฏิบัติ

ทำให้ผู้ฟ้องคดีเสียสิทธิจากการขึ้นบัญชีในการสอบคัดเลือกดังกล่าว และเมื่อการอุทธรณ์ต่อผู้ถูกฟ้องคดีไม่เป็นผล ผู้ฟ้องคดีจึงนำคดีมาฟ้องต่อศาลปกครองขอให้พิพากษาให้ผู้ถูกฟ้องคดีสั่งบรรจุแต่งตั้งผู้ฟ้องคดีในตำแหน่งที่สอบคัดเลือกได้

	ศาลปกครองสูงสุดวินิจฉัยว่า ตามมาตรา ๒๒ และ มาตรา ๒๔ (๑) แห่งพระราชบัญญัติธนาคารเพื่อการเกษตรและสหกรณ์การเกษตร พ.ศ. ๒๕๐๙ กำหนดให้ผู้จัดการธนาคารเพื่อการเกษตรและสหกรณ์การเกษตรมีหน้าที่บริหารกิจการของธนาคารให้เป็นไปตามนโยบายและข้อบังคับของธนาคาร และมีอำนาจบรรจุแต่งตั้งพนักงานและลูกจ้างได้ภายใต้ข้อบังคับของธนาคาร อันเป็นบทบัญญัติแห่งกฎหมายที่กำหนดอำนาจหน้าที่ของผู้ถูกฟ้องคดีที่จะบรรจุแต่งตั้งพนักงานและลูกจ้างของผู้ถูกฟ้องคดีได้ ซึ่งเมื่อพิจารณาตามประกาศรับสมัครสอบและประกาศผลการสอบคัดเลือกบุคคลภายนอกที่ผู้ถูกฟ้องคดีกำหนดไว้ว่าจะขึ้นบัญชีผู้ผ่านการสอบคัดเลือกไว้สองปีนับจากวันประกาศผลการสอบ และจะเรียกบรรจุผู้ผ่านการสอบคัดเลือกตามลำดับเมื่อมีอัตราว่าง ประกอบกับประกาศ เรื่อง ผลการสอบคัดเลือกพนักงานเพื่อเลื่อนตำแหน่งเป็นพนักงานธุรการ ๑ – ๓ ลงวันที่ ๑๘ กันยายน ๒๕๔๖ ที่กำหนดว่า ผู้ถูกฟ้องคดีจะพิจารณาแต่งตั้งผู้ผ่านการสอบคัดเลือกเรียงตามลำดับตามอัตราที่ว่างในแต่ละภาคหลังจากการพิจารณาสับเปลี่ยนโยกย้ายพนักงานแล้ว ตามหลักเกณฑ์การแต่งตั้งพนักงานที่ผ่านการสอบคัดเลือกและคุณสมบัติของผู้ที่จะได้รับการแต่งตั้งแล้วนั้น

เห็นได้ว่าแม้การแต่งตั้งพนักงานธุรการของผู้ถูกฟ้องคดีดังกล่าวจะเป็นไปตามประกาศของผู้ถูกฟ้องคดีทั้ง ๓ ฉบับ และเป็นไปตามหลักเกณฑ์และระเบียบปฏิบัติของผู้ถูกฟ้องคดีดังที่ผู้ถูกฟ้องคดีกล่าวอ้างก็ตาม แต่เมื่อพิจารณาประกาศรับสมัครสอบคัดเลือกลงวันที่ ๑๑ มีนาคม ๒๕๔๕ และประกาศผลการสอบคัดเลือกบุคคลภายนอก ลงวันที่ ๒๘ มิถุนายน ๒๕๔๕ ตามที่กล่าวข้างต้นแล้วพบว่า มิได้มีข้อกำหนดว่าผู้ถูกฟ้องคดีจะพิจารณาแต่งตั้งผู้ผ่านการสอบคัดเลือกตามอัตราที่ว่างภายหลังจากการพิจารณาสับเปลี่ยนโยกย้ายพนักงานแล้ว รวมถึงจะพิจารณาจากพนักงานของผู้ถูกฟ้องคดีที่สอบคัดเลือกเพื่อเลื่อนตำแหน่งได้ก่อนจึงจะพิจารณาจากบุคคลภายนอกผู้ผ่านการสอบคัดเลือกแต่อย่างใด ดังนั้น ผู้ถูกฟ้องคดีจึงไม่อาจกล่าวอ้างหลักเกณฑ์และระเบียบปฏิบัติของผู้ถูกฟ้องคดีซึ่งเป็นระเบียบภายในของผู้ถูกฟ้องคดีมาใช้บังคับกับผู้ฟ้องคดีซึ่งเป็นบุคคลภายนอกได้ และเพื่อเป็นการคุ้มครองความเชื่อมั่นในความคงอยู่ของประกาศ เกี่ยวกับการสอบคัดเลือกบุคคลภายนอกของผู้ถูกฟ้องคดีทั้งสองฉบับข้างต้น ผู้ฟ้องคดีจึงต้องผูกพันตามข้อกำหนดในประกาศของผู้ถูกฟ้องคดีทั้งสองฉบับนั้นที่จะขึ้นบัญชีผู้ผ่านการสอบคัดเลือกไว้สองปีนับจากวันประกาศผลการสอบและจะเรียกบรรจุแต่งตั้งผู้ผ่านการสอบคัดเลือกตามลำดับเมื่อมีอัตราว่าง

ฉะนั้น เมื่อปรากฏข้อเท็จจริงว่าบัญชีผู้ผ่านการสอบคัดเลือกของผู้ฟ้องคดีได้มีการประกาศก่อนบัญชีผลการสอบคัดเลือกพนักงานเพื่อเลื่อนตำแหน่งเป็นพนักงานธุรการ ๑ – ๓ ประกอบกับในขณะที่ผู้สอบได้อันดับที่ ๒ ในบัญชีผู้สอบคัดเลือกได้บัญชีเดียวกับผู้ฟ้องคดีขอลาออกจากการเป็นพนักงานของผู้ถูกฟ้องคดี ซึ่งมีผลทำให้สำนักงาน ธ.ก.ส. มีอัตราว่างนั้น บัญชีของผู้ฟ้องคดียังอยู่ในระยะเวลาการขึ้นบัญชีผู้ผ่านการสอบคัดเลือกสองปีนับจากวันประกาศผลการสอบอันทำให้บัญชีดังกล่าวยังมีผลใช้บังคับได้อยู่ ดังนั้น จากข้อเท็จจริงดังกล่าวผู้ถูกฟ้องคดีจึงมีหน้าที่ต้องพิจารณาเรียกผู้ฟ้องคดีซึ่งเป็นผู้สอบได้ในลำดับถัดไปบรรจุแต่งตั้งในตำแหน่งที่ว่างนั้นก่อนผู้ที่สอบได้ตามบัญชีผลการสอบคัดเลือกพนักงานเพื่อเลื่อนตำแหน่งเป็นพนักงานธุรการ ๑ – ๓ ทั้งนี้ เพื่อให้เป็นไปตามข้อกำหนดในประกาศผลการสอบคัดเลือกผู้ฟ้องคดี ลงวันที่ ๒๘ มิถุนายน ๒๕๔๕ การที่ผู้ถูกฟ้องคดีไม่ดำเนินการแต่งตั้งผู้ฟ้องคดีให้ดำรงตำแหน่งที่ว่างดังกล่าว ย่อมเป็นการละเลยต่อหน้าที่ตามมาตรา ๒๒ และมาตรา ๒๔ (๑) แห่งพระราชบัญญัติธนาคารเพื่อการเกษตรและสหกรณ์การเกษตร พ.ศ. ๒๕๐๙ ศาลจึงพิพากษาให้ผู้ถูกฟ้องคดีดำเนินการพิจารณาตามมาตรา ๒๒ และมาตรา ๒๔ (๑) แห่งพระราชบัญญัติดังกล่าว เพื่อบรรจุแต่งตั้งผู้ฟ้องคดีเป็นพนักงานธุรการ ๒ – ๓ ภายในเก้าสิบวันนับแต่วันที่มีคำพิพากษาถึงที่สุด

	จากคำพิพากษาของศาลปกครองสูงสุดดังกล่าวอาจสรุปได้ว่า ศาลได้วางหลักการในการปฏิบัติหน้าที่ของหน่วยงานทางปกครองไว้ว่า หน่วยงานทางปกครองจะต้องเคารพและปฏิบัติตามข้อกำหนดที่ได้แสดงไว้ต่อบุคคลภายนอก โดยไม่อาจกล่าวอ้างหลักเกณฑ์หรือระเบียบภายในของตนมาใช้บังคับกับบุคคลภายนอกเพื่อยกเว้นการปฏิบัติตามข้อกำหนดดังกล่าว

เรื่องที่ ๒๗
สิทธิของผู้ให้เช่าในการยื่นคำร้อง
ขอให้หน่วยงานของรัฐกระทำการ

คำพิพากษาศาลปกครองสูงสุดที่ อ. ๑๖๒/๒๕๕๒

สาระสำคัญ

	เมื่อสัญญาเช่าสิ้นสุดลงผู้เช่ายังคงครอบครองบ้านเช่าต่อไปโดยไม่ชอบ เจ้าของบ้านผู้ให้เช่าจึงได้ขอตัดฝากมิเตอร์ไฟฟ้า การไฟฟ้าส่วนภูมิภาคจึงได้ดำเนินการตามคำร้องขอ ซึ่งถึงแม้จะมิได้สอบสวนว่ามีความจำเป็นอย่างไรในการเลิกใช้ไฟฟ้า ก็ไม่เป็นการกระทำที่ไม่ชอบด้วยกฎหมาย และการที่เจ้าของบ้านขอตัดฝากมิเตอร์ไฟฟ้าสำหรับบ้านเช่าดังกล่าว ก็ไม่อาจถือได้ว่าเป็นการใช้สิทธิโดยไม่สุจริต จึงไม่เป็นละเมิดต่อผู้เช่า และการที่การไฟฟ้าส่วนภูมิภาคไม่ต่อมิเตอร์ดังเดิมก็ไม่ถือเป็นการละเลยต่อหน้าที่ตามที่กฎหมายกำหนด

		หลักกฎหมาย/บรรทัดฐานที่เกี่ยวข้อง

	การยื่นคำร้องขอให้หน่วยงานของรัฐกระทำการตามสิทธิโดยสุจริต และหน่วยงานของรัฐได้ดำเนินการตามคำร้องขอ ตามระเบียบที่กำหนดไว้ การกระทำนั้นก็ไม่ถือเป็นการเลือกปฏิบัติโดยไม่เป็นธรรมหรือเป็นการกระทำละเมิดแต่อย่างใด

สิทธิของผู้ให้เช่าในการยื่นคำร้องขอให้หน่วยงานของรัฐกระทำการ

	“บ้าน”สิ่งที่หลายคนใฝ่ฝันอยากจะเป็นเจ้าของ แต่ด้วยสภาพเศรษฐกิจในปัจจุบันและสภาพเมืองที่มีการขยายตัวส่งผลให้ราคาบ้านอยู่ในเกณฑ์ที่สูง ประกอบกับองค์ประกอบด้านทำเลที่ตั้งในการใช้ชีวิตประจำวัน คงมีหลายคนที่ยังไม่ตัดสินใจมีบ้านเป็นของตนเอง การเช่าบ้านอยู่อาศัยจึงเป็นทางเลือกในการดำรงชีวิตให้กับคนกลุ่มหนึ่งเพื่อให้สามารถใช้ชีวิตได้อย่างสะดวกสบายได้ และในประเด็นนี้เมื่อมองในมุมของผู้ที่เป็นเจ้าของบ้านหรือผู้ให้เช่าก็เลือกที่จะเปิดบ้านให้เช่าเพื่อเป็นช่องทางในการหารายได้ แต่การเป็นผู้ให้เช่านี้ก็เกิดเป็นปัญหาอย่างมากมาย ไม่ว่าจะเป็นในเรื่องการที่ผู้เช่าไม่ดูแลรักษาบ้านปล่อยให้มีสภาพทรุดโทรม การค้างค่าเช่าของผู้เช่า หรือกรณีการครบกำหนดสัญญาเช่าแต่ผู้เช่าไม่ยอมออกจากบ้านเช่า กรณีปัญหาต่าง ๆ เหล่านี้ล้วนเป็นปัญหาที่สร้างภาระให้แก่ผู้ให้เช่าทั้งสิ้น

	ปัญหาที่เกิดขึ้นส่งผลให้ผู้ให้เช่าต้องใช้สิทธิในฐานะผู้ให้เช่าที่ตนมีในการดำเนินการแก้ไขปัญหาต่าง ๆ ที่เกิดขึ้น ซึ่งมีการใช้สิทธิในกรณีหนึ่งที่มีประเด็นที่น่าสนใจ คือ หากมีกรณีที่ผู้ให้เช่าได้ใช้สิทธิในการยื่นคำร้องขอต่อหน่วยงานของรัฐให้ตัดกระแสไฟฟ้าในบ้านเช่า การใช้สิทธิในกรณีดังกล่าวนี้จะถือเป็นการใช้สิทธิโดยไม่สุจริตหรือไม่

และการที่หน่วยงานของรัฐดำเนินการตามคำร้องขอของผู้ให้เช่าโดยไม่ดำเนินการตามคำร้องขอของผู้เช่าที่ให้ต่อกระแสไฟฟ้าให้เหมือนเดิม การกระทำดังกล่าวจะถือเป็นการเลือกปฏิบัติโดยไม่เป็นธรรมต่อบุคคลซึ่งต้องได้รับการบริการสาธารณะจากรัฐอย่างเท่าเทียมกัน อันอาจถือเป็นการกระทำละเมิดและเป็นการกระทำที่ไม่ชอบด้วยกฎหมายหรือไม่ กรณีดังกล่าวศาลปกครองสูงสุดได้วินิจฉัยไว้เป็นแนวทางในคำพิพากษาศาลปกครองสูงสุดที่ อ. ๑๖๒/๒๕๕๒ โดยสรุปได้ดังนี้

	คดีนี้ผู้เช่าซึ่งเป็นสามีของผู้ฟ้องคดีได้เช่าบ้านของนาย ส. เพื่อใช้อยู่อาศัยและประกอบอาชีพรับจ้างซักรีดผ้า โดยนาย ส. เป็นผู้ขอใช้ไฟฟ้าสำหรับบ้านหลังดังกล่าวต่อการไฟฟ้าส่วนภูมิภาคจังหวัดกำแพงเพชร ซึ่งเป็นหน่วยงานในสังกัดของการไฟฟ้าส่วนภูมิภาค (ผู้ถูกฟ้องคดีที่ ๑) และในสัญญาเช่าได้กำหนดให้ผู้เช่าเป็นผู้ชำระค่าไฟฟ้า ซึ่งผู้ฟ้องคดีได้ชำระค่าไฟฟ้ามาโดยตลอดและไม่เคยค้างชำระ ต่อมา เมื่อครบกำหนดสัญญาเช่า นาย ส. ไม่ได้ต่อสัญญาเช่าให้แก่ผู้เช่าหรือทำสัญญาเช่าใหม่กับผู้เช่าหรือกับผู้ฟ้องคดี และได้แจ้งให้ผู้เช่าและผู้ฟ้องคดีออกจากบ้านที่เช่า แต่ผู้เช่าและผู้ฟ้องคดีก็ยังคงครอบครองบ้านเช่าอยู่ต่อไป แม้นาย ส. จะมีหนังสือเตือนแล้วก็ตาม ต่อมา นาย ส. ได้ไปยื่นคำร้องขอตัดฝากมิเตอร์ไฟฟ้าสำหรับบ้านเช่าหลังดังกล่าว เป็นการชั่วคราวต่อผู้จัดการไฟฟ้าส่วนภูมิภาคจังหวัดกำแพงเพชร (ผู้ถูกฟ้องคดีที่ ๒) และผู้ถูกฟ้องคดีที่ ๒ ได้ดำเนินการถอดมิเตอร์ตามคำขอของนาย ส.

เป็นเหตุให้ผู้ฟ้องคดีซึ่งอยู่อาศัยและประกอบอาชีพในบ้านเช่าหลังดังกล่าวไม่มีกระแสไฟฟ้าใช้ผู้ฟ้องคดีจึงได้ไปร้องขอให้ผู้ถูกฟ้องคดีที่ ๒ ต่อมิเตอร์กลับและจ่ายกระแสไฟฟ้าให้ผู้ฟ้องคดีใช้ตามเดิม แต่ผู้ถูกฟ้องคดีที่ ๒ ไม่ดำเนินการตามคำร้องขอ ซึ่งผู้ฟ้องคดีเห็นว่าการยื่นคำร้องของนาย ส. เป็นการใช้สิทธิโดยไม่สุจริตต่อผู้ฟ้องคดี และการดำเนินการของผู้ฟ้องคดีที่ ๒ ที่ไม่สอบถามถึงสาเหตุในการของดใช้ไฟฟ้าเป็นการชั่วคราวเป็นการกระทำโดยไม่ชอบด้วยกฎหมาย รวมทั้งการที่ไม่ดำเนินการต่อกระแสไฟฟ้าตามที่ผู้ฟ้องคดีร้องขอเป็นการเลือกปฏิบัติโดยไม่เป็นธรรม ซึ่งขัดต่อหลักกฎหมายปกครองในการจัดทำบริการสาธารณะ

	ศาลปกครองสูงสุดวินิจฉัยแล้วเห็นว่า ผู้ถูกฟ้องคดีที่ ๑ เป็นรัฐวิสาหกิจที่ตั้งขึ้นโดยพระราชบัญญัติการไฟฟ้าส่วนภูมิภาค พ.ศ. ๒๕๐๓ โดยมีวัตถุประสงค์ประการสำคัญ คือ ผลิต จัดให้ได้มา จัดส่ง และจำหน่ายพลังงานไฟฟ้าอันเป็นการจัดทำกิจการสาธารณะที่ต้องมีความต่อเนื่องไม่หยุดชะงัก ต้องปรับปรุง เปลี่ยนแปลงให้สอดคล้องกับความต้องการของประชาชนอยู่เสมอ และต้องให้บริการแก่ประชาชนผู้ขอใช้บริการอย่างเสมอภาค คือ ไม่มีการปฏิบัติโดยไม่เป็นธรรมต่อผู้ขอใช้บริการไม่ว่าในเรื่องใดซึ่งผู้ถูกฟ้องคดีที่ ๑ โดยผู้ว่าการการไฟฟ้าส่วนภูมิภาคได้อาศัยอำนาจตามมาตรา ๓๑ (๒) แห่งพระราชบัญญัติการไฟฟ้าส่วนภูมิภาค พ.ศ. ๒๕๐๓ ออกระเบียบการไฟฟ้าส่วนภูมิภาคว่าด้วยการใช้ไฟฟ้าและบริการของการไฟฟ้าส่วนภูมิภาค พ.ศ. ๒๕๓๔ มาใช้บังคับ

โดยข้อ ๔ ของระเบียบดังกล่าวได้ให้คำนิยามคำว่า “ผู้ใช้ไฟฟ้า” ว่าหมายความถึง ผู้ขอใช้ไฟฟ้าที่การไฟฟ้าส่วนภูมิภาคได้จ่ายไฟฟ้าให้แล้วและมีชื่อในทะเบียนผู้ใช้ไฟฟ้า และในข้อ ๓๕ ได้กำหนดเรื่องการงดใช้ไฟฟ้าเป็นการชั่วคราวไว้ว่าเมื่อผู้ใช้ไฟฟ้าจะงดใช้ไฟฟ้าในระยะเวลาใดเวลาหนึ่งและจะให้การไฟฟ้าส่วนภูมิภาคถอดมิเตอร์เป็นการชั่วคราวและนำไปติดตั้งกลับภายหลังเมื่อต้องการใช้ไฟฟ้าก็ทำได้ โดยต้องยื่นคำร้องขอตัดฝากมิเตอร์ล่วงหน้าและต้องปฏิบัติตามหลักเกณฑ์ที่ระเบียบนี้ได้กำหนดไว้ นอกจากนี้ ผู้ถูกฟ้องคดีที่ ๑ โดยผู้ว่าการไฟฟ้าส่วนภูมิภาคโดยความเห็นชอบของคณะกรรมการการไฟฟ้าส่วนภูมิภาคยังได้ออกคำสั่งการไฟฟ้าส่วนภูมิภาคที่ อ. ๕/๒๕๓๑ เรื่อง อัตราค่าธรรมเนียมการใช้ไฟฟ้าและค่าบริการ ลงวันที่ ๑ สิงหาคม ๒๕๓๑ ซึ่งเมื่อได้พิจารณากฎ ระเบียบและคำสั่งที่เกี่ยวข้องโดยตลอดแล้ว ไม่ปรากฏว่ามีข้อความในข้อใดหรือตอนใดขัดหรือแย้งต่อหลักกฎหมายปกครองทั่วไปที่ว่า หน่วยงานทางปกครองที่มีอำนาจหน้าที่จัดทำกิจการสาธารณะต้องจัดทำกิจการสาธารณะให้มีความต่อเนื่อง ไม่หยุดชะงัก ต้องปรับปรุง เปลี่ยนแปลงกิจการบริการสาธารณะให้สอดคล้องกับความต้องการของประชาชนอยู่เสมอ และการที่มีข้อกำหนดว่า “เมื่อผู้ใช้ไฟฟ้ามีความจำเป็นต้องเลิกใช้ไฟฟ้าเป็นการชั่วคราวในระยะเวลาใดเวลาหนึ่ง ผู้ใช้ไฟฟ้ามีสิทธิขอตัดฝากมิเตอร์ไว้เป็นการชั่วคราวและขอให้ติดตั้งมิเตอร์ตามเดิมเมื่อมีความต้องการใช้ไฟฟ้า กฟภ. ยินยอมให้ผู้ใช้ไฟฟ้าเลิกใช้ไฟฟ้าเป็นการชั่วคราวได้”

ข้อกำหนดนี้มิได้หมายความว่าจะต้องมีข้อเท็จจริงที่เป็นวัตถุวิสัยที่แสดงให้เห็นว่าผู้ใช้ไฟฟ้ามีความจำเป็นต้องเลิกใช้ไฟฟ้าเป็นการช่วัคราวเกิดขึ้นหรือดำรงอยู่เสียก่อน จึงจะเกิดสิทธิยื่นคำร้องได้ เพราะเพียงผู้ใช้ไฟฟ้าเห็นว่าตนมีความจำเป็นต้องเลิกใช้ไฟฟ้าเป็นการชั่วคราวก็มีสิทธิขอตัดฝากมิเตอร์ไว้เป็นการชั่วคราวได้ ดังนั้น ผู้ถูกฟ้องคดีที่ ๑ โดยพนักงานของตนจึงไม่ต้องสอบสวนผู้ใช้ไฟฟ้าที่ขอตัดฝากมิเตอร์ไว้เป็นการชั่วคราวให้ได้ความว่าผู้ใช้ไฟฟ้าดังกล่าวมีความจำเป็นอย่างไร ในทางวัตถุวิสัยที่จะต้องงดใช้ไฟฟ้าเป็นการชั่วคราวแต่อย่างใด ประกอบกับเมื่อข้อเท็จจริงรับฟังได้เป็นยุติว่า ผู้ขอใช้ไฟฟ้าและผู้ใช้ไฟฟ้า ตามระเบียบการไฟฟ้าส่วนภูมิภาคว่าด้วยการใช้ไฟฟ้าและบริการของการไฟฟ้าส่วนภูมิภาค พ.ศ. ๒๕๓๔ คือ นาย ส. ซึ่งเป็นเจ้าของบ้านเช่าไม่ใช่ผู้ฟ้องคดี ซึ่งเป็นแต่เพียงบริวารของผู้เช่าบ้านจากนาย ส. เท่านั้น การที่ผู้ถูกฟ้องคดีที่ ๒ ซึ่งเป็นพนักงานของผู้ถูกฟ้องคดีที่ ๑ ดำเนินการตัดฝากมิเตอร์ไฟฟ้าบ้านหลังดังกล่าวตามคำขอของนาย ส. ซึ่งเป็นผู้ใช้ไฟฟ้า โดยมิได้สอบสวนว่ามีความจำเป็นอย่างไรที่จะต้องเลิกใช้ไฟฟ้า จึงไม่เป็นการกระทำที่ไม่ชอบด้วยกฎหมาย ประกอบกับเมื่อสัญญาเช่าได้สิ้นอายุลงและไม่ได้มีการต่ออายุสัญญาเช่าหรือทำสัญญาเช่าใหม่ และได้มีการแจ้งให้ผู้เช่าและผู้ฟ้องคดีออกจากบ้านเช่าทันทีแต่ผู้ฟ้องคดียังคงครอบครองบ้านเช่าอยู่ต่อไป ซึ่งแม้ว่าการที่นาย ส. จะให้ผู้เช่าและผู้ฟ้องคดีออกจากบ้านเช่าได้ก็แต่โดยฟ้องขอให้ศาลพิพากษาให้ขับไล่เท่านั้น แต่ในระหว่างที่ยังไม่ได้มีการฟ้องร้อง นาย ส. ก็ไม่มีหน้าที่อย่างใด ๆ ที่จะต้องจัดให้บ้านเช่ามีไฟฟ้า

เพื่อให้ผู้เช่าและผู้ฟ้องคดีอยู่อาศัยในบ้านเช่าอย่างสะดวกสบายแต่อย่างใด การที่นาย ส. ได้ยื่นคำขอตัดฝากมิเตอร์ไฟฟ้าสำหรับบ้านเช่าหลังดังกล่าว จึงไม่อาจถือได้ว่าเป็นการใช้สิทธิโดยไม่สุจริต และการที่ผู้ถูกฟ้องคดีที่ ๒ ดำเนินการตัดฝากมิเตอร์ไฟฟ้าตามคำขอของนาย ส. ก็ไม่อาจถือได้ว่าเป็นการสนับสนุนให้นาย ส. ใช้สิทธิโดยไม่สุจริต กรณีจึงไม่อาจถือได้ว่าเป็นการกระทำละเมิดต่อผู้ฟ้องคดี

	นอกจากนี้ ผู้ที่จะมีสิทธิขอให้ผู้ถูกฟ้องคดีที่ ๑ หรือผู้ถูกฟ้องคดีที่ ๒ ต่อมิเตอร์กลับ คือ นาย ส. ผู้ใช้ไฟฟ้าที่ได้ร้องขอให้มีการตัดฝากมิเตอร์ไว้เป็นการชั่วคราว การที่ผู้ถูกฟ้องคดีที่ ๒ ซึ่งเป็นพนักงานของผู้ถูกฟ้องคดีที่ ๑ ไม่ดำเนินการต่อมิเตอร์และจ่ายกระแสไฟฟ้าตามมิเตอร์ดังกล่าว เพื่อให้ผู้ฟ้องคดีได้ใช้ไฟฟ้าตามที่ผู้ฟ้องคดีร้องขอ จึงไม่ใช่การละเลยต่อหน้าที่ตามที่กฎหมายกำหนดให้ต้องปฏิบัติ และไม่ถือเป็นการกระทำละเมิดต่อผู้ฟ้องคดี

	จากคำพิพากษาศาลปกครองสูงสุดที่ได้นำเสนอในข้างต้นนับว่าเป็นตัวอย่างที่ดีตัวอย่างหนึ่งในการแสดงให้เห็นถึงสิทธิระหว่างผู้ให้เช่ากับผู้เช่าในการยื่นคำร้องขอให้หน่วยงานของรัฐกระทำการอย่างใดอย่างหนึ่ง โดยการกระทำบางอย่างของผู้ให้เช่าแม้อาจจะมองได้ว่าเหมือนเป็นการใช้สิทธิโดยไม่สุจริตหรือเป็นการกลั่นแกล้งผู้เช่า แต่เมื่อมองถึงสิทธิที่ผู้ให้เช่ามีก็นับว่าเป็นการกระทำไปตามสิทธิที่ตนมีและสามารถกระทำได้ในฐานะของผู้ให้เช่า

นอกจากนี้ คำพิพากษาในคดีนี้ยังเป็นแนวทางในการปฏิบัติหน้าที่ที่ทำให้หน่วยงานทางปกครองหรือเจ้าหน้าที่ของรัฐเกิดความมั่นใจในการปฏิบัติหน้าที่ว่าหากได้กระทำไปตามกฎระเบียบที่กฎหมายได้กำหนดไว้ การกระทำนั้นย่อมเป็นการกระทำโดยชอบด้วยกฎหมาย โดยเฉพาะในคดีนี้เมื่อเจ้าหน้าที่ของรัฐได้ดำเนินการไปตามที่ระเบียบการไฟฟ้าส่วนภูมิภาคว่าด้วยการใช้ไฟฟ้าและบริการของการไฟฟ้าส่วนภูมิภาค พ.ศ. ๒๕๓๔ ได้กำหนดไว้ การกระทำของเจ้าหน้าที่ของรัฐก็ไม่ถือเป็นการกระทำละเมิดหรือละเลยต่อหน้าที่แต่อย่างใด

เรื่องที่ ๒๘
การกระทำผิดวินัยร้ายแรง ของข้าราชการตำรวจ

คำพิพากษาศาลปกครองสูงสุดที่ อ. ๒๒๒/๒๕๕๒

สาระสำคัญ

	ข้าราชการตำรวจกระทำผิดวินัยอย่างร้ายแรงและผู้มีอำนาจสั่งลงโทษไล่ออกจากราชกา ต่อมา ได้รับการล้างมลทินทำให้ผู้ถูกล้างมลทินเสมือนไม่เคยถูกลงโทษแต่มิได้มีผลทำให้คำสั่งลงโทษไล่ออกจากราชการกลายเป็นคำสั่งที่ไม่ชอบด้วยกฎหมาย

		หลักกฎหมาย/บรรทัดฐานที่เกี่ยวข้อง

	(๑) การกำหนดมาตรการและระดับการลงโทษทางวินัยแก่ข้าราชการผู้กระทำผิดวินัย เป็นการวางมาตรฐานระดับของการลงโทษทางวินัยเท่านั้น มิใช่กฎหมายที่จำกัดอำนาจของผู้บังคับบัญชาในการพิจารณาลงโทษทางวินัยแต่อย่างใด

	(๒) พระราชบัญญัติล้างมลทินมีผลเป็นการลบล้างประวัติการถูกลงโทษทางวินัยเสมือนไม่เคยถูกลงโทษเท่านั้น มิได้มีผลทำให้คำสั่งลงโทษทางวินัยกลายเป็นคำสั่งที่ไม่ชอบด้วยกฎหมาย

การกระทำผิดวินัยร้ายแรงของข้าราชการตำรวจ

	ตามหลักของพระราชบัญญัติล้างมลทินในวโรกาสที่พระบาทสมเด็จพระปรมินทรมหาภูมิพลอดุลยเดชมีพระชนมพรรษา ๘๐ พรรษา พ.ศ. ๒๕๕๐ นั้น บัญญัติให้ล้างมลทินแก่บรรดาผู้ถูกลงโทษทางวินัยในกรณีซึ่งได้กระทำก่อนหรือในวันที่ ๕ ธันวาคม พ.ศ. ๒๕๕๐ และได้รับโทษหรือได้รับทัณฑ์ทั้งหมดหรือบางส่วนไปก่อนหรือในวันที่พระราชบัญญัติดังกล่าวใช้บังคับ ให้ถือว่าผู้นั้นมิได้ถูกลงโทษหรือลงทัณฑ์ทางวินัยในกรณีนั้น ๆ เป็นที่น่าสนใจว่าผลของพระราชบัญญัติดังกล่าวที่ให้ถือว่าผู้นั้นมิได้ถูกลงโทษหรือลงทัณฑ์ทางวินัยนั้นมีความหมายครอบคลุมเพียงไร หากข้าราชการผู้กระทำผิดวินัยร้ายแรงได้รับคำสั่งให้ออกจากราชการ คำสั่งจะถูกลบล้างโดยพระราชบัญญัติดังกล่าวและส่งผลให้ผู้กระทำผิดวินัยกลับเข้ามารับราชการได้อีกหรือไม่ และอำนาจของผู้บังคับบัญชาในการพิจารณามาตรการและระดับการลงโทษทางวินัยแก่ข้าราชการผู้กระทำผิดวินัย โดยหลักต้องเป็นไปตามพระราชบัญญัติระเบียบข้าราชการพลเรือน พ.ศ. ๒๕๓๕ พระราชบัญญัติดังกล่าวเป็นกฎหมายจำกัดอำนาจของผู้บังคับบัญชาในการพิจารณาลงโทษหรือไม่เพียงไร ซึ่งคำพิพากษาศาลปกครองสูงสุดที่ อ. ๒๒๒/๒๕๕๒ มีคำตอบในประเด็นนี้

	กรณีที่ผู้ฟ้องคดีเคยเป็นข้าราชการตำรวจ ถูกกล่าวหาว่ากระทำผิดวินัยอย่างร้ายแรงโดยต้องหาคดีอาญาในข้อหายิงปืนโดยใช่เหตุในเมือง หมู่บ้าน หรือที่ชุมชน และทำให้ผู้อื่นตกใจกลัว ศาลชั้นต้นพิพากษาให้ลงโทษปรับและโทษจำคุกโดยให้รอลงอาญาไว้ก่อน สำหรับการดำเนินการทางวินัยได้มีการแต่งตั้งคณะกรรมการสอบสวนทางวินัยเพื่อสอบสวนผู้ฟ้องคดี ต่อมา สำนักงานตำรวจภูธร (ผู้ถูกฟ้องคดีที่ ๑) ได้มีคำสั่งให้ผู้ฟ้องคดีพักราชการเพื่อรอฟังผลการสอบสวนพิจารณา ซึ่งผลการสอบสวนคือ การกระทำของผู้ฟ้องคดีเป็นความผิดวินัยอย่างร้ายแรงตามข้อกล่าวหาและเป็นการกระทำความผิดฐานประพฤติชั่วอย่างร้ายแรง ผู้ถูกฟ้องคดีที่ ๑ จึงมีคำสั่งไล่ผู้ฟ้องคดีออกจากราชการนับตั้งแต่วันที่ให้ผู้ฟ้องคดีพักราชการ ผู้ฟ้องคดีจึงอุทธรณ์คำสั่งดังกล่าว

	คดีนี้มีประเด็นหลักที่ต้องวินิจฉัยทั้งหมด ๓ ประเด็น ดังนี้ ประเด็นแรก คำสั่งของผู้ถูกฟ้องคดีที่ ๑ ที่ไล่ผู้ฟ้องคดีออกจากราชการชอบด้วยกฎหมายหรือไม่ ศาลปกครองสูงสุดวินิจฉัยว่า การดำเนินการทางวินัยแก่ข้าราชการตำรวจตามพระราชบัญญัติระเบียบข้าราชการพลเรือน พ.ศ. ๒๕๓๕ มีหลักว่ากรณีข้าราชการพลเรือนสามัญถูกกล่าวหาว่ากระทำผิดวินัยให้สอบสวนโดยไม่ชักช้า แต่ถ้ามีมูลถูกกล่าวหาว่ากระทำผิดวินัยอย่างร้ายแรง ให้แต่งตั้งคณะกรรมการขึ้นทำการสอบสวน โดยสรุปพยานหลักฐานเกี่ยวกับข้อกล่าวหาให้ผู้ถูกกล่าวหาทราบเพื่อให้ผู้ถูกกล่าวหาชี้แจงและนำสืบแก้ข้อกล่าวหานั้น

เมื่อข้อเท็จจริงรับฟังจากที่ผู้ถูกฟ้องคดีรับและจากคำให้การของพยานต่าง ๆ ปรากฏว่าผู้ฟ้องคดียิงปืนเอ็ม ๑๖ ของทางราชการขึ้นฟ้าจริง มีพยานพบเห็นผู้ฟ้องคดีมีอาการมึนเมาสุราขณะเกิดเหตุด้วย ส่วนกรณีที่ผู้ฟ้องคดีอ้างว่าหกล้ม อาวุธปืนตกจากมือ ทำให้กระสุนปืนดังขึ้นหลายนัดนั้น ตามการสอบสวนพิจารณาไม่มีพยานบุคคลพบเห็นเหตุการณ์ตามที่ผู้ฟ้องคดีอ้าง ประกอบกับอาวุธปืนเอ็ม ๑๖ เป็นอาวุธสงครามร้ายแรง จึงไม่น่าเชื่อว่าผู้ฟ้องคดีซึ่งเป็นข้าราชการตำรวจได้รับการฝึกใช้อาวุธปืนมาแล้วจะประมาทเลินเล่อตั้งระบบยิงอัตโนมัติไว้ ซึ่งการกระทำเช่นนั้นหมายความว่าผู้ฟ้องคดีเตรียมที่จะใช้อาวุธปืนเอ็ม ๑๖ ยิงแล้ว ทั้งที่ไม่ได้อยู่ในภาวะจำเป็นต้องทำเช่นนั้น ข้อกล่าวอ้างของผู้ฟ้องคดีจึงฟังไม่ขึ้น ดังนั้น การที่ผู้ถูกฟ้องคดีที่ ๑ มีคำสั่งลงโทษไล่ผู้ฟ้องคดีออกจากราชการชอบด้วยกฎหมายแล้ว ส่วนใน ประเด็นที่สอง เรื่องระดับการลงโทษทางวินัยตามความผิดของผู้ฟ้องคดี ที่สำนักงานตำรวจกล่าวอ้างร้ายแรงเกินกว่าการกระทำของผู้ฟ้องคดีหรือไม่นั้น วินิจฉัยว่า การกำหนดระดับการลงโทษทางวินัยดังกล่าวเป็นเพียงการกำหนดขอบเขต เพื่อเป็นแนวทางในการพิจารณาถึงพฤติการณ์ในการกระทำความผิดของข้าราชการตำรวจ และเป็นการวางมาตรฐานระดับการลงโทษทางวินัยที่ผู้กระทำความผิดในฐานะเดียวกันจะต้องได้รับการลงโทษในสถานเดียวกันเท่านั้น





หน้า187

มิใช่เป็นกฎหมายที่จำกัดอำนาจของผู้บังคับบัญชาในการพิจารณาลงโทษทางวินัย ดังนั้น เมื่อข้อเท็จจริงรับฟังได้ว่าผู้ฟ้องคดีกระทำความผิดฐานยิงปืนโดยใช่เหตุในที่ชุมชนทำให้ผู้อื่นตกใจกลัว ซึ่งมีระดับความรุนแรงของการกระทำความผิดวินัย อันเป็นเหตุที่จะสั่งลงโทษทางวินัยในสถานเดียวกันกับการกระทำผิดวินัยฐานเมาสุรายิงปืนด้วยความคึกคะนอง ซึ่งเป็นระดับการลงโทษตามที่ผู้ถูกฟ้องคดีกำหนดลงโทษผู้ฟ้องคดีไว้ ดังนั้น ข้ออ้างในกรณีของผู้ฟ้องคดีในประเด็นนี้จึงฟังไม่ขึ้น และประเด็นสุดท้าย การกระทำผิดวินัยของผู้ฟ้องคดีซึ่งอยู่ในข่ายมีสิทธิได้รับการล้างมลทินนั้น มีผลถึงการลบล้างคำสั่งไล่ออกจากราชการด้วยหรือไม่ ศาลวินิจฉัยว่า ผู้ฟ้องคดีอยู่ในข่ายที่จะได้รับการล้างมลทินตามพระราชบัญญัติล้างมลทินในวโรกาสที่พระบาทสมเด็จพระปรมินทรมหาภูมิพลอดุลยเดชมีพระชนมพรรษา ๘๐ พรรษา พ.ศ. ๒๕๕๐ โดยให้ถือว่าผู้นั้นมิได้ถูกลงโทษทางวินัยในกรณีนั้น ๆ และแม้จะมีผลทำให้ผู้ถูกล้างมลทินเสมือนไม่เคยถูกลงโทษเลยก็ตาม แต่หาได้มีผลทำให้คำสั่งไล่ผู้ฟ้องคดีออกจากราชการกลายเป็นคำสั่งที่ไม่ชอบด้วยกฎหมายไปแต่อย่างใดไม่เพราะการล้างมลทินดังกล่าวไม่ก่อให้เกิดสิทธิแก่ผู้ได้รับการล้างมลทินในการที่จะเรียกร้องสิทธิหรือประโยชน์ใด ๆ ทั้งสิ้น ดังนั้น จึงไม่มีผลลบล้างคำสั่งไล่ผู้ฟ้องคดีออกจากราชการ คำร้องของผู้ฟ้องคดีจึงไม่อาจรับฟังได้ ศาลปกครองสูงสุดจึงเห็นพ้องด้วยกับคำพิพากษายกฟ้องของศาลปกครองชั้นต้น

	จากคดีดังกล่าวอาจสรุปได้ว่า ศาลปกครองสูงสุดได้วางแนวทางการปฏิบัติราชการไว้ดังนี้ ในการกำหนดมาตรการและระดับการลงโทษทางวินัยแก่ข้าราชการผู้กระทำผิดวินัย ซึ่งตามปกติจะมีการกำหนดขอบเขตเพื่อเป็นแนวทางในการปฏิบัติตามพระราชบัญญัติระเบียบข้าราชการพลเรือน พ. ศ. ๒๕๓๕ ซึ่งเป็นการวางมาตรฐานระดับของการลงโทษทางวินัย มิใช่กฎหมายที่จำกัดอำนาจของผู้บังคับบัญชาในการพิจารณากำหนดมาตรการและระดับการลงโทษทางวินัยแต่อย่างใดไม่ส่วนผลของพระราชบัญญัติล้างมลทินนั้น มีผลเป็นการลบล้างประวัติการถูกลงโทษทางวินัยเสมือนไม่เคยถูกลงโทษเท่านั้นแต่หาได้มีผลทำให้คำสั่งไล่ผู้ฟ้องคดีออกจากราชการกลายเป็นคำสั่งที่ไม่ชอบด้วยกฎหมายไปแต่อย่างใดไม่

เรื่องที่ ๒๙
จริยธรรมกับการประกอบวิชาชีพ

คำพิพากษาศาลปกครองสูงสุดที่ อ. ๒๓๐/๒๕๕๒

สาระสำคัญ

	ผู้ได้รับอนุญาตให้ดำเนินการสถานพยาบาล มีภาระหน้าที่ต้องดูแลบริหารงานภายในสถานพยาบาล ตลอดจนดูแลไม่ให้เจ้าหน้าที่ใช้สถานพยาบาลประกอบกิจการผิดกฎหมาย ผู้ฟ้องคดีได้รับอนุญาตให้ดำเนินการสถานพยาบาล ถูกกล่าวหาว่าสนับสนุนให้เจ้าหน้าที่ของสถานพยาบาลมีการประกอบวิชาชีพเวชกรรมโดยผิดกฎหมาย โดยร่วมกันทำแท้งโดยหญิงนั้นยินยอม อันเป็นความผิดตามมาตรา ๓๐๒ แห่งประมวลกฎหมายอาญา นายกแพทยสภาโดยมติของแพทยสภามีคำสั่งลงโทษภาคทัณฑ์โดยไม่ต้องรอคำวินิจฉัยของศาลในคดีอาญาอันถึงที่สุด

		หลักกฎหมาย/บรรทัดฐานที่เกี่ยวข้อง

	เมื่อพยานหลักฐานปรากฏชัดเจนว่ามีการประกอบวิชาชีพเวชกรรมโดยไม่ชอบด้วยกฎหมาย ผู้มีอำนาจย่อมมีอำนาจออกคำสั่งลงโทษทางวินัยได้โดยไม่ต้องรอคำวินิจฉัยในคดีอาญา

จริยธรรมกับการประกอบวิชาชีพ

	แพทย์ถือได้ว่าเป็นผู้มีเกียรติในสังคม ได้รับการยกย่องนับถือว่าเป็นผู้เสียสละเพื่อสังคม เป็นผู้มีจริยธรรมและคุณธรรมสูง เนื่องจากวิชาชีพแพทย์นั้นเกี่ยวข้องกับชีวิตมนุษย์โดยตรง ฉะนั้น หากแพทย์ประกอบวิชาชีพผิดจากมาตรฐานหรือหาผลประโยชน์โดยไม่ชอบจากการประกอบวิชาชีพ จนเกิดความเสียหายต่อประชาชน ก็จะเกิดภาพลักษณ์ในทางที่ไม่ดีและขาดศรัทธาจากประชาชนได้ ดังนั้น แพทย์จึงจำเป็นต้องอยู่ภายใต้หลักจริยธรรมแห่งวิชาชีพ ซึ่งแพทยสภาได้กำหนดจริยธรรมแห่งวิชาชีพออกมาเป็นข้อบังคับแพทยสภาว่าด้วยการรักษาจริยธรรมแห่งวิชาชีพเวชกรรม ซึ่งจะเป็นการควบคุมความประพฤติของผู้ประกอบวิชาชีพเวชกรรมให้ถูกต้องตามหลักจริยธรรมแห่งวิชาชีพ เพราะฉะนั้น จริยธรรมแห่งวิชาชีพแพทย์จึงเป็นสิ่งที่ผู้ประกอบวิชาชีพแพทย์ต้องมีเพื่อใช้เป็นแนวทางปฏิบัติในการประกอบวิชาชีพ

	เนื่องจากสภาพสังคมในปัจจุบัน แพทย์ (บางคน) มีแนวโน้มที่จะประกอบวิชาชีพตามอำเภอใจ ไร้มาตรฐาน โดยมุ่งแสวงหาทรัพย์สินเงินทอง โดยมีการนำความรู้ไปใช้ในทางผิด ๆ เพื่อแลกกับการมีรายได้มากขึ้น อันนำมาซึ่งความเสื่อมเสียแห่งวิชาชีพแพทย์

	ดังนั้น ผู้เขียนจึงขอนำคดีที่ศาลปกครองได้วินิจฉัยเกี่ยวกับการประพฤติผิดข้อบังคับเกี่ยวกับจริยธรรมแห่งวิชาชีพแพทย์มาใช้เป็นเครื่องย้ำเตือนสติถึงหลักจริยธรรมในวิชาชีพ ดังตัวอย่างคดีลักลอบทำแท้งในสถานพยาบาล โดยมีข้อเท็จจริงสรุปได้ว่า ผู้ฟ้องคดีจบการศึกษาแพทยศาสตร์บัณฑิต ขึ้นทะเบียนเป็นผู้ประกอบวิชาชีพเวชกรรมและเป็นผู้ได้รับอนุญาตให้ประกอบกิจการสถานพยาบาล บ. ต่อมา เจ้าหน้าที่ตำรวจ เจ้าหน้าที่สาธารณสุข และแพทย์นำหมายค้นของศาลอาญาธนบุรีเข้าตรวจค้นสถานพยาบาลดังกล่าว ผลการตรวจค้นพบหญิงสาวถูกฉีดยานอนอยู่และพบอุปกรณ์ทำแท้งหลายรายการ จึงได้ควบคุมตัวนาย ส. และนาง ร. ดำเนินคดีในข้อหาประกอบวิชาชีพเวชกรรมโดยไม่ได้รับอนุญาต และร่วมกันทำแท้งโดยหญิงนั้นยินยอมตามมาตรา ๓๐๒ แห่งประมวลกฎหมายอาญา พนักงานอัยการมีคำสั่งไม่ฟ้องผู้ฟ้องคดีในข้อหาร่วมกันทำแท้งโดยหญิงนั้นยินยอม แต่ได้ฟ้องนาย ส. และนาง ร. ต่อศาลอาญาธนบุรี ข้อหาร่วมกันทำแท้งโดยหญิงนั้นยินยอม และประกอบวิชาชีพเวชกรรมโดยไม่ได้ขึ้นทะเบียนรับอนุญาต ต่อมา เลขาธิการแพทยสภาได้อาศัยอำนาจตามข้อ ๔ ของข้อบังคับแพทยสภา ว่าด้วยกระบวนวิธีพิจารณาคดีด้านจริยธรรมของผู้ประกอบวิชาชีพเวชกรรม พ.ศ. ๒๕๔๐ ให้คณะอนุกรรมการจริยธรรมแห่งวิชาชีพเวชกรรมทำการแสวงหาข้อเท็จจริงในเรื่องดังกล่าวโดยการตรวจจากข่าวหนังสือพิมพ์ รวมทั้งบันทึกการจับกุมของพนักงานเจ้าหน้าที่ตรวจสอบอุปกรณ์ทางการแพทย์สำหรับการผดุงครรภ์และพยานบุคคล


หน้า192

ซึ่งคณะอนุกรรมการฯ พิจารณาข้อมูลที่ได้รับแล้วเสนอความเห็นต่อคณะกรรมการแพทยสภาว่าสถานพยาบาล บ. มีการรับทำแท้งโดยผิดกฎหมายโดยผู้ที่มิใช่ผู้ประกอบวิชาชีพเวชกรรม จึงเป็นกรณีมีมูล คณะกรรมการแพทยสภาจึงส่งเรื่องให้คณะอนุกรรมการสอบสวนดำเนินการสอบสวนนาย ว. และผู้ฟ้องคดี กรณีสนับสนุนการประกอบวิชาชีพเวชกรรมโดยผิดกฎหมาย คณะอนุกรรมการสอบสวนได้พิจารณาพยานหลักฐานแล้วได้เสนอความเห็นต่อคณะกรรมการแพทยสภาว่าผู้กระทำความผิดเป็นเจ้าหน้าที่ของสถานพยาบาล ซึ่งอยู่ในความรับผิดชอบของผู้ฟ้องคดี เมื่อการกระทำผิดเกิดขึ้นภายในหน่วยงานที่ผู้ฟ้องคดีบริหารดูแล จะกล่าวอ้างว่าไม่รู้ไม่เห็นไม่ได้ ถือได้ว่าการกระทำของผู้ฟ้องคดีเป็นการประพฤติผิดตามหมวด ๗ ข้อ ๔ ของข้อบังคับแพทยสภา ว่าด้วยการรักษาจริยธรรมแห่งวิชาชีพเวชกรรม พ.ศ. ๒๕๒๖ เห็นควรลงโทษภาคทัณฑ์ผู้ฟ้องคดีคณะกรรมการแพทยสภาจึงมีมติลงโทษภาคทัณฑ์ผู้ฟ้องคดี กรณีสนับสนุนให้มีการประกอบวิชาชีพโดยผิดกฎหมายในสถานพยาบาลและยกข้อกล่าวโทษนาย ว. ผู้ถูกฟ้องคดีที่ ๒ (นายกแพทยสภา) จึงได้ออกคำสั่งแพทยสภาลงโทษภาคทัณฑ์ผู้ฟ้องคดีส่วนคดีอาญาปรากฏว่าศาลอาญาธนบุรีได้มีคำพิพากษาเป็นคดีหมายเลขแดงที่ ๒๕๐๔/๒๕๔๗ ว่าจำเลยทั้งสองมีความผิดตามมาตรา ๓๐๒ วรรคหนึ่ง ประกอบมาตรา ๘๓ แห่งประมวลกฎหมายอาญา และมาตรา ๒๖ และมาตรา ๔๓ แห่งพระราชบัญญัติวิชาชีพเวชกรรม พ.ศ. ๒๕๒๕

ต่อมา นาย ส. ยื่นอุทธรณ์คัดค้านคำพิพากษาของศาลอาญาธนบุรี ขณะนี้คดีอยู่ระหว่างการพิจารณาของศาลอุทธรณ์ ซึ่งผู้ฟ้องคดีเห็นว่าเมื่อคดีอยู่ระหว่างการพิจารณาของศาลอุทธรณ์ การที่ผู้ถูกฟ้องคดีที่ ๒ ออกคำสั่งแพทยสภาลงโทษภาคทัณฑ์ผู้ฟ้องคดี จึงเป็นคำสั่งที่ไม่ชอบด้วยกฎหมายขอให้ศาลมีคำพิพากษาเพิกถอนคำสั่งของผู้ถูกฟ้องคดีที่ ๒ ที่ลงโทษภาคทัณฑ์ผู้ฟ้องคดี

	ศาลปกครองสูงสุดวินิจฉัยว่า นาย ส. และนาง ร. เจ้าหน้าที่ของสถานพยาบาล บ. ซึ่งมีผู้ฟ้องคดีเป็นผู้ได้รับอนุญาตให้ประกอบกิจการสถานพยาบาล ถูกจับกุมดำเนินคดีอาญาในข้อหาประกอบวิชาชีพเวชกรรมโดยไม่ได้รับอนุญาต และร่วมกันทำแท้งโดยหญิงนั้นยินยอมตามมาตรา ๓๐๒ แห่งประมวลกฎหมายอาญา ซึ่งศาลอาญาธนบุรีมีคำพิพากษาว่านาย ส. และนาง ร. กระทำความผิดจริง และคดีอยู่ในระหว่างที่นาย ส. ได้ยื่นอุทธรณ์คำพิพากษา แม้ว่าคดียังอยู่ในระหว่างการพิจารณาของศาลอุทธรณ์ก็ตาม แต่การพิจารณาจริยธรรมการประกอบวิชาชีพเวชกรรมและการดำเนินการสถานพยาบาลของผู้ฟ้องคดีกรณีถูกกล่าวหาว่าสนับสนุนให้มีการประกอบวิชาชีพเวชกรรมโดยผิดกฎหมายในสถานพยาบาล ที่ผู้ฟ้องคดีได้รับอนุญาตให้ดำเนินการโดยนาย ส. และนาง ร. เจ้าหน้าที่ของสถานพยาบาล ที่ถูกกล่าวหาว่าได้กระทำความผิดฐานประกอบวิชาชีพเวชกรรมโดยไม่ชอบด้วยกฎหมาย ประกอบกับไม่มีข้อบังคับแพทยสภาว่าด้วยการรักษาจริยธรรมแห่งวิชาชีพเวชกรรม พ.ศ. ๒๕๒๖


หน้า194

กำหนดว่าต้องรอผลของการดำเนินคดีอาญาให้คดีถึงที่สุดเสียก่อน ดังนั้น แม้คดีดังกล่าวยังไม่ถึงที่สุดก็ตาม หามีผลต่อการดำเนินการของผู้ถูกฟ้องคดีที่ ๑ (แพทยสภา) แต่อย่างใด อีกทั้งในการพิจารณาว่าผู้ฟ้องคดีเป็นผู้ประพฤติผิดจริยธรรมนั้น คณะอนุกรรมการสอบสวนและผู้ถูกฟ้องคดีที่ ๑ มีอำนาจที่จะแสวงหาข้อเท็จจริงและพิจารณาโทษผู้ฟ้องคดีได้ โดยไม่จำต้องรอให้ผลการดำเนินคดีอาญาของนาย ส. และนาง ร. ถึงที่สุดก่อน ประกอบกับในขั้นตอนการสอบสวน คณะอนุกรรมการสอบสวนได้มีการแจ้งข้อกล่าวโทษและเปิดโอกาสให้ผู้ฟ้องคดีได้ชี้แจงแก้ข้อกล่าวหาตามข้อ ๑๕ ของข้อบังคับแพทยสภา ว่าด้วยกระบวนวิธีพิจารณาคดีด้านจริยธรรมของผู้ประกอบวิชาชีพเวชกรรม พ.ศ. ๒๕๔๐ ซึ่งผู้ฟ้องคดีก็ได้ชี้แจงแก้ข้อกล่าวหารวมทั้งได้ให้การต่อคณะอนุกรรมการสอบสวนแล้ว นอกจากนั้นข้อเท็จจริงที่คณะอนุกรรมการสอบสวนแสวงหามาได้นั้น ผู้ฟ้องคดีมิได้โต้แย้งว่าผิดพลาดคลาดเคลื่อนจากความเป็นจริง จึงมีเหตุผลควรรับฟังได้ กรณีจึงถือได้ว่ากระบวนการสอบสวนของคณะอนุกรรมการสอบสวนชอบด้วยกฎหมายแล้ว และพยานหลักฐานจากการตรวจค้นสถานพยาบาลของผู้ฟ้องคดีพบอุปกรณ์หลายรายการที่บ่งชี้ว่าน่าจะมีการประกอบกิจการทำแท้งในสถานพยาบาลของผู้ฟ้องคดี และนาย ส. กับนาง ร. เจ้าหน้าที่ของสถานพยาบาลได้ให้การรับสารภาพว่าได้ทำแท้งให้นางสาว ช. ด้วยตนเอง จากพยานหลักฐานที่แสวงหามาได้ดังกล่าว มีน้ำหนักและมีเหตุควรแก่การรับฟังได้ว่าน่าจะมีการกระทำความผิดในสถานพยาบาลของผู้ฟ้องคดีโดยเจ้าหน้าที่ของผู้ฟ้องคดี

ซึ่งผู้ฟ้องคดีในฐานะเป็นผู้ได้รับอนุญาตให้ดำเนินการสถานพยาบาลมีภาระหน้าที่ต้องดูแลบริหารงานภายในสถานพยาบาลตลอดจนดูแลไม่ให้เจ้าหน้าที่ของสถานพยาบาลใช้สถานพยาบาลประกอบกิจการผิดกฎหมาย เมื่อผู้ถูกฟ้องคดีทั้งสองได้รับรายงานจากคณะอนุกรรมการสอบสวน ประกอบด้วยพยานหลักฐานแสดงโดยชัดแจ้งว่าผู้ฟ้องคดีกระทำผิดตามหมวด ๗ ข้อ ๔ ของข้อบังคับแพทยสภา ว่าด้วยการรักษาจริยธรรมแห่งวิชาชีพเวชกรรม (ฉบับที่ ๒ ) พ.ศ. ๒๕๓๓ ผู้ถูกฟ้องคดีทั้งสองจึงมีอำนาจลงโทษภาคทัณฑ์ผู้ฟ้องคดีได้โดยไม่จำเป็นต้องรอคำวินิจฉัยของศาลในคดีอาญาอันถึงที่สุด ดังนั้น การที่คณะกรรมการแพทยสภามีมติให้ลงโทษภาคทัณฑ์ผู้ฟ้องคดี และผู้ถูกฟ้องคดีที่ ๒ โดยมติของคณะกรรมการแพทยสภาได้ออกคำสั่งแพทยสภาลงโทษภาคทัณฑ์ผู้ฟ้องคดี จึงเป็นมติและคำสั่งที่ชอบด้วยกฎหมาย (คำพิพากษาศาลปกครองสูงสุดที่ อ. ๒๓๐/๒๕๕๒)

	จากคำพิพากษาของศาลปกครองดังกล่าว น่าจะเป็นเรื่องย้ำเตือนสติถึงหลักจริยธรรมในวิชาชีพแพทย์ได้เป็นอย่างดีซึ่งบางครั้งอาจมีการหลงลืมไปชั่วขณะ ซึ่งต้องมาทบทวนในเรื่องดังกล่าวอย่างจริงจัง ซึ่งจะเห็นได้ว่าการนำความรู้ทางการแพทย์ไปใช้ประกอบธุรกิจโดยมุ่งแต่แสวงหาผลกำไรแต่อย่างเดียว โดยลืมเรื่องสำนึกในจริยธรรมแห่งวิชาชีพและไม่คำนึงถึงความเหมาะสม ได้สร้างความเสียหายแก่ประชาชนและยังสร้างความเสื่อมเสียแก่วงการแพทย์อีกด้วย

หากแพทย์ทุกคนรักษาจริยธรรมแห่งวิชาชีพอย่างเคร่งครัด เห็นแก่ประโยชน์ของประชาชนเหนือประโยชน์ของตนแล้ว ก็จะผดุงไว้ซึ่งเกียรติและศักดิ์ศรีแห่งวิชาชีพแพทย์

เรื่องที่ ๓๐
ดุลพินิจในการก่อสร้างสะพานลอย
กับผลกระทบที่มีต่อประชาชน

คำพิพากษาศาลปกครองสูงสุดที่ อ. ๒๓๕/๒๕๕๒

สาระสำคัญ

	เจ้าหน้าที่กำหนดจุดก่อสร้างสะพานลอยคนเดินข้ามไม่ถูกต้องตามกฎหมาย และทำให้บดบังทัศนียภาพของสถานีบริการน้ำมันเชื้อเพลิงและทำให้ไม่สะดวกต่อการเดินรถเข้า – ออกบริเวณสถานีบริการน้ำมันเชื้อเพลิง อันมีผลกระทบต่อการประกอบกิจการสถานีน้ำมันเชื้อเพลิงและราคาที่ดินของผู้ฟ้องคดี ถือเป็นการละเมิดต่อผู้ฟ้องคดี

		หลักกฎหมาย/บรรทัดฐานที่เกี่ยวข้อง

	แม้การกำหนดจุดก่อสร้างสะพานลอยคนเดินข้ามจะเป็นการใช้อำนาจดุลพินิจของฝ่ายปกครองตามที่กฎหมายบัญญัติ แต่การใช้อำนาจดังกล่าว จะต้องคำนึงถึงความเหมาะสมหรือผลกระทบที่จะเกิดขึ้นกับประชาชน และปฏิบัติตามหลักเกณฑ์และแนวทางปฏิบัติที่ฝ่ายปกครองกำหนดขึ้น หากการใช้อำนาจดุลพินิจโดยไม่คำนึงถึงหลักการดังกล่าว ย่อมเป็นการใช้ดุลพินิจโดยไม่ชอบด้วยกฎหมาย

ดุลพินิจในการก่อสร้างสะพานลอยกับผลกระทบที่มีต่อประชาชน

	บ่อยครั้งเราจะเห็นได้ว่า ผู้ใช้อำนาจตามกฎหมายมักจะใช้เหตุผลในการตัดสินใจอนุมัติ อนุญาต หรือมีคำสั่งในเรื่องใด ๆ ว่าเป็นอำนาจดุลพินิจของผู้มีอำนาจออกคำสั่งทางปกครองตามกฎหมาย หรือให้เหตุผลว่าเพื่อความเหมาะสม หรือเพื่อประโยชน์ต่อทางราชการและประชาชน ความเป็นอิสระในการใช้ดุลพินิจของฝ่ายปกครองอาจทำให้เข้าใจผิดว่าฝ่ายปกครองสามารถใช้อำนาจดุลพินิจอย่างไรก็ได้โดยไม่มีขอบเขต ซึ่งความจริงหาเป็นเช่นนั้นไม่ การที่กฎหมายกำหนดให้ฝ่ายปกครองมีอำนาจเลือกตัดสินได้หลายทางก็เพื่อต้องการให้ฝ่ายปกครองในฐานะผู้ใช้กฎหมาย สามารถปรับใช้กฎหมายให้สอดคล้องกับข้อเท็จจริงอย่างสมเหตุสมผลและเป็นธรรม ตามเจตนารมณ์ของกฎหมาย ดังนั้น การใช้ดุลพินิจโดยชอบด้วยกฎหมายจึงต้องอยู่บนพื้นฐานของข้อเท็จจริง ข้อกฎหมาย และการใช้เหตุผลประกอบการพิจารณาตัดสินใจอย่างเหมาะสม นอกจากนี้ การใช้ดุลพินิจของฝ่ายปกครองจะต้องไม่ฝ่าฝืนระเบียบภายในของฝ่ายปกครองเองที่วางไว้เป็นแนวปฏิบัติ ซึ่งเป็นกรอบหรือหลักการพื้นฐานของการใช้ดุลพินิจของฝ่ายปกครอง

	กรุงเทพมหานครเป็นราชการบริหารส่วนท้องถิ่น ซึ่งมีหน้าที่จัดทำบริการสาธารณะเพื่อตอบสนองความต้องการและประโยชน์ของประชาชนในเขตพื้นที่กรุงเทพมหานคร

ซึ่งในการจัดทำบริการสาธารณะของกรุงเทพมหานครตามอำนาจหน้าที่นั้นเป็นสิ่งหลีกเลี่ยงไม่ได้ที่จะเกิดผลกระทบต่อประชาชนจากการดำเนินโครงการต่าง ๆ ในการจัดทำบริการสาธารณะนั้น ซึ่งการดำเนินการดังกล่าวจะต้องคำนึงถึงผลกระทบที่จะเกิดขึ้นต่อสิทธิเสรีภาพของประชาชนให้น้อยที่สุด และคุ้มครองประโยชน์สาธารณะให้มากที่สุด

	ผู้เขียนเห็นว่ามีคำพิพากษาของศาลปกครองสูงสุดที่น่าสนใจและนำมาเป็นกรณีศึกษาในเรื่องของการใช้ดุลพินิจในการก่อสร้างสะพานลอยกับผลกระทบที่มีต่อประชาชน คือ คำพิพากษาศาลปกครองสูงสุดที่ อ. ๒๓๕/๒๕๕๒ คดีนี้ข้อเท็จจริงปรากฏว่า ผู้ฟ้องคดีเป็นเจ้าของที่ดินและด้านหน้าของที่ดินเป็นที่ตั้งสถานประกอบกิจการขายน้ำมันเชื้อเพลิงต่อมาบริษัท บ. ได้มาก่อสร้างห้างสรรพสินค้าซึ่งอยู่คนละฝั่งถนนตรงข้ามกับสถานีบริการน้ำมันของผู้ฟ้องคดี และได้แจ้งผู้ถูกฟ้องคดี (กรุงเทพมหานคร) ว่ามีความประสงค์ขออนุญาตก่อสร้างสะพานคนเดินข้ามบริเวณหน้าห้างสรรพสินค้า บ. โดยบริษัท บ. ยินดีสนับสนุนค่าใช้จ่ายในการก่อสร้างสะพานดังกล่าว ต่อมา ผู้ถูกฟ้องคดีได้ทำสัญญาจ้างห้างหุ้นส่วนจำกัด ร. ให้ก่อสร้างสะพานคนเดินข้ามดังกล่าว ซึ่งผู้รับเหมาได้นำป้ายมาปิดประกาศ และให้ขุดดินบริเวณริมทางเท้าบริเวณด้านหน้าที่ดินของผู้ฟ้องคดี ซึ่งผู้ฟ้องคดีเห็นว่าหากให้มีการก่อสร้างตนจะได้รับความเดือดร้อนหรือเสียหาย เนื่องจากจะเกิดความไม่ปลอดภัยในชีวิต ทรัพย์สิน และทัศนียภาพด้านหน้า

ในอนาคตหากมีการแบ่งแยกโฉนดที่ดินให้กับลูกหลาน สะพานดังกล่าวก็จะปิดกั้นทางเข้าออกที่ดินขาดคุณสมบัติที่จะประกอบอาชีพอย่างอื่นทำให้ที่ดินราคาลดลง อีกทั้งบนสะพานคนเดินข้ามถนนเมื่อเป็นที่สาธารณะอาจมีผู้ประมาทเลินเล่อทำให้เกิดประกายไฟเกิดอันตรายต่อสถานีบริการน้ำมันของผู้ฟ้องคดีได้ ประกอบกับบริเวณดังกล่าวได้มีสะพานลอยคนเดินข้ามถนนอยู่แล้ว หากมีการสร้างแห่งนี้อีกทำให้ระยะห่างของสะพานคนเดินข้ามถนนที่มีอยู่เดิมกับสะพานใหม่เพียง ๑๕๒ เมตร จึงเป็นการใช้ดุลพินิจก่อสร้างสะพานแห่งนี้โดยไม่ชอบด้วยกฎหมาย จึงฟ้องคดีต่อศาลปกครองเพื่อให้ยกเลิกการก่อสร้างสะพานคนเดินข้ามถนนดังกล่าว และให้ย้ายจุดก่อสร้างสะพานคนเดินข้ามถนนไปด้านทิศใต้ใกล้ทางแยก

	ศาลปกครองสูงสุดพิเคราะห์แล้วเห็นว่า มาตรา ๕๘ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ บัญญัติไว้ว่า ภายใต้บังคับแห่งกฎหมายอื่นให้กรุงเทพมหานครมีอำนาจหน้าที่ดำเนินกิจการในเขตกรุงเทพมหานครในเรื่องดังต่อไปนี้ ฯลฯ (๖) การจัดให้มีและบำรุงรักษาทางบก ทางน้ำ และทางระบายน้ำ (๗) การวิศวกรรมจราจร ฯลฯ (๑๐) การดูแลรักษาที่สาธารณะ ฯลฯ ดังนั้น ผู้ถูกฟ้องคดีจึงมีอำนาจหน้าที่ในการกำหนดจุดและก่อสร้างสะพานคนเดินข้ามถนนเพื่อความสะดวกและความปลอดภัยของประชาชน รวมถึงเป็นประโยชน์ต่อการจัดการจราจรด้วย

อย่างไรก็ตาม ในการกำหนดจุดก่อสร้างสะพานคนเดินข้ามถนนนั้น จะต้องมีผลทำให้เกิดความสะดวกและความปลอดภัยของประชาชน รวมถึงเป็นประโยชน์ต่อการจัดการจราจร การดำเนินการดังกล่าวมีผลกระทบต่อสิทธิเสรีภาพของเอกชนน้อยที่สุด อีกทั้งประโยชน์ที่เกิดขึ้นแก่ส่วนรวมมากกว่าความเสียหายที่เกิดขึ้นแก่เอกชน ซึ่งผู้ถูกฟ้องคดีได้กำหนดหลักเกณฑ์และแนวทางปฏิบัติในการกำหนดจุดก่อสร้างสะพานคนเดินข้ามถนนไว้ดังนี้ ๖. ที่ตั้งของสะพานคนเดินข้ามถนนอยู่ไม่ห่างไกลจากที่พักผู้โดยสารรถประจำทางหรือป้ายรถประจำทาง และมีระยะห่างจากสะพานคนเดินข้ามถนนข้างเคียงประมาณ ๒๐๐ เมตร

	เมื่อข้อเท็จจริงปรากฏว่า ด้านทิศเหนือของห้างสรรพสินค้า บ. ประมาณ ๒๐ เมตร มีสะพานคนเดินข้ามถนนอยู่ ๑ แห่ง ซึ่งปรากฏตามรายงานการประชุมของคณะกรรมการพิจารณากำหนดจุดก่อสร้างสะพานคนเดินข้ามถนน คณะกรรมการฯ ซึ่งมีหน้าที่ตามที่กำหนดไว้ในคำสั่งกรุงเทพมหานครในการพิจารณากำหนดจุดก่อสร้างสะพานคนเดินข้ามถนนมิได้พิจารณาว่าการก่อสร้างสะพานในบริเวณหน้าห้างสรรพสินค้า มีผลทำให้เกิดความสะดวกและความปลอดภัยของประชาชน รวมทั้งเป็นประโยชน์ต่อการจัดการจราจรหรือไม่ อย่างไรก็ตาม การที่คณะกรรมการฯ ได้มีมติให้กำหนดจุดก่อสร้างสะพานคนเดินข้ามถนนในบริเวณนั้น ย่อมถือได้ว่าคณะกรรมการฯ ได้พิจารณาเห็นว่าการก่อสร้างสะพานคนเดินข้ามถนนในบริเวณดังกล่าวย่อมก่อให้บรรลุวัตถุประสงค์ดังกล่าวด้วย

ซึ่งผู้ถูกฟ้องคดีชี้แจงต่อศาลปกครองชั้นต้นว่าบริเวณดังกล่าวมีสะพานคนเดินข้ามถนนที่อยู่ใกล้ที่สุดด้านทางออกของห้างสรรพสินค้าเพียงแห่งเดียว ซึ่งไม่น่าเพียงพอเมื่อเทียบกับปริมาณคนเดินข้ามบริเวณดังกล่าว และประชาชนไม่ได้รับความสะดวกเท่าที่ควรและจุดก่อสร้างสะพานตามที่กำหนดทำให้ประชาชนได้รับประโยชน์สูงสุดโดยสะพานที่ก่อสร้างใหม่อยู่ห่างจากสะพานเดิม (บริเวณใกล้ทางออกของห้าง) ประมาณ ๑๕๒ เมตร ที่พักผู้โดยสารประจำทางและป้ายรถโดยสารประจำทางอยู่กึ่งกลางระหว่างสะพานเดิมและสะพานที่จะสร้างใหม่ แต่ปรากฏตามแผนผังที่ผู้ถูกฟ้องคดีจัดส่งต่อศาลพร้อมคำให้การเพิ่มเติมว่าสะพานคนเดินข้ามถนนที่มีอยู่ซึ่งอยู่ทางด้านทิศเหนือของห้างสรรพสินค้า ห่างจากแนวรั้วของห้างประมาณ ๒๐ เมตร และห่างจากป้ายรถโดยสารประจำทางน้อยกว่าระยะห่างจากแนวรั้วของห้าง ดังนั้น จุดก่อสร้างสะพานคนเดินข้ามถนนที่กำหนดขึ้นใหม่ซึ่งอยู่บริเวณหน้าสถานีบริการน้ำมันเชื้อเพลิงอยู่ห่างจากป้ายรถโดยสารประจำทางไม่น้อยกว่า ๑๓๐ เมตร และที่พักผู้โดยสารประจำทางก็มิได้อยู่กึ่งกลางระหว่างสะพานเดิมและสะพานที่จะสร้างขึ้นใหม่ตามที่ผู้ถูกฟ้องคดีชี้แจง ดังนั้นการกำหนดจุดก่อสร้างสะพานคนเดินข้ามถนนของผู้ถูกฟ้องคดีดังกล่าว จึงไม่เป็นไปตามที่กำหนดไว้ในข้อ ๖ ของหลักเกณฑ์และแนวทางปฏิบัติในการกำหนดจุดก่อสร้างสะพานคนเดินข้ามถนน ที่กำหนดให้ที่ตั้งของสะพานอยู่ไม่ห่างไกลจากที่พักโดยสารรถประจำทางหรือป้ายรถประจำทาง


หน้า203

และมีระยะห่างจากสะพานข้างเคียงประมาณ ๒๐๐ เมตร ประกอบกับจุดก่อสร้างสะพานอยู่บริเวณแนวเขตด้านทิศใต้ของห้างสรรพสินค้าซึ่งเป็นทางออกของรถยนต์ มิใช่ทางเข้าออกห้างสำหรับประชาชนผู้ใช้รถโดยสารประจำทาง การก่อสร้างสะพานบริเวณดังกล่าวย่อมไม่บรรลุวัตถุประสงค์ที่จะก่อให้เกิดความสะดวกแก่ผู้โดยสารรถประจำทางที่จะใช้เพื่อข้ามถนนไปยังห้างสรรพสินค้าแต่อย่างใด นอกจากนั้น ถึงแม้การเปิดห้างสรรพสินค้าทำให้ผู้ใช้บริการซึ่งเป็นผู้โดยสารรถประจำทางที่ต้องใช้สะพานคนเดินข้ามถนนเพิ่มมากขึ้น แต่ไม่ปรากฏข้อเท็จจริงว่าจำนวนประชาชนที่ใช้สะพานคนเดินข้ามถนนเพิ่มมากขึ้นจนทำให้สะพานคนเดินข้ามถนนที่มีอยู่แล้ว ๑ แห่ง ไม่เพียงพอสำหรับการข้ามถนน เมื่อการก่อสร้างสะพานใหม่ไม่ก่อให้เกิดความสะดวกแก่ประชาชนที่จะใช้เพื่อข้ามถนนมากกว่าสะพานที่มีอยู่เดิม และไม่อาจถือได้ว่ามีขึ้นเพื่อให้เพียงพอต่อการใช้ประโยชน์ ดังนั้น การที่ผู้ถูกฟ้องคดีกำหนดจุดก่อสร้างสะพานคนเดินข้ามถนนบริเวณหน้าสถานีบริการน้ำมันเชื้อเพลิง จึงเป็นการกระทำโดยไม่ชอบด้วยกฎหมาย นอกจากนี้ การก่อสร้างสะพานคนเดินข้ามถนนบริเวณดังกล่าวจะทำให้บดบังทัศนียภาพของสถานีบริการน้ำมันเชื้อเพลิง อีกทั้งทำให้เกิดความไม่สะดวกต่อรถยนต์เข้าออกสถานีบริการน้ำมันเชื้อเพลิง อันมีผลกระทบต่อการประกอบกิจการสถานีบริการน้ำมันเชื้อเพลิงและราคาที่ดินของผู้ฟ้องคดีทั้งสอง ซึ่งแม้จะมิได้มีผลกระทบจนทำให้ไม่อาจประกอบกิจการต่อไปได้ หรือราคาที่ดินตกลงเป็นอย่างมากก็ตาม

แต่ย่อมถือได้ว่าทำให้ผู้ฟ้องคดีทั้งสองได้รับความเสียหายต่อทรัพย์สินหรือสิทธิอย่างหนึ่งอย่างใดแล้ว ดังนั้น การกระทำของผู้ถูกฟ้องคดีจึงเป็นการกระทำละเมิดต่อผู้ฟ้องคดี

	พิพากษากลับคำพิพากษาของศาลปกครองชั้นต้นเป็นห้ามผู้ถูกฟ้องคดีก่อสร้างสะพานคนเดินข้ามถนนบริเวณหน้าสถานีบริการน้ำมันเชื้อเพลิง ให้รื้อถอนสิ่งปลูกสร้างที่ได้ดำเนินการไปแล้วให้กลับสู่สภาพเดิมภายใน ๖๐ วัน นับแต่วันที่มีคำพิพากษา

	จากคำพิพากษาของศาลปกครองสูงสุดดังกล่าวได้วางหลักการใช้อำนาจดุลพินิจของฝ่ายปกครองในการกำหนดจุดก่อสร้างสะพานลอยคนเดินข้าม ซึ่งเป็นการใช้อำนาจดุลพินิจของฝ่ายปกครองตามที่กฎหมายบัญญัติ แต่การใช้อำนาจของฝ่ายปกครองนั้นไม่ได้คำนึงถึงความเหมาะสมหรือผลกระทบที่จะเกิดขึ้นกับประชาชน และไม่ได้ปฏิบัติตามหลักเกณฑ์และแนวทางปฏิบัติที่ฝ่ายปกครองกำหนดขึ้นและนำมาประกอบการใช้อำนาจดุลพินิจ ในการพิจารณาตัดสินใจกระทำการก่อสร้างสะพานลอยคนเดินข้าม ดังนั้น การใช้อำนาจดุลพินิจจึงไม่ใช่เสรีภาพในการตัดสินใจเลือกกระทำการอย่างหนึ่งอย่างใดตามอำเภอใจ โดยไม่คำนึงถึงความเสียหายที่จะเกิดขึ้น ซึ่งหากเป็นเช่นนั้นแล้วศาลปกครองมีอำนาจที่จะสั่งเพิกถอนการกระทำนั้นได้

เรื่องที่ ๓๑
เหตุสุดวิสัย ... อันอาจขอขยายระยะเวลา
ดำเนินการตามสัญญาทางปกครอง


คำพิพากษาศาลปกครองสูงสุดที่ อ.๒๖๐/๒๕๕๒

สาระสำคัญ

	ปัญหาความไม่สงบในพื้นที่มีความรุนแรงจนเป็นเหตุให้ขาดแคลนแรงงานที่จะเข้าทำงานในพื้นที่ และกรณีดังกล่าวเป็นเหตุการณ์ที่ผู้รับเหมาก่อสร้างไม่อาจป้องกันได้ แม้จะได้จัดการระมัดระวังตามสมควรอันพึงคาดหมายได้จากบุคคลในฐานะและภาวะเช่นนั้น จึงเป็นเหตุสุดวิสัยตามนัยข้อ ๑๓๙ วรรคหนึ่ง ของระเบียบสำนักนายกรัฐมนตรี ว่าด้วยการพัสดุ พ.ศ. ๒๕๓๕ ที่คู่สัญญาสามารถขอขยายระยะเวลา และหัวหน้าส่วนราชการมีอำนาจที่จะพิจารณาขยายระยะเวลาการดำเนินการตามสัญญาทางปกครองได้

		หลักกฎหมาย/บรรทัดฐานที่เกี่ยวข้อง

	เมื่อมี “เหตุสุดวิสัย”หน่วยงานทางปกครองชอบที่จะนำมาพิจารณาเพื่อขยายระยะเวลาการปฏิบัติตามสัญญาให้แก่คู่สัญญาได้ตามระเบียบสำนักนายกรัฐมนตรี ว่าด้วยการพัสดุ พ.ศ. ๒๕๓๕

เหตุสุดวิสัย ...อันอาจขอขยายระยะเวลาดำเนินการตามสัญญาทางปกครอง

	“สัญญา”เมื่อได้มีการจัดทำขึ้นไม่ว่าจะอยู่ในรูปแบบใดคู่สัญญามีหน้าที่ที่จะต้องปฏิบัติตนไปตามสัญญา ซึ่งหากคู่สัญญาฝ่ายใดฝ่ายหนึ่งไม่ปฏิบัติไปตามสัญญาที่ได้ตกลงกันไว้อาจต้องเสียค่าปรับ ถูกบอกเลิกสัญญา หรืออาจถูกลงโทษตามข้อกำหนดที่ได้ตกลงไว้ในสัญญา โดยเฉพาะคู่สัญญาฝ่ายผู้รับจ้างในสัญญาทางปกครองต้องปฏิบัติไปตามกฎระเบียบอย่างเคร่งครัด เนื่องจากการทำสัญญากับทางราชการมีกฎหมายกำหนดระเบียบ ขั้นตอน และหลักเกณฑ์ในการปฏิบัติอย่างชัดเจน อย่างไรก็ตาม ในบางกรณีการที่คู่สัญญาฝ่ายหนึ่งไม่สามารถปฏิบัติไปตามข้อตกลงที่ได้ตกลงกันไว้ อาจไม่ได้เกิดขึ้นจากคู่สัญญาฝ่ายนั้นแต่เพียงฝ่ายเดียว แต่อาจเกิดขึ้นจากเหตุสุดวิสัยบางประการ ซึ่งในกรณีที่เกิดเหตุสุดวิสัยขึ้นกฎหมายได้กำหนดให้หัวหน้าส่วนราชการมีอำนาจที่จะพิจารณาอนุญาตขยายระยะเวลาดำเนินการตามสัญญาได้ แต่อย่างไรจะถือว่าเป็นเหตุสุดวิสัยอันอาจขยายระยะเวลาได้นั้น ศาลปกครองได้วินิจฉัยในเรื่องดังกล่าวไว้ในคำพิพากษาศาลปกครองสูงสุดที่ อ. ๒๖๐/๒๕๕๒

	คดีนี้ผู้ฟ้องคดีได้ยื่นซองประกวดราคาจ้างเหมาก่อสร้างอาคารที่ว่าการอำเภอบันนังสตา จังหวัดยะลา

และได้ลงนามในสัญญาจ้างกับผู้ถูกฟ้องคดีเมื่อวันที่ ๒๒ มีนาคม ๒๕๔๗ วงเงินค่าก่อสร้าง ๗,๙๘๐,๐๐๐ บาท รวมทั้งได้นำหนังสือค้ำประกันของธนาคารดีบีเอส ไทยทนุ จำกัด (มหาชน) จำนวน ๓๙๙,๐๐๐ บาท มอบให้แก่ผู้ถูกฟ้องคดีเพื่อเป็นหลักประกันการปฏิบัติตามสัญญาโดยต้องเริ่มทำงานภายในวันที่ ๒๓ มีนาคม ๒๕๔๗ และต้องทำให้เสร็จสมบูรณ์ภายในวันที่ ๑๗ พฤศจิกายน ๒๕๔๗ ซึ่งในสัญญาจ้างดังกล่าวได้กำหนดว่า ถ้าผู้รับจ้างมิได้ลงมือทำงานภายในกำหนดเวลา หรือไม่สามารถทำงานให้แล้วเสร็จตามกำหนดเวลา ผู้ว่าจ้างมีสิทธิยกเลิกสัญญาและมีสิทธิจ้างผู้รับจ้างรายใหม่เข้าทำงาน รวมทั้งมีสิทธิริบหลักประกันการปฏิบัติตามสัญญาภายหลังจากที่ทำสัญญาแล้วผู้ฟ้องคดีไม่ได้เข้าทำงานภายในระยะเวลาที่กำหนด นายอำเภอบันนังสตาในฐานะผู้รับมอบอำนาจจากผู้ถูกฟ้องคดี จึงจัดทำหนังสือเร่งรัดให้ผู้ฟ้องคดีเข้าดำเนินการก่อสร้างตามสัญญา แต่ผู้ฟ้องคดีขอสงวนสิทธิขยายระยะเวลาการก่อสร้างโดยอ้างว่าสถานการณ์ความไม่สงบที่เกิดขึ้นในภาคใต้ทำให้แรงงานไม่ยอมเข้าทำงานในพื้นที่ ผู้ถูกฟ้องคดีเห็นว่าเหตุดังกล่าวมิใช่เหตุอันอาจขอขยายระยะเวลาได้ แต่เป็นกรณีที่ผู้ฟ้องคดีขาดสภาพคล่องทางการเงิน จึงได้ขอให้ผู้ฟ้องคดีเร่งก่อสร้างให้แล้วเสร็จตามสัญญา ผู้ฟ้องคดีจึงได้มีหนังสือยืนยันความรับผิดชอบในการทำงาน แต่เมื่อถึงกำหนดก็ไม่ได้เข้าดำเนินการก่อสร้าง ผู้ถูกฟ้องคดีจึงมีหนังสือบอกเลิกสัญญาจ้างและขอสงวนสิทธิในการริบเงินประกันตามสัญญากับผู้ฟ้องคดี

หลังจากนั้น ผู้ถูกฟ้องคดีได้อนุมัติให้อำเภอบันนังสตาดำเนินการจ้างก่อสร้างอาคารที่ว่าการโดยวิธีพิเศษ แต่ไม่มีผู้ประกอบการรายใดสนใจรับงานก่อสร้างอาคารดังกล่าว นอกจากนี้ ยังปรากฏข้อเท็จจริงว่าก่อนหน้านี้ผู้ถูกฟ้องคดีได้ทำการสำรวจว่ามีผู้ประกอบการรับเหมาที่อยู่ในข่ายได้รับผลกระทบการขาดแคลนแรงงานจากปัญหาความไม่สงบเรียบร้อยที่เกิดขึ้นหรือไม่ ซึ่งผลปรากฏว่ามีผู้รับเหมายื่นคำร้องขอขยายระยะเวลาการก่อสร้างหรือขอต่ออายุสัญญาจ้างหรือของดหรือลดค่าปรับผู้ฟ้องคดีจึงเห็นว่าผู้ถูกฟ้องคดีไม่อาจริบหลักประกันได้ เนื่องจากการที่ไม่อาจปฏิบัติตามสัญญาเป็นเพราะเกิดเหตุการณ์ความไม่สงบในพื้นที่ ๓ จังหวัดชายแดนภาคใต้ ทำให้คนงานไม่กล้าเข้าไปทำงานในพื้นที่ ซึ่งเป็นเหตุการณ์ที่อยู่นอกเหนือการควบคุมของผู้ฟ้องคดี

	ศาลปกครองสูงสุดวินิจฉัยว่า ระเบียบสำนักนายกรัฐมนตรี ว่าด้วยการพัสดุ พ.ศ. ๒๕๓๕ ข้อ ๑๓๙ วรรคหนึ่ง กำหนดว่าการงดหรือลดค่าปรับให้แก่คู่สัญญาหรือขยายระยะเวลาทำการตามสัญญาหรือข้อตกลง ให้อยู่ในอำนาจของหัวหน้าส่วนราชการที่จะพิจารณาได้ตามจำนวนที่มีเหตุเกิดขึ้นจริงเฉพาะกรณีดังต่อไปนี้ (๑) เหตุเกิดจากความผิดหรือความบกพร่องของส่วนราชการ (๒) เหตุสุดวิสัย (๓) เหตุเกิดจากพฤติการณ์อันหนึ่งอันใดที่คู่สัญญาไม่ต้องรับผิดตามกฎหมาย เมื่อปรากฏว่าผู้ถูกฟ้องคดียอมรับว่าได้เกิดเหตุการณ์ความไม่สงบในพื้นที่ ๓ จังหวัดชายแดนภาคใต้จริง กรณีจึงมีเพียงปัญหาที่ต้องพิจารณาว่าเหตุการณ์ดังกล่าวมีความรุนแรงจนเป็นเหตุให้ผู้ฟ้องคดีไม่สามารถจัดหาคนงานเข้าทำงานในพื้นที่ก่อสร้างได้จริงหรือไม่

ซึ่งเมื่อผู้ถูกฟ้องคดีได้ทำการสำรวจแล้วพบว่า ผู้ประกอบการรับเหมาเกือบทั้งหมดอยู่ในข่ายได้รับผลกระทบการขาดแคลนแรงงานจากปัญหาความไม่สงบที่เกิดขึ้น นอกจากนี้ เมื่อผู้ถูกฟ้องคดีบอกเลิกสัญญากับผู้ฟ้องคดีก็ปรากฏว่าไม่มีผู้ประกอบการรายใดสนใจที่จะรับงานก่อสร้างดังกล่าว โดยต่างให้เหตุผลว่าพื้นที่ก่อสร้างเป็นพื้นที่ล่อแหลม เสี่ยงภัย คนงานก่อสร้างไม่กล้าเข้าทำงานหรือพักอาศัยในสถานที่ก่อสร้าง ดังนั้น เมื่อพิจารณาจากข้อเท็จจริงดังกล่าวแสดงให้เห็นว่า การที่ผู้ฟ้องคดีไม่สามารถรับงานจ้างก่อสร้างอาคารที่ว่าการอำเภอบันนังสตาไม่ได้มีสาเหตุสำคัญมาจากเรื่องงบประมาณที่ไม่เพียงพอแต่เพียงประการเดียว และข้อเท็จจริงดังกล่าวเพียงพอที่จะรับฟังได้ว่าเหตุการณ์ความไม่สลบที่เกิดขึ้นมีความรุนแรง จนเป็นเหตุให้ผู้ประกอบการรับเหมาซึ่งรวมทั้งผู้ฟ้องคดีประสบปัญหาการขาดแคลนแรงงานที่จะเข้าทำงานในพื้นที่ก่อสร้างจริง ประกอบกับเหตุการณ์ดังกล่าวเป็นเหตุการณ์ที่ผู้ฟ้องคดีไม่อาจป้องกันได้ แม้จะได้จัดการระมัดระวังตามสมควรอันพึงคาดหมายได้จากบุคคลในฐานะและภาวะเช่นผู้ฟ้องคดี กรณีจึงถือได้ว่าเป็นเหตุสุดวิสัยตามนัยข้อ ๑๓๙ วรรคหนึ่ง ของระเบียบสำนักนายกรัฐมนตรี ว่าด้วยการพัสดุ พ.ศ. ๒๕๓๕ และของสัญญาจ้าง เมื่อผู้ฟ้องคดีมีหนังสือแจ้งเหตุสุดวิสัยดังกล่าวให้ผู้ถูกฟ้องคดีทราบและขอขยายระยะเวลาการก่อสร้างตามสัญญาจ้าง ผู้ถูกฟ้องคดีชอบที่จะพิจารณาขยายระยะเวลาให้แก่ผู้ฟ้องคดี การที่ผู้ถูกฟ้องคดีไม่พิจารณาขยายระยะเวลา และบอกเลิกสัญญาจ้างกับผู้ฟ้องคดี

รวมทั้งริบเงินหลักประกันจากธนาคารผู้ค้ำประกัน จึงเป็นการไม่ชอบตามระเบียบสำนักนายกรัฐมนตรี ว่าด้วยการพัสดุ พ.ศ. ๒๕๓๕

	จากคำวินิจฉัยของศาลปกครองข้างต้น ถือเป็นตัวอย่างหนึ่งในการพิจารณาถึงลักษณะของเหตุสุดวิสัยว่าเหตุการณ์ในลักษณะใดอันจะถือได้ว่าเป็นเหตุสุดวิสัยที่อยู่ภายใต้ขอบเขตที่กฎหมายกำหนด และถือเป็นแนวทางที่ดีให้กับหน่วยงานทางปกครองหรือเจ้าหน้าที่ของรัฐที่จะใช้ดุลพินิจในการตัดสินใจว่าเหตุการณ์ที่เกิดขึ้นเป็นเหตุสุดวิสัยหรือไม่ทั้งยังทำให้ผู้ประกอบการต่าง ๆ ทราบถึงสิทธิของตนในการปฏิบัติตามสัญญาทางปกครองด้วย

เรื่องที่ ๓๒
การเป็นผู้ได้รับความเดือดร้อนหรือเสียหาย...
ปัญหาข้อกฎหมายอันเกี่ยวด้วยความสงบเรียบร้อยของประชาชน

คำพิพากษาศาลปกครองสูงสุดที่ อ.๒๙๗/๒๕๕๒

สาระสำคัญ

	ผู้ฟ้องคดีเบิกค่าใช้จ่ายในการย้ายถิ่นที่อยู่ในอัตราสามเท่าของจำนวนเงินเพิ่มพิเศษสำหรับข้าราชการซึ่งมีตำแหน่งหน้าที่ประจำอยู่ในต่างประเทศ (พ.ข.ต.) ต่อมา มีการแก้ไขอัตราเหลือหนึ่งเท่าครึ่งของจำนวนเงิน พ.ข.ต. สำนักงานคณะกรรมการส่งเสริมการลงทุนจึงมีหนังสือแจ้งให้ผู้ฟ้องคดีคืนเงินในส่วนที่เบิกเกินสิทธิซึ่งมีลักษณะเป็นลาภมิควรได้ กรณีมิใช่การใช้อำนาจตามกฎหมายแต่เป็นเพียงหนังสือทวงถามให้ชำระเงินเท่านั้น ซึ่งผู้ฟ้องคดีชอบที่จะปฏิเสธไม่คืนเงินดังกล่าว จึงถือไม่ได้ว่าผู้ฟ้องคดีได้รับความเดือดร้อนหรือเสียหายหรืออาจจะเดือดร้อนหรือเสียหายโดยมิอาจหลีกเลี่ยงได้ที่จะมีสิทธิฟ้องคดีต่อศาลปกครอง

		หลักกฎหมาย/บรรทัดฐานที่เกี่ยวข้อง

	๑.กรณีที่หน่วยงานทางปกครองมีหนังสือเรียกให้เจ้าหน้าที่คืนเงินในส่วนที่เบิกเกิน มิใช่คำสั่งทางปกครองตามมาตรา ๕ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙

แต่เป็นการใช้สิทธิเรียกเงินที่เจ้าหน้าที่ได้รับเกินสิทธิ อันมีลักษณะเป็นลาภมิควรได้ตามมาตรา ๔๐๖ แห่งประมวลกฎหมายแพ่งและพาณิชย์ หากเจ้าหน้าที่เห็นว่าหน่วยงานทางปกครองไม่มีสิทธิเรียกร้องเงินก็ชอบที่จะปฏิเสธไม่คืนเงินดังกล่าว โดยไม่จำต้องฟ้องขอให้ศาลเพิกถอนหนังสือทวงถามให้ชำระเงินแต่อย่างใด

	๒. ปัญหาเกี่ยวกับการเป็นผู้ได้รับความเดือดร้อนหรือเสียหายหรืออาจจะเดือดร้อนหรือเสียหายโดยมิอาจหลีกเลี่ยงได้เป็นปัญหาที่เกี่ยวกับเงื่อนไขการฟ้องคดี ซึ่งเป็นปัญหาข้อกฎหมายอันเกี่ยวด้วยความสงบเรียบร้อยของประชาชน แม้คู่กรณีไม่ยกขึ้นว่ากล่าวในชั้นอุทธรณ์ ศาลปกครองสูงสุดก็มีอำนาจยกขึ้นวินิจฉัยและพิพากษาหรือมีคำสั่งได้

การเป็นผู้ได้รับความเดือดร้อนหรือเสียหาย ...ปัญหาข้อกฎหมายอันเกี่ยวด้วยความสงบเรียบร้อยของประชาชน

	พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ บัญญัติให้ผู้มีสิทธิฟ้องคดีปกครองต้องเป็นผู้ได้รับความเดือดร้อนหรือเสียหายหรืออาจจะเดือดร้อนหรือเสียหายโดยมิอาจหลีกเลี่ยงได้ เนื่องจากการกระทำหรือการงดเว้นการกระทำของหน่วยงานทางปกครองหรือเจ้าหน้าที่ของรัฐ หรือมีข้อโต้แย้งเกี่ยวกับสัญญาทางปกครอง หรือกรณีอื่นใดที่อยู่ในเขตอำนาจศาลปกครองตามมาตรา ๙ แห่งพระราชบัญญัติดังกล่าว และการแก้ไขหรือบรรเทาความเดือดร้อนหรือความเสียหายหรือยุติข้อโต้แย้งนั้นต้องมีคำบังคับตามที่กำหนดในมาตรา ๗๒ แห่งพระราชบัญญัติเดียวกัน ซึ่งปัญหาเกี่ยวกับการเป็นผู้ได้รับความเดือดร้อนหรือเสียหายหรืออาจจะเดือดร้อนหรือเสียหายโดยมิอาจหลีกเลี่ยงได้ที่จะมีสิทธิฟ้องคดีต่อศาลปกครองนั้นเป็นปัญหาที่เกี่ยวกับเงื่อนไขการฟ้องคดี ซึ่งเป็นปัญหาข้อกฎหมายอันเกี่ยวด้วยความสงบเรียบร้อยของประชาชน ศาลปกครองมีอำนาจยกขึ้นวินิจฉัยได้เอง ดังปรากฏตามตัวอย่างคำพิพากษาศาลปกครองสูงสุดที่ อ. ๒๙๗/๒๕๕๒ ต่อไปนี้

	ผู้ฟ้องคดีรับราชการในตำแหน่งเจ้าหน้าที่ส่งเสริมการลงทุน ๗ สังกัดสำนักงานคณะกรรมการส่งเสริมการลงทุน (ผู้ถูกฟ้องคดี) ปฏิบัติหน้าที่ประจำสำนักงานที่ปรึกษาฝ่ายเศรษฐกิจ (ด้านการลงทุน) ณ กรุงโตเกียว ประเทศญี่ปุ่น


หน้า214

ต่อมา ผู้ถูกฟ้องคดีได้มีคำสั่งลงวันที่ ๘ มกราคม ๒๕๔๑ ย้ายผู้ฟ้องคดีมาปฏิบัติหน้าที่ประจำกองส่งเสริมการลงทุนภูมิภาคกรุงเทพมหานคร ตั้งแต่วันที่ ๑๕ มกราคม ๒๕๔๑ เป็นต้นไป ผู้ฟ้องคดีจึงเดินทางกลับประเทศไทยและเบิกเงินค่าใช้จ่ายในการย้ายถิ่นที่อยู่จากผู้ถูกฟ้องคดีเป็นเงิน๘๘๕,๐๔๖.๕๐ บาท ตามมาตรา ๗๐ (๔) แห่งพระราชกฤษฎีกาค่าใช้จ่ายในการเดินทางไปราชการ พ.ศ. ๒๕๒๖ ซึ่งกำหนดให้เบิกจ่ายได้ในลักษณะเหมาจ่ายในอัตราสามเท่าของจำนวนเงินเพิ่มพิเศษสำหรับข้าราชการซึ่งมีตำแหน่งหน้าที่ประจำอยู่ในต่างประเทศ (พ.ข.ต) ที่บุคคลดังกล่าวได้รับครั้งสุดท้ายก่อนเดินทางกลับประเทศไทย ต่อมา ได้มีการตราพระราชกฤษฎีกาค่าใช้จ่ายในการเดินทางไปราชการ (ฉบับที่ ๖) พ.ศ. ๒๕๔๑ ประกาศในราชกิจจานุเบกษาเมื่อวันที่ ๒๓ ธันวาคม ๒๕๔๑ และให้มีผลใช้บังคับตั้งแต่วันที่ ๑ มกราคม ๒๕๔๑ เป็นต้นไป โดยแก้ไขอัตราจากเดิมที่เบิกได้สามเท่าเหลือหนึ่งเท่าครึ่งของจำนวนเงิน พ.ข.ต. ผู้ถูกฟ้องคดีจึงมีหนังสือลงวันที่ ๓๐ มีนาคม ๒๕๔๒ แจ้งให้ผู้ฟ้องคดีคืนเงินในส่วนที่เบิกเกินเป็นเงิน ๔๔๒,๕๒๓.๒๕ บาท ผู้ฟ้องคดีเห็นว่าการเรียกคืนเงินดังกล่าวไม่ชอบด้วยกฎหมาย จึงนำคดีมาฟ้องต่อศาลปกครอง

	ศาลปกครองสูงสุดวินิจฉัยว่า การที่ผู้ถูกฟ้องคดีมีหนังสือลงวันที่ ๓๐ มีนาคม ๒๕๔๒ เรียกให้ผู้ฟ้องคดีคืนเงินค่าใช้จ่ายในการย้ายถิ่นที่อยู่ในส่วนที่ได้รับเกินอันเป็นเหตุแห่งการฟ้องคดีนี้

มิใช่การใช้อำนาจตามกฎหมายของเจ้าหน้าที่ของรัฐออกคำสั่งทางปกครองตามมาตรา ๕ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ แต่เป็นการที่ผู้ถูกฟ้องคดีใช้สิทธิเรียกเงินที่ผู้ฟ้องคดีได้รับเกินสิทธิ อันมีลักษณะเป็นลาภมิควรได้ตามมาตรา ๔๐๖ แห่งประมวลกฎหมายแพ่งและพาณิชย์ หนังสือของผู้ถูกฟ้องคดีที่เรียกให้ผู้ฟ้องคดีคืนเงินค่าใช้จ่ายในการย้ายถิ่นที่อยู่ในส่วนที่เบิกเกินจึงเป็นเพียงหนังสือทวงถามให้ชำระเงินเท่านั้น หากผู้ฟ้องคดีเห็นว่าผู้ถูกฟ้องคดีไม่มีหรือยังไม่มีสิทธิเรียกร้องเงินจากผู้ฟ้องคดี ผู้ฟ้องคดีก็ชอบที่จะปฏิเสธไม่คืนเงินดังกล่าวตามที่ผู้ถูกฟ้องคดีทวงถาม โดยไม่จำเป็นต้องฟ้องขอให้ศาลเพิกถอนหนังสือของผู้ถูกฟ้องคดีที่ทวงถามเงินจากผู้ฟ้องคดีแต่อย่างใด และเป็นเรื่องของผู้ถูกฟ้องคดีที่จะต้องใช้สิทธิเรียกร้องเงินดังกล่าวจากผู้ฟ้องคดี โดยการฟ้องขอให้ศาลที่มีเขตอำนาจพิจารณาพิพากษาหรือมีคำสั่งให้ผู้ฟ้องคดีคืนเงินต่อไป กรณีจึงยังถือไม่ได้ว่าผู้ฟ้องคดีได้รับความเดือดร้อนหรือเสียหายหรืออาจจะเดือดร้อน หรือเสียหายโดยมิอาจหลีกเลี่ยงได้อันเนื่องมาจากการกระทำของผู้ถูกฟ้องคดี ผู้ฟ้องคดีจึงมิใช่ผู้มีสิทธิฟ้องคดีต่อศาลปกครองตามมาตรา ๔๒ วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ซึ่งปัญหาเกี่ยวกับการเป็นผู้ได้รับความเดือดร้อนหรือเสียหายหรืออาจจะเดือดร้อนหรือเสียหายโดยมิอาจหลีกเลี่ยงได้ที่จะมีสิทธิฟ้องคดีนั้น เป็นปัญหาที่เกี่ยวกับเงื่อนไขการฟ้องคดี ซึ่งเป็นปัญหาข้อกฎหมายอันเกี่ยวด้วยความสงบเรียบร้อยของประชาชนแม้ไม่มีคู่กรณีฝ่ายใดยกขึ้นว่ากล่าวในชั้นอุทธรณ์

ศาลปกครองสูงสุดก็มีอำนาจยกปัญหาดังกล่าวขึ้นวินิจฉัยแล้วพิพากษาหรือมีคำสั่งได้ตามข้อ ๙๒ ประกอบกับข้อ ๑๑๖ ของระเบียบของที่ประชุมใหญ่ตุลาการในศาลปกครองสูงสุด ว่าด้วยวิธีพิจารณาคดีปกครอง พ.ศ. ๒๕๔๓ ศาลพิพากษายกฟ้อง

	จากคำวินิจฉัยดังกล่าว ศาลปกครองสูงสุดได้วางหลักกฎหมายไว้ ๒ ประการ คือ

	(๑) กรณีที่หน่วยงานทางปกครองมีหนังสือเรียกให้เจ้าหน้าที่คืนเงินในส่วนที่เบิกเกิน มิใช่คำสั่งทางปกครองตามมาตรา ๕ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ แต่เป็นการใช้สิทธิเรียกเงินที่เจ้าหน้าที่ได้รับเกินสิทธิอันมีลักษณะเป็นลาภมิควรได้ตามมาตรา ๔๐๖ แห่งประมวลกฎหมายแพ่งและพาณิชย์ หากเจ้าหน้าที่เห็นว่าหน่วยงานทางปกครองไม่มีสิทธิเรียกร้องเงินก็ชอบที่จะปฏิเสธไม่คืนเงินดังกล่าว โดยไม่จำต้องฟ้องขอให้ศาลเพิกถอนหนังสือทวงถามให้ชำระเงินแต่อย่างใด จึงถือไม่ได้ว่าเป็นผู้ได้รับความเดือดร้อนหรือเสียหายหรืออาจจะเดือดร้อนหรือเสียหายโดยมิอาจหลีกเลี่ยงได้ อันจะมีสิทธิฟ้องคดีต่อศาลปกครองตามมาตรา ๔๒ วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

	(๒) ปัญหาเกี่ยวกับการเป็นผู้ได้รับความเดือดร้อนหรือเสียหายหรืออาจจะเดือดร้อนหรือเสียหายโดยมิอาจหลีกเลี่ยงได้ เป็นปัญหาที่เกี่ยวกับเงื่อนไขการฟ้องคดี ซึ่งเป็นปัญหาข้อกฎหมายอันเกี่ยวด้วยความสงบเรียบร้อยของประชาชนแม้คู่กรณีไม่ยกขึ้นว่ากล่าวในชั้นอุทธรณ์ ศาลปกครองสูงสุดก็มีอำนาจยกขึ้นวินิจฉัยและพิพากษาหรือมีคำสั่งได้

เรื่องที่ ๓๓
การหักกลบลบหนี้ในสัญญาทางปกครอง

คำพิพากษาศาลปกครองสูงสุดที่ อ. ๓๐๔/๒๕๕๒

สาระสำคัญ

	การที่หน่วยงานทางปกครองนำเงินค่าปรับที่ต้องคืนให้แก่คู่สัญญาตามสัญญาจ้างฉบับหนึ่ง ไปหักกลบลบหนี้กับเงินค่าปรับตามสัญญาจ้างอีกฉบับหนึ่ง ซึ่งยังมีข้อโต้แย้งเกี่ยวกับการหักค่าปรับและการบอกเลิกสัญญาจ้าง เป็นกรณีที่หน่วยงานทางปกครองไม่สามารถจะนำเงินค่าปรับจากสัญญาจ้างทั้งสองฉบับไปหักกลบลบหนี้กันได้

		หลักกฎหมาย/บรรทัดฐานที่เกี่ยวข้อง

	การหักกลบลบหนี้กันในสัญญาทางปกครอง จะต้องปรากฏว่าหนี้ตามสัญญาทั้งสองฉบับมีมูลหนี้อันเป็นวัตถุอย่างเดียวกันโดยหนี้ทั้งสองรายถึงกำหนดชำระแล้ว และสภาพแห่งหนี้เปิดช่องให้หักกลบลบหนี้กันได้ และประการสำคัญ คือ จะต้องได้ความว่าสิทธิเรียกร้องนั้นต้องไม่มีข้อโต้แย้งกันอยู่ระหว่างคู่สัญญาเพราะมิฉะนั้นแล้วคู่สัญญาก็จะไม่สามารถใช้สิทธิในการท่จี ะหักกลบลบหนี้กันได้ ทั้งนี้ ตามนัยมาตรา ๓๔๑ และมาตรา ๓๔๔ แห่งประมวลกฎหมายแพ่งและพาณิชย์

การหักกลบลบหนี้ในสัญญาทางปกครอง

	เป็นที่ทราบกันว่าสัญญาทางปกครองมีลักษณะที่สำคัญแตกต่างจากสัญญาทางแพ่งอยู่หลายประการ ไม่ว่าจะเป็นในแง่ของตัวคู่สัญญา วัตถุประสงค์ของสัญญา ฐานะของคู่สัญญา และผลจากการทำสัญญา เป็นต้น ซึ่งหลักการและผลของการทำสัญญาทางปกครองในบางประการนั้น ก็ยังคงยึดถือแนวทางในการปรับใช้และผลของสัญญาทางแพ่งอยู่ในบางกรณี เช่น เรื่องผลแห่งหนี้ การโอนสิทธิเรียกร้อง ความระงับแห่งหนี้ การกำหนดดอกเบี้ยและเบี้ยปรับ เป็นต้น ซึ่งสิทธิประการหนึ่งของคู่สัญญาในการที่จะหักกลบลบหนี้ในสัญญาที่มีวัตถุแห่งหนี้เป็นอย่างเดียวกันนั้น จะสามารถนำมาใช้กับสัญญาทางปกครองได้หรือไม่ เพียงใดนั้น สามารถหาคำตอบได้จากคำพิพากษาศาลปกครองสูงสุดที่ อ.๓๐๔/๒๕๕๒

	ข้อเท็จจริงมีอยู่ว่า ผู้ถูกฟ้องคดี (มหาวิทยาลัยเทคโนโลยีราชมงคล (สถาบันเทคโนโลยีราชมงคล (เดิม)) ทำสัญญาจ้างให้ผู้ฟ้องคดี (ห้างหุ้นส่วนจำกัด อ.) ก่อสร้างโรงเรือนโคนมพร้อมโรงรีดนม ๑ หลัง ตามสัญญาจ้างเลขที่ ๕/๒๕๔๓ โดยมีธนาคารทหารไทย จำกัด (มหาชน) สาขาสัตหีบ จังหวัดชลบุรีเป็นผู้ค้ำประกัน หลังจากตกลงทำสัญญาและทำการก่อสร้างแล้วผู้ฟ้องคดีอ้างว่าผู้ถูกฟ้องคดีส่งมอบพื้นที่ก่อสร้างล่าช้าเป็นเหตุให้ผู้ฟ้องคดีส่งมอบงานล่าช้าไป ๙๘ วัน

ผู้ถูกฟ้องคดีจึงหักเงินค่าจ้างเป็นค่าปรับตามข้อ ๑๕ ของสัญญาจ้างวันละ ๔,๐๐๐ บาท รวมเป็นเงิน ๓๙๒,๐๐๐ บาท แต่ผู้ฟ้องคดีโต้แย้งว่าไม่เป็นธรรม ผู้ถูกฟ้องคดีจึงได้อนุมัติให้ขยายเวลาก่อสร้างให้ผู้ฟ้องคดีออกไปอีก ๕๙ วัน ดังนั้น ผู้ถูกฟ้องคดีจึงมีสิทธิที่จะหักเงินจากค่าจ้างเป็นค่าปรับตามสัญญาจ้างเลขที่ ๕/๒๕๔๓ ได้เพียง ๓๙ วัน วันละ ๔,๐๐๐ บาท รวมเป็นเงิน ๑๕๖,๐๐๐ บาท เท่านั้น สำหรับจำนวนเงินที่ผู้ถูกฟ้องคดีหักเกิน ตามข้อ ๑๗ วรรคสอง ของสัญญาจ้างกำหนดว่า หากมีเงินค่าจ้างตามสัญญาที่หักไว้จ่ายเป็นค่าปรับแล้วยังเหลืออยู่อีกเท่าใด ผู้ถูกฟ้องคดีจะคืนให้แก่ผู้ฟ้องคดีทั้งหมดแต่ผู้ถูกฟ้องคดีกลับนำเงินค่าปรับที่หักเกินจำนวนดังกล่าวไปหักกลบลบหนี้กับเงินค่าปรับ ที่ผู้ฟ้องคดีจะต้องถูกผู้ถูกฟ้องคดีหักจากค่าจ้างตามสัญญาจ้างเลขที่ ๖/๒๕๔๓ ข้อ ๑๕ อีกสัญญาหนึ่ง ซึ่งผู้ถูกฟ้องคดีได้จ้างผู้ฟ้องคดีก่อสร้างโรงปฏิบัติงานแปรรูปผลิตผลทางการเกษตร พร้อมระบบบำบัดน้ำเสียและครุภัณฑ์ ๑ หลัง เนื่องจากดำเนินการก่อสร้างล่าช้ากว่ากำหนดตามสัญญาโดยผู้ถูกฟ้องคดีคิดค่าปรับเป็นจำนวน ๔๓๕ วัน วันละ ๙,๘๔๙ บาท เช่นนี้ ผู้ฟ้องคดีเห็นว่าการกระทำของผู้ถูกฟ้องคดีที่ไม่คืนเงินค่าปรับส่วนที่เกินตามสัญญาจ้างเลขที่ ๕/๒๕๔๓ ให้แก่ผู้ฟ้องคดีไม่ชอบด้วยกฎหมาย จึงนำคดีมาฟ้องขอให้ศาลมีคำพิพากษาหรือคำสั่งให้ผู้ถูกฟ้องคดีคืนเงินค่าปรับ พร้อมดอกเบี้ยนับแต่วันฟ้องเป็นต้นไปจนกว่าจะชำระเสร็จ

	ศาลปกครองสูงสุดวินิจฉัยว่า เมื่อข้อเท็จจริงปรากฏว่าผู้ถูกฟ้องคดีเพียงแต่กล่าวอ้างว่า

ผู้ฟ้องคดีทำการก่อสร้างโรงปฏิบัติงานแปรรูปผลิตผลทางการเกษตร พร้อมระบบบำบัดน้ำเสียและครุภัณฑ์ ๑ หลัง ล่าช้ากว่ากำหนดตามสัญญาเป็นจำนวน ๔๓๕ วัน จะต้องถูกหักเงินค่าจ้างวันละ ๙,๘๔๙ บาท รวมเป็นเงิน ๔,๒๘๔,๓๑๕ บาท และผู้ฟ้องคดีเองก็ได้โต้แย้งคัดค้านเกี่ยวกับการคิดค่าปรับและการบอกเลิกสัญญาจ้างเลขที่ ๖/๒๕๔๓ อย่างไม่เป็นธรรมของผู้ถูกฟ้องคดีอยู่ในขณะนี้ กรณีจึงถือได้ว่าสิทธิเรียกร้องของผู้ถูกฟ้องคดีตามสัญญาจ้างเลขที่ ๖/๒๕๔๓ ยังมีข้อโต้แย้งระหว่างผู้ฟ้องคดีกับผู้ถูกฟ้องคดีตามมาตรา ๓๔๔ แห่งประมวลกฎหมายแพ่งและพาณิชย์ที่บัญญัติว่า สิทธิเรียกร้องใดยังมีข้อต่อสู้อยู่ สิทธิเรียกร้องนั้นท่านว่าหาอาจจะเอามาหักกลบลบหนี้ได้ไม่ อีกทั้งการปรับตามสัญญาและการหักกลบลบหนี้ตามสัญญาทั้งสองฉบับ มีหลักประกันการปฏิบัติตามสัญญา กล่าวคือ ตามสัญญาจ้างเลขที่ ๕/๒๕๔๓ ผู้ฟ้องคดีได้จัดให้ธนาคารทหารไทยฯ เป็นผู้ค้ำประกันการปฏิบัติตามสัญญาในวงเงิน ๒๐๐,๐๐๐ บาท ซึ่งผู้ถูกฟ้องคดีอาจเรียกเอากับหลักประกันที่ว่านี้ หรือจะใช้สิทธิเรียกร้องค่าปรับต่อศาลก็ย่อมกระทำได้ตามข้อ ๑๗ ของสัญญาจ้าง นอกจากนี้ เงินค่าปรับที่ผู้ถูกฟ้องคดีหักเกินไปจำนวน ๒๓๖,๐๐๐ บาท ผู้ถูกฟ้องคดีเองก็ได้มีหนังสือขออนุมัติกรมบัญชีกลางคืนให้แก่ผู้ฟ้องคดี เป็นผลให้การส่งมอบงานงวดสุดท้ายไม่เกินกำหนดเวลาตามสัญญา ซึ่งกรมบัญชีกลางก็ได้อนุมัติเบิกจ่ายเงินจำนวนดังกล่าวคืนให้แก่ผู้ฟ้องคดีแล้ว เพียงแต่ผู้ถูกฟ้องคดีไม่ยอมคืนเงินให้แก่ผู้ฟ้องคดีเท่านั้น

โดยจะกันเงินจำนวนนี้ไว้เพื่อนำไปหักกลบลบหนี้กับเงินค่าปรับตามสัญญาจ้างเลขที่ ๖/๒๕๔๓ ดังนั้น การที่ผู้ถูกฟ้องคดีนำเงินค่าปรับจำนวน ๒๓๖,๐๐๐ บาท ไปหักกลบลบหนี้กับเงินค่าปรับตามสัญญาจ้างเลขที่ ๖/๒๕๔๓ ในขณะที่ผู้ฟ้องคดียังมีข้อโต้แย้งเกี่ยวกับการหักค่าปรับและการบอกเลิกสัญญาตามสัญญาจ้างเลขที่ ๖/๒๕๔๓ อยู่เช่นนี้ จึงเป็นการกระทำที่ขัดต่อเจตนาของผู้ฟ้องคดีที่ได้ทำสัญญาให้ผู้ถูกฟ้องคดีสามารถหักเงินค่าจ้างเป็นค่าปรับจากหลักประกันการปฏิบัติตามสัญญาตามข้อ ๑๗ ของสัญญาจ้าง อีกทั้งเป็นการไม่ชอบด้วยมาตรา ๓๔๑ และมาตรา ๓๔๔ แห่งประมวลกฎหมายแพ่งและพาณิชย์ ผู้ถูกฟ้องคดีจึงไม่มีสิทธิจะนำเงินค่าปรับจำนวน ๒๓๖,๐๐๐ บาท ไปหักกลบลบหนี้กับค่าปรับตามสัญญาจ้างเลขที่ ๖/๒๕๔๓ ได้ ดังนั้น การที่ผู้ถูกฟ้องคดีนำเงินค่าปรับที่ต้องคืนให้แก่ผู้ฟ้องคดีตามสัญญาจ้างเลขที่ ๕/๒๕๔๓ จำนวน ๒๓๖,๐๐๐ บาท ไปหักกลบลบหนี้กับเงินค่าปรับของผู้ฟ้องคดีที่จะต้องถูกผู้ถูกฟ้องคดีหักตามสัญญาจ้างเลขที่ ๖/๒๕๔๓ จึงเป็นการกระทำที่ไม่ชอบด้วยกฎหมายและข้อสัญญา จึงพิพากษาให้ผู้ถูกฟ้องคดีชำระเงินจำนวน ๒๓๖,๐๐๐ บาท ให้แก่ผู้ฟ้องคดี พร้อมดอกเบี้ยอัตราร้อยละ ๗.๕ ต่อปี นับแต่วันฟ้องจนกว่าจะชำระเสร็จ

	จากแนวคำวินิจฉัยดังกล่าวจะเห็นได้ว่า กรณีที่จะหักกลบลบหนี้กันในสัญญาทางปกครอง โดยการนำเงินค่าปรับที่ต้องคืนให้แก่คู่สัญญาฝ่ายซึ่งผิดสัญญาจ้างฉบับหนึ่ง ไปหักกลบลบหนี้กับเงินค่าปรับของคู่สัญญาฝ่ายนั้นตามสัญญาจ้างอีกฉบับหนึ่งได้นั้น จะต้องปรากฏว่าหนี้ตามสัญญาทั้งสองฉบับมีมูลหนี้อันเป็นวัตถุอย่างเดียวกัน

โดยหนี้ทั้งสองรายถึงกำหนดชำระแล้วและสภาพแห่งหนี้เปิดช่องให้หักกลบลบหนี้กันได้ และประการสำคัญ คือ ยังจะต้องได้ความว่าสิทธิเรียกร้องนั้นต้องไม่มีข้อโต้แย้งกันอยู่ระหว่างคู่สัญญา เพราะมิฉะนั้นแล้วคู่สัญญาฝ่ายซึ่งมีสิทธิที่จะได้รับเงินค่าปรับตามสัญญา (ซึ่งในที่นี้ คือ หน่วยงานทางปกครอง) ก็จะไม่สามารถใช้สิทธิในการที่จะหักกลบลบหนี้กันในจำนวนเงินค่าปรับดังกล่าวได้ ทั้งนี้ ตามนัยมาตรา ๓๔๑ และมาตรา ๓๔๔ แห่งประมวลกฎหมายแพ่งและพาณิชย์

เรื่องที่ ๓๔
การเวนคืนที่ดินกับการกำหนด
ค่าทดแทนที่ดินที่ถูกเวนคืน

คำพิพากษาศาลปกครองสูงสุดที่ อ.๓๒๓/๒๕๕๒

สาระสำคัญ

	เมื่อที่ดินแปลงที่ถูกเวนคืนเป็นที่ดินที่มีการพัฒนาแล้ว และตั้งอยู่ในชุมชนย่านการค้า มีสาธารณูปโภคครบถ้วน มีการก่อสร้างอาคารเพื่อใช้ประโยชน์ในเชิงพาณิชย์ ย่อมได้รับความเสียหายมากกว่าเจ้าของที่ดินแปลงอื่นที่มีสภาพเป็นที่นาและทุ่งหญ้าที่ยังไม่มีการพัฒนา การจ่ายเงินค่าทดแทนที่ดินเพิ่มขึ้น ซึ่งเป็นราคาที่สูงกว่าราคาค่าทดแทนที่ดินที่มีสภาพเป็นที่นาและทุ่งหญ้าในบริเวณเดียวกัน แต่ต่ำกว่าราคาค่าทดแทนที่ดินที่ถูกเวนคืนซึ่งอยู่ในที่ที่มีสภาพโดยทั่วไปดีกว่าจึงชอบด้วยกฎหมาย ส่วนค่าถมดินและค่าสิ่งก่อสร้างซึ่งผู้ฟ้องคดีได้รับไว้แล้ว เป็นค่าทดแทนที่ผู้ฟ้องคดีในฐานะเจ้าของโรงเรือนหรือสิ่งปลูกสร้างอื่นมีสิทธิได้รับโดยชอบและแยกต่างหากจากค่าทดแทนที่ดินที่ผู้ฟ้องคดีมีสิทธิได้รับ ดังนั้น กรมทางหลวงจึงไม่สามารถนำค่าทดแทนค่าถมดิน และค่าสิ่งก่อสร้างมาเป็นเหตุในการกำหนดค่าทดแทนที่ดินของผู้ฟ้องคดีต่ำกว่าความเป็นจริงได้

		หลักกฎหมาย/บรรทัดฐานที่เกี่ยวข้อง

	การกำหนดค่าทดแทนที่ดินที่ถูกเวนคืน แม้อยู่ในพื้นที่บริเวณเดียวกันหรือบริเวณใกล้เคียง แต่ถ้ามีลักษณะของพื้นที่และประโยชน์ใช้สอยที่แตกต่างกัน การกำหนดค่าทดแทนย่อมต่างกันด้วย เพื่อให้เกิดความเหมาะสมและเป็นธรรมตามบทบัญญัติแห่งพระราชบัญญัติว่าด้วยการเวนคืนอสังหาริมทรัพย์ พ.ศ. ๒๕๓๐

การเวนคืนที่ดินกับการกำหนดค่าทดแทนที่ดินที่ถูกเวนคืน

	ในยุคปัจจุบันที่โลกได้มีการพัฒนาไปในทุก ๆด้าน การค้าและระบบเศรษฐกิจที่เจริญขึ้นทำให้ทุกคนจำเป็นต้องมีการติดต่อสื่อสารกันมากขึ้นตามไปด้วย ก่อให้เกิดการพัฒนาที่ดินด้านการอุปโภคและการบริโภค การจัดให้มีการตัดถนนพาดผ่านในพื้นที่ต่าง ๆ ก็เป็นการพัฒนาด้านอุปโภคที่จำเป็นประการหนึ่งซึ่งขาดเสียมิได้ในยุคนี้ เนื่องมาจากความสะดวกสบายในการติดต่อสื่อสารและการคมนาคมระหว่างกัน อย่างไรก็ตาม ในการตัดถนนแต่ละครั้งย่อมต้องมีการตัดถนนผ่านพื้นที่ส่วนบุคคลแต่เพื่อประโยชน์ของส่วนรวม รัฐจึงใช้วิธีการเวนคืนที่ดินในบริเวณที่ต้องการตัดถนนผ่าน โดยการออกพระราชกฤษฎีกามาใช้บังคับเพื่อจะเวนคืนที่ดินบริเวณดังกล่าว ซึ่งในความเป็นจริงนั้นปัญหาที่เกิดขึ้นเสมอ ๆ สำหรับการเวนคืน คือ การกำหนดค่าทดแทนที่ดินที่ถูกเวนคืน เนื่องจากเจ้าของที่ดินที่ถูกเวนคืนมักจะโต้แย้งว่าการกำหนดค่าทดแทนสำหรับที่ดินของตนมีราคาต่ำเกินไป ซึ่งในกรณีประเด็นปัญหาดังกล่าวสามารถหาคำอธิบายได้จากคำพิพากษาศาลปกครองสูงสุดที่ อ.๓๒๓/๒๕๕๒ สรุปความได้ดังนี้

	ที่ดินของผู้ฟ้องคดีทั้งสองตั้งอยู่ที่ตำบลพระอาจารย์ อำเภอองครักษ์ จังหวัดนครนายก ได้ถูกเวนคืนทั้งแปลงตามพระราชกฤษฎีกากำหนดเขตที่ดินในบริเวณที่จะเวนคืน เพื่อขยายทางหลวงแผ่นดิน

โดยคณะกรรมการกำหนดราคาเบื้องต้นได้มีมติกำหนดค่าทดแทนที่ดินที่จะต้องถูกเวนคืนเท่ากับราคาประเมินทุนทรัพย์ฯ พ.ศ. ๒๕๔๓ ถึง พ.ศ. ๒๕๔๖ ทำให้ที่ดินของผู้ถูกฟ้องคดีทั้งสองได้รับค่าทดแทนในอัตราตารางวาละ ๑,๒๕๐ บาท ผู้ฟ้องคดีทั้งสองได้รับค่าทดแทนไปแล้วและได้ยื่นอุทธรณ์ต่อรัฐมนตรีว่าการกระทรวงคมนาคม คณะกรรมการพิจารณาอุทธรณ์ฯ ได้พิจารณาและเดินทางไปตรวจสภาพทำเลที่ตั้งของที่ดินที่ถูกเวนคืนพบว่า ที่ดินของผู้ฟ้องคดีทั้งสองและผู้อุทธรณ์รายอื่น ๆ ชุดเดียวกันที่อยู่ในตำบลพระอาจารย์และตำบลชุมพล อำเภอองครักษ์ จังหวัดนครนายก ส่วนใหญ่มีสภาพเป็นที่นาและทุ่งหญ้า ไม่มีการพัฒนา มีเพียงบางแปลงที่เป็นอาคารพาณิชย์ และมีสภาพด้อยกว่าที่ดินในตำบลพืชอุดม อำเภอลำลูกกา จังหวัดปทุมธานี อีกทั้งที่ดินส่วนใหญ่ยังคงมีทางเข้าออกสู่ถนนได้เหมือนเดิม เช่นนี้จึงไม่เป็นการเสียประโยชน์ที่จะต้องชดเชยความเสียหายให้ผู้ฟ้องคดีทั้งสองอีก แต่เนื่องจากคณะกรรมการพิจารณาอุทธรณ์ฯ เห็นว่า ที่ดินในกลุ่มนี้อยู่ห่างจากที่ดินที่ถูกเวนคืนในตำบลพืชอุดมซึ่งได้รับค่าทดแทนตารางวาละ ๖,๐๐๐ บาท ไม่มากนักและไม่ห่างจากทางหลวงเดิม จึงปรับค่าทดแทนให้ที่ดินของผู้ฟ้องคดีทั้งสองเป็นราคาตารางวาละ ๒,๕๐๐ บาท ซึ่งรัฐมนตรีว่าการกระทรวงคมนาคมก็เห็นชอบตามความเห็นนี้ด้วย แต่ผู้ฟ้องคดีทั้งสองยังไม่พอใจค่าทดแทนดังกล่าว จึงนำคดีมาฟ้องต่อศาลปกครอง

	คดีนี้จึงมีประเด็นที่จะต้องวินิจฉัยว่า การกำหนดค่าทดแทนที่ดินที่ถูกเวนคืนให้แก่ผู้ฟ้องคดีทั้งสองชอบด้วยกฎหมาย เหมาะสมและเป็นธรรมหรือไม่ และหากไม่ชอบด้วยกฎหมาย ไม่เหมาะสมและไม่เป็นธรรม ผู้ฟ้องคดีทั้งสองมีสิทธิได้รับค่าทดแทนเพิ่มขึ้นหรือไม่ เพียงใด

	ศาลปกครองสูงสุดวินิจฉัยว่า เมื่อที่ดินแปลงที่ถูกเวนคืนของผู้ฟ้องคดีทั้งสองเป็นที่ดินที่มีการพัฒนาแล้ว และตั้งอยู่ในชุมชนย่านการค้า มีสาธารณูปโภคครบถ้วน มีการก่อสร้างอาคารเพื่อใช้ประโยชน์ในเชิงพาณิชย์ด้วยการให้ผู้อื่นเช่าอาคารเพื่อทำกิจการอู่ซ่อมรถยนต์และร้านขายสินค้า เมื่อที่ดินดังกล่าวถูกเวนคืนผู้ฟ้องคดีทั้งสองย่อมได้รับความเสียหายมากกว่าเจ้าของที่ดินแปลงอื่นที่มีสภาพเป็นที่นาและทุ่งหญ้าที่ยังไม่มีการพัฒนา การที่คณะกรรมการกำหนดราคาเบื้องต้นและคณะกรรมการพิจารณาอุทธรณ์ฯ กำหนดค่าทดแทนที่ดินให้แก่ผู้ฟ้องคดีทั้งสองเท่ากับที่ดินที่ถูกเวนคืนทั้งหมดในตำบลพระอาจารย์และตำบลชุมพล อำเภอองครักษ์ จังหวัดนครนายก โดยมิได้คำนึงถึงความเสียหายของผู้ฟ้องคดีทั้งสอง จึงเป็นการกำหนดค่าทดแทนที่ไม่ชอบด้วยกฎหมายและไม่เป็นธรรมต่อผู้ฟ้องคดีทั้งสอง การที่ศาลปกครองชั้นต้นวินิจฉัยให้ผู้ถูกฟ้องคดีที่ ๒ (กรมทางหลวง) จ่ายเงินให้แก่ผู้ฟ้องคดีทั้งสองเพิ่มขึ้นเป็นตารางวาละ ๕,๐๐๐ บาท ซึ่งเป็นราคาที่สูงกว่าราคาทดแทนที่ดินที่มีสภาพเป็นที่นาและทุ่งหญ้าในบริเวณเดียวกัน แต่ต่ำกว่าราคาค่าทดแทนที่ดินที่ถูกเวนคืนในเขตตำบลพืชอุดม อำเภอลำลูกกา จังหวัดปทุมธานี

ซึ่งมีสภาพโดยทั่วไปดีกว่า จึงชอบด้วยกฎหมาย เหมาะสมและเป็นธรรมต่อผู้ฟ้องคดีทั้งสองแล้ว และสำหรับค่าถมดินและค่าสิ่งก่อสร้างซึ่งผู้ฟ้องคดีทั้งสองได้รับไปแล้วเป็นค่าทดแทนที่ผู้ฟ้องคดีทั้งสอง ในฐานะเจ้าของโรงเรือนหรือสิ่งปลูกสร้างอื่นมีสิทธิได้รับโดยชอบตามมาตรา ๑๘ (๒) หรือมาตรา ๑๘ (๕) แห่งพระราชบัญญัติว่าด้วยการเวนคืนอสังหาริมทรัพย์ พ.ศ. ๒๕๓๐ และเป็นค่าทดแทนคนละส่วนแยกต่างหากจากค่าทดแทนที่ดินที่ผู้ฟ้องคดีทั้งสองมีสิทธิได้รับในฐานะเจ้าของที่ดินที่ถูกเวนคืนตามมาตรา ๑๘ (๑) แห่งพระราชบัญญัติเดียวกัน ดังนั้น ผู้ถูกฟ้องคดีที่ ๒ (กรมทางหลวง) จึงไม่สามารถนำเอาค่าทดแทน ค่าถมดิน และค่าสิ่งก่อสร้างมาเป็นเหตุในการกำหนดค่าทดแทนที่ดินของผู้ฟ้องคดีทั้งสองต่ำกว่าความเป็นจริงได้

	จากคำพิพากษาดังกล่าวจะเห็นได้ว่า การกำหนดค่าทดแทนที่ดินที่ถูกเวนคืน แม้อยู่ในพื้นที่บริเวณเดียวกันหรือบริเวณใกล้กันแต่ถ้ามีลักษณะของพื้นที่และประโยชน์ใช้สอยที่แตกต่างกันก็ทำให้ต้องมีการกำหนดค่าทดแทนที่ต่างกันด้วย เพื่อให้เกิดความเหมาะสมและเป็นธรรม ส่วนค่าทดแทนค่าถมดินและค่าสิ่งก่อสร้างถือเป็นค่าทดแทนต่างหากที่ผู้ถูกเวนคืนมีสิทธิได้รับโดยชอบด้วยกฎหมายอยู่แล้ว จึงไม่สามารถนำค่าทดแทนส่วนนี้มาเป็นเหตุให้กำหนดค่าทดแทนที่ดินที่ต้องถูกเวนคืนมีราคาต่ำกว่าความเป็นจริงได้

เรื่องที่ ๓๕
ยกเลิกสิทธิทำการค้า ...
เพื่อประโยชน์สาธารณะ

คำพิพากษาศาลปกครองสูงสุดที่ อ. ๓๓๘/๒๕๕๒

สาระสำคัญ

	การออกประกาศกำหนดบริเวณจุดผ่อนผันให้ตั้งแผงลอยทำการค้าบริเวณทางเท้าสาธารณะ เป็นคำสั่งทางปกครองที่มีลักษณะเป็นการให้ประโยชน์กับผู้รับอนุญาต และเมื่อข้อเท็จจริงเปลี่ยนแปลงไป ผู้อำนวยการเขต (กรุงเทพมหานคร) จึงมีคำสั่งยกเลิกสิทธิในอันที่จะทำการค้าในบริเวณจุดผ่อนผัน คำสั่งยกเลิกสิทธิดังกล่าวเป็นคำสั่งทางปกครองที่มีผลเป็นการเพิกถอนสิทธิทำการค้า และผู้ได้รับประโยชน์มีสิทธิได้รับค่าทดแทนความเสียหายอันเกิดจากความเชื่อโดยสุจริตในความคงอยู่ของคำสั่งทางปกครองตามมาตรา ๕๓ วรรคสาม แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙

		หลักกฎหมาย/บรรทัดฐานที่เกี่ยวข้อง

	เดิมการออกประกาศจุดผ่อนผันให้ค้าขายได้เพราะไม่มีความจำเป็นต้องใช้ทางเพื่อเข้าออกสู่ถนนสาธารณะของประชาชน แต่เมื่อมีความจำเป็นต้องใช้บริเวณดังกล่าวสำหรับประชาชนใช้ในการสัญจร อันเป็นประโยชน์สาธารณะ

เป็นกรณีที่ข้อเท็จจริงเปลี่ยนแปลงไป ฝ่ายปกครองจึงมีอำนาจที่จะออกคำสั่งยกเลิกจุดผ่อนผันนั้นได้ตามมาตรา ๕๓ วรรคสอง (๓) แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙

ยกเลิกสิทธิทำการค้า ... เพื่อประโยชน์สาธารณะ

	หากท่านได้นั่งรถตระเวนในกรุงเทพมหานครแล้วหันมามองริมทางเท้า สิ่งที่มักเห็นจนชินตาก็คือรถเข็น หาบเร่ แผงลอย ซึ่งจะวางขายกันมากมายไม่ว่าจะเป็นของกินของใช้ไม่ว่าต้องการอะไรก็เลือกดูเลือกหาได้ตามใจชอบ เพราะราคาสินค้าไม่แพงเมื่อเทียบกับสินค้าที่วางขายตามห้างสรรพสินค้าทำให้คนส่วนใหญ่มีกำลังพอที่จะซื้อหาได้ จากกรณีดังกล่าวหาบเร่แผงลอยบนทางเท้าในเขตกรุงเทพมหานครเป็นกิจกรรมเพื่อพาณิชยกรรมประเภทหนึ่งที่ก่อให้เกิดปัญหามากมาย เนื่องจากผู้ค้าหาบเร่แผงลอยได้เข้าครอบครองพื้นที่บนทางเท้าในบริเวณที่มีประชาชนสัญจรไปมา จึงก่อให้เกิดปัญหาการกีดขวางการสัญจรของประชาชน ซึ่งเป็นการละเมิดสิทธิประโยชน์ของประชาชนส่วนรวม โดยผู้ค้าหาบเร่แผงลอยได้คำนึงถึงแต่ประโยชน์ทางการค้าของตนเองเป็นสำคัญ ไม่ได้คำนึงประโยชน์สาธารณะ

	จากปัญหาประเด็นดังกล่าว หน่วยงานของรัฐที่มีอำนาจหน้าที่ได้ใช้มาตรการทางกฎหมายเพื่อจัดความเป็นระเบียบเรียบร้อยของรถเข็น หาบเร่ แผงลอย จึงส่งผลให้เกิดความขัดแย้งระหว่างเจ้าหน้าที่ของรัฐซึ่งเป็นคนดูแลพื้นที่ทางเท้าหรือพื้นที่สาธารณะกับแม่ค้ารถเข็นหาบเร่แผงลอยอย่างที่เรามักจะได้ยินข่าวอยู่เสมอๆ

ดังเรื่องตามคำพิพากษาศาลปกครองสูงสุดที่ อ. ๓๓๘/๒๕๕๒ ข้อเท็จจริงมีว่า ผู้ฟ้องคดีทั้งสี่เป็นผู้ที่มีรายชื่อในบัญชีผู้ทำการค้าขายหรือจำหน่ายในที่สาธารณะ ต่อมาผู้อำนวยการเขต (ผู้ถูกฟ้องคดี) มีคำสั่งยกเลิกสิทธิทำการค้าบริเวณทางเท้าในจุดผ่อนผันของผู้ฟ้องคดีทั้งสี่ เนื่องจากกรุงเทพมหานครอนุญาตให้บริษัท ร. ตัดคันหินบริเวณทางเท้าพิพาท เพื่อให้ผู้ที่พักอาศัยในที่ดินและอาคารชุดใช้เป็นทางเข้าออก ผู้ฟ้องคดีทั้งสี่เห็นว่าคำสั่งของผู้อำนวยการเขตที่สั่งยกเลิกสิทธิของผู้ฟ้องคดีทั้งสี่ในการทำการค้าบริเวณทางเท้าพิพาทไม่ชอบด้วยกฎหมาย เพราะผู้ฟ้องคดีทั้งสี่ค้าขายบริเวณทางเท้าพิพาทมานานหลายปีและคอนโดมิเนียมมีทางเข้าออกอยู่แล้วจึงนำคดีมาฟ้องศาลขอให้เพิกถอนคำสั่งดังกล่าว

	ศาลปกครองสูงสุดวินิจฉัยว่า ผู้ถูกฟ้องคดีมีอำนาจหน้าที่ตามที่กฎหมายกำหนดให้เป็นอำนาจหน้าที่ของผู้อำนวยการเขตและตามที่ผู้ว่าราชการกรุงเทพมหานครหรือปลัดกรุงเทพมหานครมอบหมายตามมาตรา ๖๘ และมาตรา ๖๙ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ อีกทั้งมีอำนาจหน้าที่ดำเนินกิจการในพื้นที่เขตบางกอกน้อยในการรักษาความสงบเรียบร้อยของประชาชน ทั้งนี้ ตามข้อบัญญัติกรุงเทพมหานคร และตามกฎหมายอื่นที่กำหนดให้เป็นอำนาจหน้าที่ของกรุงเทพมหานคร หน้าที่รักษาความสะอาดและความเป็นระเบียบเรียบร้อยของบ้านเมือง ดูแลรักษาที่สาธารณะและหน้าที่อื่น ๆ

ตามที่กฎหมายระบุให้เป็นอำนาจหน้าที่ของผู้ว่าราชการจังหวัด นายอำเภอตามที่บัญญัติไว้ในมาตรา ๘๙ (๑) (๔) (๑๐) และ (๒๗) แห่งพระราชบัญญัติดังกล่าว และโดยที่มาตรา ๒๐ วรรคหนึ่ง (๑) แห่งพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. ๒๕๓๕ บัญญัติว่า ห้ามมิให้ผู้ใดปรุงอาหาร ขาย หรือจำหน่ายสินค้าบนถนนหรือในสถานสาธารณะ และวรรคสองบัญญัติว่า ความในวรรคหนึ่งมิให้ใช้บังคับแก่การปรุงอาหารหรือการขายสินค้าตาม (๑) หรือ (๒) ในถนนส่วนบุคคลหรือในบริเวณที่เจ้าพนักงานท้องถิ่นหรือพนักงานเจ้าหน้าที่ประกาศผ่อนผันให้กระทำได้ในระหว่างวัน เวลาที่กำหนด ด้วยความเห็นชอบของเจ้าพนักงานจราจร ผู้ถูกฟ้องคดีอาศัยอำนาจตามพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. ๒๕๓๕ พระราชบัญญัติการสาธารณสุข พ.ศ. ๒๕๓๕ พระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ และพระราชบัญญัติลักษณะปกครองท้องที่ พระพุทธศักราช ๒๔๕๗ ออกคำสั่งยกเลิกสิทธิของผู้ฟ้องคดีในอันที่จะทำการค้าบริเวณทางเท้าพิพาทในจุดผ่อนผัน เนื่องจากกรุงเทพมหานครอนุญาตให้บริษัท ร. ตัดคันหินบริเวณทางเท้าพิพาทเพื่อให้ผู้ที่พักอาศัยในที่ดินและอาคารใช้เป็นทางเข้าออก เห็นว่าคำสั่งของผู้ถูกฟ้องคดีที่ยกเลิกสิทธิทำการค้าบริเวณทางเท้าพิพาทในจุดผ่อนผันเป็นการใช้อำนาจตามกฎหมาย เพื่อรักษาความสะอาดและความเป็นระเบียบเรียบร้อยของบ้านเมือง เพื่อการอนามัยสิ่งแวดล้อมและควบคุมดูแลที่สาธารณะตามที่ได้รับมอบหมายจากผู้ว่าราชการกรุงเทพมหานคร


หน้า234

ภายในเขตพื้นที่รับผิดชอบของผู้ถูกฟ้องคดีแต่เมื่อคำสั่งของผู้ถูกฟ้องคดีมีผลกระทบต่อสถานภาพของสิทธิของผู้ฟ้องคดีทั้งสี่ ทำให้ผู้ฟ้องคดีทั้งสี่ไม่สามารถค้าขายในที่พิพาทได้ต่อไป จึงเป็นคำสั่งทางปกครองตามมาตรา ๕ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ และคำสั่งดังกล่าวจะมีผลเป็นการเพิกถอนสิทธิของผู้ฟ้องคดีทั้งสี่ตามประกาศกำหนดจุดผ่อนผัน ซึ่งประกาศฉบับดังกล่าวเป็นคำสั่งทางปกครองที่มีลักษณะเป็นการให้ประโยชน์แก่ผู้ฟ้องคดีทั้งสี่ ดังนั้น หากผู้ถูกฟ้องคดีจะเพิกถอนสิทธิของผู้ฟ้องคดีทั้งสี่ดังกล่าวจึงต้องเป็นไปตามหลักเกณฑ์ที่พระราชบัญญัติวิธีปฏิบัติราชการทางปกครอง พ.ศ. ๒๕๓๙ กำหนดไว้ โดยที่พระราชบัญญัติวิธีปฏิบัติราชการทางปกครอง พ.ศ. ๒๕๓๙ มาตรา ๕๓ วรรคสอง (๓) บัญญัติว่า คำสั่งทางปกครองที่ชอบด้วยกฎหมายซึ่งเป็นการให้ประโยชน์แก่ผู้รับคำสั่งทางปกครอง อาจถูกเพิกถอนทั้งหมดหรือบางส่วนโดยให้มีผลตั้งแต่ขณะที่เพิกถอนหรือมีผลในอนาคตไปถึงขณะใดขณะหนึ่ง ตามที่กำหนดได้เฉพาะเมื่อมีกรณีดังต่อไปนี้ “(๓) ข้อเท็จจริงและพฤติการณ์เปลี่ยนแปลงไป ซึ่งหากมีข้อเท็จจริงและพฤติการณ์เช่นนี้ในขณะทำคำสั่งทางปกครองแล้วเจ้าหน้าที่คงจะไม่ทำคำสั่งทางปกครองนั้น และหากไม่เพิกถอนจะก่อให้เกิดความเสียหายต่อประโยชน์สาธารณะได้”เห็นว่า การที่ผู้ถูกฟ้องคดีประกาศกำหนดจุดผ่อนผันที่อนุญาตให้ผู้ฟ้องคดีทั้งสี่ตั้งแผงลอยบนทางเท้าพิพาทได้นั้น เป็นการเบียดเบียนบุคคลอื่น ๆ ในอันที่จะใช้ทางเท้าพิพาทได้โดยสะดวก

เหตุที่ผู้ถูกฟ้องคดีประกาศให้เป็นจุดผ่อนผันได้อาจเป็นเพราะว่าบริเวณทางเท้าพิพาทไม่มีความจำเป็นต้องใช้เป็นทางเข้าออกสู่ถนนสาธารณะของประชาชนจำนวนมาก การประกาศจุดผ่อนผันดังกล่าวไม่เป็นการตัดสิทธิของบุคคลอื่นที่จะขอใช้ทางเท้าพิพาทหากมีความจำเป็น เมื่อกรุงเทพมหานครได้อนุญาตให้บริษัท ร. ตัดคันหินบริเวณทางเท้าพิพาทเพื่อให้ผู้ที่พักอาศัยในที่ดินและอาคารใช้เป็นทางเข้าออกและบริษัทมีความจำเป็นต้องตัดคันหินทางเท้าพิพาทตามที่ได้รับอนุญาตถูกต้องตามกฎหมาย จึงเป็นกรณีที่ข้อเท็จจริงและพฤติการณ์เกี่ยวกับการอนุญาตให้ผู้ฟ้องคดีทั้งสี่ทำการค้าบริเวณทางเท้าพิพาทในจุดผ่อนผันเปลี่ยนแปลงไปเป็นเหตุให้ผู้ถูกฟ้องคดีไม่สามารถจะผ่อนผันให้ผู้ฟ้องคดีทั้งสี่ตั้งแผงลอยบนทางเท้าพิพาทได้อีกต่อไป ส่วนข้อกล่าวอ้างที่ว่าอาคารมีทางเข้าออกเดิมอยู่แล้วนั้น เห็นว่า ตามข้อ ๘ ของระเบียบกรุงเทพมหานคร ว่าด้วยการขออนุญาตตัดคันหินทางเท้า ลดระดับคันหินทางเท้า และทำทางเชื่อมในที่สาธารณะ พ.ศ. ๒๕๓๑ กำหนดว่า อาคารที่ต้องมีที่จอดรถยนต์ กลับรถยนต์ และทางเข้าออกของรถยนต์ตามกฎหมายว่าด้วยการควบคุมอาคารให้อนุญาตตัดคันหินทางเท้าเพื่อเป็นทางเข้าออกของอาคาร กรณีทางเข้าออกเป็นทางให้รถยนต์วิ่งทางเดียวให้ตัดคันหินทางเท้าได้กว้างไม่เกิน ๔.๕๐ เมตร กรณีทางเข้าออกที่ให้รถยนต์วิ่งสวนกันได้ให้ตัดคันหินทางเท้าได้กว้างไม่เกิน ๘ เมตร เมื่อข้อเท็จจริงรับกันว่าทางเข้าออกเดิมของคอนโดมิเนียมมีความกว้างประมาณ ๔.๕๐ เมตร ซึ่งเป็นกรณีสำหรับทางให้รถยนต์วิ่งทางเดียว

จึงเป็นกรณีที่คอนโดมิเนียมต้องทำทางเข้าออกกว้าง ๔.๕๐ เมตรเพิ่มอีกหนึ่งช่องทาง เพื่อรถยนต์ใช้เป็นทางเข้าหรือออกโดยไม่ต้องวิ่งสวนทางกันในช่องทางเข้าออกเดิม ประกอบกับทางเข้าออกเดิมอยู่ห่างจากป้ายรถประจำทางประมาณ ๕๔ เมตร จึงอาจก่อให้เกิดความไม่สะดวกในการสัญจรของประชาชนทั่วไปที่ใช้บริการรถประจำทางและประชาชนที่พักอาศัยในคอนโดมิเนียมด้วย ข้อกล่าวอ้างของผู้ฟ้องคดีทั้งสี่ที่มุ่งแต่ประโยชน์ของฝ่ายตนเพียงฝ่ายเดียวโดยไม่คำนึงถึงประโยชน์สาธารณะ จึงฟังไม่ขึ้น เมื่อได้วินิจฉัยแล้วว่าการที่กรุงเทพมหานครจำต้องอนุญาตให้บริษัท ร. ตัดคันหินบริเวณทางเท้าพิพาทเป็นทางเข้าออกคอนโดมิเนียม เป็นกรณีที่ข้อเท็จจริงและพฤติการณ์เปลี่ยนแปลงไป ประกอบกับที่พิพาทเป็นทางเท้าสาธารณะที่ประชาชนใช้สัญจรไปมาร่วมกัน การประกาศจุดผ่อนผันและอนุญาตให้ผู้ฟ้องคดีทั้งสี่ตั้งแผงลอยบริเวณทางเท้าพิพาท ย่อมทำให้ประชาชนทั่วไปไม่สามารถใช้บริเวณทางเท้าพิพาทได้โดยสะดวก เมื่อมีประชาชนจำนวนมากต้องใช้ทางเท้าบริเวณพิพาทมากขึ้น หากไม่เพิกถอนสิทธิทำการค้าบริเวณพิพาทย่อมก่อให้เกิดความเสียหายต่อประโยชน์สาธารณะ ฉะนั้น จึงมีเหตุอันสมควรที่จะต้องเพิกถอนสิทธิการค้าแผงลอยซึ่งเป็นสิทธิปัจเจกชนเพื่อการบริการประโยชน์สาธารณะ คำสั่งของผู้ถูกฟ้องคดีที่ยกเลิกสิทธิของผู้ฟ้องคดีทั้งสี่ในการทำการค้าบริเวณทางเท้าพิพาทในจุดผ่อนผัน จึงชอบด้วยกฎหมาย

	จากคำพิพากษาดังกล่าวจะเห็นได้ว่า องค์กรเจ้าหน้าที่ฝ่ายปกครองได้คำนึงถึงประโยชน์ที่จะเกิดกับประชาชนจำนวนมากที่จำเป็นต้องใช้ที่สาธารณะบริเวณพิพาทในการเข้าออกที่พักอาศัยและใช้สัญจรไปมา จึงสามารถที่จะยกเลิกเพิกถอนสิทธิทำการค้าในที่สาธารณะได้ เมื่อได้พิจารณาข้อเท็จจริงและพฤติการณ์ประกอบกัน ซึ่งถ้าหากไม่ยกเลิกเพิกถอนสิทธิดังกล่าวแล้ว ก็อาจจะก่อให้เกิดความเสียหายต่อประโยชน์สาธารณะได้

เรื่องที่ ๓๖
การไม่ปฏิบัติตามระเบียบภายใน
ของหน่วยงานทางปกครอง

คำพิพากษาศาลปกครองสูงสุดที่ อ. ๓๘๔/๒๕๕๒

สาระสำคัญ

	การที่นายอำเภออนุมัติใช้เงินทดรองราชการไม่ถูกต้องตามระเบียบเกี่ยวกับการเบิกจ่ายเงินทดรองราชการ จังหวัดไม่อาจยกเอาการกระทำดังกล่าวซึ่งเป็นเรื่องการบริหารงานภายในขึ้นอ้างเพื่อไม่จ่ายค่าซ่อมแซมถนนให้กับผู้รับจ้างได้

		หลักกฎหมาย/บรรทัดฐานที่เกี่ยวข้อง

	ระเบียบข้อบังคับในการปฏิบัติงานของหน่วยงานต่าง ๆ เป็นเรื่องของการบริหารงานภายในหน่วยงานทางปกครอง การที่เจ้าหน้าที่ของหน่วยงานทางปกครองไม่ปฏิบัติให้เป็นไปตามระเบียบ จึงเป็นเรื่องที่หน่วยงานทางปกครองจะต้องไปว่ากล่าวกันเองกับเจ้าหน้าที่ หน่วยงานทางปกครองไม่อาจยกระเบียบดังกล่าวขึ้นอ้างเป็นเหตุให้บุคคลภายนอกที่เข้ามาผูกพันด้วยในฐานะคู่สัญญาและได้ดำเนินงานแล้วเสร็จตามข้อตกลงที่กำหนดไว้ได้รับผลกระทบจากการดำเนินงานที่ผิดพลาดหรือไม่เป็นไปตามระเบียบภายในของหน่วยงานได้

การไม่ปฏิบัติตามระเบียบภายในของหน่วยงานทางปกครอง

	หน่วยงานทุกหน่วยงานไม่ว่าจะเป็นหน่วยงานราชการหรือหน่วยงานเอกชนก็ตาม ต่างมีกฎหมายควบคุมในการจัดตั้งและควบคุมการดำเนินงานให้เป็นไปตามเป้าประสงค์ที่กฎหมายในเรื่องนั้น ๆ กำหนดไว้ เพื่อให้เกิดความชัดเจนถูกต้องตรงกับเจตนารมณ์ของกฎหมาย และก่อให้เกิดความสงบเรียบร้อยขึ้นในสังคม โดยนอกจากจะมีกฎหมายที่กำหนดถึงการดำเนินงานในภาพรวมแล้ว หน่วยงานต่างๆ ยังจะต้องมีกฎระเบียบภายในหรือระเบียบปฏิบัติภายในเพื่อให้มีแนวทางในการปฏิบัติงานเป็นอย่างเดียวกันและสอดคล้องต้องกัน อันจะก่อให้เกิดความราบรื่นและลดข้อปัญหาอุปสรรคในการปฏิบัติงานให้แก่หน่วยงานหรือเจ้าหน้าที่ได้ และในกรณีที่เจ้าหน้าที่ของหน่วยงานราชการนั้น ๆ ไม่ปฏิบัติการให้เป็นไปตามระเบียบปฏิบัติที่กำหนดไว้และเป็นกรณีซึ่งเกี่ยวพันกับบุคคลภายนอกด้วยแล้ว หน่วยงานจะสามารถยกเอาการที่เจ้าหน้าที่ของตนไม่ปฏิบัติให้เป็นไปตามระเบียบมาเป็นข้อต่อสู้บุคคลภายนอกซึ่งเข้ามาผูกพันด้วยในฐานะคู่สัญญาได้หรือไม่ มีตัวอย่างจากคำพิพากษาศาลปกครองสูงสุดที่ อ. ๓๘๔/๒๕๕๒

	ซึ่งเป็นกรณีที่ผู้ถูกฟ้องคดี (จังหวัดประจวบคีรีขันธ์) โดยนายอำเภอบางสะพานน้อยผู้รับมอบอำนาจตามระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. ๒๕๔๖

ได้ว่าจ้างผู้ฟ้องคดีให้ทำการซ่อมแซมถนนจำนวน ๔ สาย ที่ได้รับความเสียหายจากเหตุน้ำท่วม รวมเป็นเงินทั้งสิ้น ๓๐๘,๑๐๐ บาท ซึ่งตามบันทึกตกลงจ้างเหมากำหนดให้ผู้รับจ้างต้องทำงานให้แล้วเสร็จสมบูรณ์ภายในวันที่ ๑๔ พฤศจิกายน ๒๕๔๘ โดยผู้ฟ้องคดีได้ทำการซ่อมแซมถนนเสร็จบริบูรณ์ภายในกำหนด และคณะกรรมการตรวจการจ้างได้ทำการตรวจรับไว้แล้ว ผู้ถูกฟ้องคดีจึงต้องจ่ายค่าจ้างให้แก่ผู้ฟ้องคดี ทั้งนี้ ตามมาตรา ๖๐๒ วรรคหนึ่ง แห่งประมวลกฎหมายแพ่งและพาณิชย์ แต่ผู้ถูกฟ้องคดีไม่อนุมัติจ่ายเงินให้ โดยได้มีหนังสือแจ้งให้ทราบว่าอำเภอบางสะพานน้อยได้อนุมัติใช้เงินทดรองราชการไปก่อนที่ผู้ถูกฟ้องคดีประกาศให้เป็นภัยพิบัติฉุกเฉิน ซึ่งผิดหลักเกณฑ์ในสาระสำคัญที่ระเบียบกระทรวงการคลัง ว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. ๒๕๔๖ กำหนด เป็นเหตุให้ผู้ฟ้องคดียังมิได้รับค่าจ้างทำงานซ่อมแซมถนนดังกล่าว ผู้ฟ้องคดีจึงนำคดีมายื่นฟ้องต่อศาลปกครอง

	ศาลปกครองสูงสุดวินิจฉัยว่า การที่นายอำเภอบางสะพานน้อยอนุมัติใช้เงินทดรองราชการไม่ถูกต้องตามระเบียบกระทรวงการคลัง ว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. ๒๕๔๖ จึงไม่อนุมัติให้เบิกจ่ายเงินได้นั้น เห็นว่า ระเบียบดังกล่าวเป็นเรื่องการบริหารงานภายในหน่วยงานทางปกครอง การที่นายอำเภอบางสะพานน้อยซึ่งเป็นเจ้าหน้าที่ของหน่วยงานทางปกครองไม่ปฏิบัติให้เป็นไปตามระเบียบ

เป็นเรื่องที่หน่วยงานทางปกครองจะต้องไปว่ากล่าวกันเองกับนายอำเภอบางสะพานน้อย ผู้ถูกฟ้องคดีไม่อาจยกระเบียบดังกล่าวขึ้นอ้างทำให้ผู้ฟ้องคดีซึ่งเป็นบุคลภายนอกได้รับผลกระทบ ทั้งการงานที่นายอำเภอบางสะพานน้อยจ้างให้ผู้ฟ้องคดีดำเนินการก็สำเร็จตามวัตถุประสงค์ของกฎหมายในการช่วยเหลือผู้ประสบภัยพิบัติกรณีฉุกเฉิน จึงไม่มีเหตุผลที่จะได้รับการงานที่ว่าจ้างให้ผู้ฟ้องคดีทำไปโดยไม่ต้องเสียค่าจ้างอันเป็นค่าตอบแทนผู้ถูกฟ้องคดีจึงไม่อาจยกระเบียบกระทรวงการคลัง ว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. ๒๕๔๖ ขึ้นเป็นข้อต่อสู้เพื่อตัดสิทธิตามสัญญาของผู้ฟ้องคดีได้ จึงพิพากษาให้ผู้ถูกฟ้องคดีชำระเงินให้แก่ผู้ฟ้องคดีจำนวน ๓๐๘,๑๐๐ บาท พร้อมดอกเบี้ยในอัตราร้อยละ ๗.๕ ต่อปี ของต้นเงินจำนวนดังกล่าวจนกว่าจะชำระเสร็จ

	จากคำวินิจฉัยของศาลปกครองสูงสุดข้างต้นอาจสรุปได้ว่า ระเบียบข้อบังคับในการปฏิบัติงานของหน่วยงานต่าง ๆ เป็นเรื่องของการบริหารงานภายในหน่วยงานทางปกครอง การที่เจ้าหน้าที่ของหน่วยงานทางปกครองไม่ปฏิบัติให้เป็นไปตามระเบียบ จึงเป็นเรื่องที่หน่วยงานทางปกครองจะต้องไปว่ากล่าวกันเองกับเจ้าหน้าที่ หน่วยงานทางปกครองไม่อาจยกระเบียบดังกล่าวขึ้นอ้างเป็นเหตุให้บุคคลภายนอกที่เข้ามาผูกพันด้วยในฐานะคู่สัญญา

และได้ดำเนินงานแล้วเสร็จตามข้อตกลงที่กำหนดไว้ได้รับผลกระทบจากการดำเนินงานที่ผิดพลาดหรือไม่เป็นไปตามระเบียบภายในของหน่วยงานได้

เรื่องที่ ๓๗
เพิกถอนคำสั่งทางปกครองอย่างไร ...
ให้ชอบด้วยกฎหมาย

คำพิพากษาศาลปกครองสูงสุดที่ อ. ๒๗๕/๒๕๕๒

สาระสำคัญ

	การเพิกถอนประกาศผลการสอบคัดเลือกเข้ามหาวิทยาลัยเป็นคำสั่งทางปกครองซึ่งให้ประโยชน์ในลักษณะอื่นที่ไม่ใช่ตัวเงินหรือทรัพย์สินหรือประโยชน์ที่แบ่งแยกได้ และเป็นคำสั่งทางปกครองที่ไม่ชอบด้วยกฎหมายเนื่องจากออกโดยอาศัยข้อเท็จจริงที่ไม่ถูกต้องในสาระสำคัญ เมื่อผู้ฟ้องคดีซึ่งสอบคัดเลือกได้ยังมิได้ใช้ประโยชน์จากประกาศฉบับเดิม ยังมิได้รายงานตัวและยืนยันสิทธิเข้าศึกษาตามประกาศฉบับเดิม การเพิกถอนไม่ต้องคำนึงถึงความเชื่อโดยสุจริตของผู้รับประโยชน์ในความคงอยู่ของประกาศฉบับเดิมนั้นตามนัยมาตรา ๕๒ วรรคหนึ่ง ประกอบกับมาตรา ๕๑ วรรคหนึ่งและวรรคสาม แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ ดังนั้น การที่มหาวิทยาลัยไม่ได้เรียกให้ผู้ฟ้องคดีมารายงานตัวเพื่อเข้าศึกษา จึงไม่เป็นการละเลยต่อหน้าที่ตามที่กฎหมายกำหนดให้ต้องปฏิบัติ

		หลักกฎหมาย/บรรทัดฐานที่เกี่ยวข้อง

	๑. ประกาศผลการสอบคัดเลือกเป็นคำสั่งทางปกครองตามนัยมาตรา ๕ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ ประกอบกับกฎกระทรวง ฉบับที่ ๒ (พ.ศ. ๒๕๔๓) ออกตามความในพระราชบัญญัติวิธีปฏิบัติราชการทางปกครอง พ.ศ. ๒๕๓๙ โดยเป็นคำสั่งทางปกครองซึ่งให้ประโยชน์ในลักษณะอื่นที่มิใช่เงินหรือทรัพย์สิน หรือประโยชน์ที่อาจแบ่งแยกได้

	๒.การเพิกถอนคำสั่งทางปกครองที่ไม่ชอบด้วยกฎหมายซึ่งเป็นการให้ประโยชน์แก่ผู้รับคำสั่ง ต้องเพิกถอนภายในเก้าสิบวันนับแต่ได้รู้ถึงเหตุที่จะเพิกถอนคำสั่งนั้น โดยต้องคำนึงถึงความเชื่อโดยสุจริตของผู้รับประโยชน์ในความคงอยู่ของคำสั่งทางปกครองนั้นกับประโยชน์สาธารณะประกอบกัน แต่ความเชื่อโดยสุจริตดังกล่าวจะได้รับความคุ้มครองต่อเมื่อผู้รับคำสั่งได้ใช้ประโยชน์ไปแล้วโดยไม่อาจแก้ไขเปลี่ยนแปลงได้ หรือการเปลี่ยนแปลงจะทำให้ผู้นั้นต้องเสียหายเกินควรแก่กรณี

เพิกถอนคำสั่งทางปกครองอย่างไร ...ให้ชอบด้วยกฎหมาย

	ในการดำเนินกิจกรรมทางปกครองนั้น ฝ่ายปกครองจำเป็นต้องมีเครื่องมือที่ใช้เพื่อให้วัตถุประสงค์ในการดำเนินงานต่าง ๆ บรรลุผลได้ ซึ่งเครื่องมือของฝ่ายปกครองที่เราพบเห็นบ่อยที่สุดปรากฏในรูปของ “คำสั่งทางปกครอง” ซึ่งคำสั่งทางปกครองดังกล่าวอาจมีผลเป็นการให้ประโยชน์หรือสร้างภาระให้แก่ผู้รับคำสั่งก็ได้ ในกรณีที่คำสั่งทางปกครองนั้นเป็นการให้ประโยชน์แก่ผู้รับคำสั่ง แต่ปรากฏว่าเป็นคำสั่งทางปกครองที่ฝ่ายปกครองออกโดยไม่ชอบด้วยกฎหมาย การที่ฝ่ายปกครองจะเพิกถอนคำสั่งดังกล่าวให้สิ้นผลไป ย่อมส่งผลกระทบต่อผู้ได้รับประโยชน์จากคำสั่งดังกล่าวอย่างหลีกเลี่ยงไม่ได้ ดังเช่นคดีตัวอย่างเกี่ยวกับการประกาศผลการสอบคัดเลือกเข้ามหาวิทยาลัย ซึ่งมีความสำคัญสำหรับผู้เข้ารับการสอบคัดเลือกโดยหากมีการเปลี่ยนแปลงประกาศผลการสอบในภายหลังย่อมมีผลกระทบต่อบุคคลดังกล่าวเป็นอย่างมาก กรณีเช่นนี้ฝ่ายปกครองจะต้องทำอย่างไรหาคำตอบได้ในคำพิพากษาศาลปกครองสูงสุดที่ อ. ๒๗๕/๒๕๕๒

	มหาวิทยาลัยอุบลราชธานี (ผู้ถูกฟ้องคดีที่ ๑) โดยอธิการบดีมหาวิทยาลัยอุบลราชธานี (ผู้ถูกฟ้องคดีที่ ๒) ได้ออกประกาศคัดเลือกบุคคลเพื่อเข้าศึกษาหลักสูตรแพทยศาสตรบัณฑิต ปีการศึกษา ๒๕๔๙ โดยมีกรอบการรับนักศึกษาในหลักสูตรดังกล่าวจำนวน ๔๘ คน


หน้า246

ซึ่งต่อมาได้มีการประกาศรายชื่อผู้มีสิทธิเข้าศึกษาจำนวน ๔๘ คน และรายชื่อผู้ที่ได้รับคัดเลือกสำรองอีกจำนวน ๔๙ คน โดยปรากฏชื่อผู้ฟ้องคดีทั้งสิบเอ็ดคนเป็นผู้ได้รับคัดเลือกสำรอง หลังจากนั้น ปรากฏว่าสำนักงานคณะกรรมการการศึกษาขั้นพื้นฐานได้เทียบผลการเรียนของผู้ที่สำเร็จการศึกษาในปี ๒๕๔๗ และปี ๒๕๔๘ มาเป็นระบบใหม่ เนื่องจากคะแนนของผู้สำเร็จการศึกษาในปีดังกล่าวกับผู้ที่กำลังศึกษาอยู่ชั้น ม.๖ มีการคิดคะแนนต่างกัน และสถาบันทดสอบทางการศึกษาแห่งชาติได้มีการแก้ไขคะแนน O-NET และ A-NET ใหม่ ผู้ถูกฟ้องคดีจึงได้เทียบผลคะแนนผู้สอบคัดเลือกดังกล่าวแล้วจัดเรียงลำดับใหม่ และได้มีการประกาศรายชื่อผู้มีสิทธิเข้าศึกษาหลักสูตรแพทยศาสตรบัณฑิต ปีการศึกษา ๒๕๔๙ ใหม่ ทำให้ผู้สอบคัดเลือกได้เข้าศึกษาในหลักสูตรแพทยศาสตรบัณฑิตตามประกาศฉบับใหม่เพิ่มขึ้น จากกรอบผู้ที่ได้รับคัดเลือกตามประกาศเดิมในลำดับที่ ๑ ถึงลำดับที่ ๔๘ อีก ๒๒ คน รวม ๗๐ คน และทำให้ลำดับที่ของผู้ฟ้องคดีทั้งสิบเอ็ดคนต้องเปลี่ยนไปจากที่ประกาศไว้เดิม ต่อมา มีผู้ที่ได้รับการคัดเลือกตามประกาศฉบับใหม่สละสิทธิการเข้าศึกษาในหลักสูตรดังกล่าวจำนวน ๒๑ คน แต่ผู้ถูกฟ้องคดีที่ ๒ มิได้เรียกผู้ฟ้องคดีทั้งสิบเอ็ดคน ซึ่งมีรายชื่ออยู่ในลำดับสำรองให้มารายงานตัวเพื่อเข้ารับการศึกษาในหลักสูตรดังกล่าวแทนที่ผู้ที่สละสิทธิแต่อย่างใด ผู้ฟ้องคดีจึงได้นำคดีมาฟ้องขอให้ศาลมีคำพิพากษาให้ผู้ถูกฟ้องคดีมีคำสั่งรับผู้ฟ้องคดีเข้าศึกษาในหลักสูตรแพทยศาสตรบัณฑิต ปีการศึกษา ๒๕๔๙ ของผู้ถูกฟ้องคดีที่ ๑

	ศาลปกครองสูงสุดวินิจฉัยว่า โดยที่ประกาศรายชื่อผู้มีสิทธิเข้าศึกษาหลักสูตรแพทยศาสตรบัณฑิต ปีการศึกษา ๒๕๔๙ เดิม และการเพิกถอนประกาศดังกล่าวแล้วออกประกาศฉบับใหม่ มีลักษณะเป็นการแจ้งผลการสอบหรือการวัดความรู้หรือความสามารถของบุคคล ดังนั้น จึงเป็นคำสั่งทางปกครองตามนัยมาตรา ๕ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ ประกอบกับกฎกระทรวง ฉบับที่ ๒ (พ.ศ. ๒๕๔๓) ออกตามความในพระราชบัญญัติวิธีปฏิบัติราชการทางปกครอง พ.ศ. ๒๕๓๙ ซึ่งการเพิกถอนประกาศรายชื่อผู้มีสิทธิเข้าศึกษาฯ ฉบับเดิมแล้วออกประกาศฉบับใหม่ จะชอบด้วยกฎหมายก็ต่อเมื่อเป็นไปตามหลักเกณฑ์ที่บัญญัติในส่วนที่ ๖ การเพิกถอนคำสั่งทางปกครอง แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ โดยประกาศรายชื่อผู้มีสิทธิเข้าศึกษาฯ ฉบับเดิมที่กำหนดให้ผู้ฟ้องคดีเป็นผู้ได้รับคัดเลือกสำรองเป็นคำสั่งทางปกครองซึ่งให้ประโยชน์ในลักษณะอื่นที่มิใช่เงินหรือทรัพย์สินหรือประโยชน์ที่อาจแบ่งแยกได้ และเป็นคำสั่งทางปกครองที่ไม่ชอบด้วยกฎหมาย เนื่องจากออกโดยอาศัยข้อเท็จจริงที่ไม่ถูกต้องในสาระสำคัญ ผู้ถูกฟ้องคดีจึงมีอำนาจตามกฎหมายในอันที่จะเพิกถอนประกาศรายชื่อผู้มีสิทธิเข้าศึกษาฯ ฉบับเดิม แล้วออกประกาศฉบับใหม่ได้ตามนัยมาตรา ๕๐ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ โดยต้องเพิกถอนภายในเก้าสิบวันนับแต่ได้รู้ถึงเหตุที่จะเพิกถอนคำสั่งนั้น คือ นับแต่วันที่ผู้ถูกฟ้องคดีได้รู้ว่ามีการคำนวณคะแนนผิดพลาด ทั้งนี้ ตามนัยมาตรา ๔๙ แห่งพระราชบัญญัติดังกล่าว

ซึ่งข้อเท็จจริงฟังได้ว่าผู้ถูกฟ้องคดีได้ออกประกาศรายชื่อผู้มีสิทธิเข้าศึกษาฯ ฉบับใหม่ ซึ่งมีผลเป็นการเพิกถอนประกาศฉบับเดิมภายในเก้าสิบวันนับแต่ได้รู้ถึงเหตุที่จะเพิกถอนประกาศดังกล่าวและการเพิกถอนประกาศฉบับ เดิมที่ไม่ชอบด้วยกฎหมายเป็นการกระทำเพื่อประโยชน์สาธารณะ ซึ่งการเพิกถอนคำสั่งทางปกครองที่ไม่ชอบด้วยกฎหมายดังกล่าวต้องคำนึงถึงความเชื่อโดยสุจริตของผู้รับประโยชน์ในความคงอยู่ของคำสั่งทางปกครองนั้นกับประโยชน์สาธารณะประกอบกัน แต่ความเชื่อโดยสุจริตดังกล่าวจะได้รับความคุ้มครองต่อเมื่อผู้รับคำสั่งทางปกครองได้ใช้ประโยชน์อันเกิดจากคำสั่งทางปกครองไปแล้วโดยไม่อาจแก้ไขเปลี่ยนแปลงได้ หรือการเปลี่ยนแปลงจะทำให้ผู้นั้นต้องเสียหายเกินควรแก่กรณี ตามนัยมาตรา ๕๒ วรรคหนึ่ง ประกอบกับมาตรา ๕๑ วรรคหนึ่งและวรรคสาม แห่งพระราชบัญญัติเดียวกัน ซึ่งในวันที่มีการออกประกาศฉบับใหม่ ผู้มีชื่อในประกาศฉบับเดิมรวมทั้งผู้ฟ้องคดีซึ่งถือได้ว่าเป็นผู้รับประโยชน์จากประกาศฉบับเดิม ยังมิได้รายงานตัวและยืนยันสิทธิเข้าศึกษาตามประกาศฉบับเดิม อันจะถือว่าได้ใช้ประโยชน์อันเกิดจากประกาศฉบับเดิมแล้วแต่อย่างใด การเพิกถอนดังกล่าวจึงไม่ต้องคำนึงถึงความเชื่อโดยสุจริตของผู้รับประโยชน์ในความคงอยู่ของประกาศฉบับดังกล่าว ดังนั้น การเพิกถอนประกาศรายชื่อผู้มีสิทธิเข้าศึกษาหลักสูตรแพทยศาสตรบัณฑิต ปีการศึกษา ๒๕๔๙ ฉบับเดิมดังกล่าว จึงเป็นการกระทำที่ชอบด้วยกฎหมายแล้ว และเมื่อประกาศฉบับเดิมถูกเพิกถอนโดยชอบด้วยกฎหมายแล้วย่อมสิ้นผลใช้บังคับ

การที่ผู้ถูกฟ้องคดีไม่เรียกผู้ฟ้องคดีเข้าศึกษาตามประกาศฉบับเดิม จึงไม่เป็นการละเลยต่อหน้าที่ตามที่กฎหมายกำหนดให้ต้องปฏิบัติ นอกจากนี้ การที่ผู้ถูกฟ้องคดีประกาศรายชื่อผู้มีสิทธิเข้าศึกษาฉบับใหม่จำนวน ๗๐ คน โดยยึดเอาจำนวน ๔๘ คน เป็นกรอบ แล้วเพิ่มจำนวนผู้สอบคัดเลือกที่ได้คะแนนตามผลคะแนนที่มีการคำนวณใหม่ระหว่างผู้ที่ได้คะแนนในลำดับที่ ๑ ถึงลำดับที่ ๔๘ ตามประกาศฉบับเดิมอีก ๒๒ คน รวมเป็น ๗๐ คน และประกาศรายชื่อสำรองซึ่งรวมถึงผู้ฟ้องคดีอีก ๒๔ คน ดังนั้น ผู้ที่มีรายชื่อตั้งแต่ลำดับที่ ๔๙ ถึงลำดับที่ ๗๐ แท้จริงแล้วเป็นผู้ได้รับคัดเลือกในลำดับสำรองลำดับที่ ๑ ถึงลำดับที่ ๒๒ ส่วนผู้ฟ้องคดีเป็นผู้ได้รับคัดเลือกในลำดับสำรองที่ ๒๓ เป็นต้นไป เมื่อปรากฏว่ามีผู้สละสิทธิ ๒๑ คน จึงต้องเลื่อนรายชื่อในลำดับที่ ๔๙ ไปจนถึงลำดับที่ ๖๙ เป็นผู้มีสิทธิเข้าศึกษาแทน ดังนั้น การที่ผู้ถูกฟ้องคดีมิได้เรียกผู้ฟ้องคดีซึ่งมีรายชื่ออยู่ในลำดับสำรองตามประกาศฉบับใหม่ให้มารายงานตัวแทนที่ผู้สละสิทธิ จึงไม่เป็นการละเลยต่อหน้าที่ตามที่กฎหมายกำหนดให้ต้องปฏิบัติแต่อย่างใด พิพากษายกฟ้อง

	จากคำวินิจฉัยดังกล่าวอาจสรุปได้ว่า ประกาศผลการสอบคัดเลือกเป็นคำสั่งทางปกครองที่ให้ประโยชน์ในลักษณะอื่นที่มิใช่เงินหรือทรัพย์สิน หรือประโยชน์ที่อาจแบ่งแยกได้ ซึ่งหากจะเพิกถอนคำสั่งทางปกครองที่ไม่ชอบด้วยกฎหมาย ซึ่งเป็นการให้ประโยชน์แก่ผู้รับคำสั่งนั้น ฝ่ายปกครองสามารถกระทำได้แต่จะต้องเป็นไปตามหลักเกณฑ์ที่บัญญัติไว้ในส่วนที่ ๖ การเพิกถอนคำสั่งทางปกครอง แห่งพระราชบัญญัติวิธีปฏิบัติราชการทางปกครอง พ.ศ.๒๕๓๙

จึงจะเป็นการเพิกถอนคำสั่งทางปกครองที่ชอบด้วยกฎหมายดังเช่นที่ศาลได้วินิจฉัยไว้ในคดีนี้


  
    	ที่ปรึกษา 
  

  
    	นายสุชาติเวโรจน์ 
    	เลขาธิการสำนักงานศาลปกครอง 
    	
  

  
    	นายไกรรัชเงยวิจิตร 
    	รองเลขาธิการสำนักงานศาลปกครอง 
    	
  

  
    	คณะทำงาน 
  

  
    	นายยงยุทธอนุกูล     
    	ผู้อำนวยการสำนักวิจัยและวิชาการ 
    	
  

  
    	นางสาวปรานีสุขศรี 
    	พนักงานคดีปกครองชำนาญการ 
    	
  

  
    	นายณัฐพลลือสิงหนาท 
    	พนักงานคดีปกครองปฏิบัติการ 
    	
  

  
    	นางสาวจารุณีกิจตระกูล 
    	พนักงานคดีปกครองปฏิบัติการ 
    	
  

  
    	นายนิรัญอินดร 
    	พนักงานคดีปกครองปฏิบัติการ 
    	
  

  
    	นางสาวปารวีพสิฐเสนากุล 
    	พนักงานคดีปกครองปฏิบัติการ 
    	
  

  
    	นางสาววชิราภรณ์คงกัลป์ 
    	พนักงานคดีปกครองปฏิบัติการ 
    	
  

  
    	นางสาววรรณพรเตือนวีระเดช 
    	พนักงานคดีปกครองปฏิบัติการ 
    	
  

  
    	นางสาวดวงแก้วเกิดจันทร์ 
    	เจ้าพนักงานธุรการปฏิบัติงาน
     ผู้พิมพ์

